
Argument 5 


Alexei MATEEVICI 


„SĂ-I LUMINĂM PE TOŢI CU LUMINA DREAPTĂ 


(Din cuvintarea rostită de Alexei Mateevici la primul 
Congres al Invăţătorilor moldoveni din Basarabia. 
25 mai 1917.) 


„„„Ca unul care viu cu toată dragostea mea în mijlocul d-voas- 
tră cred că pot să-mi îngăduiesc de a vă da unele sfaturi frăţeşti. 
Mai întîi de toate să ştiţi că: Unde-i unul nu-i putere, / La nevoi şi 
la durere. / Unde-s doi puterea creşte, / Şi duşmanul nu sporeşte. 

Fără unire nu vom putea dobîndi nimic. Deci să avem un gînd, 
o inimă, un ideal! 

Al doilea sfat e acesta. Lucrul drept poate înflori numai dacă 
se întemeiază pe idei drepte. Cu mihnire am văzut astăzi că între 
d-voastră nu toţi sunt uniţi asupra unor idei drepte. Unii se soco- 
tesc moldoveni, alţii — cei mai puţini — români. Ei bine, dacă aţi 
luat asupra d-voastră sarcina de a lumina poporul, apoi trebuie să 
daţi poporului idei adevărate, căci altfel întreg învățămîntul e fără 
rost. Da, suntem moldoveni, fii ai vechei Moldove, însă facem parte 
din marele trup al românismului, aşezat prin România, Bucovina 
şi Transilvania. (Aplauze) Fraţii noştri din Bucovina, Transilvania 
şi Macedonia nu se numesc după locurile unde trăiesc, ci-şi zic 
români. Aşa trebuie să facem şi noi! (Aplauze) Asta nu însemnează 
separatism, căci şi cei din Transilvania, şi cei din Bucovina, şi cei 
din America se numesc tot români. 

Trebuie să ştim de unde ne tragem, căci altfel suntem nişte 
nenorociti rătăciţi. Trebuie să ştim că suntem români, strănepoţi 
de-ai romanilor, şi fraţi cu italienii, francezii, spaniolii şi portughezii. 
Aceasta trebuie să li-o spunem şi copiilor şi tuturor celor nelumi- 
nati. Să-i luminăm pe toţi cu lumina dreaptă. 

Al treilea sfat pe care vi-l dau este: să staţi cu mare putere la 
straja intereselor naţionale. Să trăim bine şi cu străinii, dar să nu 
trădăm interesele noastre, căci altfel vom cădea pentru totdeauna. 
Dacă vom fi slabi în lupta pentru viaţă, vom fi înghiţiţi de cei mai 
tari. Să nu ne alipim la partide străine, cari nu luptă pentru neamul 
nostru şi să nu luptăm pentru interesele de clasă, ci pentru cele 
de obşte, naţionale. 

Şi, în sfîrşit, sfatul cel din urmă al meu e: să nu uităm norodul, 
țărănimea care a suferit atîta pînă acum! Să-l luminăm, să mergem 
mînă în mînă cu el, căci fără noi el nu poate face nimic, după cum 
nici noi nu putem face nimic fără el. Să-l îndreptăm pe calea ade- 
vărului, cu fapte, iar nu cu vorbe. Mintuirea ţărănimii e în noi, şi a 
noastră în ea. 

Rog pe bunul Dumnezeu şi sunt încredinţat că El ne va trimite 
ajutorul Său cel preaputernic pentru izbîndirea lucrului obştesc. El 
ne va trimite fericirea neamului şi a d-voastră. 

„Mişcarea de renaştere naţională din Moldova de Est l-a reactualizat 
pe Alexie Mateevici (1888-1917), l-a valorificat în ansamblu (căci poeziile 
sale religioase erau interzise) şi i-a înălțat o statuie de apostol al neamului; 
el a devenit în fond cel de-al doilea poet naţional, după Eminescu, iar Lim- 
ba noastră s-a impus ca un al doilea imn de stat, alături de Deşteaptă-te, 
române al lui Andrei Mureşanu.” 


Mihai CIMPOI 


Starea de veghe 

Vladimir BEŞLEAGĂ 


LIMBA ROMÂNĂ, 
DIN NOU CRUCIFICATĂ 


„Republica Moldova — pentru 
cine? Pentru oricine numai nu... pentru 
aşa-zisa «naţiune titulară»”. „Românii 
basarabeni... abia dacă sunt toleraţi de 
respectivele «minorităţi naţionale», care 
de facto sunt adevărații stăpâni ai noului 
stat”. „Foştii, actualii şi viitorii diriguitori... 
au vândut, vând şi vor vinde teritorii, 
adică pământul ce aparţine neamului 
românesc luat în ansamblu. Ei înteme- 
iază state în stat şi autonomii aberante. 
La fel cum altădată R.A.S.S.M,, aşa şi 
R.S.S.M. şi, recent, R.M. a fost consti- 
tuită în cu totul alte scopuri decât cele 
declarate oficial”. ... Sunt câteva extrase 
dintr-un text redactat şi publicat în 2000. 
Deci, înainte de revenirea deschisă a 
comuniştilor la putere. După februa- 
rie 2001, mai exact după alegerea 
celui de-al treilea preşedinte al R.M., 
la întrebarea: „Ce vor face acum co- 
muniştii?”, formulată de o publicaţie 
de la Chişinău, răspundeam: „Tot ce 
vor vrea: voturi au destule, nu însă şi 
minte...”. Textul respectiv a apărut oa- 
recum personalizat: „Ce va face acum 
Voronin?” — „Tot ce va vrea: voturi are 
destule, nu însă şi minte”. Atunci când 
am citit ceea ce s-a publicat diferit de 
ceea ce am spus eu, am avut imboldul 
de a interveni şi a rectifica, dar — gata, 
s-a dus opinia în lume, pe căile fulger 
ale internetului, n-o mai întorci! Nu 
puteam să bănuiesc că cele ce vor 
urma vor depăşi cu asupra de măsură 
supoziţiile noastre... 

„Recunoaşterea Transnistriei în 
calitate de subiect al Republicii Mol- 
dova”, formulează aşa-zisul Proiect 
Voronin de reintegrare... Ca intenţie 
de a depăşi criza e un fapt salutar, 
dar să ajungi a depune la picioarele 
criminalilor separatişti (care au aca- 
parat cu forţa armelor teritoriul din 
răsărit) bruma de statalitate ce s-a 
încropit cu atâta greu?! Pentru că ce 
alta înseamnă să iniţiezi schimbarea 
Constituţiei, dacă nu desfiinţarea sta- 
tului? Or, acesta, în opinia mea, nici 


măcar nu a fost ca atare, dar cel puţin 
respecta o aparenţă. Acum s-a scos 
masca definitiv: Republica Moldova, 
membră a O.N.U. şi a altor organisme 
internaţionale, vine să se ataşeze 
formaţiunii statale ilegale, teroriste, 
de nimeni recunoscută în lume, care 
este Republica Smirnovia (Scârno- 
via), făcând-o pe aceasta subiect de 
drept internaţional, în loc s-o aducă în 
fața Tribunalului Internaţional! „Cap la 
dânsul, minte la altul”, zicea un bătrân 
evreu despre un nepot de-al său... 
Aşa că detaliul cu „mintea”, ce s-a 
nuanţat anterior, a fost profetic! De 
altfel, acest pas — adoptarea unei noi 
constituţii a noului stat care să înglo- 
beze şi R.M.N. — nu înseamnă decât 
o strălucită realizare finală a planului 
secret Lukianov, ce-şi are sorgintea 
încă prin anii '20, sub Stalin... 

Comuniştii comunişti rămân 
oricând: ocupă tot ce nu este al lor, 
iar, de la o vreme, vând ceea ce nu 
le aparţine. 

Hai că e destulă brambureală 
în acel text elaborat de nişte capete 
mai mult decât tulburi, dar când citeşti 
nişte aberaţii ca acestea, chiar că ră- 
mâi perplex: „în condiţiile obligativităţii 
funcţionării pe întreg teritoriul statului 
în calitate de limbă de stat a limbii mol- 
doveneşti şi în calitate de limbă oficială 
a limbii ruse”. Ce mai terminologie: lim- 
bă de stat şi limbă oficială! Iţi vine în- 
dată în memorie sintagma la care s-a 
recurs acum câtva timp, când a fost 
semnat la Chişinău un document/tratat 
de tristă amintire: redactat într-o „limbă 
comună”!.. Parcă ar fi vrut să spună: 
ucigă-l toaca! Aşa şi în acest Proiect: 
o limbă e de stat, iar alta e oficială! Nu 
s-a găsit nici unul printre băieţii isteţi 
aflaţi consilieri pe lângă preşedinte 
să-i propună: dacă avem de gând să 
redactăm o altă constituţie, de ce să 
nu spunem deschis, odată şi odată, 
că limba de stat a acestui, pardon, 
stat este nu limba „moldovenească”, 
ci, aşa cum au demonstrat-o cu lux 
de argumente specialiştii savanți din 
toată lumea — LIMBA ROMANA! După 
care să se aducă vorba şi despre cea 
de-a doua limbă... oficială. De altfel, 
care a doua, dacă ea a fost, este şi 
rămâne prima, lucru care se vădeşte 
tot mai clar o dată cu revenirea în forţă 
la putere a comuniştilor... 

Statul ca statul, dar acolo, în 
Transnistria, sute de mii de oameni 

Limba Română 


din satele noastre, mai ales, gem şi 
se zbat sub regimul de opresiune al 
separatiştilor. Sunt nevoiţi să suporte 
atâtea umilinţe! Circul des, trec prin 
controalele grănicerilor smirnovişti şi 
aş avea a relata atâtea întâmplări şi 
episoade triste, dar mai ales absurde, 
care sunt posibile numai acolo. Unul 
dintre ultimele. Dis-de-dimineaţă, sus 
în deal, la punctul de control al acte- 
lor şi vama Coşniţa. Femei din sate, 
mergând cu lactate de vânzare la Chi- 
şinău, sunt date jos şi reţinute. Intr-un 
târziu revin şi autobuzul poate să-şi 
urmeze calea. „Ce v-o spus, fa?” — „Că 
am dreptul să duc numai un kilogram 
de brânză...” — „Şi tu?” — „?” îi răspun- 
de cea întrebată celeilalte, la ureche... 
Sper că i-a zis-o lat, muiereşte... Gem 
oamenii de atâta năduf acolo. Dă-le 
libertatea de a alege cum vor ei, şi 
mi ţi-l mătură pe Smirnov cu toţi ai lui 
în doi timpi şi trei mişcări... O ştie prea 
bine conducerea autoproclamată de la 
Tiraspol. La reproşul că în teritoriul lor 
se încalcă drepturile omului, unul dintre 
diriguitori a răspuns: „Altfel nici nu ne-am 
mai putea ţine la putere”... 

Dar şcolile din Transnistria! Dar 
sărmanii copii câte au de îndurat! Or să-i 
ierte ei oare vreodată pe mai marii de la 
Chişinău, care îi lasă pradă hienelor? 
Adevărate hiene sunt acelea care 
vânează copiii ce cutează a citi cărţi 
şi manuale cu grafie latină, care vor 
să înveţe după programele şcolilor de 
la Chişinău. Numai exemplul tragic al 
celor din Grigoriopol despre câte ne 
vorbeşte! Izgoniţi din propria şcoală, 
sunt nevoiţi a merge zilnic în alt sat, la 
zece kilometri, la Doroţcaia... 

Ceea ce e mai trist e că această 
guvernare comunistă şi-a propus, ba 
a şi declanşat o campanie furioasă de 
distrugere-demolare a învățământului 
naţional, care s-a constituit cu mari 
eforturi de la 1990 încoace. Este exact 
ceea ce au făcut şi fac şi separatiştii 
smirnovişti. Aici oficialităţile de la Chi- 
şinău şi cele de la Tiraspol activează 
sincron, în perfectă armonie — şi în 
domeniul limbii, şi în cel al istoriei 
naţionale... I| auzeam mai deunăzi pe 
actualul ministru al educaţiei pledând 
pentru un curs de istorie care să con- 
tribuie la consolidarea STATALITAŢII. 
Care istorie, care statalitate, domnule 
ministru, dacă guvernarea, din care 
faci şi Domnia ta parte, distruge acest 
stat cu bună ştiinţă, vânzându-l cu tot 


cu măruntaie Rusiei? Căci, vezi bine, 
acest proiect, ca şi cel de federalizare, 
tot la Moscova a fost ticluit... 

In fine. Ce concluzii s-ar impu- 
ne? Nici una. Pentru că şi această 
inițiativă prezidenţială, ca şi cea de fe- 
deralizare, nu sunt decât nişte tertipuri 
politicianiste de a arunca praf în ochii 
mulțimilor prostite. Chipurile, dacă nu 
sunt în stare să facă măcar cât de cât 
suportabilă viaţa celor mulţi, comuniştii 
se apucă să rezolve problema Trans- 
nistriei. N-o s-o rezolvaţi, pentru că 
ea anume a fost făcută problemă ca 
să nu fie dezlegată decât atunci când 
imperiul din răsărit se va fi pus iarăşi, 
pentru a treia oară, pe picioare (după 
1917, 1991). Acum el încă nu este în 
stare să-şi întoarcă fostele domenii/ 
colonii, le mai lasă să se bucure de ilu- 
zoria lor independenţă... lar procesul 
RE-INGHIŢIRII este calculat dinainte 
pentru o perioadă de 50 de ani, din 
care abia dacă au trecut vreo 12... 
Numai că guvernanţii comunişti de la 
Chişinău se grăbesc, în stil stalinist/ 
stahanovist, s-o facă înaintea altora... 
Nu se vede cu ochiul liber că Voronin 
s-a angajat în competiţie cu faimosul 
bielorus Lukaşenko?... Cel mai trist 
pentru noi este faptul că atât O.S.C.E., 
cât şi alte organisme internaţionale 
se lasă uşor convinse de guvernanţii 
de la Chişinău şi le fac jocul mergând 
împotriva intereselor naţiunii majori- 
tare a R.M. 

Am citit recent cartea america- 
nului Charles King Moldovenii, Ro- 
mânia, Rusia şi politica culturală 
(Editura Arc, 2002), în care am găsit 
analize „ştiinţifice” privind activitatea 
unor „celebri” savanţi ca Lazarev, |. 
D. Ciobanu şi Mohov, fără ca măcar 
să fi amintit de marea bătălie ce s-a 
dat în ultimul deceniu de istoricii şi 
lingviştii noştri la repunerea în cir- 
culaţie a adevărului despre istoria şi 
limba românilor basarabeni, şi mi-am 
zis: iată ce mare forţă are lobbyismul 
transnistriano-comunist, a ajuns până 
şi în America! Nu doar la O.S.CE. 

E trist. Ne aşteaptă timpuri grele, 
foarte grele... Dar, zic eu, suntem deja 
obişnuiţi cu asemenea lucruri... Ani de 
zile ni s-a cântat, dimineaţă şi seară, la 
radio: „Deşteaptă-te, române”... Cine a 
fost să se deştepte, s-a şi deşteptat, 
iar cine nu, doarme în continuare... 


20 februarie 2003 

Gheorghe SUSARENCO 


CARE ESTE 
DEOSEBIREA DINTRE 
LIMBA OFICIALA 

ŞI LIMBA DE STAT, CA 
NOŢIUNI JURIDICE 


În mod normal, cetăţenii trebuie să 
comunice cu statul, cu autorităţile aces- 
tuia. De regulă, în stat se instituie o lim- 
bă oficială prin intermediul căreia ei se 
pot adresa autorităţilor şi pot comunica 
în societate, exprimându-şi gândurile şi 
onorându-şi obligaţiile cetăţeneşti. 

Practica internaţională demon- 
strează că limba vorbită de majoritatea 
cetăţenilor unui stat este declarată în 
calitate de limbă oficială a acestuia. 
Instituirea limbii materne a celei mai 
mari părţi din populaţia ţării drept limbă 
oficială reprezintă o modalitate de a 
o lua sub ocrotirea statului. E una din 
condiţiile de existenţă a naţiunii în cadrul 
formaţiunii sale naţional-statale suvera- 
ne şi de aceea consacrarea unui articol 
constituţional noţiunii de „limbă oficială 
a statului” este o necesitate evidentă. 
Aceasta este, totodată, o modalitate 
de instituire a bazelor şi principiilor de 
garantare şi funcţionare a limbilor vor- 
bite pe teritoriul statului. Consfinţirea 
în Constituţie a statutului limbii oficiale 
contribuie la consolidarea suveranităţii 
statului şi la crearea de garanţii pentru 
utilizarea ei plenară în toate sferele vieţii 
politice, economice, sociale, ştiinţifice şi 
culturale. În opinia noastră, limba ofici- 
ală este limba prin care se exprimă, în 
viu grai sau în scris, autorităţile publice. 
In acest sens, noţiunea „limba de stat”, 
cuprinsă în articolul 13 din Constituţia 
Republicii Moldova, este incorectă din 
punct de vedere juridic deoarece în 
stat, de regulă, pot funcţiona un şir de 
limbi vorbite. De la această regulă nu 
face excepţie nici Republica Moldova, 
unde alături de limba română - cea a 
populaţiei majoritare — funcţionează 
şi limbile minorităţilor naţionale: rusă, 
ucraineană, găgăuză, bulgară şi altele. 

Pornind de la această teză de 
drept constituţional, ne dăm bine sea- 
ma de noua capcană pe care încearcă 
să ne-o pună Moscova prin intermediul 


vasalului său Vladimir Voronin care îna- 
intează propunerea ca în aşa-zisa „noua 
Constituţie” limba rusă să fie ridicată la 
rangul de limbă oficială a statului, iar 
limba „moldovenească” să fie denumită 
limbă de stat. 

Or, prin acest truc, limba popula- 
tiei majoritare, care formează statul, va 
fi pusă pe acelaşi cântar, va fi egalată 
cu limba minorităţilor naţionale, iar limba 
altui stat — a Rusiei — va deveni limba 
noastră oficială. 

Consfinţirea limbii ruse ca limbă 
oficială a Republicii Moldova va aduce 
atingere suveranităţii naţionale a sta- 
tului, obligându-ne să utilizăm această 
limbă în toate sferele vieţii politice, eco- 
nomice, sociale, ştiinţifice şi culturale, 
deoarece limba oficială este limba de 
exprimare a autorităţilor publice (Par- 
lament, Guvern, instanţe judecătoreşti, 
administraţie publică locală, organe de 
drept) şi a statului ca atare. 

Una dintre metodele practicate 
pentru uniformizarea forțată, malefică 
a oamenilor sovietici a fost şi impune- 
rea limbii ruse ca limbă oficială a fostei 
U.R.S.S. şi ca limbă de comunicare 
între reprezentanţii naționalităților ce 
populau teritoriul respectiv. In privinţa 
limbii române s-a mers şi mai departe, 
impunându-i-se o formă străină de 
expresie grafică, prin intermediul unui 
alfabet neadecvat, cel rusesc, care 
nu putea reda specificul, plenitudinea 
şi farmecul limbii populaţiei băştinaşe 
majoritare a Republicii Moldova. 

Astfel, timp de aproape o jumă- 
tate de secol, limba română în stânga 
Prutului a fost obligată să aibă o formulă 
grafică improprie, care nu corespundea 
necesităţilor ei de expresie, ceea ce a 
condus, în ultimă instanţă, la denaturări 
esenţiale în conţinutul ei morfologic şi 
semantic. 

Pentru a nu admite în continuare 
o asemenea situaţie, care duce la de- 
gradarea limbii, este necesar ca speci- 
aliştii în drept şi, mai ales, cei în dreptul 
constituţional, alăturându-se cercetăto- 
rilor-lingvişti, să demaşte cu vehemenţă 
intenţiile unor „patrioţi”, ajunşi în vârful 
piramidei, gen Vladimir Voronin şi 
sfetnicii săi, care proiectează de a 
ridica limba altui stat la nivelul limbii 
oficiale a statului nostru. Aceste intenţii 
nu sunt decât o crasă obrăznicie şi 
batjocură faţă de populaţia autohtonă 
şi de statul pe care aceştia îl conduc ca 
rezultat al unui accident politic. 

Limba Română 


Vasile VASILACHE 


DESPICATU-NI-S-A 
LIMBA! 


Actualii guvernanţi, având do- 
minaţie absolută sovieto-partinică în 
Parlament, la comanda secretarului 
general al partidului comunist, el 
şi Prezident, Voronin V.N., şi-au 
pus cu toţii drept scop lichidarea 
Republicii Moldova. Apropo, recu- 
noscută şi de O.N.U., şi de mai bine 
de suta de ţări drept stat independent 
şi unitar. 

Ei bine, comuniştii nu recunosc 
acestea. Pidosnicia bolşevică, ajunsă 
la putere, ştiţi care e? Să nu recu- 
noşti ceea ce e evident pentru toată 
lumea. Îi scutură un fel de lehamite, 
o lingoare înnăscută: să guvernezi 
ceea ce nu recunoşti! Ei şi ce dacă 
tu, ca Prezident, ai depus jurământul 
pe sfintele lor scripturi, constituţie şi 
celelalte: s'en foutre pas de... mă-sa 
(franţuzească prezidenţială). 

Un vânt rău, huiul lor în cap 
sună aşa: de când, mă rog, popo- 
râmea, gloata asta are istorie şi lim- 
bă?! Păi, le lichidăm ca pe celelalte 
prejudecăţi de clasă... 

S-a alertat lumea, au ieşit în 
stradă strigând: pacoste, blestem, ni 
se suspendă drepturile la cuvânt şi 
nume, am devenit apatrizi, suntem 
saramură de sub brânză. 

Atunci, sus-numitului Vladimir 
i-a vuit în cap alta: abrogăm Constitu- 
tia voastră, demo-fraţilor! Ne-o sfătuit 
alt Vladimir pe nume Putin, care ne 
dă gaz la plită şi putere în Parlament, 
să mai facem o Constituţie. 

Putere este, însă minte... În 
Parlamentul lui Voronin s-au aprins 
lumânările şi în plină ziulică albă, de- 


putaţii au ajuns cu sfintele lor icoane 
în pohod de pace şi înfrățire la Tiraş- 
polea lui Smirnov. Au îngenuncheat, 
au bătut şi mătănii: să ne înfrăţim, 
nefârtaţilor! Aşa zic toţi Vladimirii de 
pe lume, pe care i-am învăţat încă 
din pionierie şi la şcoala superioară 
de partid: esti takaia partia!.. 

— Sosit-am la Tiraşpolea, zis-au 
ei, pentru că suntem lipsiţi de limbă: 
ba-i Română (în paranteze!), ba-i 
Moldovenească cu poalele în cap, de 
i se vede guma... pe când noi, afară 
de limba voastră nu grăim, ca şi voi: 
„brat dai zakuriti, a to dam v mordu”. 

Tiraşpolea, şmecheră: 

— De ce să lichidăm, să tot lichi- 
dăm!.. Păi, nu ne lichidează nimea! 
Ce-ar fi să ne despicăm limba? Din 
una facem două: cea în care vă auzim 
şi cea în care gavarim. Atunci o să 
vedem care dintre noi e cu şuieratul 
puternic de codru. Ba facem şi o Con- 
stituţie în plus ca să adeverim că ne 
zbatem întru frăţie: Vanea şi cu Ivan 
şi cu lonel joacă tananica fără chi- 
loţei, proletarii! Păi, să demonstrăm 
dobitoacelor de europeni că avem o 
poartă nouă şi-i zicem federaţie. Să 
se mai crucească domnia lor cât e 
de hâtră lumea de peste Prut: despi- 
că limbile, republicesc poporâmea, 
bulgăresc şi găgăuzesc ogoarele... 
Rogu-vă, spuneţi-ne de care parte a 
ecuatorului locuiesc aceşti tărcaţi ca 
zebrele?! Încă o întrebare: de unde 
s-au luat la ei aşa denumiri: Valul 
lui Traian, Columna lui Traian? S-a 
zvonit că pe-acolo agrăiesc şi oile, 
profeţesc, cică, patrupedele. 

Şed şi azi uimiţi europenii, cu 
jobenul pe ceafă: mari ţi-s minunile 
tale, sfinte Sisoe, din răs-publica 
Moldavia! 

lon BĂRBUŢĂ 


O POLITICĂ 
LINGVISTICĂ 
DEZASTRUOASĂ 


Cei doi ani de guvernare comu- 
nistă au demonstrat fără dubii că poli- 
tica lingvistică promovată de autorităţi 
are drept vector de bază rusificarea 
populaţiei băştinaşe, calea cea mai 
scurtă de deznaționalizare a moldo- 
venilor „contaminati de virusul naţio- 
nalismului”. Este de fapt o continuare 
a ceea ce şi-au dorit cu atâta ardoare 
şi n-au reuşit să realizeze până la ca- 
păt autorităţile sovietice. In epoca pe 
care noi, cei naivi, o credeam apusă 
pentru totdeauna s-a reuşit „doar' 
rusificarea masivă a grupurilor etnice 
conlocuitoare. Cu toate eforturile de- 
puse de autorităţi pe parcursul celei 
de-a doua jumătăţi a secolului trecut, 
nu s-a înfăptuit totuşi rusificarea totală 
a românilor basarabeni. In mare parte 
ei şi-au păstrat limba maternă. Poate 
tocmai acesta este motivul pentru 
care actualii guvernanţi se grăbesc cu 
atâta înfrigurare să isprăvească lucrul 
la care aspiră. 

După o perioadă de revenire 
treptată la normalitate, asistăm 
astăzi la o recrudescenţă fără pre- 
cedent a procesului de rusificare — 
prin legislaţie, prin învăţământ, prin 
intermediul mijloacelor de informare 
în masă etc. Toate însă nu dau re- 
zultatele scontate, deocamdată, 
cel puţin. Cele mai multe tentative 
ale autorităţilor de a oficializa limba 
rusă întâmpină o opoziţie hotărâtă 
din partea comunităţii majoritare, 
româneşti, din R. Moldova. 

Nemulţumite de ritmul lent de 
rusificare, autorităţile actuale sunt într- 
o căutare febrilă a unor noi căi mai 
eficiente de oficializare a limbii ruse. 
Proiectul de federalizare a Republicii 
Moldova şi este — în viziunea autorilor 
lui — acea pârghie ce va permite intro- 
ducerea masivă a limbii ruse. Anume 


acestei limbi i se va atribui statutul de 
limbă oficială a virtualului stat federativ, 
ea fiind folosită, chipurile, în calitate de 
„limbă de comunicare între popoare”. 

Este clar pentru toată lumea că 
planurile de reunificare teritorială a 
Republicii Moldova prin federalizare 
rămân un vis irealizabil chiar şi pen- 
tru cei care propun această soluţie. 
Scopul suprem al unor atare planuri 
este transformarea acestui teritoriu 
într-o enclavă rusească. Două piedici, 
două obstacole, în opinia guvernan- 
ţilor, mai stau în calea atingerii tintei 
propuse: limba română şi istoria ro- 
mânilor. Şi tocmai de aceea ei doresc 
să pecetluiască soarta lor. 

Trebuie spus că politica lingvis- 
tică promovată de oficialităţile comu- 
niste este imorală din cel puţin două 
considerente. In primul rând, pentru 
că această politică este îndreptată 
împotriva propriului popor, împotriva 
celor care constituie majoritatea în 
stat. In al doilea rând, în înfăptuirea 
ei se procedează la lezarea, până la 
excludere, a celor mai elementare 
norme de convieţuire umană şi la 
încălcarea celor mai evidente legi 
ale societăţii. 

Asemenea „politică lingvistică” 
este însă una total falimentară. Ceea 
ce nu iau în calcul autorităţile actuale 
atunci când încearcă să impună pe 
orice cale limba rusă este puterea 
de rezistenţă a populaţiei de la ţară 
care niciodată nu-şi va orienta com- 
portamentul lingvistic în funcţie de 
directivele venite din centru. In plus, 
pentru întreaga societate ingerinţa 
politicienilor în sfera lingvistică va 
constitui o adevărată cutie a Pan- 
dorei. Oricare ar fi planurile celor 
care guvernează ţara cu referire la 
sfera de funcţionare a limbilor, ei ar 
trebui să aibă în vedere că politizarea 
excesivă a acestei zone destul de 
sensibile va provoca un Cernobâl 
lingvistic, adică un dezastru ale cărui 
urmări se vor face simţite încă mult 
timp. E adevărat că cine seamănă 
vânt va culege furtună, însă nu e mai 
puţin adevărat şi faptul că de roadele 
amare ale unei asemenea politici 
lingvistice nesăbuite vom avea parte 
noi toţi. 

Limba Română 


Vasile ŞOIMARU 


„MODELUL 
TIRASPOLEAN” 
NE VA DUCE 

LA PIERZANIE 


Limba română a fost decretată 
ca unică limbă de stat în R. Moldova 
cu aproape 14 ani în urmă, dar ea nici 
pînă acum nu este utilizată în toate 
sferele vieţii publice, nici de către toţi 
cetățenii acestui stat. Alolingvii de la 
noi, în majoritate zdrobitoare, nu o 
vorbesc — sau nu doresc, dar poate că 
aşa li se recomandă, aşa li se dictează 
din anumite centre de investigaţii şi pro- 
gnoze strategice... Această împotrivire, 
neacceptare a limbii majorităţii este o 
piedică serioasă în exercitarea nestin- 
gherită, de către română, a funcţiilor 
sale. De ce nu ne învaţă totuşi limba 
rusolingvii? Doar rusofonii nu sînt mai 
incapabili decit alţii ca din acest motiv 
să nu poată studia şi vorbi o limbă de 
origine latină. Au demonstrat cu pri- 
sosinţă că pot învăţa rapid şi eficient 
engleza, germana, franceza, ebraica 
sau orice altă limbă de pe glob, oricît 
de dificilă ar părea aceasta. In ase- 
menea caz, ce mai poţi crede decit 
că la mijloc e nedorinţa, dar posibil, 
mai curînd totuşi, e acea „prețioasă 
recomandare/indicaţie”, poate chiar 
interdicţie venită nu se ştie de unde... 

Ţările Baltice, şi ele ex-republici 
sovietice, au fost în stare să-i înveţe 
pe ruşii de acolo limbile oficiale fără 
ca aceştia să-şi manifeste violent îm- 
potrivirea, fără a părăsi aceste state, 
în pofida mult trîmbiţatei propagande 
a Moscovei despre aşa-zisa strîmto- 
rare a rusolingvilor. Ei nu numai că 
nu s-au întors acasă, în patria istorică 
(„matuşka-Rossia”), ci s-au încadrat 
rapid în viaţa acestor ţări, ale căror 
popoare, oricît de civilizate, nu au ex- 
celat vreodată printr-o atitudine prea 
binevoitoare (de obedienţă — nici po- 
mină!) faţă de ruşi. Cum de s-a putut 
crea o asemenea atmosferă socială 


acolo? Fireşte, datorită unei legislații 
eficiente, dar, în primul rînd — graţie 
principialităţii tuturor balticilor, „de la 
vlădică la opincă”. 

In condiţiile decretării limbii ruse 
ca a doua limbă de stat sau oficială 
(care de altfel nu are nevoie de acest 
statut „ocrotitor” la noi), limba română 
va redeveni ceea ce a mai fost — o Ce- 
nuşăreasă. Un exemplu doar în acest 
sens. Fiul meu, care nu a studiat în 
şcoală limba rusă, o cunoaşte infinit 
mai bine decît cunoaşte fiul vecinului 
meu româna, pe care o studiază de 
10 ani la un liceu rusesc de elită, din 
inima Chişinăului. Este evident că 
la noi limba română are nevoie de 
ocrotire, căci, fiind la ea acasă, pînă 
acum este sfidată, strîmtorată de un 
mediu preponderent rusofon, egoist 
şi agresiv, cum e la Chişinău, nemai- 
vorbind de „capitala Nordului” — Bălţi, 
„capitalele Sudului” — Cahul şi Comrat 
etc. Curios, ce se va întîmpla în cazul 
„reunificării/federalizării urgentate”, 
în marile urbe „moldave” de Răsărit, 
Tiraspol şi Tighina, total rusificate? 
Oare nu cumva scopul acestei „reuni- 
ficări-federalizări” este tocmai de ani 
se impune „modelul tiraspolean”, cu 
trei limbi de stat decretate, dar numai 
cu rusa în realitate? 

Ca să nu mai zicem de eventu- 
alele cheltuieli, astronomice, pe care 
le-ar implica aceste aventuri antiro- 
mâneşti ale revenirii la rusificarea 
tuturor documentelor, la traducerea în 
rusă a firmelor, proiectelor etc., care, 
din păcate, iar se va face pe spinarea 
şi sudoarea moldovenilor, pe bani din 
Bugetul moldovenesc... Adică, rusifica- 
re în detrimentul păstrării elementului 
naţional românesc, dar tot pe cheltuia- 
la, pe seama românilor moldoveni!!! Cu 
adevărat, poftele şi impertinenţa unora 
nu au nici o limită, nici o oprelişte... 

O dată cu decretarea limbii ruse 
ca „cea de a doua limbă de stat”, ea 
va deveni prima şi unica aici, iar limba 
majorităţii, a băştinaşilor R. Moldova, 
va fi utilizată din nou doar la bucătărie 
sau pe cuptor... La prăşit — nu va fi 
utilizată, căci sărmanii moldoveni la 
muncă nu mai au timp şi forţă pentru 
a schimba o vorbă măcar. In aşa fel, 
pe biata română din Basarabia o aş- 
teaptă din nou, la ea acasă, moartea 
clinică. 

Anatol LENŢA 


„BILINGVISMUL 

___ ÎMPĂCIUITOR” 
ÎNSEAMNĂ ACEEAŞI 
SUPREMATIE 

A LIMBII RUSE 


După numeroasele inițiative 
„îndrăznețe şi cu largi perspective”, 
propuse de cei cu putere de decizie 
de la Chişinău: „mitropolit... al întregii 
Moldove”; „limba moldovenească cu 
particularităţi diferite de cele ale lim- 
bii române”; „istorie integrată a popo- 
rului Republicii Moldova” — pentru a 
menţiona aici doar cîteva enormităţi 
răsunătoare, — iată, ne mai (re)vine 
una de o rară „prospeţime” şi de o 
irepetabilă „originalitate”. Ne referim 
la ideea ce transpare din proiectul de 
federalizare a R. Moldova -— cea a 
„bilingvismului împăciuitor”, capabil 
să aducă armonie şi înţelegere (ce 
iluzie!) între toţi cei ce sînt aşezaţi cu 
traiul în statul nostru independent şi 
indivizibil (altă iluzie). 

La drept vorbind, ideea de a 
atribui prin lege limbii ruse statut de „a 
doua limbă de stať’, mai zisă şi „limbă 
oficială”, nu apare pentru prima dată 
în aria de preocupări ale marilor noştri 
conducători. Ea a fost servită cu diferite 
sosuri de-a lungul anilor şi astăzi zum- 
zăie tot mai insistent, monoton şi supă- 
rător trăgîndu-şi seva din bilingvismul 
„glorios” atît de cajolat, atit de răsfăţat 
în perioada socialismului „înfloritor” şi 
a comunismului care tot la orizont a 
rămas, cînd aveai dreptul să alegi între a 
vorbi limba maternă sau limba rusă, fiind 
însă obligat să alegi limba rusă; dar şi 
din opintelile de ultimă oră ale docţilor 
teoreticieni şi inimoşilor apărători ai 
„linghii moldoveneşti”. 

Lingviştii de la noi şi de peste 
hotare au vorbit în nenumărate rînduri 
despre impactul nefast al bilingvismului 
unilateral naţional-rus asupra proce- 


sului de funcţionare a limbii române în 
Republica Moldova, asupra structurilor 
ei lexicale, semantice şi chiar sintacti- 
ce. Ei au descris pericolul degradării 
sinergiei limbii noastre (R. Piotrowski, 
S. Berejan), tulburării coerentei ei inter- 
ne ca rezultat al dezechilibrului acţiunii 
propriilor „mecanisme de autoreglare şi 
autoorganizare” (S. Berejan). 

Este de la sine înţeles faptul că 
ameliorarea situaţiei lingvistice de la 
noi, evitarea pericolului unei destră- 
mări în continuare a sistemelor limbii 
române vorbite în acest spaţiu, păstra- 
rea, nuanţarea şi diversificarea forţelor 
ei de expresie au o importanţă vitală. 

Realizarea acestor deziderate 
poate fi efectuată nu numai dacă 
va spori considerabil numărul celor 
care vor conştientiza rolul nefast al 
decretării limbii ruse drept limbă de 
stat, dar şi — lucru de o semnificaţie 
aparte — cu o condiţie că vom reuşi 
să ne trezim mîndria de a fi român, 
verticalitatea, demnitatea de homo 
sapiens aparţinînd acestei entităţi — 
sentimente ascunse adînc în spiritul 
şi inimile noastre. 

Vom continua a trăi, a simţi şi 
a vorbi pe vechi dacă vom considera 
că anul 1917 e mai plin de conţinut 
decît anul 1859, dacă vom accepta şi 
în continuare să ni se spună cebotari, 
cebani, cojuhari, fără a găsi necesara 
tărie să ne opunem şi să dăm stră- 
lucirea cuvenită adevăratelor nume 
româneşti. Nu vom izbuti să schimbăm 
situaţia dacă vom continua să ne cre- 
dem mai „valoroşi”, mai „importanţi”, 
cînd ni se spune Cătălin Mircevici, sau 
Viorica Petru Păduraru, adică Viorica, 
fiica lui Petru Păduraru, respectiv, 
Cătălin, fiul lui Mircea. Vom rămîne cu 
proasta faimă de „mămăligari”, „mult” 
etc. atîta timp cît ne vom complăcea în 
utilizarea cuvintelor, îmbinărilor, imita- 
rea pronunţiei ruse şi chiar acceptarea 
tacită a... înjurăturilor ruseşti. 

Deci, să spunem NU acordării în 
R. Moldova a oricărui statut pentru lim- 
ba rusă ce ar avantaja-o, această limbă 
fiind oricum favorizată — istoriceşte, dar 
şi politiceşte — în raport cu româna. 

Gheorghe PALADE 
UN NOU ATENTAT 
LA ISTORIA ROMANILOR 


De la începutul anilor '90 ai 
secolului trecut învăţământul is- 
toric preuniversitar din Republica 
Moldova a evoluat în baza a două 
cursuri: Istoria Universală şi Istoria 
Românilor. Argumente ştiinţifice, care 
definesc istoria majorităţii populaţiei 
autohtone de la est de Prut ca Istoria 
Românilor, au fost aduse la numeroa- 
se simpozioane şi întruniri ale speci- 
aliştilor în domeniu. Pentru aceasta 
s-au pronunţat instituţiile academice, 
catedrele de profil ale facultăţilor de 
istorie de la Universitatea de Stat din 
Moldova, Universitatea Pedagogică 
de Stat „lon Creangă” din Chişinău, 
Universitatea Liberă Internaţională 
din Moldova. Argumente în favoarea 
Istoriei Românilor au fost aduse de 
către specialişti şi la Congresul Istori- 
cilor din Republica Moldova, care şi-a 
ţinut lucrările la 1 iulie 20017. 

Criteriul principal, care stă la 
baza concepţiei predării/învăţării 
Istoriei Românilor, este comunitatea 
etnică a poporului român şi conti- 
nuitatea lui în spaţiul devenirii sale 
de-a lungul unei extinse perioade 
istorice, de la constituire până în 
prezent. În această cheie au fost 
scrise numeroase lucrări ştiinţifice, 
studii, compendii, începând cu re- 
prezentanţii Şcolii Ardelene şi până 
la tipăriturile din etapa actuală, inclu- 
siv ultima, recenta ediţie fundamen- 
tală a Academiei Române, intitulată 
Istoria Românilor. Noţiunea Istoria 
Românilor este astfel înrădăcinată 
nu numai în operele cercetătorilor 
români, ci şi în istoriografia de peste 
hotare, atât rusă, cât şi occidentală. 


Pornind de la necesitatea 
studierii istoriei naţionale integrale, 
indiferent de hotarele politico-statale 
în care sunt încadraţi românii, în ul- 
timii zece ani s-au întreprins măsuri 
eficiente privind asigurarea didactică 
a predării/învăţării istoriei românilor în 
instituţiile de învăţământ preuniversi- 
tar. Cu participarea specialiştilor în 
materie (cercetători ştiinţifici, cadre 
didactice, metodişti experimentati) 
au fost elaborate programe şco- 
lare, curriculumurile gimnaziale şi 
liceale, o serie de manuale pentru 
toate clasele de studiu. La editarea 
manualelor şi pregătirea corpului 
didactic pentru predarea istoriei uni- 
versale şi naţionale, în conformitate 
cu noile cerinţe, un rol deosebit l-a 
avut susţinerea financiară, acordată 
de Banca Mondială. Astfel, urma ca 
această activitate să continue, proce- 
sul de instruire şi educaţie fiind într-o 
permanentă schimbare. Însă, guver- 
narea instalată în Republica Moldova 
după alegerile parlamentare din fe- 
bruarie 2001 şi-a propus, din motive 
politice, înlăturarea din învăţământ a 
cursului Istoria Românilor. Ignorând 
concepţia, argumentată ştiinţific, de 
predare a istoriei, Guvernul Repu- 
blicii Moldova a adoptat, în februarie 
2002, hotărârea de a introduce în 
învăţământ cursul Istoria Moldovei. 
Decizia respectivă a generat ample 
acţiuni de protest din partea profeso- 
rilor, părinţilor, studenţilor, liceenilor, 
a reprezentanţilor unor societăţi şi 
asociaţii nonguvernamentale. Luând 
în considerare situaţia tensionată, 
Adunarea Parlamentară a Consiliului 
Europei (APCE) a declarat, în martie 
2002, instituirea unui moratoriu în 
problemele predării/învăţării istoriei 
în Republica Moldova. 

În pofida recomandărilor acestui 
forum european superior, guvernan- 
ţii de la Chişinău au întreprins noi 
acţiuni orientate spre demolarea 
învăţământului istoric existent. În 
septembrie 2002 a fost constituită 
o Comisie guvernamentală în frunte 

cu Valerian Cristea, viceprim-mi- 
nistru, împuternicită să elaboreze o 
nouă concepţie de predare a istoriei, 
urmărind scopul de satisfacere a 
prevederilor programului politic al 
Partidului Comunist, aflat la putere. 
Pentru a obţine susţinerea profeso- 
rilor şi a funcţionarilor din judeţe au 
fost organizate seminare zonale la 
Bălţi, Chişinău, Cahul, Orhei, la care 
au fost invitate persoane, în mare 
parte alogeni, adepţi ai proiectelor 
promovate de comunişti. În şcoli, cu 
sprijinul Ministerului Învăţământului, 
au fost difuzate materiale didactice 
antiştiinţifice, antinaţionale, cu un vă- 
dit accent xenofob. În presa guver- 
namentală şi în cadrul diverselor 
întruniri, autorităţile au declanşat 
o largă campanie de denigrare a 
cursului Istoria Românilor. 
Nereuşind să adopte prin 
Comisia guvernamentală deciziile 
preconizate, autorităţile comuniste 
au antrenat la elaborarea „noii con- 
cepţii” de predare a istoriei în şcoală 
persoane, instituţii şi asociaţii (cultu- 
rale-naţionale etc.), care prin preocu- 
pările lor sunt departe de realizările 
istoriografiei actuale, de cercetarea 
şi instruirea istorică. În decembrie 
2002, Ministerul Afacerilor Externe 
al Republicii Moldova a expediat o 
circulară ambasadelor din străinătate 
cu indicaţia de a examina subiectul 
predării istoriei şi poziţia autorităţilor 
din sistemul de învăţământ al ţării de 
reşedinţă faţă de învăţământul isto- 
ric din Republica Moldova. Comisia 
guvernamentală a primit răspuns de 
la ambasadele Republicii Moldova 
din S.U.A., Republica Federală a 
Germaniei, Regatul Belgiei, Franţa, 
Ungaria, Polonia, Belarus. De aseme- 
nea au fost primite informaţii privind 
concepţia de predare a istoriei în 
România, Ucraina, Austria. Analiza 
acestor avize denotă că majoritatea 
celor solicitaţi să se pronunţe asupra 
subiectului dat au evitat să formule- 
ze o atitudine directă, declarând că 
problemele studierii/predării istoriei 


în Republica Moldova ţin de com- 
petenţa specialiştilor locali. Ilustrativ 
în acest sens este avizul primit din 
Germania, în care se menţionează: 
„În cadrul discuţiilor, autorităţile ger- 
mane, competente în domeniu, nu 
au dorit să adopte o poziţie clară în 
privinţa predării istoriei în Republica 
Moldova, argumentând că nu doresc 
să se implice în afacerile interne ale 
ţării. Autorităţile germane consideră 
că situaţia din Republica Moldova 
este foarte specifică, chiar unicală, 
şi că soluţia urmează să fie găsită 
în cadrul unui proces democratic 
cu o participare cât mai largă”. Sunt 
evidenţiate şi unele subtilităţi, care, 
credem, pentru noi prezintă interes 
deosebit: „Experții germani au avut 
puncte de vedere contradictorii, în 
acest sens: unii au văzut anumite 
similitudini ale situaţiei din Moldova 
cu cea din Austria, alţii au contrazis 
categoric această opinie, argumen- 
tând că, spre deosebire de Moldova, 
austriecii au o identitate dezvoltată”. 
Din răspunsurile primite rezultă că în 
ţările respective nu există o concepţie 
unică de predare a istoriei, în unele 
fiind predată istoria universală ori 
europeană, cuprinzând şi istoria naţi- 
onală, în altele studiindu-se cursurile 
de istoria statului ori istoria poporului. 
În avizele unor societăţi culturale din 
străinătate, solicitate să-şi exprime vi- 
ziunea privind învăţământul istoric din 
Republica Moldova, între care Soci- 
etatea culturală „Moldova-Belarus” 
din Minsk, „[lpuanecrpoBcko-Mon- 
DaBckoe 3eMNAYECTBO B T. Mockee”, 
„BceykpanHckas HaLinoHanbHo-Kynb- 
TypHaa MONNaBCKaA accoynaynaA”, 
de asemenea au fost formulate opinii 
diferite. Acestea au propus ca în in- 
stituţiile de învăţământ din Republi- 
ca Moldova să se studieze: „istoria 
adevărată a naţiunii, a populaţiei 
care a trăit în zona de formare a 
limbii şi poporului român”, „Vicropua 
Pecny6nukun Monmosa”, „Wicropua 
Monmosbi”, „Vicropua Monaasrmu”, 
„Vlcropua ponHoro oreuecTraa'3 ş.a. 

În cadrul acestor discuţii Gu- 
vernul a prezentat o „concepţie de 
istorie integrată”, propunând-o pentru 
discuţie şi Departamentului Relaţii 
Interetnice a Republicii Moldova. Pe 
diverse căi, inclusiv la aşa-numitele 
„seminare zonale”, reprezentanţii 
guvernului au încercat să impună 
această concepţie, obiectivul princi- 
pal fiind acelaşi — lichidarea cursului 
de Istoria Românilor. 

Cu deosebită insistenţă s-a 
încercat promovarea acestei con- 
cepţii în cadrul seminarului „Preda- 
rea istoriei în Moldova”, organizat 
la Chişinău în zilele 19-21 februarie 
2003, cu participarea experţilor 
Consiliului Europei, fapt evident mai 
ales în discursurile ţinute de repre- 
zentanţii oficiali ai guvernului şi de 
unii funcţionari din învățământ, care 
susţin acţiunile menite să lichideze 
cursul de /storia Românilor, fie din ofi- 
ciu, pentru a-şi menţine postul, fie din 
convingere. Discuţiile desfăşurate la 
şedinţele de atelier privind curriculu- 
mul şi manualele de istorie şi la cel de 
instruire a profesorilor au fost, însă, 
controversate. S-au exprimat opinii 
diferite, atât în favoarea concepţiei de 
predare/învăţare a istoriei românilor, 
cât şi pentru istoria Moldovei sau o 
„istorie integrată”. 

În acest context, ne întrebăm 
care sunt intenţiile celor care încearcă 
să promoveze în şcoli „Istoria. Curs 
integrat”. La prima vedere, scopurile 
par a fi nobile. Ne surprind, însă, fra- 
zele „Posibilitatea de a trata ştiinţific 
trecutul milenar al poporului nostru 
din spaţiul pruto-nistrean, de a avea 
dreptul la o istorie a statului din care 
facem parte”. Sunt evitate noţiunile 
„popor român”, „comunitate etnică”, 
„Spiritualitate românească”, autorii 
concepţiei susţinând, de fapt, poziţia 
comuniştilor, care nu doresc altceva 
decât studierea istoriei Moldovei, a 
„moldovenilor” de la est de Prut, într-o 
secvenţă de timp ruptă din contextul 
general, altfel spus: o trunchiere a 
istoriei noastre naţionale. 


Specialiştii în domeniu — cerce- 
tători ştiinţifici, profesori din instituţiile 
de învăţământ superior şi din cel pre- 
universitar — au respins, în repetate 
rânduri, această viziune antiştiinţifică 
de abordare a istoriei, pronunţându- 
se cu fermitate pentru studierea Is- 
toriei Românilor, integral, indiferent 
de hotarele politico-statale, constitu- 
ite în anumite circumstanţe istorice 
şi care, după cum ne-am convins, 
cel puţin în ultimele două decenii, nu 
sunt deloc stabile. Nu avem dreptul 
să tăgăduim nici principiul de studiere 
şi de predare a Istoriei Românilor în 
conexiune cu istoria altor popoare, 
în cadrul civilizaţiei europene şi 
universale, cu respectarea valorilor 
democratice promovate de Consiliul 
Europei. Dar şi în cazul de faţă mai 
presus de toate trebuie pus adevărul 
ştiinţific şi istoric. 


NOTE 


1 Materialele Congresului Istoricilor 
din Republica Moldova // Cugetul, nr.3, 
2001. 

2 Declaraţia Asociaţiei Istoricilor din 
Republica Moldova din 17 februarie 2003 
II Literatura şi arta din 20 februarie 2003. 

3 Ibidem. 

4 Materialele Comisiei guverna- 
mentale privind elaborarea concepţiei de 
predare a istoriei în Republica Moldova. 

__ NICOLAE DABIJA: 
„SINT UN NOSTALGIC. 
DAR EU NU AM 
NOSTALGIA 
TRECUTULUI, 

EU AM NOSTALGIA 
VIITORULUI” 


- Dragă Nicolae Dabija, Repu- 
blica Moldova se află la o răscruce. 
De deciziile oamenilor politici vor 
depinde destinele generaţiilor vii- 
toare. Cum ai caracteriza situaţia 
Basarabiei, ţinînd cont de acţiunile 
sau ezitările puterii de la Chişinău la 
ora actuală? 

— Situaţia Basarabiei îmi amin- 
teşte de o teză a lui Jean Buridan, 
rector al Universităţii din Paris în 
Evul Mediu, pe care acesta o ilustra 
cu pilda unui măgar care, pus între 
o dublă de ovăz şi o găleată de apă, 
fiind în egală măsură flămînd şi în- 
setat, a murit de foame şi de sete, 
nehotărîndu-se ce-ar trebui să facă 
mai întîi: să mănînce ovăzul din dublă 
sau să bea apa din găleată. 

Pilda e aplicabilă şi la Republica 
Moldova, care ezită mereu între Uni- 
unea Europeană şi C.S.I., exact ca 
măgarul lui Buridan. Nu poţi mînca 
ovăz din dublă şi bea apă din gălea- 
tă în acelaşi timp, dubla şi găleata 
aflîndu-se în direcţii opuse una faţă 
de cealaltă. 

— Nu consideri ca ceva nefiresc 
ori fatal încadrarea personalităţii ar- 
tistice în politică? Un scriitor pierde 
ori cîştigă implicîndu-se în viltoarea 
politicii? 

— Nichita Stănescu declarase 
cîndva: „Nu mai pot evada decit în 
politică. Restul e literatură”. Aş putea 
spune, probabil, şi eu acelaşi lucru. În 
Basarabia, în anumite momente ale 
istoriei ei, literatura şi politica se con- 
fundă. Mai degrabă, politica dă buzna 
peste scriitori, decît scriitorii peste 


politică. Avem scriitori în toate parti- 
dele. Deşi, aş crede, opţiunile politice 
ale unui scriitor ar trebui să conteze 
mai puţin cînd e vorba de operă. Şi 
aici aş aminti o spusă de-a lui Bor- 
ges: „Nu mă interesează pe cine a 
votat Shakespeare”. Este caraghios 
să împarţi literatura în „literatură de 
stînga”, „literatură de dreapta”, cum 
se face la noi. Importantă este cali- 
tatea operei. A scrie bine înseamnă, 
pentru un scriitor care se respectă, a 
face politica cea bună. A face politică 
naţională înseamnă a-ţi ajuta cititorul 
în regăsirea de sine. 

— În curînd vom avea alegeri 
locale, cînd la decizia comuniştilor 
se va trece de la judeţe la raioane. E 
îndreptăţită această opţiune?! 

— Mai marele comuniştilor 
a afirmat că nu acceptă noţiunea 
de „judeţ', pentru că acesta e un 
cuvînt românesc. Dar şi celelalte 
cuvinte pe care le-a folosit domnia 
sa în emisiunea televizată de la 2 
noiembrie 2002 chiar în fraza — „Noi 
nu acceptăm acest cuvînt pentru că 
e românesc” etc. — nu sînt oare şi 
ele româneşti?! Cuvintul „judeţ e 
folosit în cronicile noastre, venind 
de la „jude” — judecător. Lumea e in- 
ventată ceva mai înaintea noastră. Şi 
acesta e marele nostru noroc. Că nu 
trebuie s-o inventăm din nou. Gizele, 
plantele, florile, păsările au, de sute 
de ani, nume care poartă amprenta 
unor timpuri antice: calul-popii, ro- 
chia-maicii-Domnului, vaca-Domnu- 
lui etc., dacă s-ar reinventa numele 
acestora, azi am avea, probabil, în loc 
de calul-popii — helicopterul preşedin- 
telui de colhoz, sau calul-electricianu- 
lui, sau vaca-brigadierului ş.a. Marele 
nostru noroc e acela că şi înaintea 
noastră au mai trăit oameni. Deşi unii 
consideră că lumea a început o dată 
cu naşterea lor, sau cel mult cu cea 
a tovarăşului Stalin. 

— „Generalii politici ne-au îm- 
părțit poporul”, constatai într-un 
editorial. Cine ar fi acel general care 
ne-ar putea aduna la un loc acum? 
Ce ar trebui să facă liderii partidelor 

ca să adune această aşchie de popor 
grămăjoară? 

— Acel general ar putea fi Dum- 
nezeu. Sau — pericolul în faţa unui 
Dezastru Naţional. De multe ori am 
impresia că Judecata de Apoi a şi 
început, numai că noi într-atît ne-am 
obişnuit cu răul, încît nu-l mai obser- 
văm. Ofensa reciprocă nu poate uni 
nişte partide. Nici orgoliul nemăsurat. 
Sau suspiciunea. Cel care vrea să se 
unească cu mine, nu mă scuipă mai 
întîi. Vrajba nu poate fi constructivă. 
Nu se poate zidi nimic pe ură, pe ran- 
chiună, pe neant. Zidarii politici uită 
că liantul cel mai puternic ce ar putea 
ţine împreună un popor este încrede- 
rea şi dragostea. Şi aici aş aminti o 
frază rostită de loan al Crucii: „Dacă 
nu găseşti dragoste, pune dragoste 
şi vei găsi dragoste”. 

— Nu crezi că ne lipseşte un 
partid cu adevărat naţional, pe fun- 
dalul unei suprasaturaţii de partide 
şi partiduţe? 

- Politica noastră are foarte 
multe persoane şi foarte puţine 
caractere. Partidele naţionale sînt 
două-trei. Din toate cele peste pa- 
truzeci. Unele au apărut doar ca să 
ocupe anumite coridoare. Altele ar 
putea avea drept lozincă spusa lui 
Constantin Argetoianu care, în 1946, 
cînd înființase o miniformaţie politică, 
a făcut următorul apel către viitorii 
ei membri: „Lichele din toată ţara, 
uniţi-vă!”. Cîte partide ale lichelelor, 
care se intitulează foarte nobil, avem 
totuşi! 

La ora actuală îmi pun toate 
speranţele în Partidul Social-Liberal, 
cu care a fuzionat Partidul Forţelor 
Democratice şi pe care-l consider 
de viitor! 

— Ti-am ascultat de multe ori 
discursurile, impresionîndu-mă de 
fiecare dată structura lor. Există un 
secret al „discursului politic”, cum se 
face că reuşeşti să transmiţi celor 
prezenţi mesajul în cuvinte simple?! 

— Politica îşi are regulile şi lo- 
gica ei. Un discurs politic — ca să fie 
bun — trebuie să fie mediocru. 


E concluzia pe care am tras- 
o, după ce discursurile şlefuite nu 
impresionează, iar cele scuturate de 
metafore, care de multe ori nu spun 
aproape nimic, sînt cele mai gustate. 

Un poet refuză cu toată fiinţa-i 
să recunoască acest lucru, de aceea 
politica lui, încercînd să o smulgă din 
mediocritate, va părea „nerealistă”, 
iar discursul lui — mai aproape de 
„literatură” decît de politic. Un discurs 
ar trebui să ţină cont de contextul în 
care este rostit, de cei cărora li se 
adresează, de cele ce doresc aceştia 
să audă, dar şi de psihologia celor 
pe care intenţionezi să-i convingi de 
dreptatea ta. 

— Tiutcev exclama în secolul 
XIX: „Vei dispărea în spaţiu, Rusia 
mea!”. Credeţi că temerea poetului 
are şi temeiuri reale?! 

- Rusia va dispărea, asimilată 
de celelalte peste 150 de popoare 
mai mari sau mai mici care o locuiesc. 
Acest lucru se şi observă. Sufletul 
rusesc e alterat de popoarele cuce- 
rite. Şi rusificate abuziv. Moscova 
a şi fost cucerită de tătari. La ora 
actuală în capitala Rusiei locuiesc 
un milion de tătari. Toate elementele 
criminale, inclusiv din Basarabia, se 
scurg în acest oraş, cel mai mare al 
Rusiei. Care l-au şi sechestrat. Dar 
mai cred că nu poate fi fericit un po- 
por care subjugă alte popoare. Rusia 
e o mare nefericită. Nefericirea ei 
vine din lăcomie. În secolele trecute 
ea se întindea pe cîteva continente, 
inclusiv pe continentul american. 
Cel care a negociat cu tarii ruşi ca 
să le vîndă americanilor Alaska a 
fost un român — generalul George 
Pomuţ, care i-a scutit astfel pe ruşi 
de nişte bătăi de cap în plus. A făcut- 
o, crezînd poate că ne face şi nouă, 
basarabenilor lui, un bine. 

Rusia de azi nu e o ţară mare, 
ci doar una întinsă exagerat, cea mai 
întinsă din lume. Ţară din care trebuie 
alungaţi demonii răului, acest stat 
fiind dominat încă de ei. Înălțimea ei, 
din păcate, e situată doar pe orizonta- 
lă. Această ţară ar putea ajuta Europa 

să se întindă pînă la Oceanul Pacific. 
Dacă ar avea vocaţie europeană. Dar 
orgoliile ei imperialiste, egoiste sînt 
mai puternice. 

— Unii colegi de breaslă susţin că 
edlitorialele tale s-au transformat într-o 
instituţie, alții că ar fi anacronice... 

— Scriu ca să-mi ajut semenii, 
fără să mă întreb ce cred despre ele 
ceilalţi editorialişti, cu atît mai mult 
cei care se cred înghesuiți de scrie- 
rile altora sau care sînt convinşi că 
adevărul în ultimă instanţă le apar- 
ține. Scriu despre ce se întîmplă cu 
noi. Inseamnă că cele ce se întîmplă 
cu noi sînt anacronisme. Anacronice 
sînt vremurile pe care le trăim. Dacă 
ne-am preface că afară e alt secol 
decît XXI, tot aici am fi. E cel mai 
uşor să fii arbitru, să stai pe margine 
şi să dai note, este mult mai greu să 
participi la istorie. Cu prezenţa, cu 
fapta, cu cuvîntul. 

— Este bună bunătatea dumita- 
le? Cineva afirma că Dabija nu poate 
face decît bine, chiar cînd polemizea- 
ză cu adversarii săi. 

— l-am iertat şi nu port pică 
nimănui din cei care mi-au făcut rău 
mie personal. Dar nu-i voi ierta pe cei 
care au făcut rău neamului, care au 
atentat la demnitatea acestuia sau 
ne-au scuipat în icoane. 

Şi aici, pornind de la întrebarea 
dumitale, aş vrea să te contrazic 
un pic. Nu cred că bunătatea este 
totdeauna bună. Fă binele cu dis- 
cernămînt! — e una dintre concluziile 
mele din ultimii ani, eu, care credeam 
că trebuie să faci bine şi duşmanilor. 
Explic: un om rău pe care l-ai ajutat 
să avanseze, spre exemplu, capătă 
datorită ţie posibilităţi mai mari de a 
face răul. Indirect, deci, faci şi tu răul 
lui. Dacă faci bine unui ticălos, afară 
de acela care l-ar îndemna să se lase 
de ticăloşii, pînă la urmă Dumnezeu 
te pedepseşte pentru asta — şi o face, 
de cele mai multe ori, chiar cu mîinile 
acelui ticălos. De aici şi proverbul 
basarabean: „Nici un bine nu rămîne 
nepedepsit”, ca o ironizare a postula- 
tului biblic, cînd faci bine cui nu merită. 


Dacă unui ticălos i-ai făcut un 
bine şi el n-a devenit mai puţin ticălos 
după asta, binele tău poate fi un păcat. 

— Faci cumva un fişier al arti- 
colelor anti-Dabija? Cite or fi ele la 
număr? 

— Un tip decepţionat îşi spunea: 
„Cu cît cunosc mai bine oamenii, cu 
atit iubesc mai mult cîinii”. Probabil 
că-mi cunosc concetăţenii puţin de 
tot, pentru că-i iubesc mai mult decit 
pe cîinii pe care nu-i am. În ultimul 
deceniu au apărut, bănuiesc, în presă 
mai mult de o sută de articole orien- 
tate contra mea, semn că am scris, 
am apărut, am pledat, am trăit. N-am 
făcut o cartotecă a acestora, întrucît, 
cred, alt fişier este mult mai important: 
al valorilor pe care am reuşit să le 
promovez şi să le apăr. 

— A suferit metamorfoze răs- 
punsul la o întrebare pe care ţi-o 
adresase scriitoarea Nina Slutu într- 
un interviu mai vechi: „Ce te face 
nefericit în viaţă, că de fericire — nu 
te mai întreb..."?! 

— Omul fericit nu-şi pune întreba- 
rea dacă e fericit sau ba. El ar trebui 
să-şi spună: „Dacă nu sînt nefericit, 
înseamnă că sînt fericit”. Mă fac neferi- 
cit mai multe lucruri, dar în primul rînd: 
lipsa de demnitate umană şi naţională 
a concetăţeanului nostru, faptul că se 
lasă minţit uşor de orice trecător, că 
nu-l preocupă biografia adevărului 
şi nici adevărul biografiei sale şi a 
semenilor săi, că acceptă adevărul ca 
minciună şi minciuna ca adevăr, că de 
la el, care locuieşte în centrul Europei, 
pînă la acest continent cu valorile sale, 
i se pare c-ar fi o distanţă mai mare 
decit de la Pămînt la Lună... 

— Te-ar indispune portretul făcut 
de vreun pictor, care te-ar arăta sin- 
gur şi nefericit? 

— Pictorii, ca şi fotografii, nu pot 
prinde în pînzele lor decît clipa. Prin 
urmare, pictorul respectiv ar surprin- 
de doar o clipă în care eram singur 
şi nefericit. 

- Cartea În căutarea identi- 
tăţii. Istoria neamului românesc 
din Basarabia e considerată cea 

mai citită în anul 2002. Cum explici 
preocuparea ta pentru istorie? 

— Sînt un nostalgic. Dar eu nu 
am nostalgia trecutului, eu am nos- 
talgia viitorului. Cred în el, ca-n Cel- 
de-Sus. Ştiu că va veni. Nu poate să 
nu vină. Trecutul mă interesează doar 
din perspectiva lui. A viitorului. Mai cred 
că popoarele care nu au trecut nu pot 
avea viitor. Sîntem un popor norocos 
fiindcă noi, spre deosebire de alte 
popoare, nu trebuie să ne născocim 
strămoşii. Noi îi avem. Nu fac decit să 
reamintesc contemporanilor mei acest 
lucru şi să le trezesc acea elementară 
demnitate fără de care în această parte 
a lumii le-ar fi greu să supravieţuiască. 

— Ai fost pe urmele lui Emi- 
nescu. Îţi aminteşti ultima imagine 
a lui Eminescu de la sanatoriul din 
Odesa, unde poetul se trata în 1885? 

— Nu mi-o pot aminti, din păcate. 
Oricîte eforturi de memorie aş depu- 
ne. Mi-l amintesc pe Eminescu, cel 
de la 19 ani, pe cel de la Timpul, cînd 
scria articole şi pentru secolul nostru, 
pe cel care sosise să recite Doina la 
laşi, cu speranţa că s-o auzi şi din- 
colo (adică dincoace) de Prut. Din 
păcate, unii ar vrea să ne lepădăm de 
marele nostru poet. „Cu moaştele lui 
Eminescu n-o să intraţi în Europa”, 
ne-a avertizat acum cîţiva ani un 
funcţionar de la Uniunea Scriitorilor 
din Bucureşti. Dacă în Europa nu sînt 
primit cu valorile noastre supreme, de 
o atare Europă eu unul nu am nevoie! 

— Deşi Europa e aici... 

— Luptătorii pentru Independen- 
ţa şi Unitatea Italiei, din secolul XIX, 
aveau o vorbă: „Europa este creată, 
acum trebuie creaţi europenii!”. Noi 
sîntem Europa, Basarabia e o ţară 
din centrul (şi nu din estul) Europei. 
Dar, spuneţi-mi, unde-s europenii 
ei? Probabil că mai trebuie modelaţi, 
creaţi, ajutaţi să fie, asta constituind 
şi o datorie a unui om al scrisului din 
această parte de lume. 

— Cînd ti se face dor de necta- 
rul limbii române din Basarabia, în 
grădina căror scriitori contemporani 
te îndrepţi să-l cauţi? 


— Mă miră nerăbdarea unor 
colegi mai tineri de a fi ei mai mari. 
Vor fi. Noi, cei de azi, tineri şi bătrîni, 
din punctul de vedere al mileniului 
trei, vom avea aceeaşi vîrstă. Sîn- 
tem generaţia mileniului trei. Cred 
că multe din paginile care s-au scris 
în ultimele decenii ale secolului XX 
şi care se scriu şi la acest început 
de veac vor fi valabile şi pe viitor. 
Druţă cu cîteva dintre nuvelele sale, 
Vieru cu mai multe poeme despre 
mamă şi dragoste, Vangheli cu lu- 
mea copilăriilor noastre, Cimpoi cu 
istoriile literare, Matcovschi cu des- 
cîntecele în alb şi negru, Codru cu 
unele balade, Damian cu Sînt verb, 
Zadnipru cu Moldovenii ş.a. Litera- 
tura basarabeană, chiar dacă într-o 
calamitate a istoriei va fi să dispară 
cu tot cu spaţiul dintre Prut şi Nistru, 
va supravieţui ca parte componentă 
a literaturii române, şi asta e marea 
ei şansă. 

— Cum se explică faptul că unii 
tineri, ca să epateze, sînt nedrepți 
cu alţi colegi întru ale scrisului, în- 
jurîndu-i sau adresîndu-le ofense 
regretabile?... 

— Aflu dintr-o carte de biologie 
că, pentru a atrage atenţia, licuricii se 
întrec să facă lumină întru a-şi încînta 
partenerul, babuinul (o specie de 
maimute) îşi arată fesele ca să-şi im- 
presioneze astfel iubita, iar păunul îşi 
roteşte coada sa superbă, dezvelin- 
du-şi fundul. Aceste comportamente 
parcă ar face parte din mediul nostru 
literar, unde unii protagonişti, ca să 
atragă atenţia asupra lor, scuipă, îşi 
arată fesele şi-şi înfoaie coada, fără 
să se ruşineze că li se vede fundul. 

— Cum se face că unii dintre 
aceştia îi înjură în „eseurile” sau 
referințele lor critice doar pe cîțiva 
scriitori — Vieru, Dabija, Lari, Cimpoi... 
Şi nu adevărata caracudă literară?! 

— Bănuiesc, o fac tot pentru a 
atrage atenţia. Ca lumea să zică: 
„Uite, domnule, cu cine se iau ăştia 
de piept!”. Dar psihologic explicaţia 
e mult mai simplă. Obrăznicia, îmi 
spunea lon Ungureanu, e o refulare 

a invidiei. Tata avea o vorbă cu 
ajutorul căreia le închidea gura mai 
tinerilor ce debitau prostii: „Măi, tu, 
cînd vorbeşti, să taci!”. Nu cred că cei 
care nu au ce spune ar trebui să mai 
şi tacă (cine vorbeşte tot timpul n-are 
vreme să gîndească), dar nu strică, 
în cele ce spun ei, să păstreze şi o 
anume decentă. 

Poate că bucuria cea mare a 
„polemiştilor” ar fi să li se răspundă la 
diversele lor insinuări. Acum cîţiva ani 
un tip ciudat îmi spusese cu o bucurie 
în glas: „Azi în troleibuz m-a înjurat 
Grigore Vieru, pe care l-am călcat pe 
bătătură”. E ca şi cum înjurătura lui 
Vieru (n-am mai aflat cum înjură poe- 
tul nostru, pentru că tipul n-a putut să 
mi-o descrie) îl scosese din anonimat 
şi-acum era şi el cineva. 

— Eşti un miînuitor abil al genu- 
lui umoristic. Care e cea mai hazlie 
scenă ce ţi-o aminteşti? 

— Nu mai ştiu cine spunea că o 
comedie înseamnă dramă plus timp. 
Tragedia care se repetă la nesfirşit 
devine comică. Umorul însoţeşte 
dramele noastre. El, am impresia, 
se naşte, de la o vreme, din nimic. 
Sau din orice. 

Zilele trecute stăteam la medic 
în cabinet, unde e adus de către 
poliţişti un beţiv. Înainte de a fi exa- 
minat, i s-a dat un pix să semneze 
procesul-verbal, pe care acesta şi l-a 
pus imediat subsuoară crezînd că-i 
termometru. 

Această situaţie nu poate fi 
născocită... 

— Cum se simte Nicolae Dabija 
umbrit de propria glorie? 

— Faptul că lumea noastră ţine 
cont şi de eforturile mele de-a lungul 
mai multor ani în a o face mai bună, 
mai atentă la nuanțele politicii, mai 
informată nu poate să nu mă bucure. 
Zilele trecute mergeam mai sus de 
cinematograful „Gaudeamus”, cînd 
drept mine se opreşte un troleibuz 
de pe ruta 7, scrîşnind din încheieturi 
şi-şi deschide larg uşile, prin care 
aud şoferul — care mi s-a prezentat 
mai apoi Gheorghe Melnic de la 


Căpriana -— strigîndu-mi: „Poftim, ur- 
cati, domnule Dabija”. Îl refuz, apoi, 
văzînd că insistă, urc totuşi şi nu 
reuşeşte şoferul să-mi răspundă la 
bineţe că, după ce face zece metri, îl 
rog să oprească, în drept cu alimen- 
tara la care mergeam, mulţumindu-i 
politicos. E bine că mai există nişte 
troleibuze pentru care locul unde te 
afli devine brusc staţie, chiar dacă 
nu pleci nicăieri. Vreau totodată să 
mentionez că lucruri asemănătoare 
mi s-au întîmplat în viața mea doar 
cu şoferii de troleibuze şi aproape 
niciodată cu cei de „Mercedes"-uri, 
„BMW'-uri sau „Audi”. 

— Fănuş Neagu scria despre 
Nichita Stănescu: „Academia nu-i 
datorează nimic, dar el ei nici atît — 
sînt două instituţii complet separate”. 
Afirmația poate fi atribuită şi raportului 
Academiei noastre față de N. Dabija. 
Cum e Academia aşa este şi țara — nu 
e o exagerare? 

— Desigur că Academia noastră 
are între membrii ei şi distinse per- 
sonalităţi. A mai făcut aceasta acum 
cîţiva ani un gest de apărare a limbii 
şi istoriei. Dar aşa cum se prezintă 
Academia de Ştiinţe a Moldovei la ora 
actuală, trădează întru totul sorgintea 
ei sovietică. 

Timp de decenii Academia a 
avut un rol de instrument de îndo- 
bitocire naţională. În birourile ei se 
află şi azi mulţi impostori. Ea şi-a 
adus vreme de peste cinci decenii 
„contribuţia” la batjocorirea şi umilirea 
acestui popor. Scopul „savanţilor” de 
acolo era: cum să ne convingă că 
sîntem fericiţi într-o stare de robie. 
Din incinta ei s-a conspirat contra 
omului trăitor pe aceste locuri. Coru- 
perea societăţii urma să înceapă de 
la coruperea instituţiilor ei de bază. 
Ştiai că ideologii separatismului din 
Moldova -— V. lakovlev, A. Marune- 
vici, S. Kuroglu, V. Stati, P. Şornikov, 
V. Solonari, V. Klimenko etc. — erau, 
mai înainte de a purcede la realizarea 
planurilor lor diabolice, funcţionari 
ai Academiei noastre de ştiinţe?! E 
necesară o „desovietizare” urgentă 

a ei, ca să capete credibilitatea şi 
prestanţa ce-i lipsesc. 

Şi nu doar Academia. E strin- 
gent necesară desovietizarea socie- 
tăţii basarabene. Nu mă deranjează 
atît decalajul dintre economia Repu- 
blicii Moldova şi cea a ţărilor europe- 
ne, cît decalajul de mentalități. Şi în 
acest context intelectualitatea noas- 
tră are o misiune grea, dar nobilă: 
aceea de a ajuta la regăsirea de sine 
a populaţiei româneşti din Basarabia. 
Şi cred că acest lucru este realizabil. 

— Apropo de stringente şi de 
menirea omului de cultură, de ştiinţă 
de a-l ajuta pe simplul cetăţean să în- 
țeleagă încotro îndreaptă guvernanţii 
lucrurile şi ce sacrifică, susținînd că 
militează şi fac totul pentru integrita- 
tea statului. Ce soartă îi este hărăzită 
limbii române prin prisma proiectului 
de acord privind soluţionarea proble- 
mei transnistrene? 

— Să nu uităm că la ora actuală 
în Transnistria sînt decretate trei 
limbi de stat: „moldovenească” (ro- 
mână), rusă şi ucraineană. Dar de 
stat e doar o singură limbă: rusa. Să 
încerce cineva să rostească măcar 
o singură silabă sau să scrie o frază 
în limba română la Tiraspol. Imediat 
va fi etichetat „naţionalist” şi persoa- 
nă care „subminează” statalitatea. 
Acelaşi lucru se va întîmpla şi din- 
coace de Nistru dacă limba rusă va 
fi declarată oficială. Limba română 
va fi alungată din nou printre coteţe. 
Rusificarea românilor basarabeni 
va continua. Limba este poporul, iar 
Poporul e limba. Acest adevăr nu 
trebuie uitat. Mai cred că cei de sus 
— care nu-s de-ai noştri — pot decide 
tot ce le trăsneşte prin cap. 

Pe cînd noi urmează să ne 
facem datoria, fiecare la locul lui 
de lucru, de trai, de fiinţare — să ne 
apărăm fiinţa naţională, adică: limba, 
istoria, numele de român, identitatea, 
libertatea, valorile naţionale etc. lar 
acest lucru nu are alternativă. 

— Săptămînalul Literatura şi 
arta a marcat de curînd apariţia nu- 
mărului 3000. Care e locul publicaţiei 


pe care o conduci atit de rodnic, de 
aproape două decenii, în viaţa social- 
politică a Basarabiei? 

— Avem astăzi mai multe publi- 
caţii curajoase, de orientare naţiona- 
lă şi democratică. Dar pînă prin 1990 
Literatura şi arta era singura publica- 
ție basarabeană care îndrăznea să 
rostească nişte adevăruri. In perioada 
1987-1989 a fost pusă în discuţie de 
10 ori la şedinţe ale biroului comite- 
tului central al partidului comunist. În 
1988, în plin totalitarism, a publicat 
votul de blam al scriitorilor adresat 
partidului comunist. Caz unic în tot 
spaţiul comunist din acea vreme. 
Grigore Vieru spusese cu o ocazie: 
„Nu Frontul Popular din Moldova a 
născut Literatura şi arta, ci Literatu- 
ra şi arta a născut Frontul Popular 
din Moldova”, lucru care subliniază 
influenţa săptămînalului asupra vieţii 
social-politice din acea perioadă. Şi 
azi publicaţia Uniunii Scriitorilor, avînd 
unul dintre cele mai bune tiraje din 
republică, se bucură de dragostea 
cititorilor, e căutată şi apreciată. Do- 
resc să ne întîlnim cu toţii şi la apariţia 
celui de-al 6000-lea număr, dar şi la 
celelalte. Săptămînalul a fost numit 
„spărgător de gheaţă”, dar şi „lumină 
care împrăştie întunericul”. Aşa aş 
dori să-l ştiu şi pe viitor. 

— Am căutat mai multe în- 
trebări pentru care N. Dabija n-ar 
avea răspunsuri. Care crezi că ar 
fi acestea? 

— Sînt mai multe întrebări la 
care nu am răspunsuri. Întrebări pe 
care mi le pun de-o viaţă: cine sînt 
eu? De unde vin? Încotro mă îndrept? 
Care este scopul final al vieţii mele? 
Care e misiunea mea pe pămînt? Am 
îndreptăţit oare aşteptările Celui-de- 
Sus, care a fost generos cu mine şi 
parcă m-a dăruit cu ceva har? Voi 
afla poate vreodată şi răspunsurile 
la aceste întrebări. Dar, vorba ceea, 
vom muri şi vom vedea. 


Interviu realizat 
de Grigore GRIGORESCU 


Cultivarea limbii: pic cu pic 

CÎTEVA SUGESTII 
DE EVITARE 
A CACOFONIILOR 


O exprimare corectă, frumoa- 
să, ce s-ar dori model şi pentru alţii, 
nu poate face abstracţie de felul cum 
alăturăm cuvintele, căci uneori două 
cuvinte sau chiar două silabe puse 
alături, fără vreun gînd rău, pot gene- 
ra asociaţii dintre cele mai neplăcute 
auzului, receptării. Este şi cazul aşa- 
numitelor cacofonii, pe care degeaba 
le nesocotesc unii, trecîndu-le în lista 
greşelilor de limbă pasabile sau chiar 
a celor ce nu trebuie luate în seamă, 
căci ar constitui, chipurile, obiectul 
preocupării unor „moftangii”, al unor 
oameni care caută cu lumînarea aba- 
teri de la exprimarea exemplară. Vom 
aminti în context doar acest amănunt: 
la un prestigios post de televiziune 
cum e PRO TV-Bucureşti, apariţia 
în emisiune a cacofoniilor conduce 
la descalificarea autorului/autorilor, 
iar pentru acest „păcat se aplică 
sancţiuni drastice, nu numai de ordin 
administrativ... Se va spune că ase- 
menea erori îi privesc doar pe unii 
vorbitori şi nu au a-şi bate capul cu ele 
decît cei de la micul ecran, eventual 
de la posturile de radio. 

Chiar dacă ar fi aşa, în contextul 
cultivării limbii, merită să vorbim şi 
despre cacofonii, mai exact — despre 
felul cum ne-am putea debarasa de 
ele, măcar de unele... Lucrurile stau 
ceva mai complicat decit la o impresie 
de suprafaţă. Tocmai de aceea, în 
continuare vom încerca să vă con- 
vingem că alăturarea supărătoare la 
auz a unor cuvinte, silabe, sunete nu 
poate fi dragă nimănui, iar în conse- 
cinţă — trebuie să ne ferim cu toţii de 
atare „împreunări fonetice”. 

Termenul cacofonie provine 
din limba elenă (greacă veche), în 


care „kakos” înseamnă „urît”, „rău”, 
„defectuos”; iar „phone” — sunet. 
Adîncind niţel teoretizarea, precizăm 
că prin cacofonie în ştiinţa lingvistică 
şi în practica limbii se subînţelege „o 
asociaţie, o alăturare de sunete, ne- 
plăcute auzului, care trebuie evitate”. 
De obicei, ca exemple de cacofonie 
sînt date îmbinările formate din ad- 
verbul CA şi un substantiv ce începe 
cu una din aceste silabe — CA-, CĂ-, 
CI-, CO-, mai rar, şi CU-: „munceşte 
ca calul”, „flămînd ca cîinele”, „cîntă 
ca Constantin” etc. Să ne amintim şi 
de unele cacofonii populare, ca să 
le zicem aşa: „tăcea, ca cînd nu ştia 
nimic”, „încă cată pe naiba...”, „mă 
fac că cat în sac”, unde s-ar înscrie şi 
acest vers dintr-un cîntec de petrece- 
re: „Tot pe drum, pe drum, pe drum, 
iar la mîndra nici ca cum”. 

Chiar şi aceste pilde sînt sufi- 
ciente pentru a deduce că apariţia 
cacofoniilor este indezirabilă în co- 
municare. Cum cacofoniile provoacă 
asociaţii cu totul neplăcute, ele sînt, 
fără doar şi poate, inadmisibile, în 
primul rînd, în limbajul reporterilor, 
crainicilor, profesorilor, oratorilor de 
toată mîna — să zicem — nu numai în 
şedinţele Parlamentului sau ale Gu- 
vernului, dar de la oricare manifestare 
publică ce se vrea respectată. Nu-s 
cu nimic mai bune cacofoniile nici în 
scris, ele provocînd rîsul cînd apar 
chiar şi în cele mai serioase texte. 

Concluzia e una: cacofoniile 
trebuie evitate. 

Ce ne facem, însă, cu o catego- 
rie de cacofonii considerate inevita- 
bile, pe care nu e chip să le ocolim? 

Ca absolut inevitabile sînt citate, 
de obicei, aceste cacofonii: Biserica 
catolică; Banca comercială şi, bineîn- 
teles, numele marelui scriitor lon Luca 
Caragiale. La ele ar mai fi de adăugat 
formele oficiale ale cîtorva toponime: 
Republica Kazahstan, Republica 
Kalmiîcă, Republica Camerun, Re- 
publica Columbia, Republica Cote 
d'Ivoire (şi în traducere — Republica 
Coasta de Fildeş), Republica Costa 
Rica, Republica Coreea, Republica 
Capul Verde, Republica Kîrgîzstan 

etc. Incredibil, dar se strecoară 
cacofonia chiar şi în unele titluri de 
creaţii literar-artistice: amintim, în 
graba condeiului, doar de povestirea 
lui Puşkin „Fiica căpitanului”. 

Exemplul cu lon Luca Caragiale 
este la fel de edificator ca şi oricare 
altul, dar, graţie faimei purtătorului 
acestui nume, a devenit cumva şi 
emblematic. Alta e că onomastica 
noastră ne poate întinde „curse ca- 
cofonice” adeseori: alăturarea prenu- 
melor (numelor de botez) gen Aurica 
sau Rodica (Angelica, Coca, Florica, 
Măriuca, Viorica...) unor nume de 
familie de felul Calmicu, Căpăţină, 
Cărare, Cornu etc. echivalează cu 
„pecetluirea” pe viaţă a unei cacofonii 
din start inevitabile. Părinţii, naşii, alte 
persoane apropiate ar fi bine să ţină 
cont şi de acest aspect la alegerea 
prenumelor, în special atunci cînd 
nou-născuţii moştenesc un nume de 
familie din „categoria sonoră” amintită 
mai sus. 

Pericolul cacofoniilor apare, de 
cele mai multe ori, în următoarele situaţii: 

— în îmbinări de cuvinte de 
tipul: muzica compozitorului; muzică 
clasică; statistica capitalei; tunica 
colonelului; aici se fabrică conserve/ 
se produc confecţii ş.a. 

— şi mai mare este primejdia 
apariţiei cacofoniilor atunci cînd: 

a) adverbul CA este urmat de 
un substantiv sau un adjectiv, dar mai 
ales de un prenume, care începe cu 
una din aceste silabe: CA-, CĂ-, CÎ-, 
CO- (...): aleargă ca calul, i-a făcut 
ca cadou; lucrează ca corespondent; 
e tînăra ca Corina; are un stil doct, 
aproape ca Călinescu ş.a. 

b) o formă de verb care se ter- 
mină cu silaba -CA, urmată de acelaşi 
adverb CA sau de un nume ce începe 
cu silaba CA-: să muncească ca un 
sclav; mănîncă ca un spart, vrea să 
trăiască ca un rege/să trăiască că 
mai are multe de făcut; a sfirteca ca- 
navaua; lunecă ca o şopirlă; pleacă 
cocorii, să treacă cărarea, să facă 
cafeaua; pleacă ca nişte străini; a fa- 
brica confecţii; să producă conserve 
de calitate etc. 


c) conjuncţia CĂ plus un sub- 
stantiv, un adjectiv, verb etc. care 
începe cu una din silabele enumera- 
te deja (CA-, CĂ-, CÎ-...): a spus că 
Călinescu; crede că caracterul său 
este de vină; faptul că conducerea nu 
ia atitudine; vorba e că Cătălina nu-l 
iubea pe Hyperion; să muncească ca 
calitatea să crească continuu ş.a.m.d. 

Există posibilităţi de evitare 
a cacofoniilor? Evident, doar nu în 
zadar se pretinde că nu este situaţie 
fără soluţie. Chiar şi pentru Biserica 
catolică se poate spune Biserica 
romano-catolică; pentru „critici ca Că- 
linescu” se va spune „critici ca Geor- 
ge Călinescu”; în loc de Republica 
Kazahstan, putem spune, cu pierderi 
minime, pur şi simplu, Kazahstan. 

In vorbire, se încearcă evitarea 
cacofoniei printr-o pauză marcată 
de cratimă: „Pleacă — [pauză] — ca 
nişte străini”. Unii anunţă pauza şi în 
vorbire: „Trebuie să facă — [pauză] — 
cafeaua”. Alţii procedează şi mai „in- 
genios” — anunţă în vorbire o virgulă, 
deşi aceasta e absolut superfluă, de 
prisos: „El lucrează ca — [virgulă] — 
corespondent de Basarabia la BBC”; 
„Cîntă ca — [virgulă] — Cătălin Crişan”. 

Acelaşi rost se atribuie virgu- 
lei, pentru evitarea cacofoniilor, şi 
în scris, chiar dacă normele limbii 
literare nu preconizează folosirea 
acestui semn de punctuație: „A zis 
că [,] Catinca nu poate veni”; „Că [,] 
caracterul său e unul dificil o ştiu mul- 
ti...”. Aşadar, atît pauza, cît şi virgula, 
marcată în scris, sau anunţate prin viu 
grai salvează doar aparent situaţia; 
mai mult încă — recursul la ele con- 
stituie o sursă nouă de erori, abateri 
de la exprimarea/scrierea corectă. 

Totuşi, uneori putem scăpa de 
cacofonii cu riscuri minime de a alte- 
ra sensul enunţului sau de a comite 
alte greşeli. lată şi cîteva sugestii, în 
acest sens: 

— introducerea conjunciiei ŞI 
sau a articolului UN între adverbul 
CA şi numele care începe cu silabe 
de tipul CA-, CO- etc.: aleargă ca un 
cal; cîntă ca şi Cătălin Crişan; 

— înlocuirea acestui adverb prin 


Cultivarea limbii: pic cu pic 

alte cuvinte, cu aceeaşi semnificaţie: 
în loc de „lucrează ca contabil — lu- 
crează în calitate de contabil”; „se 
socoate ca colaborator” — „se so- 
coate drept/un colaborator”; „alear- 
gă ca calul” — „aleargă asemenea/ 
aidoma unui cal"; „să muncească ca 
Catinca” — „să muncească aidoma/ 
asemenea Catincăi”; „pleacă ca nişte 
străini” — „pleacă de parcă ar fi nişte 
străini”; „năzbitioşi ca copiii” — „năz- 
bîtioşi ca nişte copii/toţi copiii”; 

— înlocuirea adverbului CA, prin 
altul, de ex., prin CÎT, care implică şi 
un numeral: „munceşte cît un cal”; 
„aleargă cît un cîine”; _ 

— omiterea conjuncţiei CA: „tre- 
buie să muncească, că altfel” — „tre- 
buie să muncească, altfel” (în scris, 
această omitere poate fi indicată 
prin virgulă, linioară (cratimă), două 
puncte): „a spus că Cătălin trebuie să 
meargă la şcoală” — „a spus: Cătălin 
trebuie să meargă...”; 

— introducerea unor determina- 
tive, a unor „cuvinte de umplutură”, 
care poate nu îmbogăţesc semnifica- 


ţia enunţului, dar nici n-o alterează: 
„cîntă frumos ca Cătălin Crişan” — 
„cîntă frumos de parcă ar fi Cătălin 
Crişan”; „să facă cafeaua” — „să facă 
o cafea”; „să facă odată /mai repede 
cafeaua”; 

— recursul la topică, schimbarea 
ordinii cuvintelor în propoziţie astfel, 
încît să evităm alăturarea silabelor 
gen CA- de alta asemănătoare: „să 
se muncească ca calitatea producţiei 
să crească continuu” — „trebuie să 
muncim astfel încît calitatea...” ş.a. 

Aşadar: deşi posibilităţile sînt 
relativ limitate şi nu întotdeauna 
fericite, totuşi, printr-un anumit efort, 
putem evita cacofoniile, fără de care 
exprimarea noastră devine dacă 
nu mai elegantă, cu certitudine mai 
puţin supărătoare. Altă concluzie 
ce s-ar impune e că însuşi gîndul la 
pericolul apariţiei cacofoniilor şi la 
necesitatea de a le evita constituie 
o garanţie a reducerii, dacă nu şi a 
înlăturării acestui fel de exprimare 
indezirabilă. 


Ando Hiroshige. Peisaj cu pod şi vedere a Muntelui Fuji 

llie-Ştefan RĂDULESCU 


VIRGULA, 
BAT-O S-O BATĂ! 


OMITEREA NEÎNTEMEIATĂ 
A VIRGULEI 


1) Când virgula marchează 
elipsa unui predicat sau a unui 
verb copulativ 


„leri aveam totul, iar azi nimic” 
sau ,..., iar azi[,] nimic”?; 

„eu sunt inginer, şi ea profesoară” 
sau „... şi ea[,] profesoară”? etc. 


Modul de exprimare „economic” 
este, desigur, o calitate nu numai a 
stilului vorbit, dialogat, ci şi a celui 
scriptic, narativ, propriu limbajului 
juridico-administrativ sau celui bele- 
tristic, „economia” de cuvinte oglindin- 
du-se şi prin enunţuri concise, şi prin 
omiterea unor elemente succesive 
(din punct de vedere gramatical sau 
lexical) care nu sunt strict indispensa- 
bile pentru transmiterea conţinutului 
unei comunicări. În legătură cu acest 
aspect, Gramatica Academiei face 
distincţie între elipsă: „omiterea unor 
elemente... pe care vorbitorii le au în 
minte, fără să fi fost exprimate mai 
înainte” [de ex.: în „Păgubaşul, după 
hoț” (Delavrancea), verbul predicativ 
„fugi” este eliminat ca neesenţial, iar 
în „Oşlobanu prost, prost” (Creangă), 
repetiţia „prost-prost” poate fi inter- 
pretată „de prost era prost”, cel de-al 
doilea cuvânt fiind verb copulativ], şi 
subînţelegere, când, „spre a evita 
repetiţia [unor cuvinte], nu se mai 
reiau unele elemente enunțate cu 


puţin înainte în cursul comunicării” [de 
ex., la întrebarea: „D-ta ştii să ţeşi...” 
(Delavrancea), cel care răspunde 
„Da, ştiu” nu simte absenţa verbului 
predicativ „...să ţes”, la fel stând 
lucrurile şi în versul eminescian: „Eu 
să fiu ata stăpână, tu stăpân al vieţii 
mele”, unde lipseşte verbul copulativ 
„să fii..."]. Pentru simplificarea de- 
monstraţiei, voi utiliza denumirea de 
„elipsă” şi pentru verbele „subînţele- 
se”, despre care aceeaşi Gramatică 
afirmă că pot fi înlocuite prin virgulă 
[de ex.: „Adesea puse alături, caietul 
lui ai fi zis că este modelul de caligra- 
fie tipărit, iar modelul de caligrafie[,] 
scris de mână” (Caragiale)]. Mai 
tranşant, prof. G. Beldescu afirmă: 
„Când semnalează elipsa unui pre- 
dicat sau a unui nume predicativ, 
pauza interioară trebuie marcată 
prin virgulă [de ex.: „Generalii arătau 
monitorilor să înveţe «de aici până 
aici»; monitorii[,] primilor; primii[,] 
şcolarilor” (Delavrancea); „El, mut, 
posomorât” (Eugen Barbu)] sau prin 
alt semn (două puncte sau linie de 
pauză). 

Exemplele care urmează, spi- 
cuite din presă, oglindesc, în mod 
grăitor, faptul că regulile amintite sunt 
puţin cunoscute: „Pe ordinea de zi 
două subiecte...” (corect: „Pe ordinea 
de zi[,] două subiecte”), „Mai există 
o variantă, Costea preşedinte, cu 
Catană antrenor” (corect: „...Costea],] 
preşedinte, cu Catană[,] antrenor”), 
„Arbitrii vor susţine testarea fizică, 
iar observatorii proba teoretică” 
(corect: „..., iar observatorii[,] proba 
teoretică”), „...se află un şir nesfârşit 
de clase şi laboratoare ... La fiecare 
pupitru un computer” (corect: „...La 
fiecare pupitru[,] un computer”), „Anul 
trecut, la începutul activităţii, aveam 
32 de milioane sponsorizări. Acum 
nimic” (corect: „...Acum[,] nimic”), 
„Lucrările de zidărie s-au făcut de 
Prefectura judeţului Ilfov, iar pictura 
şi mobilierul de către familie” (co- 
rect: „..., iar pictura şi mobilierul[,] 
de către familie”), „Peste toate s-a 

aşternut liniştea, peste dosar praful” 
(corect: „..., peste dosar[,] praful”), „La 
mare, la soare rămâi în picioare cu 
ochii încremeniţi. Unii cu ochii vrăjiţi 
de Marea Neagră, alţii speriaţi de 
prețuri...” (corect: „...Unii[,] cu ochii 
vrăjiţi de Marea Neagră, alţii[,] speriaţi 
de preţuri...”). 


2) Omiterea virgulei înaintea 
unor atribute izolate 


„Mitropolitul Daniel al Moldovei” 
sau „Mitropolitul Daniel[,] al Mol- 
dovei”?; 

„«Romeo şi Julieta» de Shakes- 
peare” sau „« Romeo şi Julieta»[,] 
de Shakespeare”?; 

„hotărârea Cons. Local din iulie” 
sau „hotărârea Cons. Local[,] din 
iulie”? etc. 


Oricine ştie că atributele, ca şi 
complementele, pot fi „neizolate” sau 
„izolate” în scris (de regulă, prin vir- 
gulă) de elementul regent. Problema 
neclară, pentru mulţi oameni, este 
să facă distincţia necesară dintre 
ele, pentru a decide dacă apelează 
la virgulă sau nu în cazul că ele 
sunt izolate sau nu. Cele „neizolate” 
pot, pe de o parte, să identifice, să 
definească sau să individualizeze 
obiectul definit de substantivul re- 
gent, arătând „care este acel obiect, 
deosebit de celelalte din aceeaşi 
categorie”, iar, pe de altă parte, „să 
califice, să claseze obiectul denumit 
de substantivul regent, arătând una 
dintre caracteristicile sale, comune 
şi altor obiecte sau distincte de 
acestea, ce fel de obiect sau în ce 
clasă este încadrat”. De exemplu, 
în informaţia că „În ziua de Florii, 
participanţii l-au vizitat la reşedinţa 
sa pe mitropolitul Daniel al Moldo- 
vei”, neizolarea dintre „Daniel” şi 
atributul său genitival, al Moldovei, 
ne obligă să înţelegem fie că „Daniel” 
(al Moldovei) nu este singurul mitro- 
polit cu acest nume, fie că Moldova 


are mai mulţi mitropoliți, dintre care 
unul se cheamă... „Daniel! La fel, 
„Regele Juan Carlos al Spaniei” ar 
trebui scris „Regele Juan Carlos[,] 
al Spaniei”, căci altfel deducem ori 
că există mai multe ţări care au un 
rege Juan Carlos, ori că Spania are 
mai mulţi regi, dintre aceştia unul 
chemându-se „Juan Carlos”! Similar, 
formularea „«Romeo şi Julieta» de 
Shakespeare”, fără virgulă între ti- 
tlul operei şi autorul ei, ne sileşte să 
considerăm că „Romeo şi Julieta” nu 
este unica piesă existentă cu acest 
nume în literatura universală, că şi 
alţi dramaturgi au „versiunile” lor 
omonime cu cea a lui Shakespeare. 
În concluzie: alături de atri- 
butul izolat circumstanţial, care 
„exprimă simultan o caracteristică 
suplimentară a obiectului denumit 
de substantivul la care face referire 
şi o idee circumstanţială referitoare 
la acţiunea verbului predicat, cel 
izolat necircumstanţial (descriptiv) 
caracterizează numai obiectul de- 
numit de substantivul determinat, îl 
descrie şi îl explică, fără a sugera 
o nuanţă circumstanţială prin trimi- 
tere la verbul-predicat: «S-au oprit 
încă trei zile într-o altă regiune[,] 
tot frumoasă şi atrăgătoare»; «Au 
poposit la o casă din marginea sa- 
tului[,] a unui gospodar», «Scările 
acestea vechi[,] de marmură][,] nu 
mai fuseseră de mult curățate etc.»" 
(Gh. Constantinescu-Dobridor). În 
legătură cu ultimul tip de atribut izo- 
lat, cel descriptiv, de fapt cel mai des 
neglijat, iată doar câteva exemple, 
culese din presa periodică: 
„Locurile sunt cele stabilite 
în «Programul de lucru» pe anul 
1999 aprobat de Consiliul Local...” 
(corect: „...«Programul de lucru» pe 
anul 1999[,] aprobat de Consiliul Lo- 
cal...”), „Ca podoabe, vara aceasta 
se poartă clame de plastic sau sticlă, 
coliere, de asemeni din sticlă cu 
diferite modele” (corect: „...coliere, 
de asemeni, din sticlă[,] cu diferite 
modele”), „«Romeo şi Julieta» de 

Shakespeare este una dintre ope- 
rele celebre...” (corect: „« Romeo şi 
Julieta»[,] de Shakespeare[,] este 
una dintre operele celebre...”), „Prin 
Hotărârea Consiliului Local din iulie 
1998 s-a stipulat ca directorii gene- 
rali ai celor cinci societăţi...” (corect: 
„Prin Hotărârea Consiliului Local[,] 
din iulie 1998[,] s-a stipulat...”), „A 
surprins şi accidentat uşor pe l.V. 
de 68 de ani din oraşul Budeşti...” 
(corect: „A surprins şi accidentat uşor 
pe 1.V.[,] de 68 de ani[,] din oraşul 
Budeşti...”), „În 1819, pe scena dela 
Cişmeaua Roşie din Bucureşti se 
prezenta piesa Hecuba de Euripi- 
de” (corect: „...la Cişmeaua Roşie[,] 
din Bucureşti[,] se prezenta piesa 
Hecuba[,] de Euripide”), „În 1855, 
apare, la laşi, «România literară» 
a lui Vasile Alecsandri” (corect: 
„...„ «România literară»[,] a lui Vasile 
Alecsandri”). 


3) Omiterea virgulei înaintea 
unor apoziţii simple şi dezvoltate 


„Papa loan Paul al II-lea” 
sau „Papa[,] loan Paul al Il-lea”?; 
„soția acestuia Dorothy” sau „soţia 
acestuia[,] Dorothy”?; 

„de la guvern şi anume din fon- 
dul...” sau „de la guvern[,] şi anu- 
me...'? etc. 


Este un „truism” să spui că apo- 
ziţiile se izolează, în scris, prin vir- 
gulă, de termenul explicat. Problema 
care se ridică însă cu acuitate este 
dacă toţi cei care scriu ştiu că atunci 
când operează cu apoziţii, acestea 
apar totdeauna izolate. Literatura be- 
letristică ne oferă suficiente exemple 
de „delimitare” corectă a apoziţiilor: 
„Tată-său[,] Hasanache[,] rămăsese 
tot prost” (Sadoveanu); „Era casa 
lui Dănilă[,] starostele ciobanilor 
din partea locului, ...” (Galaction); 
„In anii domniei lui Mihnea-vodă se 
căsători şi fiul său Mircea şi luă de 
soţie pe fata lui Rareş-vodă de la 
Moldova[,] anume Domnita Chiajna, 


...” (Odobescu); „lon[,] vizitiul[,] îşi 
încearcă biciul pe spinarea noastră” 
(Cezar Petrescu). 

Cele mai numeroase erori de 
omitere a virgulei în izolarea apo- 
ziţiilor (fie simple, fie dezvoltate) se 
constată în cazul celor care au ca 
valori indicarea numelui, a profesiei, 
a situaţiei sociale. Apelând la două 
dintre citatele de mai sus: „Tată-său],] 
Hasanache[,] rămăsese...” şi „lon[,] 
vizitiul[,] îşi încearcă...”, putem ob- 
serva că, în ipoteza că virgula ar lipsi, 
cele două enunţuri ar deveni: „Tată- 
său Hasanache rămăsese...” şi „lon 
vizitiul îşi încearcă...”, înțelegând, în 
primul, că Hasanache este doar unul 
dintre mai mulţi părinţi, care poartă 
alte nume, iar, în al doilea, că în gru- 
pul personajelor evocate de prozator 
sunt mai mulţi de lon, dintre care unul 
este vizitiu. La fel, dacă scriem, cu 
apoziţiile neizolate, „Papa loan Paul 
al II-lea”, „Preşedintele PD Petre 
Roman” sau „Prim-vicepreşedintele 
PNŢCD loan Mureşan”, deducem, 
logic, că în prezent — nu de-a lungul 
istoriei! — există mai mulţi „papi” (unul 
numindu-se loan Paul al II-lea), mai 
mulţi preşedinţi ai PD (dintre care 
unul este Petre Roman) sau mai mul- 
ti prim-vicepreşedinţi ai PNŢCD (unul 
dintre aceştia fiind loan Mureşan). 
Voi prezenta, mai jos, spre convin- 
gerea cititorilor, şi alte exemple, luate 
din presă, care, prin omiterea virgulei 
(ce izolează apoziţiile), favorizează 
confuzia dintre apoziţii şi atribute 
(aşa-zisele „apoziţii false”): 

„Pentru aniversarea sa, mai are 
un motiv de bucurie: soţia sa Anca a 
terminat un roman despre Nefertiti” 
(corect: „...un motiv de bucurie: soţia 
sa[,] Anca[,] a terminat un roman...”), 
„Mai tăios, prim-vicepreşedintele 
PNŢCD loan Mureşan a avansat 
de-a dreptul soluţia miniştrilor libe- 
rali...” (corect: „...prim-vicepreşe- 
dintele PNŢCD[,] loan Mureşan[,] a 
avansat...”), „...să-i explice preşedin- 
telui PD Petre Roman de ce a obţinut 
încă o dată acele rezultate «modes- 
te»” (corect: „...să-i explice preşedin- 

telui PD[,] Petre Roman[,|] de ce a 
obţinut...”), „Suntem finanţaţi direct de 
la guvernul României şi anume din 
fondul de contrapartidă” (corect: ,... 
de la guvernul României[,] şi anume 
din fondul...”), „De Ziua Mondială a 
Comunicaţiilor, Papa loan Paul al 
II-lea va rosti un mesaj...” (corect: 
„---- Papal] loan Paul al Il-lea[,] va 
rosti un mesaj..."), „Preşedintele 
Serbiei Slobodan Miloşevici, aflat 
sub presiunea străzii şi a comunităţii 
internaţionale, a solicitat implemen- 
tarea reformei în economie” (corect: 
„Preşedintele Serbiei[,] Slobodan 
Miloşevici, aflat sub presiunea stră- 
zii...”). 


4) Omiterea virgulei în ex- 
presii şi locuţiuni cu termeni co- 
ordonati 


„cu chiu cu vai” sau „cu chiufļ,] 
cu vai'?; 

„pe ici pe colo” sau „pe ici[,] pe 
colo”?; 

„nici da nici ba” sau „nici da[,] nici 
ba”? etc. 


Se cunoaşte că „funcţia de bază 
avirgulei este de delimitare”, ea „mar- 
când pauzele gramaticale interioare, 
precedate de intonaţie ascendentă 
sau descendentă, care delimitea- 
ză în vorbire unităţi ale enunţului” 
(G. Beldescu). În coordonarea fie 
prin juxtapunere, fie prin joncțiune 
(în aceasta din urmă virgula putând 
să apară condiţionat sau necondiţio- 
nat), virgula se pune întotdeauna 
la dreapta, după primul termen 
coordonat (parte de propoziţie sau 
propoziţie — însoţită sau nu de de- 
terminări), de pildă: „Margareta era 
sprinţară[,] şăgalnică şi neastâmpă- 
rată” (Vlahuţă) sau „Afară plouă], ] 
ninge!” (Alecsandri). 

Similar, expresiile şi locuţiuni- 
le (îmbinări fixe sau grupuri de cuvin- 
te cu înțeles unitar) care au termeni 
coordonaţi trebuie să folosească 
obligatoriu virgula în delimitarea 


lor, aşa cum se vede în formulările: 
„Logodna s-a făcut pe vrute[,] pe 
nevrute” (Galaction), „Vrei[,] nu vrei, 
bea Grigore agheasmă” şi „Nici în 
car[,] nici în căruţă” (Proverbe). 

Din păcate, se întâlnesc nu 
rareori — în asemenea cazuri — incon- 
secvenţe în utilizarea virgulei, omite- 
rea ei observându-se cu precădere 
în limbajul unor organe de presă 
(dar şi în unele lucrări de interes 
ştiinţific): „Lungimea parcului va fi 
«totalmente» schimbată, devenind 
nici mai mult nici mai puţin o ade- 
vărată Grădină a Edenului” (corect: 
„..., devenind nici mai mult|,] nici 
mai puţin o adevărată Grădină a 
Edenului”), „...mărfuri aduse în ca- 
drul inspectoratului noaptea, dar cu 
chiu cu vai au ajuns şi la beneficiari” 
(corect: „..., dar cu chiu[,] cu vai au 
ajuns şi la beneficiari”), „Cât despre 
concurenţii participanţi la festival, pe 
ici pe colo s-ar fi putut şi mai bine” 
(corect: „Cât despre concurenţii par- 
ticipanţi la festival, pe ici[,] pe colo 
s-ar fi putut şi mai bine”) etc. 

În exemplele ce urmează, voi 
reaminti câteva dintre expresiile şi 
locuţiunile de mare circulaţie (majori- 
tatea, adverbiale), cu punctuaţia şi cu 
sensurile lor corespunzătoare: 

— „Azi aşa[,] mâine aşa” (= me- 
reu acelaşi lucru, la fel; continuând 
mereu în acest fel); 

— „Altă zi[,] altă căciulă” (= fie- 
care zi cu rostul şi cu problemele ei); 

— „Ba din una],] ba din alta” (= 
din vorbă-n vorbă); 

— „Ba ici[,] ba colea” (= în toate 
părţile, pretutindeni); 

— „Cu azi[,] cu mâine” (= încet- 
încet); 

— „Cu chiu[,] cu vai” (= cu mare 
greutate, după multe eforturi, după 
multă osteneală); 

— „Cu mic[,] cu mare” (= toată 
lumea); 

— „Cu una[,] cu alta” (= compen- 
sându-se <împreună>); 

— „De bine[,] de rău” (= anevoie; 
cu una, cu alta; cumva, oarecum); 

— „De azi[,] de ieri” sau „De ieri[,] 
de alaltăieri” (= de curând, de puţină 
vreme); 

— „Mult[,] puţin” (= tot, atâta cât 
este, cât o fi, oricât); 

— „Nici aşa[,] nici aşa” sau 
„Nici da[,] nici ba” sau „Nici că- 
lare[,] nici pe jos” sau „Nici în 
căruţă[,] nici în teleguţă” sau „Nici 
laie[,] nici bălaie” (= nici într-un fel, 
nici în altul; în nici un chip; mereu 
nemulţumit); 

— „Nici mai mult[,] nici mai pu- 
ţin” (= exact, cât trebuie); 

— „Nici prea-prea[,] nici foarte- 
foarte” (= aşa şi aşa; nici bine, nici 
rău; potrivit, mediocru); 

— „Ori aşa[,] ori aşa” (= fie în 
felul acesta, fie în celălalt); 

— „(Pe) ici[,] (pe) colo” (= din 
loc în loc, din timp în timp, la distanţe 
mari); 

— „Şi aşa[,] şi aşa” (= şi într-un 
fel, şi într-altul); 

— „Unul una[,] altul alta” (= fie- 
care câte ceva, în felul lui); 

— „Vrei[,] nu vrei” (= de voie, 
de nevoie; fie că doreşti, fie că nu 
doreşti). 


5) Omiterea virgulei în izolări 
şi intercalări 


„oameni, adunaţi în faţa primăriei 
scandau...” sau „oameni, adunaţi 
în faţa primăriei[,] scandau..."?; 
„dar, în continuare voi aduce...” 
sau „dar, în continuare[,] voi adu- 
ce..."? etc. 


În unele cazuri, ordinea „su- 
biect-atribut-predicat-complement 
direct şi indirect-complemente cir- 
cumstanţiale” (care „corespund 
desfăşurării logice a gândirii” — Gra- 
matica Academiei) este schimbată 
fie în vorbirea afectivă, „din nevoia 
de a da cât mai multă expresivitate 
comunicării”, fie pentru că ordinea cu- 
vintelor este alta decât cea obişnuită 
„în cadrul unor construcţii sintactice 


neafective”. În frază, „propoziţiile 
subordonate introduse prin conjuncţii 
au topică mai liberă”, ocupând „locul 
pe care îl au în propoziţie părţile co- 
respunzătoare lor”. 

În alte cazuri, „unitatea unei 
propoziţii sau a unei fraze este 
sfărâmată prin introducerea în inte- 
riorul ei a unui cuvânt, a mai multor 
cuvinte sau a unei alte propoziţii”, 
propoziţiile intercalate fiind grupate 
în „propoziţii incidente şi propoziţii 
subordonate”. 

În toate aceste cazuri, virgula 
„atrage atenţia în mod deosebit asu- 
pra unor cuvinte, prin despărţirea lor 
de restul frazei sau al propoziției”, 
servind astfel, ca şi alte semne de 
punctuație, la „redarea grafică a 
pauzelor şi a intonaţiei”. Despărţi- 
rea unor părţi de propoziţie sau a 
unor propoziţii — intercalate sau 
nu —, situate în interiorul unităţii 
sintactice, este marcată, grafic, 
prin virgule puse atât înaintea, cât 
şi în urma părţii de propoziţie sau 
a propoziției izolate (intercalate). 
Faptul că, frecvent, această despăr- 
tire se face defectuos (punându-se 
virgula doar într-o parte sau alta, 
uneori lipsind din ambele părţi) este 
dovedit de următoarele exemple: 


* în propoziţie: 


a) atribute exprimate prin 
adjective sau participii, urmate de 
compliniri: „Câteva zeci de oameni, 
adunaţi în faţa primăriei scandau 
numele actualului primar” (corect: ..., 
oameni, adunaţi în faţa primăriei],] 
scandau numele actualului primar”), 
„Consiliul Judeţean al PDN, întru- 
nit în şedinţă a luat în discuţie...” 
(corect: „Consiliul Judeţean al PDN, 
întrunit în şedinţă[,] a luat...”); 


b) atribute substantivale pre- 
poziţionale (exprimând vârsta sau 
proveniența): „Fiica acestuia (...) 
de 24 de ani a dat foc unor resturi 
menajere în apropierea şirei de fân” 

(corect: „Fiica acestuia (...)[,] de 
24 de ani[,] a dat foc unor resturi 
menajere..."), „Aşadar bărbatului 
de numai 35 de ani îi rămăsese ca 
unică îndeletnicire...” (corect: „Aşadar 
bărbatului[,] de numai 35 de ani[,] îi 
rămăsese...”), „lar poetul Ştefan Bra- 
tosin din Călăraşi, stabilit în Franţa 
înainte de 1989...” (corect: „lar poetul 
Ştefan Bratosin[,] din Călăraşi, sta- 
bilit în Franţa...”); 


c) complemente circumstan- 
tiale de timp: „A.P. s-a plimbat în 
vara aceasta, cu gândul declarat 
de a uita Dunărea pentru totdeau- 
na” (corect: „...s-a plimbat[,] în vara 
aceasta, cu gândul declarat de a 
uita Dunărea...”), „Acolo am aflat că 
în 15 luni de la constituire, aceşti 
consilieri nu se întruniseră decât de 
5 ori” (corect: „Acolo am aflat că[,] 
în 15 luni de la constituire, aceşti 
consilieri...”), „De reamintit că, pe 
data de 14 iulie s-a aprobat...” (co- 
rect: „De reamintit că, pe data de 14 
iulie[,] s-a aprobat...”); 


d) complemente circumstan- 
tiale de loc, de mod sau conditio- 
nale: „La tarabă, în piaţă să nu se 
comercializeze decât produse agro- 
alimentare” (corect: „La tarabă, în 
piaţă[,] să nu se comercializeze...”), 
„Sau că eşti pur şi simplu, dornic 
să-l cunoşti pe cel care te reprezintă 
în Parlamentul României” (corect: 
„Sau că eşti[,] pur şi simplu, dornic 
să-l cunoşti...”). 


e în frază: 


a) propoziţii subordonate 
circumstanţiale de cauză: „Am intrat 
în primărie, pentru că pe primar îl 
căutam şi i-am cerut să stabileas- 
că un loc în care să ţinem şedinţa 
organizaţiei, altul decât la primărie” 
(corect: „Am intrat în primărie, pen- 
tru că pe primar îl căutam[,] şi i-am 
cerut să stabilească un loc în care să 
ținem şedinţa organizaţiei, ...”); 


b) propoziţii subordonate cir- 
cumstanţiale condiţionale: „Numai 
că, dacă vă aduceţi bine aminte noi 
am pus o întrebare” (corect: „Numai 
că, dacă vă aduceţi bine aminte[,] 
noi am pus o întrebare”), „...conside- 
rând că dacă sunt primari, consilierii 
trebuie să tacă şi să înghită găluştele 
primarilor” (corect: „...considerând 
că[|,] dacă sunt primari, consilierii 
trebuie să tacă...”); 


c) propoziţii subordonate 
circumstanţiale concesive: „Am 
crescut în casa unor părinţi cu princi- 
pii severe, care deşi erau destul de 
înstăriți, erau foarte zgârciţi” (corect: 
„.--, Care[,] deşi erau destul de înstă- 
riţi, erau foarte zgârciţi”), „Căci oricât 
de perenă s-ar dovedi, literatura 
este în egală măsură şi a momentu- 
lui” (corect: „Căci[,] oricât de perenă 
s-ar dovedi, literatura este în egală 
măsură şi a momentului”). 


(Va urma) 

Inga DRUŢĂ 


CONSIDERAŢII 
PRIVIND MIŞCAREA 
LEXICULUI ACTUAL 


În secolul al XIX-lea majoritatea 
împrumuturilor erau de origine fran- 
ceză; în ultimele decenii se observă 
o influenţă tot mai mare a limbii en- 
gleze, iar unii cercetători (cf. Florica 
Dimitrescu, 1980, 5; idem, 1995; Irina 
Preda, 1992, 590) susţin că astăzi 
se constată o preferinţă netă pentru 
formaţiile interne sau, în orice caz, 
pentru termenii analizabili. 

Cu peste o jumătate de veac 
în urmă, Sextil Puşcariu aprecia că 
prefixarea are în limba română un 
rol modest în îmbogățirea vocabula- 
rului, cel puţin în raport cu sufixarea 
(1943/1976, 53). Peste cîteva de- 
cenii, analizînd “tendinţele actuale 
ale limbii române”, Alexandru Graur 
observa o schimbare semnificativă: 
“De unde pînă nu demult derivarea 
cu prefixe juca un rol secundar în 
româneşte, astăzi ea capătă o mare 
întrebuințare, şi aceasta nu va rămîne 
fără consecinţe în ce priveşte struc- 
tura limbii în genera!” (1968, 257). 

Cu un deceniu mai tîrziu, în 
1978, autorii FCLR-II conchideau că 
“dinamica prefixării în ansamblu este 
în mod vizibil ascendentă (...) şi se 
poate prevedea o evoluţie ulterioară 
în acelaşi sens” (p. 31). Se pare că 
aceste din urmă constatări se con- 
firmă pe deplin în perioada actuală 
de dezvoltare a vocabularului limbii 
române, cel puţin în segmentul ei 
cel mai reprezentativ şi mai dinamic, 
stilul publicistic. 

Analiza inventarului nou, de 
după 1989, realizată pe baze statis- 
tice de cercetătoarea lrina Preda, a 
demonstrat că a crescut considerabil 
ponderea termenilor rezultați prin 
derivare cu prefixe şi cu prefixoide 
(peste 60% din totalitatea termenilor 


analizaţi; 1993, 19-20). O bună parte 
din cuvintele analizabile formate prin 
prefixare ar putea fi însă împrumuturi 
(ceea ce recunoaşte însăşi autoarea 
studiului la care ne referim, cf. ter- 
meni ca anticomunist, contramani- 
festaţie, neocomunism şi mulţi alţii, 
prezenţi şi în alte limbi, în primul 
rînd, în franceză). Pe de altă parte, 
nu trebuie neglijată nici posibilitatea 
apariţiei simultane a unor termeni în 
mai multe limbi, rezultați din unele 
evenimente de largă audienţă. 

Cuvintele nou-formate, înregis- 
trate în diverse surse în ultimii ani, 
activează cu precădere cîteva prefixe 
şi prefixoide: anti-, ne-, neo-, de(s)-, 
pseudo-, super-, ultra- ş.a. 

Chiar şi o comparaţie superfici- 
ală cu celelalte limbi romanice arată 
o preferinţă aproape pentru aceleaşi 
prefixe şi sufixe, în perioade asemă- 
nătoare din punct de vedere social şi 
politic. Aceasta dovedeşte că, în afară 
de acţiunea favorizantă a condiţiilor 
istorice, noile creaţii lexicale din ori- 
ce limbă corespund unei dimensiuni 
universale a creativităţii. 

In derivarea postpusă, cele mai 
productive sufixe s-au dovedit a fi 
-ist (nutriţionist, nomenclaturist), -iza 
(a disponibiliza, a eficientiza), -iadă 
(mineriadă, dosariadă, cuponiadă). 

Formaţiile de acest tip sînt sti- 
mulate atît de factori externi, cît şi de 
factori interni. Din exterior acţionează 
necesitatea de a exprima noi realităţi 
(şi, mai ales, noi atitudini), condiţiona- 
te din punct de vedere social; din inte- 
rior, necesitatea unei exprimări cît mai 
sintetice, precum şi tendinţa spre 
abstractizare şi intelectualizare a 
limbajului actual. Aceasta se referă 
îndeosebi la “tripletele” derivative în 
-ism, -ist, -iza. “Apariţia unui cuvînt în 
-ism determină mai devreme ori mai 
tîrziu, aş zice aproape automat, for- 
marea unuia în -ist, eventual şi a unui 
al treilea, în -iza, de la aceeaşi temă, 
nota lorgu lordan. Ele se «cheamă» 
unul pe altul în mintea noastră” (1964, 
420-421). 

Modelul lingvistic discutat, pe 
lîngă faptul că este “uşor de imi- 
tat şi de realizat în mod concret”, 
“pare a nu avea nici o limită” (ib.), 

cu alte cuvinte, sistemul derivării în 
-ism, -ist, -iza rămîne deschis. Mo- 
delul prezintă avantajul că se evită o 
perifrază, satisfăcîndu-se nevoia de 
economie a limbii: a pune în disponi- 
bilitate — a disponibiliza etc. 

Formaţiile noi denotă şi o anu- 
mită trecere a centrului de greutate 
de la derivare spre compunere, ten- 
dință semnalată de Alexandru Graur 
încă la 1968 (Tendintele, 268). Cate- 
goria de cuvinte compuse cuprinde 
nu numai compusele juxtapuse (de 
tipul formulă-şoc), ci şi formaţiile 
realizate cu elemente de compunere 
(embargonaut). 

La acest capitol, se face obser- 
vată tranziţia unor segmente de la 
statutul de elemente de compunere la 
acela de afixe (cf. Florica Dimitrescu, 
1995, 161). 

Nu toate cuvintele formate cu 
ajutorul elementelor de compunere 
sînt creaţii stricte ale limbii române, 
unele fiind adaptări ale termenilor 
străini. Este greu de făcut distinc- 
ţia dintre noile creaţii realizate pe 
teren românesc şi neologismele 
împrumutate, cu atît mai mult cu cît 
prefixoidele, de exemplu, se ata- 
şează de preferinţă la neologisme. 
Dar acesta nu este un impediment 
pentru studierea tendinţelor limbii în 
domeniul formării cuvintelor, căci, aşa 
cum arată H. Frey, “împrumuturile pot 
furniza indicii în privinţa sistemului şi 
a tendinţelor limbii care le foloseşte, 
devenind astfel reactivi capabili să 
dezvăluie caracteristici care nu ar fi 
atît de evidente dacă ne-am limita 
la studiul vocabularului autohton” 
(apud Florica Dimitrescu, 1995, 169). 

Pentru a verifica afirmaţiile de 
mai sus, am procedat la o analiză 
statistică a inventarului lexical cuprins 
în Dicţionarul de cuvinte recente de 
Florica Dimitrescu (ed. a II-a, 1997), 
din care am exclus termenii tehni- 
co-ştiinţifici cu circulaţie restrînsă, 
elementele familiare şi cele argotice. 
Menţionăm că am luat în calcul doar 
unităţile lexicale atestate începînd 
cu anul 1975 şi că, în rare cazuri, 
am reconsiderat unele etimologii (de 
exemplu, împrumutul din limba fran- 
ceză a mediatiza (< mediatiser) este 


tratat în DCR? ca un derivat intern (din 
media); termenul azilant este consi- 
derat exclusiv un împrumut din limba 
germană (< Azilant); noi admitem şi 
o etimologie internă (din azil + -ant). 

Astfel, din cei 1552 de termeni 
selectaţi de noi din cuprinsul DCR?, 
813 sînt formaţii interne (280 crea- 
te prin antepunere, din care 124 cu 
prefixe şi 156 cu prefixoide), 282 prin 
postpunere, 251 prin compunere), 
566 de cuvinte sînt împrumuturi, la 
care se adaugă 173 de neologisme 
semantice. 

In ceea ce priveşte împrumutu- 
rile de dată recentă (din ultimii apro- 
ximativ 20 de ani), în DCR? acestea 
se prezintă astfel: 

a) elemente lexicale romani- 
ce — 288 (50,9%), din care de origine 
franceză 235 (81,6%), italiană 40 
(13,9%), spaniolă 10 (3,5%), portu- 
gheză 3 (1%); 

b) elemente lexicale nero- 
manice — 199 (35,2%), din care de 
origine engleză 168 (84,5%), germa- 
nă 12 (6,0%), rusă 8 (4,0%), de alte 
origini 11 (5,5%); 

c) elemente lexicale cu etimo- 
logie multiplă — 79 (13,9%). 

Calculele de mai sus confir- 
mă teza despre creşterea ponderii 
etimologiei interne în limba română 
actuală, dovedind totodată că printre 
elementele lexicale împrumutate şi 
astăzi locul central îl ocupă cu con- 
stanţă, de circa 200 de ani, limba 
franceză, urmată de engleză, apoi, 
la o respectabilă distanţă, de limbile 
italiană, germană, spaniolă ş.a. 

Astăzi, influenţa anglo-ameri- 
cană s-a extins asupra mai multor 
limbi europene, punînd în alertă 
lingviştii, îndeosebi pe cei francezi, 
care apreciază folosirea abuzivă a 
anglicismelor ca pe o formă de “in- 
flaţie stilistică”. Se citează frecvent 
în acest sens lucrarea lui R. Etiemble 
Parlez-vous franglais? (Paris, 1964), 
în care anglomania reperată de autor 
este prezentată ca o epidemie peri- 
culoasă. 

Drept urmare a reacției ling- 
viştilor francezi la acest fenomen, la 
sfîrşitul secolului al XX-lea, la Paris, 
apar antologii de texte legislative 

referitoare la protejarea limbii fran- 
ceze (cum ar fi Térmes t&chniques 
nouveaux. Termes officiellement 
recommandés par le Gouvernement 
français, care cuprinde legi şi decrete 
emise în perioada 1969-1981), desti- 
nate să favorizeze limba franceză în 
competiția cu împrumuturile din alte 
limbi, precum şi liste de termeni reco- 
mandaţi spre a înlocui anglicismele, 
cf.: cadreur — cameraman; indus- 
trie du spectacle — show business; 
prèt-a-manger — fast-food; courtier 
— broker; stylique — design; savoir- 
faire — know-how; notation — rating; 
parrain, parraineur — sponsor; mer- 
catique — marketing etc. 

Cu toate acestea, protestele 
împotriva “franglezei” şi măsurile 
oficiale de punere sub interdicţie a 
cuvintelor englezeşti au eşuat. 

In lingvistica românească de 
astăzi deseori se fac auzite proteste 
împotriva a ceea ce unii numesc 
anglomanie (cf. Adriana Stoichiţoiu, 
1992; idem, 1996). Pledînd pentru o 
poziţie echilibrată în problema discu- 
tată, ne raliem opiniei potrivit căreia 
influenţa engleză nu este un fenomen 
negativ în sine, nu trebuie considera- 
tă mai periculoasă decît alte influenţe 
străine care au acţionat şi acționează 
asupra limbii noastre, de aceea “se 
poate presupune că anglicizarea va 
fi depăşită aşa cum au fost depăşite 
în timp slavizarea, grecizarea, rusifi- 
carea, italienizarea sau francizarea” 
(v. Mioara Avram, 1997, pass.). 

Specialiştii apreciază că împru- 
muturile din limba engleză continuă 
vechiul proces de relatinizare a 
limbii române moderne, proces care 
s-a produs şi în alte momente ale 
istoriei noastre prin limbi de alte ori- 
gini. Pericolul îl constituie în special 
calcurile după engleză, sau împrumu- 
turile “mascate”, care ambiguizează 
deseori comunicarea. 

Rezumînd cele expuse, vom 
constata că inventarul lexico-seman- 
tic relativ recent poate reflecta cîteva 
trăsături şi tendinţe specifice vocabu- 
larului limbii române actuale: un aflux 
de cuvinte (şi de sensuri) noi pătrunse 
în limbă într-o perioadă extrem de 
scurtă; marea ocurenţă şi dispersie 


ale unor cuvinte şi accepţii devenite 
un fel de clişee, care accentuează im- 
presia de noutate a vocabularului de 
după 1989; scurta perioadă de “vogă” 
şi rapida cădere în desuetudine a 
unor termeni şi sensuri noi; predomi- 
narea terminologiei social-politice în 
ansamblul intrărilor lexicale actuale; 
schimbarea caracterului conotativ al 
unor cuvinte mai vechi în noile condiţii 
istorice; economia de limbaj obţinută 
prin substantivarea masivă a adjecti- 
velor; modificări însemnate în modul 
de formare a cuvintelor prin sporirea 
derivării antepuse şi a compunerii în 
raport cu cea sufixată. 

Nichita STĂNESCU 
SÎNT UN OM VIU 


Sînt un om viu. 

Nimic din ce-i omenesc nu mi-e străin. 
Abia am timp să mă mir că exist, dar 
mă bucur totdeauna că sînt. 


Nu mă realizez deplin niciodată, 
pentru că 

am o idee din ce în ce mai bună 
despre viaţă 


Mă cutremură diferenţa dintre mine 

şi firul ierbii, 

dintre mine şi lei, 

dintre mine şi insulele de lumină 

ale stelelor. 

Dintre mine şi numere, 

bunăoară între mine şi 2, între mine şi 3. 


Am şi-un defect, un păcat: 

iau în serios iarba, 

iau în serios leii, 

mişcările aproape perfecte ale cerului. 
Şi-o rană întîmplătoare la mînă 

mă face să văd prin ea, 

ca printr-un ochean, 

durerile lumii, războaiele. 


Dintr-o astfel de întîmplare 

mi s-a tras marea înţelegere 

pe care-o am pentru Ulisse — şi 
admiraţia ce i-o port 

bărbatului cu chip ursuz, Dante Alighieri. 


Cu greu mi-aş putea imagina 
un pămînt pustiu, rotindu-se 

în jurul soarelui... 

(Poate şi fiindcă există pe lume 
astfel de versuri.) 


Îmi place să rîd, deşi 
rîd rar, avînd mereu cîte o treabă, 

ori călătorind cu o plută, la nesfirşit, 
pe oceanul oval al fanteziei. 


E un spectacol de neuitat acela 
de-a şti, 

de a descoperi 

harta universului în expansiune, 
în timp ce-ţi priveşti 

o fotografie din copilărie! 


E un trup al tău, vechi, 

pe care l-ai rătăcit 

şi nici măcar un anunţ, dat 
cu litere groase, 

nu-ţi oferă vreo şansă 

să-l mai regăseşti. 


Îmi desfac papirusul vieţii 

plin de hieroglife, 

şi ceea ce pot comunica 
acum, aici, 

după o descifrare anevoioasă, 
dar nu lipsită de satisfacţii, 

e un poem închinat păcii. 


E o fertilitate nemaipomenită 

în pămînt şi-n pietre şi în schelării, 
magnetic, timpul, clipită cu clipită, 
gîndurile mi le-nalţă 

ca pe nişte trupuri vii. 


E o fertilitate nemaipomenită 

în pămînt şi-n pietre şi în schelării 

Umbra de mi-aş tine-o doar o clipă pironită, 
s-ar şi umple de ferigi, de bălării! 


Doar chipul tău prelung, iubito, 
lasă-l aşa cum este, răzimat 
între două bătăi ale inimii mele, 
ca între Tigru 

şi Eufrat. 

Definirea lui e mai dificilă decît simpla semnalare. Se identifică, 


pentru noi toţi, cu o stare poetică. 
Nicolae MANOLESCU 


Acesta era Nichita Stănescu, acesta era Poetul Nichita Stănescu, o 
sublimă nedesăvirşire, un om care nu şi-a desăvirşit viaţa cum ne aştep- 
tam, un lider care nu vrea să fie lider, să nu se ia în serios. Era un lider, 
prin personalitatea lui şi prin talentul lui, dar într-adevăr el lupta împotriva 
acestei imagini, făcea tot ce este posibil ca să nu o săvirşească. Acesta 
era poetul pe care unii l-au numit un poet de tip manierist, într-o discuţie 
recentă Nichita Stănescu a fost descoperit ca poet modernist, deci i se 
caută un loc în istoria literaturii şi el fuge din acel concept, din acel loc. 
Este peste tot şi pretutindeni şi niciodată într-un spaţiu foarte delimitat 
şi limitat. Acesta este, deci, Nichita Stănescu, un poet care, daţi-mi voie 
să închei printr-o parafrază, care nu ne ajută să mergem, dar ne ajută să 


respirăm. 
Eugen SIMION 


Poate mai mult decît noi toţi din generaţia Labiş, Nichita n-a lăsat 
timpul să curgă pe lîngă el, zadarnic. Fruntea lui îngemănează pulsaţii 
din Eminescu şi linge tainele cerului, dincolo de sublime cunoaşteri, 
unde numai gîndul pur, iluminat de zboruri apologetice, toate spre aripa 
lui Dumnezeu, poate pătrunde ca o mireasmă a Inspiraţiei. In universul 
poeziei lui, straniu bîntuit şi de matematici ermetice, ninge cu fulgi de 
magneziu, cu picături de torţă din vechea Eladă, ninge cu mai mult de 
patru puncte cardinale, cu ochii iubitei, cu inima ei coborînd din călcii 
de luceafăr, cu ţăndări de felinar bucureştean, cu de tot risu-plînsu, cu 
semne metalice, smulse din crucea saniei, cu gălbenuş de ou dogmatic, 
ninge elegiac, iar osul pieptului — o bardă miînuită de-un înger — ciopleşte 
singurătate, fum, tăcere, alcool, blesteme şi din toate la un loc domnia 
Poeziei sau misterele ei, vecia închipuirii, biruinţa celui mai omenesc 
strigăt, care e durerea iubirii. 

De ziua ta, Nichita, te îmbrăţişez cu dor. 


Fănuş NEAGU 


„„„O uzină de versuri, care se punea în mişcare din te miri ce inefabil, 
pentru a produce te miri ce minunăţii şi desfătări, livrate gratis, fără nici 
o contabilitate, dar absolut nici una, cititorilor, cînd încîntaţi, cînd de-a 
dreptul năuciţi de atita preaplin. 

Marin SORESCU 


EI era un om atît de generos încît se simţea în stare să stringă în 
braţe toţi oamenii pămîntului... Mi s-a povestit că în ziua în care a împlinit 
cincizeci de ani, atît de mulţi poeţi tineri au venit să-l vadă, încît aceştia 
şedeau pe scara blocului, nemaiavînd loc în apartament... Toţi locatarii 
au ieşit la ferestre să admire acest omagiu extraordinar adus Poetului. 


lon BĂIEŞU 


Nichita Stănescu — 70 39 


Nichita Stănescu ajunsese pînă acolo cu starea sa de Poet neistovit, 
încît îşi ridicase toate bucuriile, suferinţele şi dorurile la aceeaşi înălţime. 
Se purta astfel încît puteai să crezi că el depinde de tine şi că nici ţie, nici 
lui nu i se va întîmpla nimic rău niciodată. Optimismul său era fără pere- 
che. „Bătrîne, cîtă vreme suntem în mijlocul poporului român nu trebuie 
să ne fie teamă de nimic, deoarece el ştie mai bine decît oricine drumul 
eternității, iar noi n-avem nevoie de altceva decit să fim atenţi la viaţa şi 
la manifestările lui, pronunţîndu-i cu citeva clipe mai repede gîndul şi 
metafora lui!” spunea marele nostru poet. 


Gheorghe PITUŢ 

Grigore CANŢÂRU 


UN POET CARE NU L-A 
RATAT PE EMINESCU 


La 31 martie curent Nichita 
Stănescu (1933-1983) ar fi împlinit 70 
de ani. Aniversarea poate deveni un 
prilej de rediscutare a operei aceluia 
care, deşi îşi exprimase în tinereţe 
teama de a nu ajunge „marele poet” 
pe care şi l-a „construit”?, la vîrsta ma- 
turităţii creatoare insistă — într-una din 
poeziile sale reprezentative, Papirus 
cu lacune — că scrie din nou Oda (în 
metru antic). („Scriu din nou Oda în 
Metru Antic, // mă-nţelegi, scriu din 
nou Oda în Metru Antic”). 

Se ştie că mai mulţi critici literari 
au situat creaţia lui Nichita sub sem- 
nul modelului eminescian... 

loana Em. Petrescu este însă 
singura care, abandonînd definitiv 
ideea studierii „surselor” şi „influen- 
telor”, precum şi pe cea a exhausti- 
vităţii „ultimei metode”, a relevat cu 
atita originalitate şi rafinament critic 
semnificaţiile profund culturale ale 
eminescianismului posteminescian. 
lar în ultimul capitol din remarcabilul 
studiu Eminescu şi mutatiile poe- 
ziei româneşti, analizînd în special 
eminescianismul lui/la N. Stănescu, 
cercetătoarea semnalează — ca pe un 
fapt oarecum inedit, dar lăsat încă în 
penumbră — caracterul lui „dialogic”, 
sugestia fiind una dublă: primo — că 
fenomenul se deosebeşte prin ceva 
important de eminescianismul repre- 
zentat de Blaga, Arghezi şi lon Barbu; 
secundo — că dialogul lui N. Stănescu 
cu Eminescu, desfăşurîndu-se sub 
formă de intertext, depăşeşte dome- 
niul poeticii, din moment ce intertextul 
poate fi considerat „un fel de limbaj 
al fiinţei reactivat într-o nouă rostire 
individuală'?. 

Dacă adoptăm această „viziune” 
a loanei Em. Petrescu, vom „vedea” în 


confruntarea poetului modern cu uni- 
versul eminescian o formă de dialog 
ontologizat, ca expresie a intenţiei 
sale (aproape etalată) de a face pa- 
sul-limită şi-n această direcţie. Că are 
această intenţie sau nu are acoperire în 
substanţa poeziei — unicul spaţiu valoric 
ce i-ar justifica-o — e o altă problemă. 
Cert este, însă, faptul că cele mai nu- 
meroase aluzii şi citate eminesciene — 
integrate în textura liricii proprii cu un 
efect semantic atît de tulburător — le 
întîlnim la Nichita Stănescu, el fiind 
unicul poet în literatura română care l-a 
mai şi tematizat pe Eminescu. Avem 
în vedere o tematizare nu ocazional- 
festivistă sau hagiografică (de care a 
fost tentat totuşi în unele eseuri), ci 
una tot ontologizată. lată un singur 
exemplu în acest sens: 
Tu n-ai murit 
pentru că eu sunt trupul tău, 
care vorbeşte cu vorbele tale. 
Cînd drag îmi este mie 
pe lumea asta, 
cu iubirea ta mă gîndesc 
la amorul tău, 
Mihai, dacă-ai şti cît de tare 
îmi lipseşti, 
ca şi ochilor, ca şi pietrelor, 
ca şi curcubeielor! 
Mihai, tu care eşti mai tînăr 
decit mine, 
gîndind în vorbele tale nu mă 
lăsa să îmbătrînesc! 
M-a apucat apoia pietrelor, 
apoia ierburilor. 
M-a apucat apoia fructelor 
de toamnă, Mihai. 
Himera trebuie să guste 
această apoie coaptă 
şi miezuroasă. 
Creierul sîmburos al acestui apoi 
nu este un creier descreierat. 
ca dovadă inima ta ce a făcut 
pat din creierul meu, 
ca dovadă singurătatea mea, 
care nu credeam să-nvăţ 
a muri vreodată. 
(Către Eminescu) 

Subiectul liric din această vi- 
brantă epistolă Către Eminescu nu 
este un „trimbulind” exprimîndu-şi 
ludic ideea bizară a „reîncarnării” lui 
Eminescu, ci e unul profund marcat 
de experienţa eminescianismu- 
lui, adoptat ca ipoteză ontologică 
şi resimţit acum ca o povară şi o 
grea suferinţă; de unde şi invocarea 
„mai tînărului Mihai” ca o condiţie a 
menţinerii în starea „de cîntec” în 
transcenderea spre moarte, spre 
această transtemporală „apoie”. 
Subiect „învăţind” eminescianismul 
şi „dovedind” prin această cumplită 
„singurătate” autenticitatea şi sensul 
nefiinţei („creierul” căreia „nu este un 
creier descreierat”), el se identifică 
în final — prin actul re-rostirii primului 
vers din Oda (în metru antic) — cu 
idealul invocat. 

Atît tematizarea lui Eminescu, 
cît şi citarea abundentă — inclusiv 
sub forma reeditării întocmai a unor 
titluri (O călărire în zori, Odă în metru 
antic) — funcţionează la N. Stănescu 
în direcţia unui eminescianism i-me- 
diat, rădăcinile căruia trebuie căutate 
în chiar scenariul lui ontologic, în 
care nu mai există poeţi în înţelesul 
comun, ci doar „personalităţi ex- 
primînd — metalingvistic — imperso- 
nalitatea”, sau „iubitori de poezie” 
în experienţa existenţială a cărora 
se revelează, etern, Eul-Unic; rolul 
unui asemenea „ales” în spaţiul spi- 
ritualităţii româneşti atribuindu-i-se, 
exclusiv, lui Eminescu. Deci, trăirea 
i-mediată a eminescianismului ar ur- 
mări perpetuarea acestuia peste timp 
şi sublimarea lui în acte semantico- 
estetice inedite. 

Privite într-o atare perspectivă, 
par să aibă anumite semnificaţii — 
complementare gîndirii poetice — şi 
momentele de joc actoricesc (nu de... 
„comportament infantil”, cum au fost 
numite insinuant, fără a li se întrezări 
motivațiile existenţiale) în care Nichita 
Stănescu, oferind autografe sau dis- 
tincţii în scris — ce se numeau „Ordinul 
lui Eminescu...” şi „Steaua albastră a 
nordului, Luceafărul” — le semna ,... 


lui Mihai de la Mihai!” (M. Cimpoi), 
sau „...de la M. Eminescu” care „ştie 
el ce face” (M. Bandac). Asemenea 
momente — de natură biografică, dar 
foarte frecvente în viaţa poetului — par 
să se constituie într-un limbaj — un 
fel de limbaj ritualizant, sugerînd 
conştiinţa dimensiunii eminesciene a 
propriei personalităţi creatoare. 
Poet inegal în opera sa, dar 
tinzînd mereu spre o superioritate 
categorică atit faţă de contempora- 
neitatea literară cît şi faţă de sine 
însuşi — nu din grandomanie, ci din 
convingerea că aceasta e o condiţie 
a probităţii celui ce-şi revendică un 
destin creator („Dacă orice poet ade- 
vărat n-ar crede despre sine că este 
cel mai mare poet, ar fi o farsă şi o 
minciună tot ceea ce scrie dînsul."4) — 
N. Stănescu se va afla, în mod pro- 
gramatic, într-o permanentă stare 
de radicalitate şi faţă de înaintaşi 
(inclusiv Eminescu), prin impunerea 
unui nou tip de poetică — numită în 
nichitologie „poetică pulsatorie”, sau 
„a rupturii” — şi prin resemantizarea 
totală pretins epuizantă a noţiunii de 
poezie. Însă această întreprindere 
temerară nu-l împiedică să-şi reclame 
cu insistenţă legătura dialectică — 
extrem de complexă — cu tradiţia în 
general şi cu Eminescu în special. 
Volumul eseistic selectiv Fiziologia 
poeziei, dar mai ales Cartea de 
recitire inclusă în acest volum, 
prezintă, în sensul dat, o mărturie în 
plus. Vorbind aici despre informaţia 
şi formaţia sa culturală, meditînd 
asupra propriei „genealogii” poetice, 
Nichita Stănescu îi va numi ca „blo- 
curi etice masive şi gînditoare”, care 
i-ar fi determinat istoriceşte apariţia, 
pe Văcărescu şi Cîrlova, pe Arghezi, 
Bacovia şi lon Barbu, dar mai presus 
de toţi în această ierarhie va fi situat — 
întotdeauna — „Eminescu cel mare”. 
Or, atît scriitorii preeminescieni, cît 
şi cei posteminescieni, fiind resimţiţi 
ca „monade” determinante, n-au fost 
asumaţi ca modele perene la care să 
se fi raportat permanent verificîndu-şi 
propriile performanţe. În viziunea sa, 

însuşi numele Eminescu a devenit 
„criteriu de apreciere”, adică — un 
etalon, prin definiţie, demn de urmat. 

De fapt, N. Stănescu n-a căutat 
niciodată în literatură modele. Cel 
eminescian i-a survenit — prin forţa 
geniului — în mod firesc; iar survenin- 
du-i, n-a fost însuşit de poetul modern 
ca model literar, ci cu precădere ca 
model ontologic, în fața căruia toate 
celelalte sisteme de gîndire i se par 
doar construcţii experimentale, on- 
tologii particulare, prea apropiate de 
simpla reprezentare poetică. Asimi- 
larea, în cărţile sale reprezentative, a 
unor inserte de sorginte eminesciană 
ce gravitează în jurul versului „Nu 
credeam să-nvăţ a muri vrodată”, 
precum şi detectarea în creaţia altor 
poeţi a unor asemenea versuri echi- 
valabile „necuvîntului” (cum ar fi „Eu 
cred că veşnicia s-a născut la sat” 
(L. Blaga), sau „E timpul, toţi nervii 
mă dor” de G. Bacovia), constituie 
încă o dovadă a faptului că poetul 
a căutat în literatura înaintaşilor mai 
curînd acel misterios „altceva” — vir- 
tual ori manifestat accidental — care 
ar corespunde concepţiei sale asupra 
„naturii” poeziei („Caut în lectură ceea 
ce mă legitimează ca artist”), şi care 
să nu fi fost valorificat încă de nimeni, 
asumîndu-şi, prin aceasta, curajul (şi 
riscul!) unui alt model poetic totaliza- 
tor, spre încercarea de a-l „înfrunta” 
în perspectivă (în ciuda propriilor afir- 
matii canonizante despre Eminescu) 
chiar şi pe autorul Odei (în metru 
antic). Merită atenţie, pe linia afirma- 
ţiilor de mai sus, şi unele confesiuni 
ale poetului însuşi, ele dovedindu-se 
destul de relevante... Spre exemplu: 
„E adevărat că ne interesează cum 
respira el (Eminescu - n.n., G.C.). 
Vrem să învăţăm cum respira el. Cine 
ştie, poate vom putea şi noi scrie Lu- 
ceafărul, sau Glossa, sau Kamadeva. 
Dar Luceafărul l-a scris el...” (subl. 
n., G.C.). Sau: „...cercetarea atentă a 
postumelor ne indică cîteva posibile 
cărări însemnate de el şi nestrăbă- 
tute încă în contemporaneitate."* 
(subl. n., G.C.). 


Surprinde în asemenea confesi- 
uni stănesciene vizînd raportul său cu 
Eminescu şi faptul că N. Stănescu nu 
mai plăteşte tribut vechilor concepții 
romantice despre originalitatea divină 
a scriitorului, el impunînd eventualilor 
comentatori perspectiva evoluţiei inte- 
rioare a literaturii. E de menţionat, în 
acest sens, binecunoscuta „lecţie co- 
vîrşitoare de estetică” pe care i-a dat-o 
lon Barbu, îndemnîndu-l să prefere 
Oda (în metru antic) înaintea Lucea- 
fărului — lecţie care, însuşită fiind, i-a 
produs brusc „revelaţia unui Eminescu 
profund, etern şi în acelaşi timp măreț 
şi de toate zilele'* (subl. n., G.C.), 
Luceafărul rămînînd, în opinia ambilor 
mari poeţi inovatori, „o pînză de epocă, 
amplă, în care s-a folosit mult albastru 
de Prusia, care s-a înnegrit o dată cu 
vremea, iar pînza a căpătat pe ea 
unele fisuri, devenite sacre, amintind 
mai mult de spiritul unei epoci decît 
de eternitate"! (subl. n., G.C.). Chiar 
dacă această evaluare a celor mai 
importante opere eminesciene mai 
rămîne discutabilă, ea se remarcă prin 
tratarea Odei... ca potenţial semantic 
cu infinite posibilităţi de manifestare 
variată în literatura posterioară. În- 
trebat la vîrsta maturității creatoare 
care este cea mai frumoasă poezie 
pe care a scris-o vreodată, Nichita 
Stănescu va răspunde de-a dreptul 
şocant: „Odă (în metru antic) de Mihai 
Eminescu”!!. Să fie răspunsul o simplă 
mostră de exprimare înadins ludică, 
atit de caracteristică poetului? Sau e 
unul semnificativ? — fapt ce ar naşte 
alte întrebări: Ce fel de (re)scriere 
are în vedere? Una literară, aplicînd 
regimul stilistico-semantic eminescian 
propriilor texte, sau una „hemografică” 
(citeşte — ontologizată), reeditînd „cu 
sine însuşi”, pe plan existenţial me- 
sajul Odei...? În viziunea lui, aceste 
două moduri de a scrie sînt identice; 
între poeticitate şi implicarea ontică 
nu mai există nici o diferenţă. Astfel, 
poza de „coautor” tîrziu al Odei (în 
metru antic) devine expresia identită- 
ţii cu Eminescu în ceea ce se poate 
numi destin creativ — ipostază ce se 

menţine, subtextual, în aproape toată 
opera stănesciană. 

Momente în bună parte extrali- 
terare, aluziile cu privire la perenitatea 
Odei (în metru antic) n-ar suscita atita 
atenţie, dacă n-ar fi fost reluate insis- 
tent în microeseuri, poetul configurînd 
ideea că anume acest text constituie 
punctul de plecare şi termenul de 
referinţă al universului său imagi- 
nar. Dar temeiul sigur prin care s-ar 
justifica o asemenea revendicare îl 
constituie, indiscutabil, opera poetică, 
întrucît anume valenţele ei semantice 
intertextuale sînt în măsură să con- 
firme declaraţiile strict ocazionale ori 
speculative. În aria poeticităţii, orice tip 
de relaţie — inclusiv cea paradigmatică 
— se relevă cu mai multă pregnanţă. 
Însă înainte de a interveni în această 
materie, e necesar a preciza că emi- 
nescianismul de tip intertextual cultivat 
de N. Stănescu, aspirînd să repete — la 
limită — o experienţă poetică domi- 
nantă, se deschide, în acelaşi timp, 
spre un spaţiu mai larg, în care poe- 
zia realizează necesitatea propriei 
avansări şi chiar a autodepăşirii ca 
noţiune. Prin poetul Necwvintelor po- 
ezia se transformă din text în discurs 
oral (el îşi dicta poeziile), oralitatea 
presupunînd „o mai mare intensitate 
a comunicării"?; iar ca noţiune, ea 
se transformă din artă a cuvîntului în 
„tensiune semantică spre un cuvînt... 
pe care nu l-a găsit”. Cu alte cuvinte, 
Nichita Stănescu reprezintă acea „mu- 
tatie” în gîndirea artistică, prin care po- 
ezia se transformă din reprezentare 
în act — ceea ce echivalează, într-un 
anumit sens, cu re-instaurarea „viziunii 
(a unei noi viziuni — n.n., G.C.) în locul 
vederii”, dacă e să raportăm acest 
merit fundamental la cel eminescian, 
în formula loanei Em. Petrescu. 

Aşadar, obsesia Eminescu mai 
însemnează la N. Stănescu şi prilejul 
unui alt mod de a concepe poezia. 
Dialogul cu Oda (în metru antic) va sta 
sub semnul căutării unui „alt-Ceva”, 
a ineditului ce ar concura universul 
eminescian. Anume în acest sens 
vorbeam anterior de o „înfruntare” 


a lui Eminescu — o înfruntare prin 
căutarea şi instaurarea unui alt con- 
cept de poeticitate, capabil, la rîndul 
lui, să antreneze alte mutații pe plan 
literar, să marcheze destinul literaturii 
posterioare. Condiţionat de această 
ambiţie, poetul modern va avea reve- 
laţia poeziei „metalingvistice”, care, în 
opinia sa, la Eminescu ar fi doar abia 
sesizabilă în Odă..., în Kamadeva şi 
în unele postume. Prin valorificarea 
amplă a acestui tip de poezie (o valo- 
rificare deschizînd noi posibilităţi limbii 
române), el îşi relevă propria statură 
de inovator, rămînînd fidel crezului 
său artistic, potrivit căruia valoarea 
unui scriitor constă „nu în copierea 
maestrului, ci în dezobişnuirea de ma- 
estru”, în aspiraţia de a scrie „cu sine 
însuşi”, ontologizînd, deci, tensiunea 
metamorfozelor universale, aşa cum 
ar fi încercat Eminescu în aceleaşi 
postume. Ambiţia „înfruntării” se va 
reduce, aşadar, la continuitate — o 
continuitate prin promovarea cu eloc- 
venţă (post)modernă a poeziei care 
„nu ţine de cuvinte”, dar care, „din dis- 
perare”, îşi manifestă palpabilitatea în 
acte semantice de genul „Nu credeam 
să-nvăţ a muri vrodată”. Procesul va 
urmări — ca încununare finală — reîn- 
suşirea şi ruperea definitivă a acestui 
tip de poezie de spaţiul ei originar şi e 
condiţionat, după cum am mai spus, 
de curajul unui alt model poetic tota- 
lizator, lansat ca o soluţie la „dispute- 
le” — uneori acerbe — dintre modernism 
şi romantism în poezia românească şi 
nu numai a sec. XX: „...făcînd calculul 
trist că se împlinesc 90 de ani de cînd 
Eminescu nu a mai scris real (subl. n., 
G.C.), nota poetul în 1979, cred că în 
acest an (atenţie! — an în care scria 
deja tulburătoarea carte a „învăţării 
morţii” Noduri şi Semne, apărută abia 
în'82 —n.n., G.C.) el se va naşte din 
nou de la început... (subl. n., G.C.) Eu 
am venit pe lumea limbii româneşti ca 
să-l vestesc, 

Citînd, în serviciul propriilor 
cercetări, acelaşi pasaj din Hemo- 
grafie, Corin Braga vede în el ideea 
de „înaintevestire” a lui Eminescu 

însuşi ca „mesia în spaţiul limbii 
româneşti”!*. E frumos. Dar se pare 
că exegetul a fost indus în eroare de 
verbul „a vesti”, care mai înseamnă 
şi „a înfăţişa”, „a reprezenta” pe 
cineva prin sine. Or, din contextul 
eseului reiese că N. Stănescu nu-i 
atribuie un asemenea rol mîntuitor 
lui Eminescu, ci conştientizează şi îşi 
asumă personal imperativul unui alt 
model poetic de anvergură şi rezo- 
nanţă eminesciană — proiect a cărui 
realizare va începe prin exploatarea 
posibilităţilor moderne ale poeziei, 
pe care abia le-a însemnat „ultimul” 
Eminescu. 

Paradoxală totuşi în esenţa 
ei, această continuitate va consista, 
practic, în re-dimensionarea „critică” 
a eminescianismului în baza Odei (în 
metru antic), poemul fiind conceput 
ca o formulă ce-l conservă într-o stare 
condensată la maximum. 

Se impune, deci — la intervenţia 
analitică în sintaxa poeziei stănes- 
ciene, în mecanismul ei interior de 
devenire şi funcţionare — o raportare 
constantă a acesteia la Oda... emines- 
ciană — „bloc semantic” ce constituie 
arhetipul generativ al universului 
stănescian. Or, în parametrii săi repre- 
zentativi, creaţia lui Nichita Stănescu 
pare să-i legitimeze pretenţia re-scri- 
erii Odei..., dacă prin „re-scriere” se 
are în vedere nu o reproiectare a ei 
în manieră mimetică, ci reactivarea 
poemei în toate articulațiile seman- 
tico-filosofice, cu tendința — tot mai 
accentuată de la Elegii încoace — de 
a-i sublima mesajul, prin transgresa- 
rea lui în spaţiul onticului. 

Procesul se va desfăşura într- 
un regim de permanentă confruntare 
cu Oda...-arhetip, configurîndu-se, 
gradat, după principiul concentric, în 
cîteva „unde intertextualizante”.* 

Principalele unde intertextua- 
lizante (adică, hipertextele rezultate 


* Termen preferat în varianta dată, 
pentru a sublinia ideea de funcţionare 
continuă a hipertextelor stănesciene. 


în urma reînsuşirii creative a Odei 
(în metru antic)), schiţate în ordinea 
gradului de amplificare şi nuanţare 
semantică a textului eminescian, ar 
fi următoarele: 

l. Odele-replici i-mediate 

1) Odă în nici un fel de metru 

2) Dialog cu Oda în metru antic 

3) Odă în metru antic 

II. 11 Elegii (Cina cea de tai- 
nă), avînd corespondențe tensionale 
şi similitudini semantico-vizionare cu 
Oda (în metru antic). 

III. Ciclurile poetice reprezen- 
tative, luate într-un ansamblu seman- 
tic coerent, în ordinea corespondentă 
arcului tensional-vizionar al Odei.... 

LITERATURA ROMÂNĂ 
DIN BASARABIA: 
DESCHIDERE SPRE 
UNIVERSALITATE. 
VICTOR TELEUCA (1) 


Literatura română din Basarabia 
a fost interpretată cu precădere din 
perspectiva unor probleme circum- 
scrise, autohtonismul fiind declarat 
drept trăsătură definitorie. Aceasta se 
explică prin faptul că afirmarea conşti- 
inţei de sine a oricărei literaturi, într-o 
primă etapă, este inevitabil legată de 
aspectele unor realităţi spirituale inter- 
ne, straturile fondatoare ale culturii, în 
special, folclorul, fiind pe primul plan. 
Pe fundalul luptei românilor basara- 
beni pentru emancipare au fost pro- 
pulsate în avanscena istoriei literare, 
în mod expres, aspecte de natura 
celor amintite deja, lăsând în umbră 
părţi importante ale culturii române 
basarabene, care ţin de năzuinţa 
spre modernizare şi de raportarea la 
un spaţiu al multiculturalităţii. Fobia 
determinată de proiectarea unilaterală 
pe raza descendentă din „lucoarea de 
la răsărit” a dus la anihilarea simplistă, 
aproape totală a unui câmp cultural 
magnetic vast, care a existat cu cer- 
titudine. S-a creat în felul acesta, cu 
bună ştiinţă, falsa impresie că scriitorii 
basarabeni abia de prin anii '80 dacă 
sunt dispuşi să deschidă poarta sau 
portița prin care se poate intra ori ieşi 
în lumea valorilor de largă circulaţie. 
Drept contraargument este de ajuns 
să amintim că în anii '70 criticul şi 
istoricul literar Vasile Coroban, au- 
torul monografiei despre umanismul 
lui Dimitrie Cantemir, pleda pentru 
încadrarea spiritului autohton în uni- 
versalitate. lar ceva mai înainte, tot 
el şi-a conceput monografia despre 
romanul moldovenesc contemporan 
din perspectiva modelului de roman 


al literaturii clasice universale. Astfel 
că, în pofida deconectării literaturii, în 
condiţiile totalitarismului, de la sursele 
de alimentare spirituală universală, 
scriitorii optau pentru construirea de 
punti spre spaţiul larg al multiplicităţii. 
In acest sens revista bucureşteană 
Secolul XX, al cărei prim număr a apă- 
rut în anul 1961, era un bun purtător 
de lumină şi căldură care ajungea şi în 
inima Basarabiei, la Chişinău, pe căi, 
ce-i drept ocolite, prin Cernăuţi, Ode- 
sa, Kiev, Leningrad, Moscova, Ţările 
Baltice. Ea completa mesajele literar- 
estetice ale unor reviste importante 
în spaţiul ex-sovietic, precum Inos- 
trannaia literatura şi Drujba narodov. 
Scriitorii şaizecişti, Liviu Damian, lon 
Vatamanu, Victor Teleucă, Vladimir 
Beşleagă, Vasile Vasilache, deschişi 
spre comunicare, făceau numeroase 
traduceri din literatura universală fiind 
influenţaţi de tendinţele mai noi din 
scrierile timpului respectiv. 

Unul dintre aceştia, Victor Tele- 
ucă, era bun cunoscător şi traducător 
al poeziei popoarelor baltice. Profund 
reflexivă de-a lungul drumului afir- 
mării sale, creaţia lui Victor Teleucă, 
în special ce-a din ultima perioadă 
a vieţii, aruncă lumini clarificatoare 

domolit de furtună, intosarre 
marea, să mă conving că lumea ni-l bună 
sum prea bâmân să mai cred în povepti 


pe Arghezi ay vrea acum să-l repet, cu 
dnw så urtu că “Epil!” 

Ti, care din veacuri pe toate le torci, mà 
mg să mi-o-ntorei, dicklooaim så- ilai 
ee oda miui idm, marea-i o hrazló al- 
baceră din pla, dar pi limba albastră 
smulsă din blestemata. de cine, ună de rw? 

asupra acestei caracteristici evidente: 
deschiderea spre valorile cultu- 
rii universale. Către sfârşitul vieţii 
creaţia sa se adună concentric spre 
câteva probleme ce ţin de literatură, 
viaţă şi filozofia ei. Despre reflecţia 
cu caracter filozofic ce se desprinde, 
la tot pasul fiind orientată şi spre artă 
şi spre viaţă, am putea spune că ţine 
de o filozofie a vieţii ca artă. Presat de 
limitele timpului, poetul pune existenţa 
şi scrisul pe acelaşi cântar şi cine altul 
poate avea rolul decisiv în această 
ecuaţie cu trei necunoscute — tim- 
pul, viaţa, scrisul — dacă nu Timpul? 
„Rezerva de timp. Dar se pot face şi 
asemenea rezerve? Spitalul te învaţă 
mult mai mult decât ţi se pare la prima 
vedere. Timp folosit nemotivat sau 
deloc, aruncat la timp vechi, la cimitirul 
de timp uzat”. (Ninge la o margine de 
existenţă, Editura Cartea Moldovei, 
Chişinău 2002, pag. 68). Conştiinţa 
tragică a limitei temporale determină 
„jocul” sinuos cu înălţări dincolo de 
capacitatea de închipuire şi coborâri 
bruşte spre terestru. Arabescurile gân- 
durilor ce se contrazic între ele, se bat, 
se luptă până la epuizare totală, până 
la aflarea numitorului comun, pentru 
a o lua de la capăt. Personajul liric 
este un Sisif al gândirii sau o gândire 
sisifică ce caută formula împăcării cu 
propriul său destin, „călătoria” într-un 
spaţiu nelimitat al culturii, al timpului, 
fiind concurată de spusa („zisul”) de- 
clanşându-se în „dezamăgiri de timp”. 
Această atmosferă concurenţială este 
colorată de o intertextualitate a cărei 
densitate se cere analizată pe înde- 
lete. Indubitabil, felul de a scrie al lui 
Victor Teleucă este, spre sfârşitul vieţii 
autorului, mult mai complex, îmbogăţit 
şi de o permanentă documentare în 
materie de artă şi de filozofia artei, în 
vederea pregătirii cursurilor pe care 
le-a ţinut la Liceul de Arte Plastice 
„Igor Vieru”. Insă am putea afirma cu 
certitudine, că vorba este nu numai 
de acest lucru aici: Victor Teleucă, 
confratele şi colegul de generaţie al 
lui Liviu Damian şi lon Vatamanu, 
realizează în creaţia sa o conexiune 
la valorile universale. Dovadă ne stau 
şi numeroasele traduceri din poezia 


Ţărilor Baltice, care, precum se ştie, în 
spaţiul ex-Uniunii Sovietice se diferen- 
tiau printr-o mai mare deschidere spre 
Occident. Fidel aceleiaşi deschideri 
spre universalitate, poetul basara- 
bean, după 1989, când posibilităţile de 
comunicare au devenit mult mai mari, 
s-a consacrat studiului aprofundat al 
literaturii la interferența dintre arte şi 
ştiinţe. Această pasiune pentru studiul 
în profunzime îl apropie poate cel mai 
mult de Liviu Damian, scriitorul trecut 
prematur în lumea celor drepţi a cărui 
operă a rămas neterminată. Este 
curios să menţionăm, în contextul 
apropierii acestor doi scriitori, că şi 
unul şi celălalt, spre sfârşitul vieţii, au 
scris pe teme istorice. Liviu Damian a 
publicat, în condiţii foarte complicate, 
fiind nevoit să lupte din răsputeri cu 
cenzura, poemul Cavaleria de Lă- 
puşna, consacrat unui moment dificil 
din biografia lui Ştefan cel Mare. lar 
Victor Teleucă a scris poemul Dece- 
bal. Pentru ambii conştiinţa de sine a 
artistului include şi aspecte ce ţin de 
istoria neamului. Revenind la felul în 
care „lucrează” intertextul în poezia lui 
Victor Teleucă, trebuie spus că acum 
acesta schimbă statutul ontologic al 
poeziei. Pe de o parte, Victor Teleucă 
îşi concepe creaţia la interferența din- 
tre genuri, epicul, liricul, picturalul fiind 
deopotrivă prezente. Pe de altă parte, 
se face vădită o tendinţă amintind de 
concepţia despre poezie a scriitorului 
englez T. S. Eliot: poetul scrie nu 
pentru a-şi elibera emoția, ci pentru 
a se elibera de emotie, nu pentru 
a-şi elibera personalitatea, ci pentru 
a se elibera de aceasta: „Din cauza 
acestui blestemat de eu nu pot face 
o propoziţie de bază care îmi amin- 
teşte ce aş putea să fiu”, scrie Victor 
Teleucă. Meditaţia purtată prin „spaţii 
sonore restructurate de Orientul”, în 
care „timpul curge diametral opus 
existenţei”, este supusă tentaţiei de a 
reconstitui evenimentele extraspaţial. 
Prin „Sahare sufleteşti, spaţii prin care 
se produc mari furtuni de gânduri 
uscate”. „Nisipurile gândurilor” sunt 
închise într-o clepsidră care uneori 
pare de dimensiuni uriaşe, iar alteori 
este sufocant de minusculă: „Urmă- 

resc cu satisfacția groazei când se va 
porni un singur gând, un fir de nisip 
şi atunci toate ceasurile de nisip din 
lume se pornesc curgând din undeva 
în cândva, adică din spaţiu în timp”. 
Acest univers în care personajul „mă- 
nâncă pâinea necunoscutului” se lasă 
cu greu întruchipat în cuvânt şi uneori 
lasă impresia că ar fi predestinat mai 
degrabă penelului, transpunerii în 
culori decât în cuvinte. In susţinerea 
acestei opinii vine şi scrierea mai 
veche Rondelul miriştilor arzânde (ca 
să rămânem la un singur exemplu), 
în care se fac trimiteri directe la Van 
Gogh şi Vereşceaghin. Insă acum 
aceste interferenţe de ordin intertex- 
tualist îşi schimbă rolul în structura 
poeziei o dată cu modificarea statu- 
tului acesteia. Detaşarea, despărţirea 
de iluzii, asumarea eului, fapt care 
echivalează cu asumarea singurătăţii, 
sunt poate lucrul cel mai complex şi 
mai complicat: „Multe nu mă înfăţi- 
şează chiar mie însumi / Multe nu mă 
reprezintă ca persoană aso- / ciată în 
această lume a patimii; trec prin / tot 
ce-mi rămâne...”. Trăirea nu mai este 
triplană, altfel spus, nu este proiectată 
din perspectiva trecutului, prezentului 
şi a viitorului. Cele trei timpuri se re- 
duc la unul singur, prezentul. Destinul 
produce acum numai prezent. E un 
prezent asociat cu învârtirea aripilor 
morilor de vânt, „angajate să producă 
simbolic vârtejul rotundului”, adică al 
ideii de întreg — un întreg iluzoriu. Se 
desprinde, în aceste împrejurări, des- 
coperirea unei alte identități: „Mă uit la 
mina aceasta străină a mea cum scrie 
nonsensuri străine în fraze”. Arabes- 
curile liniilor ating cote avangardiste, 
de „futuristică târzie rămasă de la 
Marinetti şi Hlebnikov cu descoperirea 
unor sensuri ce sunt mereu de prisos”. 

In arhitectura gândirii „totul se 
combină, dar totul şi se combate”. 
„Ideea se răscoală ca o gintă care 
îşi cere dreptul la egalitatea cu sine 
însăşi”. Personajul în lupta cu mo- 
rile de vânt care vântură timpul se 
autodefineşte drept „vântură lume”, 
întruchipând „nedumerirea, starea de 
foc a înadinsului”. Spuneri, cugetări, 
gânduri-meditaţii, care constituie cele 


trei părţi componente în căutarea 
întregului vizează „Azi'-ul ridicat la 
puterea a zecea, care propulsează 
virtualitatea. Pe urmele lui Nichita Stă- 
nescu, ale lui Fernando Pessoa sau 
Luis Jorge Borges, Victor Teleucă îşi 
însuşeşte un punct de vedere potrivit 
căruia „este cineva în afara noastră”. 
Reversul intertextului, de un drama- 
tism strangulant, ne este comunicat 
între altele: „Citesc şi mă conving că 
exist, dacă îl parafrazez pe Descar- 
tes”. Altă dată personajul se lansează 
în căutarea dramului de excentrism 
care să justifice libertatea: „Caut un 
scriitor, parcă aş fi grecul / Zorba din 
romanul lui Nicos Kazant- / zakis, caut 
un scriitor care moşteneşte / pe insula 
Creta o mină”. „Hemoragia de timp” se 
vrea lecuită printr-o „vorbă a vorbei”, 
„un fel de a încerca să spună lucrurilor 
pe nume... Fără nume lucrurile se află 
în afara existenţei”. 

Existenţa concepută la modul 
poetic de către Victor Teleucă arată 
acum altfel. Stabilirea numelor sau 
„botezul” este efectuat de către soare, 
Mitropolitul zilei: 


se-aud pitpalaci, 
mierle, privighetori 
care-şi cântă stăpânirea locului în care 


soarele, Mitropolitul zilei, preafericitul 
Astru le botează puii, 

în cristelniţa albastră şi deodată undeva 
tună, e marea veste a ploii de 

vară şi plouă 


şi ploaia mă botează a câta oară; 
fericit, prin duminica asta fierbinte, 
alerg ca un ieşit din minte, strig gesti- 
culând cu mâinile-amândouă, plouă 


ŞI 


sfârâi ca un bulgăr uscat, dar uscat, 

de pământ şi cineva hăuleşte prin 

mine: 

— Sunt, fraţilor, sunt! 

Se conjugă verbul din mine ca o diminea- 

tă împovărată de rouă şi deodată mă în- 

spăimânt: plouă? Dar dacă nu plouă? 
Acest univers halucinant este 

structurat în jurul unui personaj „de- 

busolat” de o imensă sete de viaţă. 

Eului, căutându-se de dincolo de 
viaţă, îi răspunde „miriştea din picioa- 
rele mele”, după cum scrie autorul, şi 
pălămida, şi „cana rămasă uitată de 
cineva pe colacul fântânei de piatră, 
al fântânei din care toată iarna nu mai 
bea nimeni apă”. li răspunde „prima 
stea răsărită în fiece seară când tă- 
cerea ca o fiară gonită-n câmpie se 
ascunde”. Dualismul, echivalent stării 
„de a fi concomitent şi aici şi acolo”, 
echivocurile sunt măsurate de un 
„arbitru intangibil”. O atmosferă ce 
ţine de un „postromantism camuflat”, 
cerându-şi dreptul la existenţă, îl 
face pe autor să exclame: „Sunt mai 
mult decât sunt... / sunt un cerşetor 
de neguri albastre, de lumină, de 
culoare, de ploaie”. Camuflajul se 
destramă cu aceeaşi grabă cu care 
a fost înfiripat: „Şi toate pacostele 
acestea au loc în mine, numai în 
mine”. Astfel se constituie un com- 
plicat proces de abstractizare a eului. 
Gândurile şi impresiile pedalează pe 
ideea de virtualitate: „Purtăm în noi 
probabilitatea de a fi”, scrie autorul. 
Existenţa biplană a personajului liric 
atinge zone învecinate cu universul 
liric al lui lon Barbu, în care contează 
ideea de esenţializare. Victor Tele- 
ucă îşi reazemă versul pe „raportul 
dintre om şi idee”. In acest univers 
convenţional „trestiile fac semne de 
agitaţie convenţională” şi „o gândire 
imparţială împarte adevărul pragma- 
tic la nouă”. Convertită barbian, luna 
devine „lună dogmatică”: „Intr-un cuib 
de asfinţit altă lună se ouă, / un ou 
tot atât de dogmatic”. Aici gravitația 
terestră se pierde, personajul liric fiind 
împărţit în zone de influenţe. Dominat 
de multiple influenţe, eul este o supra- 
dimensiune. Supradimensionate sunt 
toate câte se întâmplă. „Expresia în 
expresie”, „forma în formă”, „meta- 
fora în metaforă” conturează spaţiul 
acesta de aventură-odisee („sunt un 
urmaş al lui Odiseu, unul din cei ce 
se întoarce din Războiul Troian”), 
amintind de poezia lui Nichita Stă- 
nescu, din care însuşi Victor Teleucă 
citează: „Intotdeauna alt clopot bate, 
genunchii îmi stau în altă biserică”. 
In creaţia lui Nichita Stănescu poetul 


basarabean află un imbold pentru 
a converti spaima în faţa necunos- 
cutului în forţă motrice a creaţiei. 
Amestecul, melanjul de impresii cu 
trimitere la un câmp multicultural vast 
necesită un echilibru, pe care autorul 
îl caută în autenticitatea eului. Este 
evidentă în acest moment apropierea 
poetului basarabean de conceptul de 
poezie al lui Nichita Stănescu, cel 
care îşi structura universul în jurul 
mitologiei eului originar. Ceea ce îl 
interesează pe Victor Teleucă este 
mecanismul sau procesul trecerii de 
pe planul gândirii pe cel al expresiei: 
realitatea interioară, dacă nu este 
adusă la condiţia unei comunicări 
perfecte, atunci se transformă într-o 
realitate a cuvintelor, printre care ar 
putea să apară „mutanţi” de cuvinte. 
Nevoia de explicitare a unui alt fel 
de cunoaştere este copios ilustrată 
de către Victor Teleucă prin reflecţia 
eseistică: „E nevoie de o artă care 
ne-ar trezi, nu pe noi, ci pe cei din 
noi... Noi trebuie să mai rupem şi să 
gustăm un fruct oprit. 

Noi nu am muşcat fructul din 
pomul cunoaşterii care trebuia, de 
aceea nu suntem conştienţi de goli- 
ciunea sufletului nostru neîmbrăcat 
în hainele adevărate ale binelui. 
Mărul a fost numai primul pas al cu- 
noaşterii. Ar trebui să fie trei, pentru 
început. Mărul a fost teza. Dar teza 
fără antiteză nu poate exista, fiindcă 
se dărâmă. 

Sinteza ar fi floarea 

începutul unei noi runde 

de redevenire 

a trecerii materiei din virtualitate 

în realitate”. 

Universul creaţiei lui Victor Tele- 
ucă, dominat de „aspirații contradicto- 
rii care fac armonia contrazicerii”, se 
desfăşoară sub auspiciile triadei lui 
Hegel: „Inceput prin început, sfârşit 
prin sfârşit. Inceput prin sfârşit, sfârşit 
prin început”. Adevărul — „ca stare 
ambiguă” — este asemuit cu „trecerea 
străzii pe roşu”. Avansării personaju- 
lui liric într-un spaţiu virtual îi cores- 
punde, în plan ontologic, conform 
principiului „cumpănirii” promovat de 
către autor, intensificarea sentimentu- 

lui vieţii. Din această periferie existen- 
ţialistă personajul joacă rolul iepurelui 
care ţipă, se împotriveşte şi, totodată, 
merge în gura şarpelui boa. Şarpele 
boa (şarpele însemnând şi trecerea 
timpului) este asociat cu gândirea 
postmodernă anunţată de filozofia lui 
Jean-François Lyotard, din care reie- 
se întârzierea omului contemporan 
faţă de timpul în care trăieşte. „Cât 
de adecvată realităţii este viziunea 
noastră în căutarea unui model ide- 
al?”, se întreabă la rândul său Victor 
Teleucă, autorul frământat de înţele- 
surile postmodernităţii. Răspunsul la 
această întrebare se îndreaptă către 
el dinspre italianul Giambattista Vico, 
cel care consideră că „omul, din pricina 
nedefinirii naturii minţii omeneşti, când 
aceasta alunecă în ignoranță, face din 
sine regula universului”. Neadecvarea 
la realitate vine, deci, din ignoranţa 
care este „forţa ostilă”, „golul”, „vidul 
potrivnic naturii”, un vid care „se um- 
ple cu substanţa negativă a orgoliului 
de a stăpâni, de a supune, în fine, 
de a nimici ce nu se vrea supus, dar 
totdeauna ceva nu se vrea supus 
prin însăşi natura sa”, scrie Victor 
Teleucă. 

Cu certitudine, este prezentă în 
meditaţiile poetului nostru o explicaţie 
ontologică a deschiderii spre univer- 
salitate. Aceasta subliniază alura 
existenţialistă a personajului liric care 
se acceptă pe sine ca parte a unui 
întreg, formându-se „doar în prezenţa 
unor contradicții dintre parte şi întreg”. 

Conştiinţa este asemuită cu 
un „univers în expansiune” către 
„niciunde” şi „niciodată”, către irealul 
definit ca „o stare a spaţiului fără di- 
mensiuni”, ca o deschidere către ne- 
ant, către întuneric, către începuturi, 
către arhetipurile lui Jung, ori intuiţiile 
lui Bergson. In aventura sa Spiritul, 
obsedat de problema trecerii timpului 
şi de tentaţia lui „a fi prin a nu fi”, este 
vizitat de Corbul lui Edgar Poe care, 
„de pe acoperişul spart al unui templu 
păgân”, rosteşte verdictul: „Never- 
more!”, de Don Quijote, de blagianul 
Marele Anonim, de Observatorul 
nepersonalizat al lui Nalimov, care au 
menirea de a sublinia ideea că fiecare 


artist, pentru a se realiza, „trebuie 
să-şi aibă bezna sa prăpăstioasă în 
care să se poată arunca în fiece zi 
când nu are inspiraţie”. „Intoarcerea 
dramaticului eu”, echivalentă biblicei 
întoarceri a Fiului Risipitor, pe care 
părintele său l-a iertat, este o piatră 
de hotar în creaţia poetului nostru 
care, după cum mărturiseşte, nu l-a 
putut primi ca părinte, deoarece „s-a 
întors doar absenţa lui cu locul în care 
ar fi trebuit să fie, dar nu este”. 

Autorul trece, în felul acesta, „în 
tabăra celor care nu-l admit”. 

Golul aidoma celui din Deşer- 
tul tătarilor în care s-a rătăcit însuşi 
autorul acestui roman, italianul Dino 
Buzzati, este privit ca un spaţiu tem- 
poral înghițind alte spaţii temporale, 
care îi scapă omului contemporan, 
dându-i doar posibilitatea de a gusta 
„dulceaţa amară a infinitului”. 

Conştientizarea limitelor puse 
de natura lucrurilor se conjugă cu 
dorinţa de a crea, prin intermediul 
artei scrisului, pornind de la datele 
unice ale realului trăit de autor, o zonă 
în care posibilul poate exista. Multi- 
plicitatea sau imaginea multiplicată 
a personajului liric, amplasat parcă 
într-un joc de oglinzi, este îndreptată 
spre depistarea adevărului dintr-un 
joc al întâmplării, al hazardului. 

Asistăm, în felul acesta, la un 
„spectaco!” al consumului abundent 
de „reflectări” (nu de reflecţii! ne 
previne autorul), care ar putea fi re- 
ceptat ca atare, dacă nu ar răzbate 
de pretutindeni dramatismul, sau mai 
exact tragismul („Omul este forma 
unui continent conştient de tragismul 
său”, conchide poetul filozof). 

Rod al unei imaginaţii care s-a 
format „pentru a se înţelege pe sine” 
prin reflectarea unei vaste culturi 
universale, creaţia lui Victor Teleucă 
pune, în felul acesta, „problema an- 
gajării în universal”: „Mă duc spre tine 
ca să mă înţeleg pe mine. Singur nu 
mă pot înţelege. Problema angajării 
în universal”. 

PRECUVÎNTARE 
LA UN INTERVIU 


Deşi au, în temei, aceleaşi unelte 
de lucru — cuvintele, propoziţiile, gîndu- 
rile şi ideile omeneşti înveşmîntate în 
stofă lexicală —, lingviştii şi literaţii nu 
au parte, din păcate, decît parţial de 
aceeaşi trecere la public, la beneficiar, 
cum e la modă să se spună acum. Ori- 
ce sondaj de opinie ar scoate la iveală 
această nedreptate: poeţii, prozatorii, 
dramaturgii, chiar şi criticii literari, cu 
cîteva volume la activ şi cu un dram 
de har în a potrivi cuvintele, sînt cu 
mult mai bine cunoscuţi, iar în con- 
secinţă — şi mai „cotaţi” în societate 
decît unii filologi notorii sau lingviști 
cu merite apreciate de foruri ştiinţifice 
internaţionale. 

Dar cum există poeţi şi poeţi, 
prozatori şi prozatori... tot aşa există 
lingvişti şi lingvişti. Nu chiar tuturor 
cercetătorilor ştiinţei despre limbă le 
este hărăzit să se regăsească în atenţia 
generală doar graţie numelui imprimat 
pe copertele unei gramatici sau ale 
unui dicţionar. 

Mioara Avram, credem, ba chiar 
avem convingerea, face parte din 
tagma lingviştilor ce se bucură de 
atenţia şi prețuirea unui număr impre- 
sionant de contemporani: semeni dar 
şi oameni cu preocupări total diferite 
de cele filologice, conaţionali, dar şi 
străini interesaţi de limba, de cultura, 
de spiritualitatea românească. 

O fi fiind la mijloc faptul că a 
predat mulţi ani la Universitatea din 
Bucureşti, că a ţinut numeroase prele- 
geri pentru cadre didactice, redactori, 
gazetari ş.a., că a avut la Radio Bu- 
cureşti admirabile cicluri de emisiuni 
consacrate cultivării limbii. La acest 
capitol se impun cîteva precizări: 
unda Bucureştilor fiind o prezenţă vie, 
cotidiană şi în casele româneşti din 
stînga Prutului, sînt foarte mulţi şi ba- 
sarabenii, şi nord-bucovinenii care au 
ascultat de-a lungul anilor glasul blînd 
şi vorba înţeleaptă ale Mioarei Avram, 
care te predispunea la o dragoste mai 
fierbinte, dar şi mai „curtenitoare”, mai 
grijulie pentru limba maternă. Apoi, 
cînd s-a mai ridicat cortina de fier tra- 


să de sovietici peste Prut, iarăşi dna 
prof. univ. dr. Mioara Avram a fost în 
fruntea celor care au venit la Chişinău 
să ne înveţe... învățătorii, cum se mai 
numeau pe atunci la noi profesorii de 
limba română, cărora le-a predat, în 
cîteva serii, strictul obligatoriu necesar 
de cunoştinţe lingvistice — gramatică, 
ortografie, stilistică etc. — ca aceştia, la 
rîndul lor, să ducă bruma de cunoştinţe 
acumulate elevilor şi liceenilor basara- 
beni. Acea prezenţă de la sfîrşitul verii 
lui 1990 a Mioarei Avram la Chişinău 
ne-a oferit un motiv în plus ca să ne 
exprimăm consideraţia şi gratitudinea 
pentru felul de a fi, de a munci şi de 
a crea al profesoarei noastre de la 
Bucureşti. 

Nu e neglijabil nici acest aspect, 
dacă tot insistăm asupra impunerii Mi- 
oarei Avram în societate: ca angajată 
de o viaţă a Institutului de Lingvistică 
al Academiei Române, a lucrat mult 
în echipă, la elaborarea (scrierea şi/ 
sau redactarea) unor lucrări colective 
de o importanţă coviîrşitoare pentru 
evoluţia lingvisticii contemporane 
româneşti: 11 lucrări, în total 20 de 
volume, inclusiv Gramatica Acade- 
miei, Studii şi materiale privitoare la 
formarea cuvintelor în limba română. 
Crestomaţie romanică, Formarea cu- 
vintelor în limba română, Dicţionarul 
ortografic, ortoepic şi morfologic al 
limbii române (DOOM), Enciclopedia 
limbilor romanice, Dicţionarul limbii 
române ş.a. 

Mioara Avram este autoare a 
peste 160 de studii şi articole de o in- 
contestabilă valoare ştiinţifică, tipărite 
în publicaţii periodice sau culegeri de 
specialitate din Ţară şi din străinătate, 
alte 50 de scrieri de-ale domniei sale 
sînt categorisite ca „de popularizare” 
a ştiinţei lingvistice. Numele distinsei 
savante stă pe copertele a 7 volume de 
autor: primul dintre ele fiind consacrat 
gramaticii (mai exact, sintacticii) isto- 
rice a limbii române — Evoluţia subor- 
donării circumstanţiale cu elemente 
conjuncţionale în limba română (1960, 
distins cu Premiul „B.P. Hasdeu” 
al Academiei Române), iar ultimul, 
Faceţi cunoştinţă cu limba română 
(coautor — acad. M. Sala) reprezentînd 
o minienciclopedie a limbii noastre, 
destinată în primul rînd străinilor, dar 
nu în ultimul — şi românilor care doresc 

să trăiască şi prin limba strămoşească. 
Cultivarea limbii, constituind o preocu- 
pare constantă, sinceră, nedisimulată, 
filială, de vreţi, a Mioarei Avram, şi-a 
găsit materializarea în două solide 
cărţi cu caracter de îndreptar/îndru- 
mar: Probleme ale exprimării corecte 
(1987) şi Cuvintele limbii române între 
corect şi incorect (2001). Paradoxal, 
dar acest domeniu generator de bine- 
facere — îngrijirea limbii, prezentarea 
ei astfel ca cei mai puţin avizaţi să-i 
deprindă mai uşor formele corecte 
— comportă nebănuite riscuri. Unul, 
ar putea fi numit pericolul căderii în 
didacticism. Altul — academismul, la 
care unii autori recurg, nimic de zis, 
din cele mai nobile intenţii, bunăoară 
pentru a fi mai convingători. Al treilea 
- abordarea nervoasă, întru cîtva jus- 
tificat „supărăcioasă”: cum se poate, 
dom'le, să nu ştii atîta treabă? doar, 
în ultimă instanţă, cultivarea limbii se 
ocupă cu nişte „fleacuri”, care capătă 
importanţă într-un context mai larg şi 
nici nu vizează această îndeletnicire 
pe cei nesimţiţi la auzul/scrisul limbii 
materne. Ei bine, Mioara Avram ştie a 
evita cu virtuozitate toate aceste pri- 
mejdii, reţinîndu-ne atenţia cu multă 
îngăduinţă şi înţelepciune, cu tăria 
argumentului pe cît de convingător, 
pe atît de captivant expus. 

Două cărţi de-ale Mioarei Avram 
au în titlu specificarea „pentru toţi”: 
Gramatica pentru toţi: 30 de dificultăţi 
(1986, 1997, 2001) şi Ortografie pentru 
toţi (1990, 1997, o nouă ediţie fiind în 
curs de apariţie). În fond, această sem- 
nificativă precizare ar putea fi alăturată 
tuturor lucrărilor Mioarei Avram, căci 
în ele se îmbină armonios abordarea 
aprofundată a tematicii şi relevanţa 
savantă a materialului cu o elegantă 
accesibilitate a expunerii. Despre 
Gramatica pentru toţi mi-a fost dat per- 
sonal să aud, în cadrul unor cursuri de 
română pentru străini, la Baia Mare, în 
vara lui 2000, că este „Biblia filologilor 
români”. Frapat de metaforă, m-am 
gîndit atunci la doza de complezenţă 
pe care o acorda autoarei prof. univ. 
dr. Emil lonescu, de la Universitatea 
din Bucureşti. Pe urmă, la o citire mai 
atentă a acestei gramatici, mi-am dat 
seama că pe lingă Biblia canonică, 
supranumită şi Sfînta Scriptură, mai 
există şi o Biblie a lui Martin Luther, şi 
o Biblie a lui Gala Galaction... Am mai 


observat apoi că în numeroase articole 
şi studii de gramatică, după ce se fac 
trimiteri la Gramatica Academiei Ro- 
mâne, urmează obligatoriu trimiteri la 
Gramatica Mioarei Avram. Poate oare fi 
un semn mai elocvent de recunoaştere 
a valorii acestei lucrări? 

Ortografie pentru toţi: 30 de di- 
ficultăţi a fost predată pentru tipar cu 
puţin înainte de prăbuşirea comunis- 
mului în România. Cine a citit prima ei 
ediţie, îndată după apariţie — la Bucu- 
reşti şi Timişoara mai mirosea a praf de 
puşcă —, nu a putut să nu remarce că 
autoarea viza şi unele greşeli de limbă 
pe care le comiteau cu nemiluita ştabii 
de pe malul Dîmboviţei, în frunte cu 
„Cuplul prezidenţial” de tristă amintire. 
Din dragoste pentru limba română, 
dar şi din onestitate omenească şi 
profesională (ah, ce marfă deficitară 
acum, la noi!), Mioara Avram şi-a scris 
extraordinarul îndreptar pe principiul 
„Nec Caesar supra grammaticos”. În 
treacăt fie spus, de acelaşi principiu 
se ghidează Mioara Avram şi în atitu- 
dinea-i principială faţă de menţinerea 
normelor ortografice adoptate în 1965, 
norme care-i fereau pe români de scri- 
erea năucitoare a lui „â” în interiorul 
cuvintelor. Şi în atitudinea faţă de 
problemele — reale sau inventate — ale 
limbii române vorbite în Republica 
Moldova. Prin articole, comunicări, 
declaraţii, memorii etc. Mioara Avram 
a spus tranşant — demonstrînd cu lux 
de argumente, pentru cei orbiţi de 
o ideologie a minciunii sau aserviţi 
acesteia —, că în stînga Prutului băşti- 
naşii vorbesc româna şi că nu există 
temeiuri pentru a atribui acestui idiom 
numele dialectului moldovenesc, oricît 
de drag ar fi el, de la o vreme, unora 
care nici la nivelul acestui dialect nu 
cunosc româna. Chiar dacă o aseme- 
nea abordare le face cinste şi altor 
oameni de ştiinţă din Ţară, mi-ar plăcea 
să cred că Mioara Avram ar avea o 
atitudine cumva preferenţială faţă de 
noi, basarabenii. Realitatea însă e alta: 
aceeaşi afecţiune o are dumneaei faţă 
de limba română în ansamblu, fie din 
Dobrogea-i natală, fie din Muntenia sau 
Maramureş, din Moldova istorică sau 
din Transilvania; din Basarabia, Nor- 
dul Bucovinei, Banatul Sîrbesc ori alt 
spaţiu lingvistic românesc înstrăinat. 

Acum, ştiu, Mioara Avram pregă- 
teşte o nouă ediţie a Ortografiei pentru 

toţi. Celor 30 de categorii/clase de erori 
şi/sau abateri li se mai adaugă încă 10: 
o dovadă în plus că evoluţia tulbure 
a societăţii noastre se conjugă cu o 
mişcare nu mai puţin tulbure a stării de 
lucruri în privinţa corectitudinii limbii. 
Mai ştiu că doamna profesoară lucrea- 
ză din greu, cum îi dau tîrcoale uneori 
probleme de sănătate. Tocmai de aceea 
ţin să-mi exprim speranţa, încrederea 
chiar — şi în aceste coloane de revistă — 
că Mioara Avram va duce la bun sfîrșit 
cît mai curînd noua ediţie, completată, 
a îndreptarului său ortografic, devenit 
faimos din primul an de apariţie. Căci, 
aşa cum am constatat de comun acord 
încă în 1990, într-un interviu pe care 
dumneaei l-a acordat revistei Glasul, 
lingviştii, în virtutea unor misterioase 
circumstanţe, trăiesc mult şi rodnic. 

Alte amănunte despre mult 
stimata noastră Învăţătoare de la 
Bucureşti vă oferim, dragi cititori şi 
admiratori ai Mioarei Avram, în intervi- 
ul realizat de colega noastră Eugenia 
Guzun de la Radio România Actualităţi, 
interviu pe care-l găzduim cu deose- 
bită plăcere şi cu cele mai frumoase 
gînduri pentru interlocutoare. 


Vlad POHILĂ 


„VIAŢA NOASTRĂ 
ESTE LINGVISTICA...” 


Dialog: Eugenia Guzun — 
Mioara Avram 


— Am fericita ocazie de a 
conversa cu o personalitate re- 
marcabilă din ştiinţa românească, 
un neobosit cercetător, slujitor de o 
viață la altarul limbii române, membru 
a numeroase foruri ştiinţifice din Ro- 
mânia şi din străinătate, preşedinte 
al Societăţii Române de Lingvistică — 
doamna profesor universitar doctor 
Mioara Avram. 

Ştiu că V-aţi născut la Tulcea, 
tatăl Dvs. fiind ofițer, mama — profe- 
soară de română. Aş fi curioasă să 
aflu cum era Tulcea copilăriei Dvs.? 

— Foarte diferită de cea de 
astăzi. Era un oraş de provincie, 
cum este şi astăzi, dar în mai mare 
măsură, poate, cu caracter provincial, 
din cauza legăturilor mai slabe care 


Mioara Avram surprinsă de Vasile Şoimaru. Mijloc de mai, 2001 


Confesiuni 


53 


existau pe atunci cu centrul. În primii 
ani ai copilăriei mele, Tulcea nu avea 
nici măcar cale ferată. Am trăit treptat 
momentele în care a ajuns calea fe- 
rată, mai întîi numai pînă la Babadag. 
De acolo spre Tulcea se circula cu 
maşini sau cu trăsuri. Momentul în 
care a sosit primul tren în Tulcea 
a fost o sărbătoare de neimaginat 
pentru toţi localnicii... 

-İn ce an se întîmpla aceasta? 

— In 1939... Accesul oraşului 
prin calea ferată avea o importanţă 
foarte mare, pentru că pînă atunci 
legăturile cu restul ţării se făceau mai 
ales pe Dunăre, cu vaporul. Şi cum pe 
vremurile acelea iernile erau mult mai 
cumplite decît acuma, existau perioa- 
de cînd luni de zile Tulcea rămînea 
izolată, nu sosea nici un ziar, iar pe 
atunci televiziunea evident nu exista 
şi chiar posesori de aparate de radio 
erau foarte puţini. Tatăl meu, la un 
moment dat, după ce a fost trecut în 
rezervă în 1937, s-a ocupat, printre 
altele, de publicitate pentru achiziţi- 
onarea aparatelor de radio şi familia 
noastră printre primele în Tulcea a 
avut un asemenea aparat. Este greu 
de imaginat pentru tinerii de astăzi 
ce însemna să fii într-un asemenea 
loc, care pierdea pentru cîteva luni 
bune legătura directă cu restul ţării. 
Dar, pe de altă parte, erau şi unele 
avantaje. Exista un fel de emulaţie 
pentru dezvoltarea unei vieţi cultu- 
rale interne. Şcolile din Tulcea fă- 
ceau foarte mult în direcţia aceasta, 
organizînd serbări, spectacole de 
teatru, care întreţineau dragostea 
pentru cultură a localnicilor, lipsiţi 
de turnee ale trupelor din altă parte, 
lipsiţi de posibilitatea de a asculta 
pe calea undelor profesionişti în 
materie. Pe de altă parte, poate tot 
din cauza relativei izolări, exista o 
solidaritate mai pronunţată a acestui 
„sat mare” — oraşul copilăriei mele, 
în care toată lumea se cunoştea, în 
care toţi participau la evenimentele 
familiilor vecine şi mai puţin vecine. 
Aş sublinia un lucru în mod special — 
Tulcea avea un mozaic de populaţie 
de diferite etnii. Prezenţa lor era 


foarte vizibilă în bisericile diferite, 
aparţinînd acestor etnii. Cred că 
oraşul meu a fost un model de 
înţelegere interetnică între români 
şi celelalte minorităţi: ruşi, lipoveni, 
ucraineni, nemti. Toţi se înțelegeau 
şi uneori nu-i mai distingeai de ce 
etnie sînt, pentru că toţi îşi însu- 
şeau limba română fără a-şi pierde, 
bineînţeles, limba maternă, dar 
antrenîndu-se în efortul general al 
activităţilor productive şi culturale. 

— Ce V-a determinat să urmaţi 
filologia, după absolvirea liceului din 
Tulcea? 

— A fost visul meu din copilărie 
să ajung profesoară, şi anume profe- 
soară de limba română. In mod sigur 
că a contribuit, în primul rînd, exem- 
plul mamei mele care avea această 
profesie şi pe care am admirat-o, 
ca un model, din toate punctele de 
vedere. 

— La rindu-Vă aţi servit drept 
model pentru copiii Dvs., inclusiv 
în cultivarea dragostei pentru limba 
maternă. Aş vrea să Vă întreb ce note 
au avut cei trei fii ai Dumneavoastră 
la limba română? 

— Au avut note bune toţi trei şi 
nu datorită faptului că erau fiii mei. 
Eu nu m-am amestecat niciodată în 
relaţiile cu şcoala, cu profesorii lor. 
Pur şi simplu au fost crescuţi în cultul 
pentru o limbă corectă. In această 
privinţă poate că meritul principal îi 
aparţine tot mamei mele, care s-a 
ocupat şi de ei în anii lor mici. 

— Cît de des aveţi discuţii pe 
teme lingvistice în familie, dat fiind 
faptul că şi soțul Dvs., dl prof. dr. 
Andrei Avram, este tot lingvist? 

— Permanent, aş putea spune. 
Nu numai cu soţul meu, care are 
aceeaşi profesie. E de la sine înţeles 
că ne consultăm, viaţa noastră este 
lingvistica şi trăim din plin fiecare 
nouă apariţie editorială, discutăm, 
comentăm exprimarea de la radio, 
de la televiziune ş.a.m.d. Şi cu copiii 
noştri de asemenea. Acuma desigur 
sînt mari şi nu mai locuiesc cu noi, ne 
vedem mai rar, însă, cît timp am fost 
împreună, problemele limbii ocupau 

un loc important în discuţiile noastre. 
Şi aşa se face că nu numai cei doi mai 
mari, care au profesii direct legate de 
limbă (fiul mijlociu este filolog, dar s-a 
specializat în limbi străine, cel mare 
este istoric, arheolog şi epigrafist, 
deci tot este legat de ştiinţele umanis- 
tice), dar şi cel mic, care este inginer, 
acum om de afaceri, este foarte atent 
la exprimare, face şi publicistică de la 
o vreme, tocmai pentru că de mic şi-a 
dezvoltat un vocabular bogat şi a fost 
învăţat să fie atent la corectitudinea 
limbii. 

— Faceţi parte dintr-o generaţie 
profund marcată de cataclismele 
sociale ce s-au abătut asupra Ro- 
mâniei. Ca specialist, evident, aţi 
avut un nerv deschis pentru obiectul 
Dvs. de cercetare. In ce măsură cata- 
clismele sociale s-au răsfrînt asupra 
limbii române? Care au fost în istoria 
postbelică perioadele cele mai triste 
pentru limba română? 

— După cum se ştie, în toate tă- 
rile în care a existat regimul comunist 
a fost influenţată negativ şi limba. In 
primul rînd, prin aşa-numita „limbă de 
lemn” a documentelor oficiale, a lim- 
bajului politic şi publicistic impus. Prin 
limbă de lemn se înţeleg multe lucruri, 
dar poate că cea mai importantă 
caracteristică o constituie existenţa 
clişeelor care subliniau „o gîndire 
proprie”, adică demonstrau, de fapt, 
o sărăcie de gîndire, o preluare a lo- 
zincilor oficiale, repetate adesea fără 
nici un rost. Să ne amintim de faptul 
că a fost o perioadă în care orice 
cerere adresată unei autorităţi trebuia 
să se încheie nu cu tradiționalul „cu 
stimă”, „cu respect”, cum fusese pînă 
la război, ci cu „trăiască lupta pentru 
pace” care nu avea nici o legătură cu 
conţinutul cererii în discuţie. Sigur că 
în acea perioadă s-au produs multe 
schimbări, în special, în vocabular. 
O serie de cuvinte au devenit tabu, 
adică a fost interzisă folosirea lor, de 
fapt, s-a încercat îndepărtarea lor. 
Practic ele au continuat să functio- 
neze, chiar dacă oficial erau înlocuiţi 
termeni ca, spre exemplu, domn şi 
doamnă cu tovarăş şi tovarăşă. Au 
apărut cuvinte şi sensuri noi, ceea 


ce se întîmplă permanent în evoluţia 
unei limbi, dar în cei 45 de ani de re- 
gim comunist principala caracteristică 
o constituie modificările de sensuri 
şi apariţia de cuvinte noi, legate 
de viaţa social-politică, lăsînd la o 
parte termenii noi, ce ţin de evoluţia 
tehnico-ştiinţifică. Sînt însă şi influ- 
enţe nefaste care depăşesc nivelul 
vocabularului, cel mai permeabil la 
schimbări. Au existat elemente ale in- 
fluenţei limbii ruse, ce s-au exercitat, 
de exemplu, în intonaţia activiştilor 
de partid şi, din păcate, se constată 
la unii concetăţeni ai noştri, care îşi 
trădează această fostă apartenenţă 
la categoria activiştilor prin urme de 
intonaţie neromânească în limbajul 
public. 

— Din interviurile pe care le-am 
avut cu mai mulţi istorici am aflat în 
ce măsură se implica politicul în scri- 
erea istoriei. Sincer, îmi este greu să 
înțeleg ce poate fi interzis în ştiinţa 
lingvistică. Sigur, nu ne referim acum 
la politizarea acestei probleme în 
spaţiul de peste Prut, vorbim de limba 
română aici, în România. Care a fost 
atmosfera la Institutul de Lingvistică 
unde lucraţi de o jumătate de secol? 

— Să vă răspund mai întîi la pri- 
ma întrebare. Dacă nu vă închipuiţi ce 
poate fi interzis în materie de limbă şi 
de lingvistică, înseamnă că nu aveţi 
imaginaţie sau, mai bine zis, nu aveţi 
imaginaţia diabolică a cenzurii de pe 
vremuri... 

— Nu cunosc realităţile din 
Ţară, cunosc cenzura lingvistică din 
Basarabia... 

— In parte, a rezultat şi din ce am 
spus mai înainte în legătură cu limba. 
In general se impunea interzicerea 
unor cuvinte, dar se intervenea şi în 
legătură cu studiile lingvistice. S-a 
încercat impunerea unui anumit fel de 
lingvistică. In primul meu an de facul- 
tate ni se impunea ca model sovietic 
în materie de lingvistică teoria lui 
Marr, pentru ca, în vara anului 1950, 
să apară lucrările lui Stalin despre 
lingvistică, unde această teorie era 
criticată şi din acel moment lucrările 
lui Stalin să devină şi pentru filologi 
Biblie. Dacă e să mă refer la ce-am 

spus cu citarea unor nume de ling- 
vişti mai mult decît importanţi pentru 
dezvoltarea acestei ştiinţe în Româ- 
nia, de exemplu, ani de zile Sextil 
Puşcariu n-a putut fi citat. Dar, cum 
spuneam, imaginaţia mergea aşa de 
departe, încît era suspectată pînă şi 
ordinea alfabetică în care se dădeau 
cuvintele propriu-zise în anumite 
dicţionare selective. Ca un om care 
am lucrat la prima ediţie a Micului 
dicţionar ortografic, în 1953, îmi 
amintesc că mi-a fost restituit ma- 
nuscrisul de la cenzură cu observaţii 
destul de severe, că în dicţionar, în 
indexul de cuvinte — cuvîntul leninist 
apărea alături de cuvîntul leneş, o 
asemenea vecinătate fiind conside- 
rată inadmisibilă. Ni s-a cerut sau să 
scoatem, bineînţeles, cuvîntul leneş 
nu leninist, sau să intercalăm un altul 
între ele... 

— Ce aţi făcut pînă la urmă? 

— Nu mai ţin minte la ce soluţie 
anume s-a ajuns. Era unul din nume- 
roasele cazuri în care ne ciocneam de 
pretenţiile cenzurii. Cu multe imixtiuni 
ale cenzurii m-am lovit şi în experi- 
enţele mele de la radio, în emisiunile 
radiofonice, încît mi s-a întîmplat să 
mi se ceară să scot anumite citate 
din expunerile mele numai pentru 
faptul că ar fi putut avea anumite in- 
terpretări. Unele dintre ele — cu totul 
incredibile. O dată, de exemplu, mi 
s-a cerut să scot un citat din poezia 
lui George Coşbuc, în care apărea 
numele Leana. „Nu plîng că mi-e de 
Leana teamă...”. Mi s-a spus: „Nu se 
poate, pentru că se va înţelege că e 
vorba de Elena Ceaugşescu...”. 

— Da, triste amintiri, care, văd, 
precum e şi firesc, Vă afectează. 
Credeţi, doamnă profesoară Mioara 
Avram, că se mai abat şi azi pericole 
asupra limbii române ce i-ar aduce 
prejudicii, inclusiv cît priveşte preda- 
rea ei în şcoală? 

— Personal, mi-am exprimat de 
mai multe ori părerea: nu cred că lim- 
ba română este astăzi într-un pericol 
mai mare decit a fost în trecut, în mai 
multe perioade din istoria ei. Cu atit 
mai mult cu cît experienţa trecutului 
ne arată că limba singură poate depă- 


şi obstacolele, influenţele exagerate 
exercitate asupra ei. Mulţi vorbesc 
astăzi de „stricarea limbii”. Eu cred 
că limba, în ansamblul ei, nu poate 
fi afectată în o asemenea măsură. 
Ceea ce „se strică” într-adevăr este 
exprimarea unora dintre vorbitorii ei. 
Şi aici aş spune că se constată, mai 
ales la tineret — atit în limba vorbită, 
cît şi, din păcate, în limbajul publicistic 
—, o anumită vulgarizare a expresiei. 
Mie mi se pare că acesta este un 
pericol, dar nu al limbii... Au existat 
întotdeauna şi în orice limbă cuvinte 
şi expresii vulgare, dar scoaterea 
lor în public este un fenomen care 
arată lipsa de discernămînt, lipsa de 
nuanţare, de distincţie între ce se 
poate spune şi ce nu se poate spune 
în public. 

— Se observă, mai ales în ultimul 
timp, o ofensivă a „romglezei”, cum îi 
spun mai mulți... Mă refer la interca- 
larea cuvintelor engleze în propoziţii 
rostite în limba română. Ce s-ar pu- 
tea face pentru a evita acest pericol, 
această invazie a limbii engleze? 

- Această invazie a englezei nu 
caracterizează numai limba română. 
Este un fenomen internaţional. Poate 
că datorită mijloacelor de comunica- 
re mult mai rapide, astăzi aceasta 
capătă o extensiune mai mare decît 
au avut-o alte influenţe străine, la 
vremea lor. Dar trebuie să raportăm 
fenomenul actual şi la ce s-a întîm- 
plat în trecut, cel puţin în istoria limbii 
române. Au existat multe alte înrîuriri 
străine care păreau să amenințe exis- 
tenţa limbii, începînd cu slavonismul 
cultural, cu elenismele din perioada 
fanariotă, cu influenţa franceză de la 
“bonjurişti” încoace ş.a.m.d. Aceste 
înrîuriri au fost totuşi de cele mai 
multe ori superficiale. Mai ales abuzul 
de elemente datorate lor s-a oprit la 
stratul de sus al societăţii, nu a afectat 
vorbirea maselor, care au continuat 
să folosească fondul tradiţional al 
limbii, acceptînd numai foarte puţine 
dintre elementele noi. Limba îşi fil- 
trează în timp împrumuturile de care 
are realmente nevoie. Dintre multele 
franţuzisme din sec. XIX, şi de atunci 
încoace — au rămas elementele care 

într-adevăr au ajutat la modernizarea 
limbii române, la intrarea ei în Europa 
şi pe cale lingvistică. De celelalte ne 
aducem aminte numai la teatru, cînd 
vedem spectacole cu coana Chiriţa a 
lui Alecsandri. Dar dacă ne gîndim la 
franţuzismele satirizate de Alecsandri 
şi de alţi scriitori, oameni de cultură 
putem deduce că în perioada aceea 
ele aveau rolul anglicismelor de as- 
tăzi, pe care le folosesc pînă la abuz 
unii snobi, ceea ce nu înseamnă că 
trebuie respinse din principiu orice 
elemente ale influenţei engleze. 

— Cele mai agresive, inclusiv 
prin faptul că lansează o modă, sînt 
firmele comerciale. Cum să ne apă- 
răm limba de această „invazie"? 

— Intr-adevăr, firmele comerci- 
ale au o deosebită predilecție pentru 
cuvinte străine şi aici se regăseşte 
fenomenul denumirilor franceze, care 
au existat în perioada interbelică şi 
chiar în primii ani de după cel de-al 
doilea război mondial. In Bucureşti au 
funcţionat pînă nu de mult un resta- 
urant care se numea „Mon Jardin” şi 
un bar „Melodie”. Sigur că erau cazuri 
izolate. Acum sînt foarte multe, dar 
firmele nu vor schimba niciodată o 
limbă. Este un fenomen care iarăşi nu 
caracterizează numai România. Cred 
că e în detrimentul comercianților, aş 
zice eu, că dacă te uiţi la firme — nu 
mai poţi să-ţi dai seama foarte bine 
în ce oraş şi în ce ţară te afli, pentru 
că aceleaşi denumiri englezeşti le 
găseşti în orice oraş din Europa şi 
de pe alte continente. Spuneam că 
este în detrimentul comercianților, 
căci omul obişnuit, care nu ştie en- 
gleză, trece pe lîngă magazin, fără 
să priceapă care este obiectul lui de 
comer, adică ce vinde. Eu înţeleg, că 
numele magazinului poate fi inventat, 
oricît de bizar, folosind cuvinte străine 
sau creaţie proprie, dar de undeva ar 
trebui măcar să rezulte ce se vinde 
acolo, scris pe înţelesul potenţialilor 
cumpărători. 

— La vremea sa, Caragiale sem- 
nala fenomene similare: „Sărmana 
limba românească, scria dramatur- 
gul, nu mai este cum ar fi trebuit să 
fie-o plantă cultivată, a ajuns o buruia- 


nă sălbatică. Multe vinturi au bătut-o, 
odată-o bătea vintul franțuzesc, acum 
o bate vintul nemtesc” şi — adăugăm 
la ceea ce spunea Caragiale — astăzi 
o bate vintul englezesc... 

— Caragiale nu a făcut numai 
afirmaţii teoretice cu privire la soarta 
limbii române. A contribuit foarte mult 
la apărarea ei în cel mai eficient mod 
posibil, adică satirizînd vorbirea unor 
franţuziţi, mai ales franţuzite, şi chiar 
exprimarea cu unele prime elemente 
de influenţă engleză. Poate se uită 
adesea că la Caragiale apar unele din 
primele atestări ale compusului high- 
life sau five o'clock, de exemplu... 

— Profesorul Solomon Marcus 
cita predicțiile unui specialist în istoria 
şi dinamica limbilor vorbite astăzi. 
Peste 300 de ani s-ar părea că vor 
rămîne doar trei din cele peste trei 
mii de limbi care se vorbesc astăzi 
pe Terra, supraviețuitoare urmind a 
fi engleza, spaniola şi chineza. In 
opinia Dumneavoastră, cit timp va 
mai fi limbă vie româna? 

— Eu personal nu am încredere 
în astfel de prognoze. In orice caz, mi 
se pare exagerată reducerea diver- 
sităţii lingvistice actuale la trei limbi. 
Cît timp se va vorbi limba română? 
Depinde de voinţa purtătorilor ei, de 
felul în care ei o vor promova şi de 
modul în care vor înţelege să o ridice 
mereu la nivelul perioadei în care 
se va ajunge. Tocmai de aceea nu 
trebuie să ne sperie elementele de 
modernizare introduse treptat, impor- 
tant este ca acestea să fie asimilate, 
să nu apară ca nişte corpuri străine 
în structura limbii, să fie adaptate 
la sistemul fonetic şi gramatical al 
limbii române, aşa cum s-a întîmplat 
cu nenumăratele straturi etimologice 
din componenţa vocabularului limbii 
române. Despre română se obiş- 
nuieşte să se spună, au remarcat-o 
în mod special mai mulţi lingvişti 
străini, că este una dintre cele mai 
îngăduitoare, mai primitoare limbi 
din Europa; comparată din punctul 
respectiv de vedere cu malteza şi 
cu albaneza. Această ospitalitate a 
limbii române, adică disponibilitatea 
ei de a încorpora împrumuturi, a fost 

întotdeauna dublată de o mare forţă 
de asimilare, care face să nu se mai 
recunoască originea unor cuvinte 
foarte bine integrate în țesătura ei. 
Adesea vorbitorii limbilor din care am 
luat noi un cuvînt nu-l recunosc în 
componenţa limbii noastre, pentru 
că el a suferit modificări formale, 
uneori şi de conţinut, operate pe 
terenul limbii române. 

— In 1940 Sextil Puşcariu sem- 
nala acelaşi fenomen ce venea din 
partea limbii franceze. Să înţelegem 
că limba română este continuu într-o 
tranziţie, fiind mereu influențată de 
alte limbi mai puternice? 

— Nu este cazul special al lim- 
bii române. Nici o limbă nu poate 
trăi în lumea de astăzi izolată de 
celelalte. Dacă în trecut influențe- 
le veneau numai sau, în special, 
de la limbile direct învecinate, de 
multă vreme împrumuturile se fac 
şi la distanţă, pe cale culturală; la 
început numai prin tipar, acuma, 
însă şi cu atît mai mult, prin radio, 
TV şi internet — toate limbile suferă 
influenţa altora. Problema este în ce 
măsură reuşesc să le asimileze şi 
să le transforme într-un bun propriu. 

— Din 1990 aţi fost printre primii 
savanţi lingvişti din România, care 
aţi mers constant peste Prut, unde 
aţi ținut cursuri de popularizare a 
cunoştinţelor lingvistice, aţi adus 
argumente privind identitatea limbii 
vorbite pe ambele maluri ale Pru- 
tului, aţi scris referitor la denumirea 
corectă a limbii vorbite în Basarabia. 
Nu Vă întreb ce Vă leagă de acest 
spaţiu geografic, de acei oameni 
care şi astăzi sînt nevoiţi să-şi apere 
dreptul la limbă, după cum ştiţi... M-ar 
interesa în mod special să aflu cum 
vedeţi Dumneavoastră, ca specialist 
în materie, evoluţia limbii vorbite în 
Basarabia în ultimul deceniu? 

— Ca una care, într-adevăr, am 
fost de multe ori în acest deceniu în 
Basarabia, am putut constata pe viu 
o evoluţie în bine a limbii, pornind de 
la însuşirea scrierii cu litere latine. Îmi 
aduc aminte, că în '89 firmele şi in- 
scripţiile comerciale aveau numeroa- 
se greşeli de scriere, mai ales pentru 


grupurile che, chi, ghe, ghi, care erau 
confundate cu ge, gi, ş.a.m.d. Sau cît 
de impresionată am fost la cursurile 
ţinute cu profesori de limba română 
de acolo, cînd am văzut că ei luau 
notițe la prelegerile despre limba ro- 
mână, scriind cu alfabet chirilic — pe 
care îl cunoşteau mai bine — pentru 
notarea rapidă a celor ascultate. Dar, 
desigur, scrierea e numai unul dintre 
elemente. Progresele cele mai mari 
s-au făcut prin însuşi faptul că limba 
română a pătruns în mai multe dome- 
nii de activitate, şi-a redobîndit toate 
funcţiile caracteristice pentru o limbă 
majoritară şi oficială. 

— Chiar dacă astăzi se fac în- 
cercări de a o marginaliza din nou... 

— Din păcate. Dar eu cred că 
ceea ce s-a obţinut în aceşti 10-12 ani 
este un bun cîştigat şi, în orice caz, 
este un bun care poate fi valorificat în 
continuare, în ciuda oricăror pericole 
de revenire. Nu se va mai ajunge la 
situaţia anterioară, chiar dacă pentru 
moment există o nouă ofensivă din 
partea limbii ruse. 

— O altă întrebare ce mă frămîn- 
tă şi pe care am adresat-o şi altor 
specialişti, fără a obține un răspuns 
clar: cum explicati Dvs. faptul că 
românii basarabeni, chiar spre deo- 
sebire de românii nord-bucovineni, 
care au avut un destin similar, au un 
accent specific, o pronunție de care 
se debarasează anevoie, ceea ce le 
creează anumite complexe în con- 
tactul cu Ţara? 

— E greu de dat o explicaţie, mai 
ales comparabilă cu situaţia românilor 
din Bucovina, de care aţi vorbit. Poate 
că, ştiu eu, fonetica limbii ucrainene 
diferă de cea a limbii ruse, e mai 
puţin marcată decît aceasta şi a avut 
înrîuriri mai slabe... Sau poate că re- 
zistenţa la influenţe a bucovinenilor 
a fost mai mare. Intr-adevăr, este 
un fenomen şocant la basarabeni 
faptul că s-au lăsat influenţaţi de 
limba rusă în pronunțare, ceea ce 
s-a întîmplat mult mai puţin în alte 
regiuni, unde românii au fost în tre- 
cut — sau sînt şi astăzi — sub stăpîniri 
străine, deci sub influenţa altor limbi 
oficiale. 

— Cred că pentru a se produce 
un salt în acest sens — în debarasarea 
de pronunția regională, dialectală — 
ar trebui să existe, în primul rînd, un 
climat adecvat, pe care, din păcate, 
încă nu-l avem. Ce s-ar putea face 
ca românii basarabeni să iasă din 
acest impas? 

— Cred că în situaţia actuală, în 
care există mijloace tehnice moderne 
de reproducere a vorbirii exemplare, 
pot fi folosite diverse metode. Asculta- 
rea emisiunilor de radio şi TV din Ţară 
poate fi un model; pe urmă casetele 
audio, înregistrările, discuţiile, poate 
mai puţin cele cu muzică, în care nu 
se percepe exact intonaţia, să zicem. 
Dar sînt şi casete, compact-discuri 
cu texte în proză, cu spectacole de 
teatru din care se poate însuşi pro- 
nunţarea corectă, conform normelor 
ortoepice ale limbii române. 

— Ce doleanţe aţi avea pentru 
vorbitorii de limba română din Ba- 
sarabia? 

- Dorinţa mea cea mai mare 
este ca vorbitorii de limba română din 
Republica Moldova să conştientizeze 
faptul că sînt vorbitori de limba ro- 
mână, adică să nu mai fie influenţaţi 
de această denumire nepotrivită de 
limba „moldovenească”. Eu înţeleg 
că în mod tradiţional, empiric, ei ştiu 
că sînt moldoveni, dar sînt moldo- 
veni în aceeaşi măsură în care cei 
din Muntenia sînt munteni, cei din 
Oltenia sînt olteni, din Banat — bănă- 
teni, din Transilvania — ardeleni etc. 
Nimeni nu vorbeşte însă de o altă 
limbă românească, diferențiată după 
provincii. Limba română este una şi 
aceeaşi pentru toţi. Pe de altă parte, 
salut interesul faţă de limbă, îmi pare 
foarte bine că există emisiuni radio, 
unele au chiar denumiri asemănă- 
toare cu cele existente la Bucureşti, 
de exemplu „Ghidul radiofonic — în 
lumea cuvintelor”, dar mai ştiu că 
persoanele din Republica Moldova 
interesate de problemele de limbă 
nu ascultă numai Radio Chişinău, 
şi asta nu de azi, de ieri, ci de 
multă vreme. Aş dori să menţionez 
şi colaborările cu colegii de la In- 
stitutul de Lingvistică al Academiei 


de Ştiinţe din Moldova. A apărut la 
finele anului 2001, la Chişinău, o 
Gramatică uzuală a limbii române, 
alcătuită de un colectiv de la acest 
institut, la care am colaborat şi eu, 
făcînd revizia textului. Este un lucru 
foarte util să existe o gramatică scrisă 
de autori de la faţa locului, pentru că 
ştiu că în Republica Moldova sînt 
unii care manifestă oarecare rezervă 
faţă de ceea ce vine de la Bucureşti, 
suspectînd acţiunile noastre sincere 
de culturalizare drept încercări de 
românizare „subversivă”. Nu e nevo- 
ie de românizare, a nimănui, pentru 
că cei din Moldova sînt români ca 
şi noi. E vorba numai de a aduce la 
un numitor comun, adică de a folosi 
limba literară, aceeaşi, în toate părțile 
în care se vorbeşte limba română: în 
cele două state româneşti şi chiar în 
afara graniţelor României, pentru că 
limba literară este supradialectală, 
supraregională. Vorbirea populară 
poate să rămînă la nivelul graiurilor 
diferenţiate, acolo nu intervine ni- 
meni, dar cine are pretenţia că e in- 
telectual, că vorbeşte în public, scrie 
articole, cărţi, trebuie să folosească 
o limbă pe care să o înţeleagă la fel 
românii de pretutindeni. 

— Vă mulţumesc, doamnă profe- 
sor universitar doctor Mioara Avram, 
pentru amabilitatea de a accepta 
acest interviu. 

— Vă mulţumesc şi eu şi vă do- 
resc sănătate şi numai bine. 

Teodor COTELNIC 


ÎN LABORATORUL 
DE CREAŢIE 
AL UNUI LINGVIST 


Cînd Ivan Carlovici, diriginte al 
clasei a X-a şi profesor de matema- 
tică, a ajuns să-i fixeze în caracteri- 
zare direcţia pe care i-o preconiza în 
viaţă, a aşternut cu scrisul său ener- 
gic, fără ezitare, următoarele: „Ivan 
(pe atunci toţi lonii erau ivanizaţi!) îşi 
va îndrepta paşii spre ştiinţele exac- 
te”. Şi mare i-a fost dezamăgirea cînd 
a aflat că elevul său, promiţător în ale 
matematicii, s-a înscris la facultatea 
de filologie. Logica bine disciplinată, 
mult apreciată de bunul profesor de 
matematică, dublată de un fin simţ al 
frumosului şi o dragoste neţărmurită 
pentru cuvînt, s-au dovedit a fi cali- 
tăţi absolut necesare pentru un viitor 
specialist în materie de limbă. 

Tocmai de atunci, din îndepăr- 
tatul an 1951, cînd absolventul şcolii 
medii din Călăraşi a înşelat aşteptă- 
rile profesorului de matematică, îl şi 
cunosc pe lon Eţcu, acum — profesor 
doctor habilitat în filologie. Am făcut 
împreună facultatea de filologie, iar 
mai apoi, timp de peste patru dece- 
nii, am lucrat la Institutul de Limbă şi 
Literatură, actualmente Institutul de 
Lingvistică al Academiei de Ştiinţe 
din Moldova, colaborînd la scrierea 
mai multor lucrări de proporţii, cum 
ar fi: Manual de limbă pentru clasele 
a V-a şi a Vl-a, care l-a scos din uz 
pe cel al înverşunatului românofob 
I.D.Ceban, Dicţionar rus-român de 
termeni juridici, Ghid de conversa- 
ţie rus-român, Capitole de istorie 
a limbii literare, Capitole de stilis- 
tică, Varietăţi funcţional-stilistice, 
Norme ortografice, Dicţionar orto- 
grafic. Spun toate acestea ca să fiu 
bine înţeles că într-adevăr sînt una 
dintre persoanele avizate să vorbesc 
despre colegul de breaslă lon Eţcu, 
care pe 21 aprilie rotunjeşte vîrsta 


de 70 de ani. Nu, nu am greşit: 70 
de ani. 

Deşi mereu nemulţumit de sine 
şi de cele realizate, lon Eţcu a reuşit 
să facă lucruri multe şi frumoase. 
Mai întîi de toate s-a manifestat ca 
om de o rară omenie, coleg atent şi 
săritor, prieten devotat. Puţini sînt co- 
legii de institut care nu au profitat de 
bunăvoința lui cînd era vorba de pus 
la punct, sub toate aspectele, vreun 
articol sau chiar studii de proporţii: 
o făcea cu totală dăruire şi absolut 
dezinteresat. Deseori — chiar în detri- 
mentul propriilor interese. De aceea 
s-a bucurat şi se bucură de simpatia 
şi dragostea celor care îl cunosc. Aş 
mai adăuga aici încă un amănunt: 
niciodată nu-l părăseşte buna dispo- 
zitie, îi plac glumele, vorbele de duh, 
ştie să le asculte, dar e meşter şi a 
le spune. Nu-i bogat, deşi munca i-a 
fost şi îi este unica plăcere adevărată. 
Nu l-am auzit însă lamentîndu-se, 
plîngîndu-se de sărăcie, viaţă amară 
sau greutăţi — de frică, precum spune 
dînsul, să nu dea peste cineva care 
o duce mult mai rău. 

A vorbi despre lon Eţcu cer- 
cetătorul, omul de ştiinţă nu e lucru 
uşor, deoarece presupune realizarea 
unei aventuri pe cît de grele, pe atit 
de interesante şi captivante: să te 
străduieşti a te strecura în laboratorul 
lui de creaţie, adică în împărăţia celei 

mai neprihănite intimităţi, în care se 
intră doar cu sufletul curat. Dacă, 
bineînţeles, eşti admis. 

Ințelegînd de timpuriu că inteli- 
genţa presupune asimilarea temeini- 
că, dar şi creatoare, a moştenirii ce 
ne este lăsată de înaintaşi, omagiatul 
nostru a ajuns să fie un neobosit şi 
devorant explorator al Galaxiei Gu- 
tenberg. Problemele ce l-au preocu- 
pat pe parcursul a cinci decenii sînt 
multiple şi diverse. Voi reţine atenţia 
doar asupra cîtorva. 

Prima şi nepotolita lui dragoste 
ştiinţifică a fost şi a rămas sintaxa 
limbii române, căreia i-a consacrat 
mai multe studii substanţiale şi trei 
monografii: Propoziția nominativă 
(1967), Tipologia propoziţiilor 
(1979) şi Sintaxa elementară. In- 
troducere în sintaxologie (2000). 
Să încercăm să desprindem din cele 
menţionate doar ceea ce a adus 
nou l.Eţcu în ştiinţa despre structura 
sintactică a limbii române. De acum 
în prima sa monografie — Propoziția 
nominativă — dînsul nu numai că a 
demonstrat existenţa în limba română 
a unui tip special de propoziţie, nu 
numai că i-a descris particularităţile 
gramaticale, semantice şi funcţionale, 
ci a şi semnalat tendinţa destul de 
pronunţată a limbii spre deverbali- 
zarea enunţului. Totodată, a atras 
atenţia asupra unor contradicții vădite 
în ştiinţa gramaticii româneşti, contra- 
dicţii la care a revenit în celelalte două 
cărţi. Primul lucru ce i-a trezit nedu- 
merirea a fost lipsa de continuitate a 
raţionamentelor de care se face uz în 
fonologie şi morfologie atunci cînd se 
ajunge la descrierea nivelului sintac- 
tic al limbii. De bună seamă, enorma 
masă de sunete sau de cuvinte este 
împărţită, după anumite criterii, în 
clase de sunete sau de cuvinte, a 
căror esenţă este reprezentată de 
foneme sau de aşa-numitele părţi 
de vorbire: substantiv, adjectiv, verb 
etc. Astfel, toate cuvintele din limba 
română au fost grupate în 10 clase, 
care, la rîndul lor, au fost reprezentate 
de 10 noţiuni abstracte, de 10 cate- 
gorii ştiinţifice. lar în spatele fiecărei 
clase de cuvinte se află o anumită 
realitate pe care ele o numesc, o 


desemnează. Clasa reprezentată de 
substantiv, de exemplu, însumează 
obiectele şi fenomenele denumite, 
clasa reprezentată de verb — acțiuni- 
le, mişcările, stările etc. Continuînd 
raţionamentul, |. Eţcu şi-a pus în- 
trebarea firească: masa infinită de 
unităţi de comunicare poate sau nu 
poate fi structurată la fel ca şi masa 
de sunete sau de cuvinte? Şi dacă 
da, atunci ce ar urma să căutăm şi 
să descoperim în cadrul unor clase 
de unităţi de comunicare? Răspunsul 
vine de la sine: anumite realităţi. Prin 
urmare, mai întîi trebuie structurată 
realitatea despre care comunicăm. 
Dar pentru a proceda la structurarea 
realităţii ambiante, trebuie să ai o 
idee absolut clară despre felul în care 
se prezintă ea — avem de a face cu 
un conglomerat de elemente sau cu 
un întreg bine structurat, dominat 
de anumite legi? Răspunsul clar 
ni-l poate da doar filozofia. Şi ea ne 
asigură că realitatea ambiantă se 
prezintă ca un sistem bine structurat 
sau, şi mai precis, ca un sistem de 
sisteme. Concluzia care se impune 
este că şi sintaxa, adică totalitatea 
unităţilor de comunicare ce descriu, 
desemnează această realitate, se 
prezintă ca un sistem de sisteme. Şi 
cercetătorul se vede nevoit să facă 
o excursie de documentare în teoria 
sistemelor şi în cea a clasificării. Ca 
rezultat, izbuteşte să grupeze situa- 
tiile ontice în 10 clase (lista acestor 
clase rămînînd deschisă), avîndu-se 
în vedere elementele constitutive şi 
reţeaua de relaţii ce le leagă într-un 
tot indestructibil. Deci, în procesul 
comunicării noi formăm enunţuri ce 
desemnează într-un număr nelimitat 
aceste sisteme ontice, ce ţin de re- 
alitatea ambiantă. In felul acesta se 
ajunge la stabilirea unei liste de 10 
clase de enunţuri elementare, omo- 
gene din punct de vedere structural, 
semantic şi funcţional. Problema ur- 
mătoare care îl frămîntă pe cercetător 
este cum să pătrundă, să identifice şi 
să descrie esenţa fiecărei clase de 
unităţi de comunicare, dacă practic 
numărul lor e nelimitat. Urmează 
iarăşi o excursie de documentare, 
dar de acum în teoria cunoaşterii. Se 

familiarizează cu operele lui Kant şi 
Hegel, unde găseşte argumentarea 
temeinică a căii preconizate să asi- 
gure cunoaşterea ştiinţifică eficientă: 
contemplarea, analiza şi clasificarea 
faptelor sesizabile, urmată de actul 
de abstractizare la nivelul gîndirii 
teoretice, unde are loc identificarea 
esenței faptelor empirice şi formarea 
categoriilor ştiinţifice. Inarmaţi cu 
aparatul teoretic, operînd cu cate- 
gorii ştiinţifice, revenim la punctul 
iniţial, adică la realitatea vie, pentru 
a-i descoperi şi descrie diversitatea 
infinită a formelor ei de manifestare. 
Dar ajunşi la nivelul gîndirii abstracte, 
apare o altă incertitudine: după ce 
principii să ne călăuzim în procesul 
formării noţiunilor abstracte, a cate- 
goriilor ştiinţifice? De data aceasta 
s-a recurs la serviciile logicii formale 
şi ca rezultat ne-am ales cu înţele- 
gerea şi justificarea raţiunii de a fi a 
unor categorii ştiinţifice ca: subiect, 
predicat etc. Şi tot aici apare cu toată 
claritatea necesitatea unei delimitări 
nete a realităţii ontice, a faptelor ce 
ţin de nivelul realităţii senzoriale, pe 
care o vedem, o auzim, o scriem, de 
realitatea gnostică, abstractă, ce ţine 
doar de nivelul raţiunii teoretice. Este 
evident că subiectul, predicatul etc. 
sînt categorii ştiinţifice şi, dacă le con- 
siderăm părţi ale propoziţiilor, e logic 
ca şi propoziţiile să fie considerate 
categorii ştiinţifice ce ţin de nivelul 
gîndirii abstracte. Din raţionamentul 
de mai sus se desprinde în mod 
evident următoarea concluzie princi- 
pială: dacă sintaxa se prezintă ca un 
compartiment al limbii alcătuit din 
unităţi comunicative, ştiinţa care 
studiază aceste unităţi nu poate 
fi numită tot sintaxă. Şi I.Eţcu o 
numeşte sintaxologie. 

In felul acesta, parcurgînd o 
cale lungă, de aproape jumătate de 
veac, cu multe hopuri şi numeroase 
hăţişuri cognitive, cercetătorul izbu- 
teşte să demonstreze argumentat 
că sintaxa limbii române este alcă- 
tuită dintr-o serie de clase de unităţi 
de comunicare, numite enunţuri 
elementare, nucleare, fiecare clasă 
caracterizîndu-se prin particularită- 
tile ei sistemice inconfundabile. La 


nivelul gîndirii abstracte, adică al 
sintaxologiei, sintaxa limbii române 
este reprezentată prin 10 entităţi 
abstracte, prin 10 sisteme abstracte, 
adică prin 10 propoziţii sau sisteme 
propoziţionale. De data aceasta su- 
biectul şi predicatul apar ca părţi prin- 
cipale, necesare şi suficiente, deci ca 
elemente ale unui sistem aparte doar 
într-un singur caz, în cazul sistemului 
bimembru (SP). In toate celelalte 
sisteme (SPCd, SPCind, SPCc, SPCt 
etc.) subiectul şi predicatul apar ca 
necesare, dar insuficiente. Prezenţa 
altor părţi de propoziţie este absolut 
necesară pentru existenţa unor sis- 
teme aparte. 

Aceasta ar fi în linii generale 
odiseea cercetătorului |. Eţcu în do- 
meniul sintaxei limbii române, acestea 
ar fi doar cîteva adevăruri smulse din 
împărăţia Necunoscutului întru fun- 
damentarea şi desăviîrşirea edificiului 
ştiinţific lăsat nouă de predecesori. Şi 
acum, de la înălţimea celor realizate 
de omagiat, să aruncăm o privire de 
ansamblu asupra limbii române şi a 
ramurilor ştiinţifice care o studiază. 
Masa infinită de sunete concrete din 
care e alcătuit nivelul sonor al limbii 
este reprezentată printr-un număr 
limitat de unităţi abstracte, de cate- 
gorii ştiinţifice, numite foneme şi care 
alcătuiesc obiectul de cercetare al 
fonologiei; masa enormă de cuvinte 
concrete este structurată în 10 clase 
şi reprezentată de 10 categorii ştiinţifi- 
ce, 10 părţi de vorbire, care constituie 
obiectul de cercetare al disciplinei 
lingvistice numite morfologie; în sfîrşit, 
masa enormă de enunţuri structurate 
în clase omogene este reprezentată 
printr-un număr limitat de propoziţii 
(în cazul nostru 10), care alcătuiesc 
obiectul de cercetare al disciplinei 
numită sintaxologie. E simplu? Da, 
e simplu, e logic, e frumos. In toate 
trei cazuri e vorba de acelaşi obiect 
de cercetare, de limbă sau, şi mai 
precis, de trei aspecte ale unuia şi 
aceluiaşi obiect — limba română. De 
aceea e logic, ba şi mai mult, e absolut 
necesar să fie asigurată continuitatea 
procedeelor de cercetare, ceea ce 
trebuie să conducă, în toate trei cazuri, 
la obţinerea unor rezultate similare. 

Aş mai avea de spus un lucru 
foarte important, după mine, despre 
cercetătorul lon Eţcu. Prin anii '60, 
cînd părea că presiunea ideologi- 
ei bolşevice mai slăbise puţin, a 
fost iniţiată o mişcare patriotică de 
combatere a ignoranței verbale, a 
agramaţiei şantiste. Cele 13 fasci- 
cule de Cultivarea limbii, alcătuite, 
redactate împreună cu regretatul lon 
Mocreac şi publicate succesiv pînă 
prin '80, au fost tot atîtea replici la 
adresa ideologiei totalitare, care ne 
împingea cu înverşunare spre depli- 
na contopire cu mult iubitorul „frate 
mai mare” pentru a „înflori” sub toate 
aspectele în neant. In aceeaşi cheie 
a supus unei analize minuţioase 
traducerile făcute la Chişinău din 
Cehov şi Puşkin şi a abordat o serie 
de probleme de stilistică. 

Incepînd cu anul 1988, I.Eţcu 
se încadrează activ în mişcarea de 
renaştere naţională: cutreieră re- 
publica ţinînd conferinţe în şcoli, în 
casele de cultură din diferite centre 
raionale, în brigăzi pe cîmp, la între- 
prinderi. La conferinţa ştiinţifică de 
la sfîrşitul anului 1988 consacrată 
problemelor limbii, cu participarea 
unor specialişti de la Moscova, unii 
lingvişti autohtoni mai continuau să 
fluture drapelul amăgitor al variati- 
vităţii, eschivîndu-se în felul acesta 
de la formularea unui răspus clar 
şi răspicat la întrebarea privind 
denumirea limbii noastre. lon Eţcu 
a spus-o fără ocolişuri: mai întîi să 
recunoaştem unitatea limbii vorbite 
dincoace de Prut cu limba vorbită 
dincolo de Prut, să profităm cît mai 
mult de pe urma acestui act şi pe 
urmă s-a vedea cum rămîne cu 
aşa-zisa variativitate lingvistică. 
Crezul său de patriot-lingvist şi l-a 
expus într-o suită de articole şi studii 
publicate în ziare şi reviste. Nume- 
le lui figurează în lista celor 66 de 
temerari oameni de cultură şi ştiinţă 
care au semnat renumita Scrisoare 
Deschisă, cunoscută astăzi sub 
denumirea de „Scrisoarea celor 66”. 
Dînsul a fost unul dintre animatorii şi 
principalul autor al proiectului de lege 


privind funcţionarea limbilor în repu- 
blică, proiect elaborat de Institutul de 
Lingvistică. E cazul să amintesc că 
publicarea acestui proiect în oficiosul 
Moldova Socialistă s-a încheiat cu 
destituirea din post a redactorului-şef 
T. Ţopa, ceea ce a provocat prima 
grevă a jurnaliştilor noştri. Mai tîrziu, 
cînd elemente românofobe din par- 
lament puneau la cale obţinerea 
de la Prezidiul A.Ş.M. a confirmării 
unui neadevăr, a unui fals sfruntat, 
precum că numele corect al limbii 
noastre nu ar fi cel de Limbă Ro- 
mână, lon Eţcu, în lipsa directorului 
S. Berejan, în calitatea sa de director 
adjunct organizează elaborarea unei 
declaraţii a Institutului de Lingvistică, 
care, fiind dată publicităţii, a zădărni- 
cit uneltirile exponenţilor moldovenis- 
mului primitiv, vulgar, demonstrînd că 
nu un prezidiu eterogen şi neavizat al 
A.Ş.M., ci doar Institutul de Lingvis- 
tică este în drept să se pronunţe în 
materie de limbă, cum de altfel a şi 
făcut-o în repetate rînduri, spunînd 
sus şi tare că unica denumire corectă 
a limbii noastre este Limba Română. 

Despre lon Eţcu — omul, cetăţea- 
nul, savantul — se pot spune încă multe 
lucruri bune şi frumoase. Mă voi opri 
însă aici, sperînd să revin la subiect şi 
cu prilejul altor aniversări. Şi în acest 
context mă declar pe deplin de acord 
cu dl prof. univ. dr. Nicolae Mătcaş, 
care, vorbind cîndva despre omagiatul 
nostru, l-a numit “veşnic tînăr şi ferice”. 
Şi lon Eţcu nu a dezminţit nici pînă as- 
tăzi aceste calificative. Dovadă este şi 
lonel-Cristian, ultimul lui fecior, care 
împlineşte un an şi jumătate. Să ne 
trăieşti, dragă loane, ani mulţi şi feri- 
ciţi şi să ne bucuri cu noi realizări în 
domeniul lingvisticii româneşti. Vivas, 
crescas, floreas! Semper sis in flore! 

UN MODEL DE CONŞTIINŢĂ 
ŞI REZISTENȚĂ 


Am cunoscut în viaţa mea un om cu spirit enciclopedic, care pe parcursul 
anilor mi-a devenit mai mult decît prieten. O personalitate de o inteligenţă sclipi- 
toare, înnăscută, cu merite distincte în viaţa Basarabiei, dar despre care cei din 
preajmă cunosc foarte puţine lucruri, pentru că este incredibil de modestă şi se 
retrage adesea în „turnul său de fildeş”, încercînd să se izoleze de lumea bez- 
metică, ingrată. Această „enciclopedie ambulantă” se numeşte Vlad Pohilă, omul 
onest şi blînd pînă la lacrimi. Prietenul fidel pînă la sacrificiu. Omul de cultură 
care îşi învinge duşmanii prin însuşi faptul că nu a devenit ca ei — vînători de slavă, 
onoruri şi bani. Înțeleptul care, dacă nu-i poate împăca pe oponenti, taie poala 
şi fuge. Publicistul care mi-a amintit întotdeauna de viaţa tumultuoasă, ciudată 
a lui Eminescu, un gazetar prin vocaţie, care s-a luat de piept cu canaliile ostile 
neamului nostru, a suportat cu demnitate neagra sărăcie, dar nu a acceptat sub 
nici o formă să-şi vîndă sufletul. Scriitorul care s-a implicat în rutina publicistică 
şi în lupta zilnică pentru o bucată de piine, în detrimentul operei sale literare. 
Intelectualul român care şi-a dat şi haina de pe el, a renunţat poate conştient 
la confortul familial, pentru promovarea Ideii Naţionale. Lingvistul care, alături 
de mulţi confraţi ai săi, a luptat pentru a dărui generaţiei mele fructul interzis de 
bolşevici: Limba şi Literatura Română cu tot cu literele latine. Ce dar suprem ne-ar 
mai fi putut face predecesorii noştri?! Poliglotul care completează fericit galeria 
personalităţilor cu vocaţie europeană, deschis spre valorile universale, traducător 
al lor, dar şi promotor al ideii de universalizare a culturii, civilizaţiei româneşti pe 
care o venerează sincer ca pe o religie. 


În definitiv, aş spune-o simplu, pentru mine Vlad Pohilă este un model 
de conştiinţă şi rezistenţă umană, intelectuală. Am învăţat de la el că ide- 
alurile, convingerile de ordin naţional, ca şi onoarea, ca şi demnitatea, nu se 
comercializează, că un ziarist, un scriitor adevărat nu va accepta niciodată să 

scrie materiale la comandă pentru a manipula creierul basarabenilor şi aşa 
rătăciţi. l-am admirat întotdeauna articolele, eseurile, nuvelele, deoarece, fiind 
înzestrat cu har de la Dumnezeu, el nu forțează cuvintele, frazele lui curg lin şi 
firesc ca o apă neîncepută de izvor. Cred că anume din acest motiv, publicistica 
lui este citită, şi mai ales înţeleasă, de la ţăran pînă la academician. Pentru a-l 
caracteriza mai exact pe Vlad Pohilă voi apela la o definiţie a marelui Borges, 
potrivit căreia un om de cultură complet este cel care se manifestă pe multiple 
planuri: în literatură, publicistică, lingvistică etc. 

L-am cunoscut în anul 1993, fiind invitat la Casa Radio pentru a realiza o 
emisiune despre Laureaţii Premiului Nobel. În acel moment am rămas pe puţin 
spus impresionată că Vlad a improvizat un discurs cu o mulţime de nume şi date 
fără să aibă în faţă vreo notiţă. Preţuirea adînc respectuoasă i-o port, totuşi, după 
participarea lui Vlad Pohilă la emisiunea mea, dedicată românilor de pretutindeni, 
„Focul din vatră”. A fost un dialog extraordinar, cu rezonanţă în rîndurile ascultă- 
torilor. Ulterior, Vlad Pohilă a avut o contribuţie substanţială la realizarea acestui 
program unic în Basarabia, suprimat, din păcate, de regimul comunist. El m-a ajutat 
să-l fac din ce în ce mai atractiv, sub toate aspectele, inclusiv prin recomandarea 


unor distinse personalităţi româneşti de la noi şi de peste hotare. 
Vlad, nu ţi-am spus-o niciodată, dar acum, la ceas aniversar, îţi mulţumesc 
că ai apărut în calea mea ca o fiinţă mîntuitoare, inteligentă şi senină! 


„SĂ NE ŢINEM AICI CÎT 
_ MAI MULT, 
CÎT MAI MULŢI...” 


Dialog: 
Luminiţa Dumbrăveanu — 
Vlad Pohilă 


- Dragă Vlad Pohilă, pînă pre- 
găteşti cele două cafeluțe, te rog să 
precizezi cîte limbi „munceşti”, este 
chiar verbul folosit de tine. Cine te-a 
îndemnat să le înveţi? 

— Dacă a şti o limbă străină 
înseamnă a citi, a scrie, a vorbi liber 
şi, la nevoie, a traduce, atunci pot 
numi vreo şapte idiomuri pe care le 
stăpînesc bine, şi încă vreo cîteva, în 
principal romanice — „le dibui”: fran- 
ceza, rusa, bulgara, sîrba şi croata, 
polona, ceha, slovaca, lituaniana, 
apoi italiana, spaniola, letona... Nu 
am făcut studii speciale, le-am învăţat 
în mod individual. Imi place să mă 
cred un mic slavist, pentru că cel mai 
bine cunosc, totuşi, principalele limbi, 
literaturi şi culturi slave. Spunînd 
aceasta, nu pot să nu pomenesc de 
cel care m-a îndemnat să studiez lim- 
bile străine: unchiul meu prin alianţă, 
nenea Sava lancovici-Giîrleanu, soţul 


unei mătuşe, tanti Liuba, sora tatei, 
fostă profesoară de istorie la Universi- 
tatea din Bucureşti. Era un român din 
Banatul Sîrbesc, un apreciat istoric 
(are cîteva cărţi despre haiducie, una 
despre Tudor Vladimirescu) şi totoda- 
tă — un asiduu slavist. Ei bine, tocmai 
el mi-a zis că, de vreme ce cunosc 
rusa, nu ar fi rău să învăţ şi alte limbi 
slave. Sugestia m-a mirat mult: „La 
ce bun?”. Atunci unchiul — era cu vreo 
30 de ani pînă să fi decedat printre 
străini, la Uppsala, în Suedia —, mi-a 
explicat: „Priveşte la harta Europei... 
Cine sînt comuniştii? Cam toţi sînt 
slavi. Cunoscîndu-le limbile, vei de- 
ţine un capital extraordinar, dacă nu 
aici, apoi în Vest, în eventualitatea 
că vei ajunge cumva acolo...”. Nu am 
mai ajuns în Occident, dar de faptul 
că deţin un capital extraordinar m-am 
convins repede, lucrînd ca translator, 
citind în aceste limbi, pe urmă — tra- 
ducînd din aceste idiomuri... 

— In ce limbă ai dori să faci un 
bilanţ la acest prim jubileu al tău? 

— Numai şi numai în limba pă- 
rinţilor mei, în română. Oricît de bine 
ai şti o limbă străină, nu poţi fi sincer 
şi exhaustiv decit în limba ta. 

— LIMBA ROMANA ca obiect 
de studiu ştiinţific, dar şi ca noțiune 
fundamentală a identităţii şi spiritu- 

alităţii noastre româneşti constituie, 
indubitabil, partea esenţială a vieţii 
tale, un fel de ape teritoriale ale unei 
personalităţi care s-a manifestat ple- 
nar şi în alte domenii. Anume acestui 
capitol vom consacra prima parte a di- 
alogului. Cu atît mai mult cu cît preocu- 
pările tale legate de revigorarea limbii 
materne au coincis fericit cu „revoluţia 
lingvistică” a românilor basarabeni din 
1989. Ba mai mult, în calitatea mea de 
ziaristă, aş putea spune că ai stat şi tu 
la bazele acestei mişcări, pentru că ai 
avut curajul şi competenţa să iniţiezi 
polemici, mai întîi la Academie, apoi 
în paginile unor ziare şi reviste. Cum a 
început totul? 

— Ai spus foarte bine: am avut 
marele noroc ca pasiunea mea pen- 
tru limba maternă să cunoască şi o 
perioadă de împlinire, de fructificare 
a unor cunoştinţe, dar şi a unui crez. 
Am trăit acea epocă penibilă în care 
alfabetul nostru latin era interzis, 
mai mult chiar — era un pericol să 
scrii cu aceste litere, tot aşa cum te 
expuneai riscului, declarînd că vor- 
beşti româneşte. In această situaţie 
desperată, sigur că da, perestroika şi 
transparenţa lui Gorbaciov au oferit 
o şansă absolut unică popoarelor 
subjugate din U.R.S.S. Urmăream cu 
emoție cum profită de această şansă 
balticii... Cred că în R.S.S.M. punctul 
de plecare pentru „revoluţia lingvisti- 
că”, apoi şi pentru întreaga mişcare 
de eliberare naţională, l-a constituit 
acea Scrisoare deschisă, numită şi 
„a celor 66”. In realitate, ea a fost a 
67 de persoane, cel de-al 67-lea fiind 
poate principalul ei autor: un om de 
o inteligenţă rarisimă, matematicianul 
Viorel Ciubotaru, care — nici pînă azi 
nu-mi pot explica de ce — nu şi-a pus 
semnătura. Ei bine, această Scrisoa- 
re cu adevărat istorică a fost ticluită 
în demisolul unde locuiam pe atunci, 
de pe str. Armenească, la redactarea 
ei participînd Viorel Ciubotaru şi Emil 
Mândâcanu, lor revenindu-le şi sarci- 
na de a aduna semnăturile. Ţin bine 
minte nu numai pe cei care au semnat 
Scrisoarea ce a declanşat valul de 
adeziuni la ideea de decretare a limbii 
de stat şi revenire la grafia latină, dar 
şi pe cei care au ezitat sau chiar au 
refuzat categoric să se implice... In 
ceea ce mă priveşte, atunci puneam 


pe prim plan revenirea la grafia latină: 
decretarea limbii de stat putea fi şi o 
ficţiune, pe cînd alfabetul rezolva şi 
problema identităţii limbii vorbite pe 
ambele maluri ale Prutului, deci, des- 
chidea uşile spre limba română, spre 
literatura română, suprima o mulţime 
de interdicții absurde, dar care ne-au 
înveninat existenţa de-a lungul mul- 
tor decenii de ocupaţie rusească. In 
iunie 1988 am publicat în Tinerimea 
Moldovei un articol în care am pus, în 
premieră la noi, problema revenirii la 
grafia latină. Parcă-l văd şi acum pe 
redactorul-şef Vasile Botnaru, care, 
citindu-mi materialul, a zis franc: 
„Totul e bine, dar nu va trece cenzu- 
ra...”. „Să încercăm, totuşi, i-am zis. 
Cine ştie, poate intrăm în istorie...” 
Articolul a mers, spre marea noastră 
uimire, ceea ce ne-a şi făcut să uităm 
tot atunci de „intratul în istorie”! Adică, 
ne-am văzut de treabă în continuare. 
Era un aspect formidabil în acea 
perioadă şi anume că ne gindeam 
prea puţin la alte consecinţe decit la 
acestea: să obţinem alfabetul latin, să 
avem limbă de stat. Am scris şi am 
publicat atunci şi alte materiale, dintre 
care aş menţiona unul de proporții, 
realizat la îndemnul lui Victor Dum- 
brăveanu, redactorul-şef al revistei 
literare pentru tineret Orizontul. Apoi, 
fiind angajat la Academia de Ştiinţe, 
m-am implicat în redactarea legilor 
despre limba de stat şi grafia latină. 
Bunăoară, se pare că primul am 
insistat pentru formula „revenirea la 
grafia latină”, în loc de „trecerea la...”. 
Am participat la formularea sau refor- 
mularea unor articole, unul dintre ele 
viza, de exemplu, grija, responsabili- 
tatea pe care şi-o asumă conducerea 
de la Chişinău pentru păstrarea şi 
dezvoltarea limbii materne în terito- 
riile populate de conaţionalii noştri, 
„dăruite” de către Stalin Ucrainei. De 
altfel, după ce am trăit acele zile cu 
adevărat fericite — prima Mare Adu- 
nare Naţională şi adoptarea legislaţiei 
lingvistice pe 31 August 1989 —, am 
ţinut, împreună cu alţi cîțiva colegi de 
la Academie, cursuri de ortografie a 
limbii române pentru profesori atît din 
R. Moldova, cît şi din Nordul Bucovinei. 

— In cîte zile ai scris îndrumarul 
„Să citim, să scriem cu litere latine”, 
devenit cu adevărat celebru măcar 

şi din motivul că a avut tirajul total 
de un milion de exemplare. Faptul că 
a apărut în preajma sesiunii cruciale 
a Sovietului Suprem a fost o rațiune 
cu bătaie lungă sau o coincidență 
fericită? 

— In luna mai 1989, într-o dis- 
cuţie cu directorul Editurii Lumina, 
regretatul Chiril Vaculovschi, mi-a fost 
dat să aud, că ar risca să tipărească 
un abecedar cu litere latine, numai 
de s-ar găsi cineva să-l alcătuias- 
că... L-am întrebat cînd s-ar apuca 
de aşa ceva, pentru că „am în cap 
mai mult decît un abecedar”. „Măcar 
şi mîine, adu-l dnei Natalia Suruc, 
redactorul superior al editurii, ea ştie 
ce trebuie să facă mai departe...” 

Oricît ar părea de incredibil, dar 
schiţa acelui îndreptar am pus-o la 
punct imediat, într-o noapte; precizări, 
concretizări, o revizie a textului le-am 
făcut în următoarele zile şi pe la finele 
lunii mai am prezentat manuscrisul 
la editură. Primele exemplare au 
apărut la finele lunii august, fiind puse 
în vînzare la chioşcul din clădirea 
Parlamentului şi în librăria de carte 
politică „Aurora”, de la parterul Casei 
Presei. Nu ştiu nici azi cine a dispus să 
se facă difuzarea... exact în ajun de 31 
August 1989 şi tocmai în aceste locuri 
„Cu vad”... E cea mai elocventă dovadă 
că mişcarea de eliberare din 1988-91 
a avut, totuşi, mulţi adepţi. 

— Incă pe atunci apăruseră 
indivizi care practicau „românismul 
comercial”, de care nu ducem lipsă 
nici azi, şi care ti-au propus, contra 
unei sume mari, să le dai drepturile 
de autor pentru a reedita broşura, dar 
nu ai acceptat. De ce? 

— Am avut cîteva propuneri de 
reeditare a îndrumarului, dar le-am 
respins, deoarece presupuneau ri- 
dicarea preţului, pe cînd eu doream 
să fie cît mai accesibilă cărţulia... In 
fond, am dat dovadă de naivitate, 
căci oricum au fost tiraje piratereşti, 
iar unii „comercianţi” o vindeau cu 
ridicata, la un preţ exorbitant. Cine a 
vrut şi a putut, s-a căpătuit şi astfel, 
dar mai important mi se pare faptul că 
aceasta nu i-a ştirbit din importanţă 
pentru acel timp, nici din valoarea-i 
simbolică. Imi spunea un ziarist fran- 
cez că ar fi trebuit să devin milionar 
numai cu această cărţulie... Bani 


n-am avut niciodată, dar cred că am 
devenit „multimilionar” prin bucuria 
pe care am făcut-o conaţionalilor 
mei. În plus, acest îndreptar mi-a fost 
ca un fel de recomandaţie pentru a 
fi atras, alături de nouă lingvişti de 
vază, la elaborarea de către A.Ş.M. 
a Normelor ortografice, ortoepice 
şi de punctuație ale limbii române, 
tipărite la Chişinău în 1991. 

— Puţini am fost, mulţi am ră- 
mas, iată o vorbă potrivită pentru 
evoluţia evenimentelor de la 1989 
încoace. Constatăm cu regret că, în 
numai un deceniu de la acea „revolu- 
ție”, adevărul despre mişcarea de eli- 
berare naţională a fost în multe cazuri 
mistificat, inclusiv prin marginalizarea 
sau eliminarea unor personalităţi care 
au avut curajul să se opună regimului 
bolşevic. Pe parcursul ultimilor ani 
i-am auzit pe mulţi pretinzînd că au 
stat, chipurile, la temelia luptei pentru 
limbă, alfabet, Tricolor, că au editat 
GLASUL, prima publicaţie cu grafie 
latină din perioada postbelică, „mis- 
tificările” de acest fel prinzînd mai cu 
seamă la Bucureşti, unde merg după 
bani, cu care mai apoi spurcă ideea. 
Te rog să ne relatezi unde, cum şi 
împreună cu cine s-a făcut GLASUL 
speranțelor noastre? 

— Ideea tipăririi GLASUL-ui a 
fost lansată de către lon Druţă, prelu- 
ată fiind imediat de Leonida Lari, care 
a şi ales echipa de redactori. Această 
echipă a fost o reflectare perfectă a 
caracterului poetei noastre: era în 
continuă schimbare, înnoire... încît 
numărul celor care au trecut pe la 
sau pe lîngă GLASUL este extrem 
de mare şi pestriţ. Tocmai de aceea 
mă voi referi la cei care s-au aflat 
la leagănul acestei prime publicaţii 
româneşti de la noi, pe atunci cu 
adevărat de excepţie. Astfel, la re- 
dactarea primelor numere şi-au dat 
concursul două operatoare de la 
Editura Lumina, Valentina Istrati şi 
Sanda Rusu, corectoarea Eugenia 
Ajder, poeţii lon Vatamanu şi Valeria 
Grosu, ziariştii Viorel şi Dinu Mihail, 
Vsevolod Ciornei, Constantin Oltea- 
nu, Vlad Cubreacov, lurie Roşca, Ala 
Mândâcanu, Virgil Zagaievschi, pic- 
torii Sergiu Puică şi lurie Zavadschi, 
zis şi Zava... La Riga, pentru a tipări 
primul număr, am mers eu, Zava, 

Virgil şi şoferul Nicolae. 
Numărul doi a fost ti- 
părit la Vilnius, graţie 
concursului cu ade- 
vărat frăţesc pe care 
ni l-au acordat Lica 
Melnic şi soţul ei, cele- 
brul regizor de cinema 
Vytautas Zalakevicius. 
La volanul camionului 
ce a străbătut Lituania, 
Bielorusia şi Ucraina 
cu 100 de mii de GLA- 
SURI era alt Nicolae, la 
fel de curajos ca şi pri- 
mul. Următoarele două 
numere au fost tipărite 
la Orhei şi Chişinău, 
cu o participare tot mai 
restrînsă a foştilor co- 
legi de redacţie. Ţin să 
menţionez că apariţia 
GLASUL-ui ar fi fost 
imposibilă de nu era 
implicarea cea mai di- 
rectă şi mai energică a 
dnei Eugenia Duca, pe 
atunci patroana uneia 
dintre primele firme coo- 
peratiste din Basarabia, 
„Oferta”. Jeny, cum îi 
spuneam eu, a asigurat 
nu numai logistica pen- 


Cu Luminiţa Dumbrăveanu, la Sighetu Marmaţiei, 
în puşcăria care, din fericire, a devenit deja muzeu 


tru tipărirea GLASUL-ui 
(mai simplu zis — aspectul financiar), 
dar a fost şi sufletul acestei iniţiative, 
mai mult, ea a tras şi ponoasele, căci 
tocmai dînsa a fost hărțuită de KGB, 
de autorităţi pentru ravagiile pe care 
le-a făcut apariţia revistei la Chişinău. 
De altfel, această doamnă deosebit 
de simpatică şi cultă, despre care pot 
spune ca în celebrul cîntec „Prieten 
drag” că ne cunoaştem de o viaţă, 
căci ne leagă o prietenie încă de la 
facultate, a făcut numeroase fapte 
nobile pentru ideea naţională — să 
zicem, ea a donat o sumă fabuloasă 
pe vremuri pentru înfiriparea Armatei 
Naţionale... Este cu atît mai trist că 
atunci cînd s-ar părea că trebuie să 
culeagă roadele, Jeny este din nou 
hărţuită, poate şi mai oribil decît în 
timpurile de tristă faimă, de cei care 
au format structuri paralele KGB-ului, 
tot soiul de mafioţi politici, unii — cul- 
mea! — fluturînd stindardul ideii 
naţionale. 


— Eşti dezamăgit că ai luptat 
pentru un ideal, pe care astăzi profi- 
torii de patriotism au reuşit să-l vîndă 
şi să-l terfelească? 

— Nu au deziluzii numai cei care 
nu-şi fac iluzii... Din păcate, la noi au 
fost pîngărite prea multe idealuri şi fapte 
mărețe, încît deziluziile şi regretele mele 
personale par prea puţin relevante. 

— Spune-mi, te rog, în ce perioa- 
dă ai fost şomer şi cercetat de KGB. 
S-a întîmplat cumva după ieşirea 
voastră cu Tricolorul în scenă, la 
concertul COMPACT-ului? 

— Ai legat la un loc trei segmente 
distincte din existenţa mea. Am şomat 
vreo patru luni, după ce am aban- 
donat turismul, unde lucrasem ca 
interpret şi de română, ceea ce scria 
negru pe alb în carnetul de muncă şi 
deranja ori speria pe unii, la redacţiile 
a vreo cinci ziare şi reviste, la ATEM... 
Nu m-am plîns nimănui că nu aveam 
surse de existenţă, însă tocmai într- 

un asemenea moment — nu voi uita 
nicicînd! — scriitoarea estonă Lilli 
Promet mi-a trimis un mandat poştal 
cu o sumă fabuloasă şi... salutară 
pentru mine. Să fi fost la mijloc numai 
proverbiala intuiţie feminină?! 

Mi-e penibil să invoc cel de-al 
doilea subiect, dacă însă tot m-ai în- 
trebat, îţi răspund: am fost convocat 
de mai multe ori pentru nişte „lămuriri” 
legate de corespondenţa pe care o 
purtam cu străinătatea, de unele cărţi 
pe care le citeam şi le dădeam şi altora 
să le citească... Eram convins că vor 
să-l identifice pe autorul unei scrisori 
despre atmosfera sufocantă de la noi, 
trimisă din lugoslavia la Europa Liberă, 
lui Noel Bernard, pe care-l consider 
adevăratul meu profesor de jurnalism. 
Se vede însă că de „primejdia undelor 
scurte” se ocupa altcineva... leşirea 
cu Tricolorul la concertul formaţiei 
COMPACT, organizat şi el de Euge- 
nia Duca, la care am asistat în Sala 
Palatului de Cultură al Sindicatelor, a 
trecut pentru noi fără consecinţe... era 
în 1988, dar iarăşi Eugenia a trebuit să 
fie intimidată de KGB... 

— Cum crezi, de ce ai fost supra- 
numit „Învățătorul de la radio”? 

— E un compliment frumos, pe 
care mi l-a spus un profesor pensionar 
din judeţul Orhei, impresionat de o 
emisiune de a mea de Sfintele Paşti, 
transmisă la Ghidul radiofonic /n lu- 
mea cuvintelor de la Radioul Naţional. 
Am avut cu acest ciclu de emisiuni 
poate cea mai frumoasă colaborare, 
ce o datorez în bună parte şi colegei 
Raisa Belicov, care a avut forţa de 
convingere, de atracţie, de vreţi, ca 
să mă facă autor la acest unic ghid 
radiofonic, în plus, bunăvoința ei, grija 
pe care o manifesta faţă de emisiunile 
de la Ghidul radiofonic îmi dădea un 
spor de încredere, de entuziasm chiar. 

Acum constat cu regret că şi 
această colaborare e o etapă nu 
numai că depăşită, dar chiar ştearsă 
din biografia mea, datorită „silinţei” 
unor tovarăşi ajunşi să stăpîneas- 
că la Radio şi pîinea şi cuțitul. Insă 
trebuie să repet că durerea mea e o 
nimica toată pe lîngă faptul că aceiaşi 
tovarăşi tuciurii la chip şi suflet au for- 
tat să plece de la acest post de radio, 
cîndva un simbol naţional, o seamă 
dintre cei mai buni lucrători, mulţi ce 


şi-au consacrat efectiv viaţa Radioului 
Naţional. Nu vreau să-ţi amintesc că 
faci parte din această „listă neagră”, 
ba chiar ai început-o... 

_ — Apropo de Ghidul radiofonic. 
In anul 1998 a apărut volumul de 
cultivare a limbii, în care erau tipărite 
vreo 16 tablete de ale tale prezentate 
anterior la Radio Chişinău, precum şi 
analizate o serie de dificultăţi, unele 
depistate la noi în premieră de tine. 
Printr-un miracol, însă, de pe coperta 
cărții a dispărut numele tău... Ştiu că 
e o poveste urită de care nu doreşti 
să-ţi aminteşti, dar insist să deschizi 
parantezele, ca să te audă şi distin- 
sa lingvistă de la Bucureşti, Mioara 
Avram, care nu numai că a redactat 
— la rugămintea ta — această carte, 
dar i-a mai scris şi o prefaţă care se 
termina astfel: „Felicitări autorilor...”, 
autorii rămînînd unul... Valentin Guţu. 
Cum a fost posibil aşa ceva? 

— Este într-adevăr una dintre 
cele mai penibile istorii din viaţa mea, 
căci am avut parte şi de astea, destule. 
Nu am cerut vreo explicaţie editurii, 
iar lucrătorii ei nu au catadicsit să-mi 
spună nimic în legătură cu acest abuz. 
Chiar şi un om neiniţiat în munca edito- 
rială ştie că cel ce are într-o carte mă- 
car cîteva pagini se consideră coautor. 
Mie mi s-a solicitat telefonic să accept 
ca numele meu să fie scris al doilea pe 
copertă, cum celălalt autor pretindea 
că ar fi muncit mai mult. Mi-am dat 
acordul numaidecit, fără a pune preţ pe 
acest soi de competiţie. Cînd a apărut 
dicţionarul aşa cum a apărut, cea mai 
mare problemă a fost — te rog să mă 
crezi — că nu am putut da o explicaţie 
credibilă celor care ştiau despre im- 
plicarea mea în editarea acestei cărţi, 
nici măcar Mioarei Avram. Un nepot 
de-al meu dinspre soră, care asistase 
cumva la munca mea la dicţionar, m-a 
întrebat sincer uluit cum se explică 
faptul că numele meu lipseşte de pe 
coperta dicționarului şi auzind răspun- 
sul meu, „că nu contează atît numele, 
cît scopul”, a aruncat acest îndreptar 
al greşelilor de limbă, spunînd că nu 
vrea să-şi corecteze exprimarea cu 
ajutorul unora ce fac „business” pînă 
şi cu limba română. Mai curios e că s-a 
tipărit cel puţin încă o tranşă a acestui 
dicţionar, fără vreo schimbare în că- 
suţa tehnică, dovadă că editura nu-şi 

asumă nici un fel de vină, nu găseşte 
că ar purta vreo răspundere pentru 
lezarea drepturilor de autor. 

— Cum se face că după atita 
activitate în domeniul lingvisticii prac- 
tice nu ţi s-a acordat titlul de doctor 
în ştiinţe? Doar în acest domeniu e 
cunoscut faptul că eşti consultat atit 
de pedagogi, de unii condeieri, dar şi 
de ditamai academicieni... 

— Fireşte, e în primul rînd vina 
mea, doar nu am dus la capăt teza 
atunci cînd era cazul, preferînd să-mi 
risipesc materialul acumulat în arti- 
cole, studii, emisiuni, cărţi... Persistă 
o părere că cei care nu şi-au luat 
doctoratul ar avea anumite complexe 
în raport cu cei titraţi. Din fericire, 
m-a ferit Dumnezeu de asemenea 
complexe, poate şi de aceea că mă 
interesează în genere prea puţin titlu- 
rile, distincţiile, alte onoruri; mă simt 
bine cu ceea ce am. In plus, acum 
s-au cam devalorizat titlurile ştiinţifice, 
gradele didactice. Aş aminti în context 
o întîmplare pe cît de amuzantă, pe 
atît de edificatoare. Cu mulţi ani în 
urmă, după o primă lectură a cărţii lui 
Valentin Mândâcanu Cuvîntul potri- 
vit la locul potrivit, l-am întrebat pe 
autor ce grad ştiinţific are. Mare mi-a 
fost mirarea să aflu că nu era nici 
măcar „candidat”, doctor în filologie în 
termenii actuali. „Prefer să fiu întrebat 
de ce nu sînt doctor în ştiinţe, decit 
să fiu întrebat de ce sînt...”, mi-a răs- 
puns maestrul. Pentru a înlătura orice 
bănuială că în mine ar vorbi zavistea 
sau sentimentul nerealizării, adaug 
aici că nu am uitat nici pe o clipă că 
apariţia acelei admirabile cărţi a lui V. 
Mândâcanu a fost posibilă şi datorită 
faptului că l-a avut de redactor ştiinţi- 
fic pe un doctor în filologie — actualul 
academician Silviu Berejan. 

— Pe cine dintre lingviştii renumiţi 
îi admiri şi îi urmezi în activitatea ta? 

— Dintre cei din preajmă — Mi- 
oara Avram, dintre cei călătoriţi, pe 
alt român, dar care aparţine de mult 
omenirii, pămînteanul nostru Eugeniu 
Coşeriu. Insă a admira pe cineva nu 
înseamnă obligatoriu şi a-l imita în 
ceea ce faci... din simplul motiv că 
marii lingvişti, inclusiv cei pe care 
i-am numit, sînt personalităţi unice. 
Alta e că poţi învăţa şi prelua cîte 
ceva chiar şi de la o somitate ce pare 


intangibilă. De la Mioara Avram am 
învățat mai multe, inclusiv am deprins 
anumite modalităţi de expunere şi, 
neîndoios, bunăvoința în a combate 
greşelile de limbă — e o calitate rară 
şi extrem de importantă pentru cine 
vrea cu adevărat să se implice în difi- 
cila operă de cultivare a limbii. La noi, 
în special, rişti să pierzi orice ascultă- 
tor sau cititor dacă adopti o manieră 
arogantă, prea de tot didacticistă. 
Eugeniu Coşeriu ne-a oferit un exem- 
plu rarisim de dragoste pentru limba 
maternă şi ne-a întărit convingerea că 
trebuie să luptăm pînă la capăt pentru 
acest mare adevăr: basarabenii, ca 
o parte indistructibilă a românimii, 
vorbesc limba română, în pofida unor 
anomalii, schimonosiri provocate 
de vitregiile sorții. Conştientizarea 
axiomei este o condiţie primordială a 
păstrării noastre nu numai ca naţiune, 
dar şi ca speţă umană. 

— Se spune că traducerea este 
o formă a literaturii, deoarece un 
profesionist care tălmăceşte, de fapt 
creează. Ce loc ocupă această „for- 
mă” în „conţinutul” preocupărilor tale 
literare, culturale? 

— Traducerile constituie o parte 
solidă a lecturilor mele, aşadar, ele- 
s un component al alcătuirii mele 
intelectuale. Incă din anii de şcoală 
îmi puneam întrebarea cine şi cum 
face o tălmăcire pe care o citeşti ca 
pe o scriere originală. Ţin minte, mi- 
am pus această întrebare după ce 
citisem Cei trei muschetari, o ediţie 
de Bucureşti. Mai tîrziu am început 
să fiu atent la numele traducătorilor, 
dîndu-mi seama că ei sînt în fond 
nişte coautori. La facultate, am scris 
două teze de an la disciplina Teoria 
şi practica traducerii, sub îndrumarea 
unui om şi profesor de excepţie care 
a fost lon Dumeniuk. Curios, dar chiar 
dacă analizam calitatea traducerii 
unor texte cu caracter social-politic, 
simţeam tot mai mult tentaţia de a 
transpune literatură artistică. După 
absolvire, am tradus o nuvelă pe care 
o citisem într-o revistă de la Sofia 
şi-mi plăcuse mult. Se numea O zi 
de milioane şi relata cu un umor fin 
drama unui intelectual suprasolicitat 
de rutina muncii de birou. l-am arătat-o 
maestrului Igor Creţu, pe care-l vizita- 
sem ca să-mi exprim admiraţia pentru 

transpunerile sale adunate în volumul 
Din poeţii lumii. Mi-a binecuvîntat-o, 
cu anumite obiecţii, evident, şi i-a dat 
manuscrisul lui lon Gheorghiţă, un 
excelent tălmăcitor din ucraineană şi 
din rusă, care pregătea o antologie 
de traduceri din literaturile slave — 
Panorama (Chişinău, 1977). Astfel 
am debutat în arta traducerii, care e, 
de fapt, o artă a replămădirii, este chiar 
iscusinţa de a intra în pielea autorului 
pe care te apuci să-l tălmăceşti. Atunci 
nu-mi puteam imagina că voi traduce 
zeci de nuvele şi poeme, ba chiar şi 
patru romane, din diferite limbi. Cînd 
am isprăvit ultima traducere — Cine 
răspîndeşte anecdote, un extraordi- 
nar microroman de scriitoarea estonă 
Lilli Promet, i-am mărturisit cuiva că 
mi-e atît de dragă această tălmăcire, 
de parcă ar fi lucrarea mea, ca şi cum 
aş fi scris-o chiar eu. Constatarea am 
repetat-o într-o convorbire cu apreci- 
atul tălmăcitor Pavel Starostin, la care 
dînsul mi-a spus: „Să ştii că ai ajuns 
la condiţia indispensabilă unui tradu- 
cător care nu traduce pur şi simplu, ci 
re-creează...”. De-i aşa, de nu-i aşa... 
cert e că magia traducerii mă mai ob- 
sedează. Nu pot să nu menţionez şi 
acest amănunt: am fost primit în Uni- 
unea Scriitorilor încă în 1989 tocmai 
ca traducător, deşi, fireşte, îşi făcuse 
efectul şi Indreptarul de citire/scri- 
ere cu litere latine. Oricum, pentru 
această afiliere, poate unica de care 
sînt mîndru, îi port mereu recunoştinţă 
maestrului Aureliu Busuioc, cel care 
mi-a dat o recomandare surprinzător 
de frumoasă. 

— Am citit în revista BASARABIA 
cîteva nuvele semnate de tine. M-au 
impresionat şi emoţionat extraordinar 
de mult. De ce nu editezi o carte de 
proză scurtă? Sînt sigură că o ase- 
menea apariţie editorială ar aduce un 
suflu nou în această specie literară 
puțin de tot explorată în Basarabia. 

— Am avut cîteva cazuri cînd am 
scris proză căci, parcă ţinînd cont de 
un precept enunțat de Rainer Maria 
Rilke în Scrisori către un tînăr poet, 
nu puteam să nu le scriu, subiectele 
parcă se cereau înşirate pe hîrtie. Din 
păcate (sau poate — din fericire?!), nu 
am avut prea de multe ori asemenea 
stări şi nici toate scriiturile nu mi-au 
părut reuşite, din care motiv pe unele 


le-am aruncat la coş. Cîteva bucăţi 
de proză le-am rătăcit prin diverse 
gazde, altele, iată, au dispărut re- 
cent, o dată cu calculatorul ce mi-a 
fost furat... Astfel că nu am debutat 
în proză din două motive: a) că nu 
mi-am propus acest scop la modul 
serios şi b) că nu am avut materialul 
necesar, în viziunea mea, pentru o 
carte cît de cît reprezentativă. 

— Am aflat că vrei să editezi un 
nou dicţionar de nume proprii, o carte 
despre laureatii Premiului Nobel pen- 
tru literatură, un volum de cultivarea 
limbii şi o carte despre personalităţile 
pe care le-ai cunoscut pe parcursul 
vieţii. Referindu-ne la ultimul proiect, 
te rog, să ne povesteşti cum l-ai 
cunoscut pe distinsul om de cultură 
Raoul Şorban şi pe Preafericitul 
Vazghen? 

— Mi-ai enumerat exhaustiv 
proiectele editoriale... mă gîndesc 
acum de voi ajunge vreodată să vor- 
besc despre ele şi ca despre ceva 
realizat deja! 

Mi-aş dori poate cel mai mult 
cartea despre oamenii pe care am 
avut norocul să-i cunosc — pe doi 
dintre ei i-ai şi numit. L-am cunoscut 
pe Preafericitul Vazghen, Catolicosul 
tuturor armenilor, la reşedinţa sa de la 
Ecimiadzin, nu prea departe de Ere- 
van, dacă mergi spre muntele Ararat, 
acolo unde s-a oprit Arca lui Noe. De 
trei ori am fost în audienţă la el, cu 
delegaţii din România, şi de trei ori 
mi-a fost dat să aud acelaşi preambul 
al său: „Mă bucur nespus de mult să 
vorbesc dulcea noastră limbă româ- 
nească...”. Acest păstor spiritual deo- 
sebit de iubit al armenilor era originar 
din Bucureşti şi nu a încetat niciodată 
să-şi iubească baştina, ţara şi poporul 
de unde se ridicase. In preajma lui 
Vazghen am simţit o miraculoasă tre- 
cere în altă stare, în altă dimensiune, 
probabil în cea a sacrului... Cît despre 
prof. Raoul Şorban, această legendă 
vie a vredniciei româneşti... l-am fost 
ghid şi translator în nişte mari muzee 
din Rusia, la Moscova şi Petersburg, 
unde venise cu studenţi de la Institutul 
de Arte „Nicolae Grigorescu”. Am avut 
cu el mai multe discuţii sincere, confi- 
denţiale, îndelungate, care ne-au făcut 
prieteni buni de-a lungul atîtor ani deja. 
E o mare fericire să ai un asemenea 

prieten, care se poate ataşa şi te pre- 
dispune la un ataşament puternic, în 
pofida diferenţei de vîrstă sau de pre- 
gătire, în ciuda distanțelor şi scurgerii 
anilor. l-am scris foarte multe scrisori 
la care mi-a răspuns cu o corectitudine 
greu de imaginat, i-am trimis mai multe 
telegrame — inclusiv astă toamnă, cînd 
a împlinit 90 de ani, dar iată că încă nu 
m-am putut mobiliza să scriu un articol 
despre acest om cu adevărat de ex- 
cepţie. O voi face însă neapărat cît mai 
curînd, unde mai pui că frumoaselor 
amintiri de la prima noastră întîlnire, din 
1976, s-au suprapus atitea alte impresii 
extraordinare, atitea lecţii de omenie şi 
de dragoste de Neam, pe care mi le-a 
dat discret, dar continuu, fiul celui care 
a scris muzica pentru piese devenite 
populare ca „Mai am un singur dor”, 
„Pe lîngă plopii fără soţ”, „Pocnind din 
bici pe lîngă boi” ş.a. 

— Am observat că eşti îndrăgos- 
tit de poezia lui lon Caraion şi Nichita 
Stănescu. Pe ultimul, se pare, ai avut 
norocul să-l cunoşti... 

— Cum ai adus vorba de poezie, 
fac o mică rectificare. Eminescu este 
creatorul despre care aş spune „că nu 
mă mai satur niciodată”, şi nu numai 
de poezia sa, dar de tot ce a scris: 
şi proză, şi publicistică, şi însemnări 
răzlețe pe file de carnete sau chiar 
de cărţi. Da, l-am văzut pe Nichita 
Stănescu şi am schimbat cîteva vorbe 


A 


cu el în anul cînd l-au putut cunoaşte 
mai mulţi basarabeni — în toamna lui 
1976, cînd era la Chişinău un festival 
al poeziei din ţările comuniste. A recitat 
la Filarmonică poemul Nimic nu este 
altceva şi, ca şi mulţi alţii, eram con- 
vins că ne spune nouă, basarabenilor, 
acest fantastic crez poetic. Am putut 
intra la el, în hotelul Codru, cu o co- 
legă de facultate, Aurica Sîrbu, şi cu 
nişte flori, datorită poetei letone Daina 
Avotina, care, după explicaţiile de 
rigoare, ne-a introdus în hotel pentru 
a-i lua, chipurile, un interviu ei. Nu pot 
uita nici acum gestul lui Nichita, însotit 
de un fel de fluierat: un rotocol făcut 
cu mîna peste pereţii camerei unde 
stătea, o aluzie clară la microfoanele 
instalate în camera sa. Apoi l-am văzut 
seara la gară, mergea de la Chişinău 
la Moscova, nu la Bucureşti. Atunci 
am cunoscut-o mai îndeaproape şi pe 
Leonida Lari... In anul de graţie 2000 
am avut fericita ocazie să-l cunosc la 
„Focul din vatră” pe maestrul Gheor- 
ghe Zamfir, pe care-l admiram încă 
din şcoală şi tot de atunci ştiam că-s 
născut în aceeaşi zi cu el, ba şi cu 12 
ani mai tîrziu, adică sub acelaşi semn 
zodiacal. E dintre acei artişti care ştiu 
a fermeca nu numai prin măiestrie, 
dar şi prin vorbă. După acea discuţie, 
la încheierea concertului său, m-am 
gîndit că, dacă nu mi-a fost dat s-o 


Cu Vasile Şoimaru şi primitoarea gazdă, Raoul Şorban, în casa din Bucureşti 


a distinsului profesor, situată între Piaţa Chişinău şi Piaţa Brâncuşi 

văd pe Maria Tănase, vizitîndu-i doar 
mormîntul la cimitirul Bellu, iar de Geor- 
ge Enescu — m-am simţit aproape în 
casa-muzeu, iată că Dumnezeu mi-a 
prilejuit o întîlnire măcar cu acest zeu 
al muzicii noastre... 

— Ce loc ocupă publicistica în 
activitatea ta multidimensională? 

— Un loc central, fără doar şi poa- 
te. Mi-am dorit mult să devin ziarist şi 
cred că marea mea dorinţă s-a împlinit. 
Am scris sute şi sute de materiale 
gazetăreşti şi am adus de multe ori 
bucurie protagoniştilor sau cititorilor, 
dar am trăit şi eu destule satisfacţii 
datorită acestei munci. Am asistat la 
naşterea unui ziar de excepţie — GLA- 
SUL din 1989 — şi probabil de aceea 
mi-a fost dat să asist, la începutul lui 
2001, şi la funeraliile altei publicaţii, 
la care am ţinut - MESAGERUL. 
Am investit multă energie şi suflet în 
acest ultim ziar, care fiind, totuşi, de 
partid, a devenit, aşa cum îl apreciau 
mulţi, mai presus de toate, o tribună 
a românismului şi o publicaţie de 
cultură. Probabil că tocmai datorită 
acestui fapt, fiind făcut de o mînă de 
oameni, în condiţii cu totul precare, 
a ajuns să aibă un tiraj record la noi, 
vreo 25 mii de exemplare. 

— Ai contabilizat vreodată cite 
articole ai scris în presă sau cite cărţi 
ai redactat-creat? 

—A trebuit să fac un fel de con- 
tabilizare a muncii mele de creaţie, 
cînd mi s-a solicitat de la Calendarul 
Naţional — fiind o sursă de referinţă, 
preferă să opereze cu date cît mai 
exacte. Ei bine, am cinci cărţi tipărite, 
alte cinci s-ar putea să le tipăresc 
mai devreme sau mai tîrziu! Am 
scris-publicat circa o mie de articole, 
am pregătit-prezentat cîteva sute de 
emisiuni radiofonice şi TV. Am tradus 
peste 20 de cărţi (inclusiv patru roma- 
ne), am redactat nu mai puţin de 60 
de cărţi, inclusiv vreo 10 dicţionare şi 
enciclopedii. Statisticile, evident, pot 
fi înşelătoare, dar ştiu că, dacă mi s-ar 
cere să aleg cîte ceva — ca deosebit 
de valoros pentru epoca în care tră- 
im —, cu certitudine aş avea ce alege 
fără a mă ruşina pentru cele scrise. 

— Ai şi dezamăgiri, să zicem, 
în ceea ce priveşte clasa politică de 
la noi... 


— In 1988-1989 mişcarea de 
renaştere naţională de la noi o avea 
drept model pe cea din Ţările Baltice. 
Cu timpul, însă, modelul baltic a fost 
dat uitării, poate că nu a mai putut 
fi asimilat... Acum balticii sînt prea 
departe de noi, dar oricum, avem 
ce învăţa de la ei. Observati, însă, 
că ni se impune un singur model, un 
singur exemplu „demn de imitat”: cel 
rusesc. În opinia mea, e tocmai mode- 
lul de care trebuie să ne ferim. Avem 
agonia noastră, la ce ne-ar mai servi 
un surplus de agonie de împrumut? 

La întrebarea ce m-a dezilu- 
zionat mai mult la politicienii noştri, 
răspund fără ocolişuri: lipsa de 
sinceritate în ce priveşte ideea na- 
ţională, românismul. In unele cazuri 
am putea vorbi chiar de o lipsă de 
omenie, în altele — de nişte profitori 
de românism. Dar şi un egoism cras, 
o lăcomie înspăimîntătoare... Puse cap 
la cap, iată şi cîteva din principalele 
motive ale dezamăgirii generale, ale 
unei stări de apatie şi lehamite ce poate 
fi observată masiv printre conaţionalii 
noştri care au venit sinceri, cu sufletul 
curat, în Piaţa Victoriei, la primele Mari 
Adunări Naţionale. 

— Ce poţi să ne spui despre 
conştiinţa ta individuală? Eşti împă- 
cat cu sine? Probabil anume pentru 
românismul tău sincer şi argumentat 
ai credibilitate în faţa opiniei publice... 

— Imi vine foarte greu să-mi dau 
o notă mie însumi, chiar fiind încura- 
jat cu o apreciere atit de frumoasă 
privind credibilitatea mea. Ştiu bine 
că nu am făcut — cel puţin în scrisul 
meu! — nimic împotriva conştiinţei 
mele, care coincide, în multe privinţe, 
cu crezul unui număr mare de oameni 
vrednici din neamul meu, din preajma 
mea, sau pe care am avut şansa să-i 
cunosc. Conştient sau intuitiv, am 
respectat preceptul biblic de a nu face 
rău altuia şi cred că aceasta nu-i puţin 
într-o epocă şi într-o lume bulversate, 
ca cele în care trăim. 

— Am remarcat la tine un profund 
sentiment pentru neamul din care te 
tragi, pentru mama care te-a învăţat să 
citeşti cu litere latine, pentru tatăl tău 
care a făcut armata sub Antonescu, 
pentru surorile tale inteligente, cu dra- 
goste de carte, chiar dacă sînt ţărance. 


Aniversări 

Ce vrei să ne spui despre neamul 
Pohilenilor de la Floreşti? 

— Norocul meu cel mare a în- 
ceput acasă, în familia în care am 
crescut, alături de trei fraţi şi cinci 
surori. Nu am auzit acasă certuri, 
înjurături, chiar şi a ridica vocea într-o 
convorbire se considera un semn de 
impoliteţe. Am avut o mamă blîndă, 
marcată mult de credinţa ei sinceră 
şi adîncă în Dumnezeu. Un tată dur, 
dar nespus de vrednic, măcar şi de 
aceea că ne-a învăţat să fim demni 
în orice împrejurare. Nici mama, nici 
tata nu i-au avut la inimă pe ocu- 
panţi, nu le-au acceptat nici limba, 
nici apucăturile, — cu atît mai puţin 
regimul adus de aceştia pe tancuri. 
Totodată, însă, aveau un ataşament 
simplu, firesc, dar puternic pentru tot 
ce-i românesc — de la alfabetul latin 
şi muzica populară pînă la domnitori 
şi regi, de la mănăstirile lui Ştefan cel 
Mare pînă la Cernăuţi şi porţiunea 
de litoral al Mării Negre date de ruşi 
Ucrainei. Mama avea o memorie 
ieşită din comun în materie biblică, 
la istorie şi geografie. Arăta pe harta 
României socialiste, ca un orb, lo- 
curile unde se aflau — fără a mai fi 
indicate — cele mai însemnate mă- 
năstiri. Odată, ne-a zis: „Dar harta 
asta nu-i bună.... Cînd învăţam eu 
la şcoală, România era pe hartă ca o 
pîine, ca un soare, iar acum e ruptă... 
au rupt-o păgiînii...”. Aceste atitudini 
ale părinţilor ni s-au transmis, ni s-au 
împlîntat în suflete şi în minţi. 

— Ai avut pe parcursul anilor 
mai multe invitaţii de a te stabili în 
Ţară sau peste hotare. Ce te-a făcut 
să rămii acasă, în această mizerie 
care se lățeşte tot mai mult peste noi, 
basarabenii? 

— Nu am plecat de aici, pentru 
că aici m-am crezut util, iar în con- 
secinţă — aici m-aş putea realiza cel 
mai bine, cu mai multă eficienţă. La o 
adică, puteam să merg şi undeva mai 
departe, în Vest, mi-aş fi găsit şi acolo 
un rost, dar la ce bun? Un om cu pre- 
gătirea mea, cu o trăire atît de acută 
a sentimentului naţional nu se poate 
realiza decît acolo unde s-a născut şi 
s-a format. Cît priveşte o eventuală 
plecare peste Prut... Unii abia aşteap- 
tă să plecăm cit mai mulţi de aici — în 
dreapta Prutului; o, cum îşi mai do- 


resc şovinii ruşi golirea Basarabiei de 
români! Un foarte bun prieten îmi tot 
repetă principiul: să plecăm de aici 
ultimii, cu tot cu pămînturi! Eu aş zice 
mai puţin metaforic: să rezistăm cît 
putem aici. Dacă plecăm, lăsăm totul 
unor nechemaţi, să scuipe în fîntînile 
făcute de părinţii noştri, în icoanele zu- 
grăvite cu chipuri inspirate de ţărani şi 
tărance de la noi, să arunce pe ruguri 
culorile Tricolorului şi matriţele cu al- 
fabetul latin! Cea mai timidă prezenţă 
românească aici îi face pe venetici să 
tresară, amintindu-le că se află în casă 
străină şi că trebuie să se comporte ca 
un oaspete, ca un pasager, nu ca un 
stăpîn. lată doar cîteva raţiuni care mă 
ţin aici — chiar şi cînd starea de lucruri 
devine desperată! — şi pentru care îi 
îndemn şi pe alţii să nu părăsească 
vatra strămoşească. 

— Ai o dorință despre care ai 
prefera să vorbeşti numai în şoaptă 
sau, eventual, eufemistic? 

— M-am născut într-un stat ce 
nu mai există. Trăiesc, iată, de 12 ani 
într-un stat cu o existenţă şubredă, in- 
certă, oricît de multam vrea ca el să fie 
puternic şi prosper. Mi-aş dori să ajung 
a trăi într-un stat a cărui existenţă să nu 
fie pusă de nimeni la îndoială şi despre 
care aş putea spune sus şi tare: este 
Ţara mea dragă, pentru că vitalitatea ei 
mă bucură, ea aduce bucurii şi altora — 
multor milioane de conaţionali. 

— Dragă Vlad Pohilă, îți mul- 
țumesc mult pentru cafele şi pentru 
interviu. Sînt bucuroasă că ai găsit timp 
liber de această mică lucrare pentru 
prestigioasa revistă LIMBA ROMANA. 
La mai mult şi la mai mare sau cum îţi 
place ţie să spui — SA-ŢI DEA DOM- 
NUL TOT CE-ŢI DOREŞTI. Un înţelept 
zicea că tinereţea ne este dăruită, bă- 
trineţea, însă, trebuie cucerită, căci altă 
formă de a trăi mai mult pur şi simplu 
nu există. Din acest punct de vedere 
îti doresc să ai succes încă vreo 50 de 
ani înainte, alături de cei dragi. 

— Mulţumesc pentru căldura 
emanată în aceste ore lungi de con- 
vorbire. Acest dialog a fost posibil şi 
datorită faptului observat de tine: am 
nişte prieteni şi colegi de redacţie de-a 
dreptul extraordinari... Să nu utăm însă 
că nu ar fi fost nimic de noi, de mine 
inclusiv, de nu erau acei 22 de ani de 
aflare a Basarabiei în componenţa 

României Mari, de nu existau bărbăţia la est de Prut o permanenţă, cînd 


şi sacrificiul multor înaintaşi — patrioţi, pîlpîind, cînd răbufnind, dar oricum, 
naţionalişti, numiţi-i cum vreţi — de-a o prezenţă mereu vie.Deie Domnul 
lungul anilor de ocupaţie sovietică, să trăim cît trebuim — cît mai mult, cît 


deoarece ideea românească a fost mai mulţi... 


[i a É 
Ei 
Văzut în 1976 de ochiul unei pictoriţe din Satu Mare 


Este mai mult decit semnificativ faptul că acest jubileu — 50, un în- 
semn concludent al împlinirii spirituale şi de creaţie, îl găseşte pe Vlad 
Pohilă la Limba Română. Cu certitudine, e o mişcare a sinelui spre sine, 
o regăsire a sa în lumea cuvintelor, în miezul verbului matern, pe care-l 
simte subtil şi-l exprimă fluent, plastic, convingător. Ilustrative din acest 
punct de vedere sînt eseurile, tableta, prezentările din numărul curent, ca 
şi din cele precedente şi, sperăm, din multele ce vor urma. 

Dragă Vlad, îţi dorim să rămii încă mulţi-mulţi ani în această lume a 
autenticelor valori, pe care ştii să le alegi cu exigenţă şi competenţă. O 
lume cu deschidere spre universalitate, în care te simţi bine şi neînşelat 
în aşteptările tale. Realizările să-ţi fie pe potriva aspirațiilor şi să-ţi urmezi 
calea de la o descoperire de frumos şi peren — spre altele noi, nesfirşi- 
te... La cele multe cu care te-a înzestrat Dumnezeu, îţi dorim sănătate şi 
veşnica Lui îngăduinţă şi ocrotire. 

Cu toată dragostea — 
Noi, colegii de la revista Limba Română. 


Puncte de reper 

SOLUŢII ŞI OPŢIUNI 
PRIVIND UNIREA 
BASARABIEI 

CU ROMÂNIA ÎN 1918 


Pe parcursul ultimilor 80-85 de 
ani, adică din perioada interbelică şi 
până în prezent, în spaţiul românesc 
au apărut zeci şi sute de monografii, 
broşuri, articole, culegeri, albume 
dedicate Unirii ținutului basarabean 
cu Regatul Român:. Astfel de lucrări 
cu siguranţă că vor mai apărea, poate 
că în număr şi mai mare, pentru a 
restabili irevocabil adevărul privind 
Unirea, adevăr care a fost şi continuă 
să fie denaturat de către urmaşii şcolii 
istorice sovietice. 

Aşadar, problema, în ansam- 
blu, şi-a găsit o amplă reflectare în 
istoriografia naţională. Acest fapt, 
evident, ne scuteşte de necesitatea 
de a repeta nişte adevăruri cunoscute 
în legătură cu pregătirea şi înfăptuirea 
istoricului act de la 27 martie 1918, 
concentrându-ne atenţia asupra unor 
aspecte aparte ale problemei, să 
zicem, asupra soluţiilor şi opţiunilor 
privind realizarea Unirii ținutului cu 
Patria-mamă, ce se cristalizaseră în 
perioada respectivă de timp în soci- 
etatea basarabeană. 

Chiar de la bun început e nece- 
sar a menţiona că, spre mijlocul lunii 
martie 1918, în societatea basara- 
beană se conturase câteva viziuni 
privind înfăptuirea Unirii cu România 
a mult pătimitei provincii. 

Una dintre ele, cea a marilor 
proprietari agricoli (P. Sinadino, N. 
Botezatu, S. Covaliotti, Gh. Gonata 
ş.a.), consta în realizarea Unirii ex- 
clusiv în baza dreptului istoric, fără 
concursul Sfatului Ţării, care, în viziu- 
nea marilor moşieri, urma chiar să fie 
imediat dizolvat?. Această propunere, 
însă, nu a întrunit atunci, după cum 
se subliniază şi în literatura istorică, 
„un suport cât de cât semnificativ”3. 


Un alt punct de vedere privind 
înfăptuirea Unirii Basarabiei consta 
în alegerea unei Adunări Populare 
(Constituante) basarabene, care 
s-ar fi pronunţat, fără echivoc, pentru 
revenirea provinciei la sânul Patriei 
istorice. In ordinea respectivă de idei, 
e necesar de a sublinia că, la 2 martie 
1918, Sfatul Ţării a şi luat în dez- 
batere un proiect privind Adunarea 
Populară (Constituantă) a Republicii 
Democratice Moldoveneşti, care a 
fost, însă, retransmis (tot atunci) 
pentru examinare suplimentară unor 
comisii parlamentare“. 

In sfârşit, cea de-a treia soluţie 
în chestiunea Unirii Basarabiei consta 
în realizarea înălţătorului act de jos, 
prin intermediul zemstvelor judeţene 
(organe ale autoadministrării locale), 
„împuternicite, — după cum scrie 
istoricul Gheorghe Cojocaru, — să 
ceară Sfatului Ţării trimiterea unor 
delegaţii reprezentative la laşi, care 
să prezinte decizia de unire înaltelor 
oficialități române”. De remarcat că 
anume această modalitate de înfăp- 
tuire a Unirii teritoriului dintre Prut şi 
Nistru cu Ţara, în condiţiile de atunci, 
era considerată cea mai potrivită. Cu 
atât mai mult cu cât, deja în primele 
zile ale lunii martie 1918, zemstvele 
judeţene se implicaseră, în cel mai 
direct mod, în mişcarea unionistă din 
provincie. 

Bunăoară, pe data de 2 martie 
1918, un grup de 18 ţărani-agricultori, 
membri ai zemstvei judeţului Bălţi (lon 
Scobioală, lon Cazacenco, Simion 
Ciobanu, Vasile Costică, Gheorghe 
Popovici, Vasile Focşa, Gheorghe 
Ciobanu ş.a.), au cerut ca în cadrul 
adunării generale a zemstvei să fie 
de urgenţă pusă la vot propunerea 
lor privind Unirea Basarabiei cu Ro- 
mânia, iar rezultatul votului „să fie 
trimis fără întârziere Sfatului Ţării din 
Chişinău pentru ca acesta, ascultând 
glasul nostru, să hotărască în grabă: 
sfânta, mântuitoarea, mult dorita şi 
vecinica noastră unire cu ţara-mamă, 
România...”$. A doua zi, adică la 3 
martie 1918, în baza cererii celor 18 
membri ai zemstvei judeţului Bălţi, 
adunarea generală a acestei zemstve 
adoptă cu unanimitate de voturi ur- 
mătoarea hotărâre: „... Ţinând seama 

că în unire stă puterea şi că unde-s 
doi puterea creşte; ţinând seama că 
timp de 19 veacuri Basarabia a fost 
totdeauna un trup cu Moldova de pe 
dreapta Prutului; ţinând seama că în 
1812... Basarabia a fost smulsă, fără 
consimţământul ei, de la trunchiul 
etnografic al naţiunii sale de origine... 
Proclamăm astăzi, în mod solemn în 
faţa lui Dumnezeu şi a lumii întregi că 
cerem unirea Basarabiei cu Regatul 
României...”. 

De menţionat că ziarul Cuvânt 
moldovenesc, care a publicat inte- 
gral hotărârea respectivă, descriind 
atmosfera deosebită ce se crease 
pe 3 martie 1918 în sala de şedinţe 
a zemstvei bălţene, specifică: „Pre- 
şedintele adunării zemstvei, punând 
la vot marea dorinţă, ea a fost primită 
cu mare însufleţire şi au fost date 
pentru dânsa toate glasurile. Toată 
adunarea zemstvei a izbucnit în stri- 
găte de «Ura», «Trăiască unirea cu 
România». Corul ... a cântat Pe-al 
nostru steag e scris unire, stârnind o 
mare însufleţire”?. 

In contextul dat, ar mai fi de 
adăugat că valorosul document adop- 
tat la 3 martie 1918 de organul auto- 
administrării locale din judeţul Bălţi a 
fost discutat şi întru totul încuviinţat la 
adunarea din 4 martie a obştimii ora- 
şului, unde a rostit un discurs şi unul 
din liderii locali ai Partidului Naţional 
Moldovenesc D. Vrabie?. 

Urmând exemplul zemstvei 
din Bălţi, la 13 martie 1918, zemst- 
va județului Soroca adoptă şi ea în 
cadrul adunării generale o hotărâre 
în favoarea Unirii Basarabiei cu 
România, care se încheia cu urmă- 
toarele cuvinte: „Facem apel la Sfatul 
Ţării şi la toate adunările constituite 
din întreaga Basarabie, de la Hotin 
până la Ismail, să se unească prin 
votul lor la moţiunea noastră şi să 
trimită delegaţiuni cu reprezentanţi 
din toate adunările regionale şi pro- 
prietare pentru a depune la picioarele 
Tronului României omagiile noastre 
de devotament şi credinţă către Re- 
gele Ferdinand l-iu, Rege al tuturor 
românilor”10. 

E tocmai momentul să subliniem 
că, în vederea accelerării procesului 
Unirii, hotărâri similare cu cele adop- 


tate de zemstvele judeţelor Bălţi şi 
Soroca erau pe cale să ia şi zemstvele 
tuturor celorlalte judeţe basarabene. 
Aceasta, însă, precum se ştie, nu 
s-a întâmplat. De ce? Răspunsul e 
următorul: speriaţi de-a binelea de 
amploarea mişcării unioniste din ţinut, 
deputaţii minoritari din Sfatul Ţării, pre- 
cum şi unii din Fracţiunea ţărănească, 
în cadrul şedinţei legislativului din 16 
martie 1918, au cerut în mod catego- 
ric arestarea şi pedepsirea aspră a 
membrilor zemstvelor judeţelor Bălţi şi 
Soroca pentru adoptarea cunoscutelor 
decizii în favoarea Unirii Basarabiei 
cu România. In acest sens, numai cât 
face cuvântarea lui Gavriil Buciuşcan, 
membru al Fracţiunii ţărăneşti, care a 
declarat că, anume din cauza pasului 
întreprins de cei de la Bălţi şi Soroca, 
Ucraina a înaintat pretenţii teritoriale 
faţă de Basarabia”. 

Bineînţeles că deputatului Bu- 
ciuşcan i s-a dat riposta cuvenită 
(cu atât mai mult cu cât pretenţiile 
Ucrainei, la care s-a referit dânsul, au 
fost formulate încă în luna februarie!? 
şi nu aveau cum să fie generate de 
declaraţiile adoptate în respectivele 
judeţe), dar conducerea Sfatului 
Ţării s-a văzut, totuşi, nevoită să re- 
acţioneze la interpelările deputaţilor 
minoritari şi ale celor din Fracţiunea 
ţărănească, interzicându-le oficial 
celorlalte zemstve din ţinut să se 
mai pronunţe în problema unirii şi 
avertizându-le că, în caz contrar, ele 
riscau să fie „pedepsite”:*. lată de ce 
aceste zemstve, spre deosebire de 
cele din Bălţi şi Soroca, n-au reuşit 
să adopte hotărârile lor în acest sens. 
Totodată, e necesar de a sublinia că, 
în pofida interdicţiilor şi avertizărilor 
Sfatului Ţării, la 25 martie 1918, încă 
una dintre ele, cea din Orhei, „...a vo- 
tat, — după cum se afirmă în literatura 
de specialitate, — o hotărâre de unire 
a Basarabiei cu România”!. 

Insă nu numai zemstvele, ci şi 
reprezentanţii celor mai diferite cate- 
gorii ale populaţiei (soldaţi, studenţi, 
ţărani, învăţători etc.) îşi manifestau, 
în perioada respectivă de timp, do- 
rinţa de a se uni cu Ţara. „Unirea au 
dorit-o toţi românii din Basarabia”, 
scrie, spre exemplu, în una din lucră- 
rile sale Ştefan Ciobanu. 

Aşadar, Unirea din 27 martie 
1918 a ținutului cu Patria-mamă, care 
a încununat o îndelungată perioadă 
de aprigi lupte ale românilor basa- 
rabeni pentru unitatea naţională, a 
fost realizată, totuşi, de către Sfatul 
Ţării, dar nu de zemstve şi nici de o 
Adunare Populară (Constituantă) ba- 
sarabeană. Faptul este absolut firesc 
şi pe deplin explicabil, deoarece, pe 
de o parte, interzicându-le zemstvelor 
judeţene, în cadrul şedinţei din 16 
martie 1918, de a se mai pronunţa în 
problema unirii, iar pe de alta, sublini- 
ind (la aceeaşi şedinţă) că „aceasta 
ţine în exclusivitate de competenţa... 
Sfatului Țării”, parlamentul de la 
Chişinău, printr-o procedură de- 
mocratică, a modificat prevederea 
declaraţiei de independenţă din 24 
ianuarie 1918 privind prerogativele 
exclusive ale preconizatei Adunări 
Populare (Constituante) provinciale 
de a decide în chestiunea statutului 
Republicii Democratice Moldoveneşti 
(Basarabiei) şi a relaţiilor ei cu alte 
state. „Acest drept a fost transferat 
în mod legal instituţiei legislative 
existente — Sfatului Ţării":”, care nu 
a ezitat de a-l traduce, în scurt timp, 
la 27 martie 1918, în viaţă. 

1. Enumerăm doar câteva din aces- 
te lucrări: Regele Ferdinand | şi Unirea 
Basarabiei. — Chişinău, 1939; Unirea Ba- 

PENTRU UN CRITERIU 
ŞTIINŢIFIC 
ÎN DOMENIUL 
PERIODIZĂRII ISTORIEI 


Este un lucru ştiut, un bun câş- 
tigat că ISTORIA -— istoria societăţii 
omeneşti — a devenit o ştiinţă socială/ 
socio-umană, precum şi o disciplină 
didactică îndreptăţită să-şi ocupe şi 
să-şi consolideze un loc dintre cele 
mai importante pe toate treptele de 
învăţământ şi educaţie, ajungând, 
cum atât de bine i s-a spus, „călă- 
uza vieţii”, din „momentul” în care 
şi-a constituit, apoi şi-a perfecţionat 
continuu metodologia pe cele două 
planuri: ştiinţific şi didactic. 

Ne-am obişnuit prea mult cu ide- 
ea că numai epoca modernă a adus IS- 
TORIEI „statutul” de ştiinţă şi a impus-o 
ca disciplină didactică. Or, dacă gân- 
dim atent şi profesional, ISTORIA şi-a 
avut acest „statut” pe toate treptele de 
dezvoltare a societăţii umane, în toate 
epocile, în conformitate cu conştienti- 
zările şi exigenţele respectivelor epoci, 
începând cu cultul strămoşilor din Evul 
Timpuriu. lar din Antichitate, ISTORIA 
şi-a formulat postulate metodologice, 
precum: „Istoria este călăuza vieţii” 
sau istoria trebuie scrisă „fără ură şi 
părtinire” şi altele. 

In derularea ISTORIEI, o pre- 
ocupare foarte importantă a celor 
care i s-au consacrat în plan ştiinţific 
şi didactic a fost, precum se ştie, 
periodizarea acesteia, atât pentru a 
surprinde cât mai exact şi mai sintetic 
esența realităţilor naţionale sau mai 
generale (zonale, planetare) în succe- 
siunea lor în timp, cât şi pentru o mai 
bună orientare în această succesiune. 

Era firesc ca primul criteriu de 
periodizare a ISTORIEI să fie cel cro- 
nologic-evenimenţial, deci în funcţie 
de timpul istoric şi de evenimentele 


considerate majore, criteriu care încă 
se utilizează şi este îndreptăţit a fi 
aplicat. 

Astfel, precum se ştie, s-a conve- 
nitcă ISTORIAa cunoscut patru etape 
mari (întinse în timp), delimitate ori- 
entativ de anumite evenimente: Evul 
Timpuriu (concept recent introdus la 
noi de istoricul Virgil Vasilescu, pentru 
a înlocui pe cel de „comună/orânduire 
primitivă” — vezi mai departe), din cele 
mai vechi timpuri ale istoriei omeneşti şi 
până la — iarăşi s-a convenit — apariţia 
scrisului sau la apariţia Statului; An- 
tichitatea, de la limita menţionată şi 
până la „căderea” Imperiului Roman 
de Apus (476 d.Hs.); Evul Mediu, de 
la acest jalon istoric, incluzând şi o 
etapă de tranziţie, şi până la primele, 
convenite ca fiind revoluţii burgheze; 
acest ev a fost considerat ca o etapă 
de mijloc (Ev Mediu) între Antichitate şi 
Evul Modern; în sfârşit, Evul Modern, 
începând cu primele — zise — revoluţii 
burgheze, ev, etapă îndelungată, în 
plină desfăşurare şi azi. S-a propus şi 
o epocă mai nouă, zisă contemporană 
(ruşii îi spun: „cea mai nouă istorie” — 
„noveişaia istoria”). Deşi conceptul se 
utilizează, din necesitatea unei mai 
echilibrate proporţionări didactice, 
„evul” contemporan nu poate avea 
o justificare strict ştiinţifică, „jalonul” 
lui inferior trebuind să fie „mutat” în 
succesiunea generaţiilor. 

După părerea noastră, cele 
patru evuri reamintite rămân un bun 
câştigat pentru periodizarea genera- 
lă. In ce priveşte „jaloanele” şi conți- 
nutul etapelor respective (vezi şi mai 
departe), observăm că, dominând 
până relativ recent viziunea europo- 
centristă în cercetarea ISTORIEI, 
şi periodizarea a fost influenţată de 
această viziune. De aici — mai exact şi 
de aici! —, necesitatea unei regândiri. 

Istoricii, preocupaţi de surprin- 
derea şi definirea concretului istoric, 
ca şi de necesitatea punerii cât mai 
corecte a „jaloanelor” în timp, în 
funcţie şi de alte criterii, pe acestea 
le-au căutat şi identificat în cursul 
dezbaterilor ştiinţifice. Astfel, s-a con- 
venit să se utilizeze şi alte concepte/ 
noţiuni/exprimări care să surprindă/ 

să includă un concret istoric sau un 
„specific” pe treptele istoriei. 

Recent, pornind de la inadecva- 
rea expresiei de „comună primitivă”/ 
„societate primitivă” pentru prima 
mare etapă din istoria umanităţii — în 
ce priveşte ambii termeni ai expresiei: 
„comună/societate” şi „primitivă” —, is- 
toricul Virgil Vasilescu, autorul câtorva 
cărţi privind această etapă străveche 
în Spaţiul Carpatic, între care una de 
sinteză, Semiotică română, a propus 
pentru respectiva etapă expresia: 
Evul Timpuriu, fără a lega încheierea 
lui de apariţia scrisului sau a Statului. 
Tot pentru epoca străveche (Evul 
Timpuriu), cu o depăşire în continuare, 
materialul din care au fost confecţiona- 
te, în primul rând, uneltele de muncă 
şi armele, a fost convenit/acceptat ca 
definitoriu pentru esenţa respectivei 
epoci, în timp ce ierarhizarea ca şi di- 
mensiunile uneltelor/armelor, precum 
şi modul de prelucrare a materialului 
au condus la subetapizări. De aici, 
denumirile de etape, subetape, epoci, 
precum se ştie. 

De pildă, Epoca pietrei şi Epoca 
metalelor. 

In cuprinsul Epocii pietrei s-au 
identificat: 

Paleoliticul (Epoca pietrei 
vechi, cioplită), cu subetapele: infe- 
rior, mijlociu şi superior. 

Mezoliticul (Epoca de mijloc a 
pietrei), în care apar şi unelte/arme 
mici, piatră lucrată la dimensiuni mici 
(„microlitele”), după topirea calotei 
glaciare. 

Neoliticul (Epoca „pietrei noi”, 
acum şlefuită), cu trei subetape: in- 
ferior, mijlociu şi târziu. 

In cuprinsul Epocii metalelor, 
după o mai scurtă Epocă a aramei, a 
urmat Epoca bronzului (aliajul dintre 
aramă şi cositor), tot cu trei subdivi- 
ziuni (inferioară, mijlocie şi târzie) şi, 
în sfârşit, Epoca fierului cu cele două 
subetape: Hallstadt şi La Tene. 

Cu Epoca metalelor, datorită 
transformărilor sociale şi politice, s-a 
convenit ieşirea din Evul Timpuriu 
(„comuna primitivă”), cu organizarea 
sa bazată pe marea familie (matriar- 
hală, apoi patriarhală), gintă şi trib. 


Pornindu-se, de asemenea, de la 
„fixarea” unui „jalon” pe apariţia scrisu- 
lui sau a Statului, specialiştii secolului al 
XIX-lea au convenit ca marea epocă a 
pietrei să fie subdivizată în subetape ce 
s-au succedat în timp: Preistorie şi, o 
etapă ulterioară, Protoistorie, denumiri 
care, în virtutea unei inerții ce persistă 
între specialiştii epocii, se utilizează şi 
azi, deşi stadiul actual al cercetării în 
domeniu nu mai justifică menţinerea 
acestor doi termeni. 

Continuând căutarea unor noi 
criterii ştiinţifice de surprindere şi a 
altor trăsături relevante pentru Anti- 
chitate, în planul raporturilor social- 
economice, de pildă, specialiştii au 
convenit că această epocă nu mai 
poate fi numită şi sclavagistă, domi- 
nanta ei fiind considerată sclavia de 
tipul numit „clasic”, al sclavagismului 
grecesc şi roman; ce nu era „clasic”, 
se putea asimila, se putea alinia în 
vreun fel... Şi — se vede clar — tot într- 
o viziune europo-centristă. 

Pentru Evul Mediu s-a căutat 
un concept relevant în planul re- 
spectiv, acela al organizării ierarhice 
a clasei dominante — şi a fost aleasă 
feuda Occidentului european „clasic” 
(tot... clasic!); de aici, Epoca feu- 
dală, care dincolo de Europa nu se 
prea poate accepta; nici chiar pentru 
întreaga Europă! Şi s-a încercat/pro- 
pus, treptat s-a „statornicit” o „alinie- 
re” planetară după asemenea criterii 
unilaterale sau vremelnice. 

Cu referire la Evul Modern, 
specialiştii, căutând cel mai relevant 
criteriu şi cea mai potrivită noţiune de 
definire a esenței, au optat pentru ca- 
pital, adică banul investit aducător de 
profit. De aici — „societatea capitalis- 
tă”, concept şi expresie utilizate şi azi. 
Astfel, capitalul devenea „împăratul” 
şi emblema Evului Modern! Secolul 
al XIX-lea l-a impus, iar secolul XX 
l-a consolidat, în pofida „accidentului” 
comunist care a afectat, timp de 70 de 
ani, o parte a planetei, extinsă după 
40 de ani (după 1945), cu „ieşire” şi în 
secolul XXI pe zone mai mari sau mai 
mici, unde comunismul încă persistă. 

Se va fi gândit oare cineva 
dintre specialişti, atunci şi de atunci 

până azi, într-o lume a „scenariilor”, 
că noul concept putea să fie sugerat 
subtil de principalii deținători ai capi- 
talului în lume? Direct sau indirect, 
prin oamenii lor „de meserie”, prin 
filozofii lor, prin sociologii lor, prin în- 
văţaţii şi cărturarii lor, ca şi prin agenţi 
atent recrutaţi şi bine întreţinuţi, prin 
întreaga rețea mass-media, condusă 
efectiv de ei? Se va fi gândit cineva, 
dintre cercetătorii obişnuiţi şi abilitaţi 
să lucreze cu izvoarele istorice mai 
vechi şi mai noi, la parabola cu „Viţelul 
de Aur” din Vechiul Testament (vezi 
leşirea, cap. 32)? Adică la deriva 
în care minţi bolnave au împins un 
întreg popor, în Antichitate, să se 
închine la un asemenea ideal, consi- 
derat a fi deasupra Divinităţii? Legat 
de noul concept, s-a gândit cineva să 
răspundă la fundamentala întrebare 
pe care tot Antichitatea ne-a lăsat-o 
moştenire: „Cui foloseşte?”. 

După părerea noastră, era ca- 
zul să se fi gândit — şi unii chiar au 
făcut-o, dar cu mare greutate, cărţile 
lor au ajuns în biblioteci publice im- 
portante —, căci Forțe considerate 
oculte deja se pregăteau, mai intens 
din a doua jumătate a secolului al 
XVIII-lea, pentru dominaţia planetară. 
In acest scop au constituit planul stra- 
tegic şi şi-au amplificat baza logistică 
a efortului ce urma să fie declanşat. 
Mai întâi, însă, era necesar să arunce 
lumea într-o nouă criză majoră, aceea 
de a se închina din nou la acelaşi idol 
al falsei Divinităţi — capitalul, „Viţelul 
de Aur” din parabola Antichității. 

Evul Modern a venit printr- 
un proces de renaştere — cum s-a 
spus —, respingând servajul şi tota- 
litarismul (absolutismul) medieval, 
afirmând libertatea, egalitatea, drept- 
atea; astfel el generalizase contractul 
între oameni, liberi să-l încheie sau 
să nu-l încheie dacă nu-l consideră 
benefic; dăduse probe evidente, de 
mare forţă, ale superiorităţii/ascen- 
dentului spiritului asupra materiei, în 
pofida unor „dereglări în domeniu” (de 
la David Ricardo până la materialiştii 
contemporani); în secolul XIX, dar 
mai ales cu biruinţa de la începutul 
secolului XX, se deschisese efectiv 


o Eră nouă, a naţiunilor şi a Statelor 
naţionale, după destrămarea unor 
mari imperii „istorice”. De ce, de pil- 
dă, cercetătorii nu i-au spus Evului 
Modern —- Evul/Epoca naţiunilor? 
Sau Societatea libertăţii şi egalităţii? 
Sau a democraţiei? Sau a dreptăţii 
sociale? Faţă de încătuşarea antică 
şi medievală a omului, a majorităţii 
oamenilor, de ce nu i-au spus Epoca/ 
Societatea/Evul descătuşării omului? 

Nu! Specialiştii de autoritate 
i-au spus, sec, Societatea capita- 
listă. Şi ea urma să implementeze 
principiile şi devizele frumoase ale re- 
voluţiilor moderne, pentru bunăstarea 
oamenilor, a cât mai multor oameni, 
a tuturor oamenilor. 

Evul Modern începuse bine, 
cu principii şi lozinci excepţionale, 
ca în campaniile electorale. Dar, 
din păcate, n-a mai continuat bine, 
căci campaniile electorale au adus 
şi aduc naţiunilor regimuri politice 
care din nou au adâncit şi adâncesc 
prăpastia — cum s-a spus — între Țara 
reală şi Ţara legală, între guvernanti 
şi guvernaţi; deşi repudiase totalita- 
rismul medieval, acest ev modern, 
„capitalist”, degenerase în unele ţări 
într-un totalitarism „modern” sau în 
fariseism masonic. S-a gândit cineva, 
dintre specialişti, să opteze pentru 
altă noţiune care să exprime esenţa 
acestei „societăţi capitaliste”? Nu! 
Specialiştii în domeniu au continuat 
să susţină că esenţa Evului modern 
este capitalul, „Viţelul de Aur” care 
trebuie pus drept icoană în fiecare 
casă şi chiar în fiecare suflet, acolo 
unde încă nu e pus, în aşteptarea 
fericirii depline pe care o va aduce 
„Noua Ordine Mondială”. 

Comunismul, născut de aceleaşi 
Forțe oculte la mijlocul secolului al 
XIX-lea, oferise lumii o altă „variantă”, 
mai directă, de a ajunge la „fericirea 
supremă” a „Noii Ordini Mondiale”, 
dar „varianta” s-a „înfundat” şi mai 
repede, determinându-i pe „Inţelepţi” 
să-l retragă din circulaţie, fie şi vre- 
melnic, pentru a-l readuce, apoi, cu o 
„faţă umană”, „reciclat” şi „rebotezat”, 
pentru a nu mai înfricoşa lumea de la 
primul contact. Ţările care au „gustat” 

ori au „inhalat” substanţial comunismul 
urmau să „revină” la ...capitalism; şi, 
după ce se vor „alinia” cu celelalte, să 
li se dea tuturor „startul planetar” către 
aceeaşi „Nouă Ordine Mondială”, sub 
conducerea unui „Guvern Mondial” 
alcătuit din cei care s-au considerat 
ab initio desemnaţi să conducă şi să 
stăpânească lumea. 

„Revenind” la capitalism, — 
esenţa Evului Modern, după părerea 
specialiştilor reciclaţi şi a celor mai nou 
şcoliţi —, ţările care suportaseră comu- 
nismul sau cel puţin unele dintre ele 
s-au trezit într-o fază mai puţin avan- 
sată de orientare spre „Noua Ordine 
Mondială” şi sunt deja în situaţia de a 
face eforturi mari pentru a se „alinia” 
la „crosul planetar” al celorlalte în 
această direcţie. „Reconstruind” capi- 
talismul, respectivele ţări „gustă” acum 
din plin „ofertele” acestei noi etape 
istorice, avansate de „Inţelepţii” plane- 
tei: punerea pe prim plan a „valorilor 
europene şi universale” şi trecerea pe 
plan secund a celor naţionale; la „su- 
gestia” organismelor mari financiare 
mondiale trec la vinderea activelor şi 
a resurselor naţionale către „investitorii 
strategici” ai planetei, cu suportarea 
de la buget a facilităţilor şi a datoriilor, 
adică pe seama contribuabilului intern, 
împotriva oricărui principiu de drept şi 
de protecţie socială; intensifică „refor- 
marea” până la anihilarea instituţiilor 
Statului naţional, pentru a se atinge, 
într-un viitor previzibil, „marea perfor- 
manţă” a anihilării Statului însuşi; duc 
o politică externă de unică direcţie, 
fără alternative, fără libertatea de miş- 
care către vreo contrapondere; prac- 
tică fiscalitatea excesivă, inclusiv cu 
marea invenţie a „impozitului global” 
şi cu impozitarea impozitelor, alături 
de creşterea aberantă a preţurilor; pu- 
nând „pe butuci” economia naţională, 
generează creşterea şomajului prin 
„disponibilizări” masive, în primul rând, 
de la unităţile economice „privatizate” 
pentru a creşte cât mai mult, la „ex- 
port”, procentul forţei de muncă-marfă; 
drept consecinţă, provoacă o scădere 
vertiginoasă a nivelului de trai, cu 
aruncarea sub pragul sărăciei a celei 
mai mari părţi a populaţiei. Şi sunt de 


aşteptat „performanţe” din acestea, 
mai ingenioase, drept costuri ale „ali- 
nierii”, deja anunţate în discursurile de 
imagine ale unor lideri politici. 

lată, deci, ce a adus şi din nou 
aduce capitalismul — esența Evului 
Modem, după părerea specialiştilor, 
care persistă în a o considera astfel. 


kk 


Prezentându-vă aceste „teme” 
de cercetare şi mai ales de meditaţie 
şi invitându-vă la o regândire şi la dez- 
bateri ştiinţifice pentru periodizarea 
ISTORIEI, vă rememorăm un punct 
de vedere propriu în această privinţă, 
exprimat în cărţile editate în ultimii ani, 
ca rod al propriei noastre cercetări şi 
regândiri mai îndelungatel. 

Precizăm pentru început că, în 
cărţile menţionate, argumentând, am 
contestat, ca neştiinţifică, viziunea 
comunisto-masonică („modernistă”, 
cum şi-au rebotezat-o, mai nou, cei 
care evită să se „atingă” de cei doi 
fii naturali ai Forţelor oculte!) asupra 
naţiunii în general, asupra formării 
naţiunii în mod special, reaşezând 
această problemă majoră pe temelia 
ei ştiinţifică. 

Pornind de la elementele majore 
care împreună definesc națiunea — 
elemente acceptate îndeobşte de şti- 
inţa istorică: originea, strâns legată de 
locul autohtoniei sau al sedentarizării 
comunităţii etno-lingvistice, raporturile 
complexe şi fireşti interumane în spa- 
tiul genezei naţionale, spiritualitatea 
şi moralitatea comunităţii în spaţiul 
respectiv, poate şi altele care ar putea 
fi identificate de cercetarea viitoare şi 
care, împreună, îi conferă comunităţii 
respective unitate şi identitate, implicit 
conştiinţa acestor două caracteristici 
majore —, am concluzionat că această 
conştiinţă a unităţii şi identităţii — con- 
ştiinţă de sine sau conştiinţă nationa- 
lă—, constatată prin cercetare, ne per- 
mite, în primul rând, să considerăm o 
asemenea comunitate ca naţiune for- 
mată; în al doilea rând, că, pornind de 
la acest stadiu, respectiva naţiune are 
toate „pârghiile”, toate forţele, toate 
„atuurile”, întreaga dinamică internă 
pentru a-şi perpetua şi permanentiza 

existenţa, neputând fi distrusă decât 
de calamităţi naturale sau, în anumi- 
te împrejurări, de calamităţi politice 
(dislocări/dispersări forţate masive, 
exterminări). Altfel spus, națiunea 
respectivă are temeiuri şi are voință 
politică pentru a rezista şi a-şi menţi- 
ne identitatea, chiar în condiţii foarte 
grele şi vreme îndelungată, „renăs- 
când” şi reafirmându-se atunci când 
condiţiile se ameliorează; iar voinţa ei 
politică supremă este aceea de a-şi 
constitui organismul politic adecvat 
unei mai bune organizări şi dezvoltări 
interne, precum şi pentru colaborarea 
reciproc-benefică cu alte naţiuni, 
inclusiv pentru apărarea împotriva 
agresiunilor externe. ISTORIA a con- 
sacrat, a „validat Statul naţional ca 
fiind un asemenea organism politic. 

Statul naţional s-a dovedit a 
fi creaţia politică supremă a naţiunii. 
El nu o precede, ci îi succede „mo- 
mentului” istoric al formării naţiunii. 
Un caz fericit este acela în care „mo- 
mentul” formării naţiunii coincide şi 
cu formarea Statului naţional. Statul 
naţional poate fi distrus de forţe care 
îi copleşesc puterea de a rezista, 
dar națiunea rămâne şi îl reface/ 
reconstruieşte când împrejurările îi 
permit. In 1940, când state naţionale, 
în Europa, cădeau, unul după altul, 
sub forţele copleşitoare ale agresiunii 
naziste, Nicolae lorga — cel mai de 
seamă istoric român —, încurajându- 
şi semenii, se exprima antologic, în 
stilul său, despre Națiune şi Statul 
ei naţional: „Mai e națiunea. Ea nu 
se poate umili pentru totdeauna 
şi nu se poate nimici de nimeni 
nici de-a lungul sutelor de ani. E 
lucrul primordial şi plastic. De la 
dânsa vine totul. Ea întinde Statul 
în ceasurile bune, ea, în ceasurile 
rele, îl resoarbe, îl ascunde în 
misterul ei sacru, până la o altă 
tresărire în afară, ca arborele care- 
şi întinde vlaga în toamnă pentru 
o nouă primăvară. Deci, orice ar 
fi — încuraja N. lorga, cu autoritatea 
lui de mare istoric —, pentru cei mici 
şi ameninţaţi, — înapoi la naţiune!” 

Statul naţional, de regulă, nici 
nu poate fi confundat cu națiunea în 


integralitatea ei, căci uneori foarte 
greu, în ISTORIE, întreaga „vatră” na- 
ţională a putut fi unită între fruntariile 
unui Stat naţional; în anumite cazuri 
niciodată, până azi rămânând însă 
dorinţa şi voinţa de a continua efortul. 
lată de ce respingem ca derutantă şi 
diversionistă expresia: Stat-naţiune 
sau naţiune-Stat. 

In ceea ce priveşte momentul 
istoric de formare a fiecărei naţiuni 
în parte — căci, ştiinţific, suntem 
încă departe de a-l cunoaşte pentru 
toate naţiunile lumii! —, având în 
vedere concretul istoric, constatat 
şi interpretat ştiinţific, am reafirmat 
că unele naţiuni s-au format încă în 
Antichitate — de exemplu națiunea 
traco-geto-dacă, continuatoarea ei 
directă, fără nici o întrerupere, fiind 
națiunea română, apoi tot atunci s-au 
format naţiunile persană, egipteană, 
evreiască, grecească ş.a. —, altele 
în etapa de tranziţie la Evul Mediu şi 
la începutul acestuia, altele, în lume, 
putând să se formeze chiar mai târziu 
(după cum va stabili, ştiinţific, cerce- 
tarea viitoare în domeniu). 

După consideraţiile de mai 
sus şi încă luând în sprijin întreaga 
derulare a ISTORIEI, putem susţine 
că NAŢIUNEA a fost şi rămâne PRIN- 
CIPALA PERMANENŢĂ A ISTORIEI. 
Ca atare, în locul unor concepte care 
surprind unilateral esenţa unei epoci/ 
etape/perioade istorice în evoluţia 
unei naţiuni şi în evoluţia lumii, în 
locul unor noţiuni care reflectă chiar 
aspecte secundare, incomplete la 
scară planetară şi vremelnice ca 
timp (faţă de complexitatea vieţii şi 
a societăţii omeneşti), în locul altora 
care s-au putut inocula perfid în min- 
tea şi opera specialiştilor, am propus 
şi propunem drept criteriu ştiinţific în 
periodizare: aprecierea asupra stării 
generale a naţiunii, în curgerea epo- 
cilor/etapelor/subetapelor istorice, din 
momentul formării respectivei naţiuni. 

Revenind, deci, la problema pe- 
riodizării istoriei şi pornind de la cele 
precizate mai sus, concluzionăm că 
putem menţine, ca un bun câştigat, 
cele patru Evuri — Evul Timpuriu, 
Antichitatea, Evul Mediu şi Evul 

Modern. Apoi, pentru istoria fiecărei 
naţiuni, în cadrul fiecărei epoci mari, 
etapă sau perioadă istorică, într-o 
noţiune sau expresie sintetică vom 
putea surprinde cu adevărat esența 
în ceea ce priveşte starea generală 
a națiunii şi nu ne vom mai afla în 
situaţia de a pune o naţiune sau alta 
într-un clasic „pat al lui Procust” în ce 
priveşte periodizarea. 

lar când problema periodizării 
fiecărei naţiuni în parte se va rezol- 
va, când se va ajunge, poate, la un 
consens ştiinţific în acest domeniu, 
atunci se va putea aborda şi proble- 
ma periodizării generale — zonale 
sau chiar planetare — a istoriei tuturor 
naţiunilor lumii. 

De pildă, aplicând această 
propunere la națiunea română, am 
putea conveni următoarele în ceea 
ce priveşte periodizarea: 

— Evul Timpuriu şi Antichi- 
tatea (de la premisele prenaţionale 
la națiunea iraco-geto-dacă, apoi 
la națiunea română). In această 
îndelungată etapă istorică am putea 
identifica trei epoci: 

1. Epoca prenaţională, pe care o 
putem plasa în Evul Timpuriu, în finalul 
căruia, în cadrul „poporului unic” al 
„Vechii Europe”, în Spaţiul Carpatic, 
se identifică națiunea traco-geto-dacă; 
am numit-o cu aceste trei etnonime nu 
pentru că sunt deosebite între ele, ci 
după „celebritatea” obţinută de fiecare 
în parte în desfăşurarea istoriei. 

2. Epoca naţiunii traco-geto-da- 
ce, ca primă epocă naţională pe care o 
putem include în istoria propriu-zisă a 
naţiunii române, traco-geto-dacii fiind 
strămoşii direcţi ai acesteia, cunoscuţi 
după numele lor în izvoarele istorice 
scrise; problema este una de denumi- 
re/nominalizare, iar nu de schimbare 
a esenței în acest spaţiu al genezei 
noastre naţionale. Schimbarea de- 
numirii — nu a esenței! — a survenit 
în etapa tranziţiei de la Antichitate la 
Evul Mediu. S-a înţeles, deci, că epoca 
naţională traco-geto-dacă cuprinde 
întreaga Antichitate în Spaţiul carpato- 
danubiano-balcanic, cu antecedente 
în Evul Timpuriu. Facem însă şi ur- 
mătoarele precizări: după cercetări şi 


interpretări mai noi, cuvântul rumân, 
apoi român are o origine mult mai ve- 
che, el nefiind în legătură cu prezenţa 
romană în Dacia, ci vine din epoca 
prenaţională, din Evul Timpuriu, mai 
târziu devenind etnonim, într-o îm- 
prejurare istorică ce nu ne este bine 
cunoscută, deocamdată. 

3. Intr-o a treia epocă putem 
aprecia că s-a făcut trecerea — fireas- 
că şi fără vreo discontinuitate, fără 
schimbarea esenței — de la națiunea 
traco-geto-dacă la națiunea româ- 
nă în întregul spaţiu al Daciei Mari. 
Migratorii secolelor IV-XIII au venit 
sau au trecut în/peste Spaţiul naţiunii 
române, Spaţiu pe care slavii şi mai 
apoi bulgarii l-au divizat, iar statalitatea 
naţiunii române s-a retras, treptat, la 
nordul Dunării şi pe litoralul Mării Ne- 
gre. Pentru această epocă mai facem 
următoarea precizare: şi migratorii 
acestui val, ca şi alţii din epoci anteri- 
oare, au fost totuşi puţin numeroşi; ei 
s-au impus prin caracterul războinic, 
şocul primelor contacte a fost puternic, 
dar a trebuit să găsească, în cele din 
urmă, un modus vivendi cu autohtonii- 
sedentari; ulterior, în conflictele dintre 
ei şi în luptele cu Imperiul (Roman şi 
Bizantin), numărul lor a scăzut foarte 
mult, astfel încât temelia etnică a 
naţiunilor balcanice au reprezentat-o 
tot aceşti autohtoni sedentari — traco- 
geto-daci, numiţi apoi români; pentru 
spaţiul de formare a naţiunii bulgare 
şi pentru spaţiul jugo-slav, limba slavă 
s-a impus ulterior în condiţii speciale 
pe care nu le discutăm aici, formându- 
se astfel naţiuni de limbă slavă, nu şi 
de etnie slavă. 

— Evul Mediu (etapa de afirma- 
re şi consolidare a naţiunii române în 
Evul Mediu). 

După esenţa procesului istoric 
putem surprinde trei epoci în cuprin- 
sul acestei etape îndelungate: 

1. Epoca formării Statelor na- 
tionale româneşti — până la mijlocul 
secolului al XIV-lea. In această epo- 
că, din motive cunoscute, procesul 
de constituire statală a formațiunilor 
politice româneşti de dincolo de munti 
este întrerupt şi se constituie astfel 
Voievodatul autonom al Transilvaniei. 


84 


Limba Română 


2. Epoca de consolidare şi 
menţinere a independenţei naţiunii 
Române în Evul Mediu — până către 
mijlocul secolului al XVI-lea. 

3. Epoca efortului pentru recu- 
cerirea independenței şi pentru rea- 
lizarea primei uniri politice a naţiunii 
române (mijlocul sec. XVI — 1600). 

— Evul Modern. 

In această îndelungată etapă — 
care ţine, după părerea noastră, până 
azi şi nu considerăm că denumirea i 
s-ar putea schimba de aici înainte — 
surprindem următoarele epoci: 

1. Inceputul renaşterii naţionale 
moderne. În această epocă includem 
atât premisele, pe care le constatăm 
în veacul al XVII-lea, chiar cu unele 
antecedente, precum şi primele re- 
voluţii pentru emancipare socială şi 
naţională (repere: 1601-1821). 

2. Reluarea efortului pentru uni- 
tate politică a naţiunii şi pentru eman- 
cipare socială. Revoluţia română 
din 1848-1849. Unirea Principatelor 
Române Dunărene. Marile reforme 
sociale din Domnia lui Al.I. Cuza 
(repere: 1821-1859). 

3. Efortul pentru cucerirea 
Independenţei de Stat a României. 
Reunirea Dobrogei cu Ţara — a doua 
treaptă pe calea desăvârşirii unităţii 
politice a naţiunii române. Unirea 
Principatelor (repere: 1859-1878). 

4. Efortul pentru consolidarea 
internă a Statului român independent 
şi pentru desăvârşirea unităţii politice 
a Națiunii române. Marea Unire (re- 
pere: 1878-1918/1919). 

5. România Mare — Stat Natio- 
nal Unitar, suveran şi independent. 
Recunoaşterea internaţională, refa- 
cerea postbelică, efortul de reconso- 
lidare internă, speranţe şi declin în 
perioada interbelică. Inceputul unor 
mari erori şi trădări „la vârf” (repere: 
1919-1941). 

6. Natiunea română şi Statul ei 
naţional la cea mai grea cumpănă a 
existenței lor (repere: 1941 — până 
azi). 

6a. România între speranţa 
reîntregirii politice a naţiunii şi marea 
trădare din partea „Naţiunilor Unite” 
(repere: 1941-1947). 


6b. Națiunea română şi Statul 
naţional român — victime ale totalita- 
rismului comunist şi ale efortului ne- 
oimperialist pentru „NOUA ORDINE 
MONDIALA”. Continuarea unor mari 
erori şi trădări „la vârf”, dar şi reluarea 
speranţelor/eforturilor de renaştere 
naţională (repere: 1948 — până în 
contemporaneitate). 

In propunerea de periodizare 
de mai sus am căutat să surprindem, 
deci, pentru fiecare etapă îndelunga- 
tă, epocă, sau etapă mai restrânsă, 
caracteristica esenţială din punctul 
de vedere al stării generale a naţiunii 
române ca principală permanenţă în 
spaţiul carpato-danubiano-pontic. 
Fireşte, acest punct de vedere se 
poate discuta, amenda, reformula, 
dar, considerăm noi, orice propunere 
să nu piardă din vedere criteriul fun- 
damental: starea generală a naţiunii. 

Suntem de părere că aşa se 
poate proceda şi în cazul celorlalte 
naţiuni ale lumii, cu Statele lor na- 
tionale. In final, după acest efort de 
regândire şi dezbatere, o minte mai 
de sinteză, având rezolvate periodi- 
zările istoriilor naţionale, cu specificul 
şi concretul fiecăreia, poate gândi şi 
propune chiar o periodizare planeta- 
ră, reţinând trăsăturile generale din 
multitudinea cazurilor particulare, toa- 
te aceste „cazuri particulare” având 
însă o natură comună: aceea că 
sunt naţiuni ale lumii şi principalele 
permanente ale istoriei. 


NOTE 


1 Vezi: G.D. Iscru: Formarea Na- 
țiunii Române, 1995; Traco-geto-dacii — 
națiunea matcă din spaţiul carpato-danu- 
biano-balcanic, 1998; Revoluţia română 
din 1821 condusă de Tudor Vladimirescu, 
ed. Ill-a, 2000; Revoluţia română din 
1848-1849, ed. Il-a, 1997; Istoria Medie 
a României, vol. II: Începutul renaşterii 
naţionale moderne, 1998; Naţiune-Naţio- 
nalism-Românism, 1997; Istoria Modernă 
a României, vol. | şi II, 1997, 1998, toate 
la Casa de Editură şi Librărie „Nicolae 
Bălcescu”, Bucureşti. 

2 Vezi în Neamul românesc / 17 mai 
1940, Bucureşti. 


Patrimoniu 85 


Andrei EŞANU 


DESCRIPTIO MOLDAVIAE 

5. Izvoarele Descrierii Moldovei 


După cum se susţine, pe bună dreptate, cunoaşterea mai multor limbi, 
erudiţia i-au favorizat lui Dimitrie Cantemir accesul la surse variate, atît inter- 
ne cît şi externe. În elaborarea scrierilor sale el a avut un şir de posibilităţi de 
documentare, între care operele cronicarilor moldoveni şi munteni, de unde a 
preluat informaţii cu caracter istoric şi geografic; numeroase scrieri ale autorilor 
antici, bizantini, greci, ruşi şi apuseni!. 

Dintre izvoarele concrete ale lucrării Descrierea Moldovei cercetătorii 
disting, în primul rînd, pe cele cu referire la Ţara Moldovei şi poporul ei. Aici se 
mai adaugă cunoştinţele sale, acumulate de-a lungul anilor, precum şi cele ale 
boierilor moldoveni, care-l însoțeau în Rusia. Istoricul Nicolae lorga considera 
drept unul dintre principalele repere ale Descrierii... amintirile lui Dimitrie Can- 
temir despre ţară, precum şi izvoarele documentare din care culege informaţii 
despre domnitori şi ceremonialul de la curte?. 

Oamenii de ştiinţă au insistat, pe deplin întemeiat, şi asupra formaţiei 
intelectuale obţinute de tînărul principe la Constantinopol, la Academia Patri- 
arhiei Ortodoxe. D. Cantemir a însuşit multe lucruri de la învățații turci şi din 
contactul personal pe care l-a avut cu diferite persoane instruite din Occident. 
În acelaşi timp, nu trebuie trecute cu vederea nici instruirea şi educaţia aleasă, 
primite în casa părintească. Investigaţiile din ultimele decenii au arătat că 
instruirea cărturarului nostru în casa tatălui său a fost mai largă şi mai temei- 
nică decît s-a putut crede. Savantul român a avut o sensibilitate extraordinară 
pentru limba maternă, pe care o stăpînea pînă la particularităţile ei regionale. 
A învăţat limba slavonă, pentru a avea acces la diverse scrieri şi documente 
vechi sau la literatura religioasă atît de răspîndită în Ţările Române. Dascălul 
său, leremia Cacavelas, i-a deschis calea spre sursele greco-bizantine. În 
primii ani de viaţă viitorul savant a cunoscut obiceiurile şi credinţele săteanului 
moldovean, traiul cotidian, problemele social-politice, economice şi culturale 
din Moldova. Inventarul de informaţii, pe care-l poseda din adolescenţă şi 
tinereţe, apare ulterior într-un şir de opere fundamentale, şi, mai ales, în 
Descrierea Moldovei. Anume această pregătire intelectuală i-a oferit posi- 
bilitate lui D. Cantemir să folosească pe larg izvoarele scrise interne şi, în 
special, cronicile lui Grigore Ureche, ale lui Miron Costin? şi Nicolae Costin. 
În opinia lui P. P. Panaitescu, D. Cantemir, în perioada aflării sale în Rusia, 
nu a avut la dispoziţie toate letopiseţele Ţării Moldovei, ele fiind citate doar 
din memorie. Pe cînd cronica lui Grigore Ureche şi lucrarea lui Miron Costin 
De neamul moldovenilor sînt citate cu precizie, uneori chiar cu inexactităţile 
din scrierile predecesorilor săi, ceea ce înseamnă că le-a avut la îndemînă 
în exilul său nordicf. Unii cercetători consideră că drept izvor de inspiraţie 
i-a servit lui Dimitrie Cantemir, mai cu seamă, celebra operă costiniană De 

neamul moldovenilor, fapt despre care ne vorbesc şi notele sale marginale 
pe o copie a acestei scrieri, păstrată astăzi în fondurile Bibliotecii Naţionale 
din Petersburg (fosta bibliotecă publică „Saltikov-Şcedrin”). Istoricul român a 
recurs la Cronica polonă, precum şi la Poema polonă ale lui Miron Costin 
pe care le cunoştea încă de pe la 17005. Savantul ne mai informează că a 
avut cu sine la Constantinopol, unde au şi rămas după plecarea sa, cronici 
vechi ale Moldovei şi Valahiei. 

După cum considera D. Cantemir, un istoric, în afară de cronici şi 
mărturii scrise de autori, trebuie să apeleze şi la alte izvoare, precum sînt 
monedele, notele epigrafice, ruinele cetăților şi fortificațiilor, tradiţiile păs- 
trate de-a lungul veacurilor în memoria popoarelor, în creaţiile lor folclorice, 
inclusiv unele ce conţin elemente false şi naive. Anumite informaţii de acest 
gen se regăsesc în Descrierea Moldovei. Privită în ansamblu, Descrierea... 
denotă o îndelungată şi scrupuloasă muncă de acumulare şi prelucrare a 
materialului”. Cu regret, pînă în prezent nu au fost descoperite decit foarte 
puţine probe documentare, care ar demonstra direct acest fapt. Majoritatea 
materialelor, adunate anterior, au fost date uitării, mai ales, după stingerea 
din viaţă a lui Dimitrie Cantemir, şi cu timpul, probabil, în mare parte s-au 
pierdut. Este concludentă, în acest sens, o scrisoare a lui Antioh Cantemir 
(fiul lui D. Cantemir), expediată din Paris, pe cînd era ambasador al coroanei 
ruse în Franţa, în care se interesa de manuscrisele şi hiîrtiile tatălui său, ce 
rămăseseră la secretarul acestuia, Ivan llinski, la Moscova. În răspunsul 
primit din Rusia i s-a comunicat că nu se ştie nimic despre ele. Cert este că 
multor materiale li s-a pierdut urma în chiar primele decenii după moartea 
lui D. Cantemir. 

Savantul s-a dovedit a fi un profund cunoscător al etnografiei şi creaţiei 
populare orale ale neamului românesc, surse importante pentru elaborarea 
Descrierii... Se ştie că Dimitrie Cantemir, cea mai mare parte a vieţii sale, s-a 
aflat în capitala Imperiului Otoman (Constantinopol), apoi în Rusia. Dar ar fi 
greşit să afirmăm că el a fost rupt de realităţile culturale şi aspiraţiile poporului 
său, de tot ce a fost creat pînă la elè. 

Dimitrie Cantemir a cunoscut şi a utilizat în scrierile sale mai multe cărţi 
tipărite în Ţările Române. În special, el a cunoscut tipăriturile: Cazania sau Carte 
românească de învăţătură a lui Varlaam (laşi, 1643) şi Carte românească 
de învăţătură... (Pravila lui Vasile Lupu, laşi, 16469), precum şi Biblia, editată 
la Bucureşti în 1688%. 

Dimitrie Cantemir, în procesul elaborării Descrierii, a citit mai multe 
tipărituri şi lucrări din Rusia ce aveau un caracter istorico-descriptiv. Altele 
însă vorbeau despre realitatea rusă din epoca reformelor lui Petru cel Mare. 
Căci anume în bibliotecile din Rusia D. Cantemir a avut posibilitate să consulte 
o mulţime de izvoare, pe care nu le-ar fi putut avea la dispoziţie în Moldova 
sau la Constantinopol. Un exemplu ar fi Sinopsisul istoriilor ruseşti, editat 
la Kiev”. 

D. Cantemir mai citează autori antici, greci şi romani (Strabon, Eutropius, 
Marcellus), bizantini (Nicetas Honiates, C. Curopalt), polonezi şi unguri (Jan 
Długosz, St. Sarnicki, S. Orzchowski, |. Bielski, Martin Kromer, Antonio Bon- 
fini'2) şi vest-europeni (M. Cruzius, M. Pretorius şi F. Cluvis). Cărturarul nostru 
a luat cunoştinţă de operele lor în Moldova, la Constantinopol sau în Rusia. 

Aşadar, sursele aflate la dispoziţia marelui cărturar au fost bogate şi 
variate, fapt ce i-a permis, în mare măsură, să asigure întregii sale creaţii şi, 
în special, Descrierii Moldovei un apreciabil nivel ştiinţific. 

6. Modelele Descrierii Moldovei 


Cercetătorii operei lui Cantemir sînt preocupaţi de mai multă vreme 
să afle care i-au fost predecesorii şi ce lucrări i-au servit drept model pentru 
Descriere...? Au existat unele prototipuri, de care s-a ghidat autorul, pentru 
a elabora Descrierea Moldovei? |n istoriografie s-au cristalizat unele opinii 
referitor la problemele în cauză. P. P. Panaitescu aduce dovezi interesante şi 
suficient de convingătoare în această privinţă. El arată că, la etapa alcătuirii 
Descrierii Moldovei, D. Cantemir avea o temeinică pregătire în domeniul 
geografiei!*, asimilase informaţii din operele înaintaşilor săi şi, după cum am 
mai spus, din cronicile moldovene şi, mai ales, din operele lui M. Costin De 
neamul moldovenilor, Cronica polonă şi Poema polonă“. 

Descrierea Ţărilor de Jos de Luigi Guicciardini'* a văzut pentru prima 
dată lumina tiparului la Antwerpen, în 1567. Se prea poate ca încă în timpul 
aflării la Constantinopol Dimitrie Cantemir să fi cunoscut această operă cu ca- 
racter geografic descriptiv, răspîndită în toată Europa. Pînă către mijlocul sec. 
al XVIII-lea cartea a fost reeditată de 35 de ori'$, fiind certificată ca una dintre 
cele mai importante lucrări cu caracter economic şi geografic şi care a cunoscut 
o largă circulaţie în întreaga Europă. Ca şi geograful florentin, D. Cantemir a 
acordat o mare atenţie în lucrarea sa cadrului natural, economiei, populaţiei, 
poziţiei geografice a ţării, rîurilor, oraşelor, meşteşugurilor, comerţului, formelor 
de guvernare, precum şi împărţirii administrative a Moldovei. 

Tot la Constantinopol, D. Cantemir a aflat despre „curentul de cercetări 
geografice” de la Academia Patriarhiei Ortodoxe. Printre profesorii săi de aici 
a fost şi mitropolitul Meletie de Arta, un distins geograf al vremii (în 1701 a 
scris o geografie universală în greceşte, intitulată Geografia veche şi nouă, 
publicată la Veneţia, 1728). Frecventînd timp de opt luni cursurile lui Meletie, 
ca discipol al acestuia, D. Cantemir a cunoscut atît viziunile învățatului grec 
asupra geografiei, cît şi lucrarea în manuscris menționată mai sus. Dimitrie 
Cantemir a întreţinut legături cu un alt mare geograf grec din acea perioadă, 
Chrisant Notaras, care, ceva mai tîrziu (1716), publică la Paris o lucrare cu 
titlul Introducere în geografie. Aici, ca şi în studiul cantemirian Descrierea 
Moldovei, se arată că o lucrare de geografie trebuie să cuprindă mai întîi 
descrierea fizică, apoi oraşele, bogăţiile şi, în sfîrşit, geografia umană, care 
include, în special, organizarea politică. 

Pe de altă parte, aflarea îndelungată a lui Dimitrie Cantemir în capitala 
Imperiului Otoman, buna stăpînire a limbilor şi literaturilor turco-otomană, arabă 
şi persană ne fac să credem că el a cunoscut şi literatura ştiinţifică a acestor 
popoare, inclusiv cea geografică. Academicianul rus V. V. Bartold, în baza 
cercetărilor efectuate de istoricii germani şi ruşi, ajunge la concluzia că în sec. 
al XVII-lea în Orientul turco-arabo-musulman viaţa ştiinţifică nici pe departe 
nu încetase să se dezvolte. Astfel, cu mult înaintea oamenilor de ştiinţă din 
Europa, în Imperiul Otoman în această perioadă, subliniază acelaşi autor, a fost 
efectuată compararea şi confruntarea rezultatelor ştiinţei geografice arabe cu 
ale celei europene. Drept exemplu poate servi o lucrare de geografie turcească 
întocmită de Gehan Numi Hagi Halif, în baza izvoarelor orientale şi europene. 
Printre altele, în scrierea geografului otoman se întîlnesc referinţe la lucrările 
cartografice ale lui Gerard Mercator, fiind vorba de Atlas minor, a lui Avraam 
Ortelius, Geographia major, a lui Lorenzzo d'Anania Fabrica Mundi, ultima 
alcătuită în anul 1582 ş.a.%. 

Aflîndu-se în mediul intelectual de la Constantinopol, în cel al Episcopului 
Meletie, D. Cantemir a cunoscut şi opera geografică a lui Cluverius”. 

Pe la 1700, Constantin Stolnicul Cantacuzino publicase la Veneţia o hartă 

a Ţării Româneşti, bogată în informaţii şi pe care D. Cantemir cu siguranţă a 
cunoscut-o. El ia drept model pentru harta Moldovei, anexă la Descriere..., 
această operă cartografică românească”. 

O influenţă deosebită asupra formării lui D. Cantemir a avut-o şi şcoala 
poloneză de geografie, constituită încă în sec. al XVI-lea şi ai cărei reprezen- 
tanţi mai de seamă au fost Sz. Sarnicki (autor al Descrierii Poloniei vechi şi 
noi, editată la Cracovia în 1585); M. Kromer (scrierea sa în două părţi Sive de 
situ, populis, moribus, magistratibus et respublica regni Poloniae, apărută 
pentru prima dată la Frankfurt pe Main în 1575, carte ce a cunoscut ulterior 
zece ediţii). D. Cantemir şi-a aprofundat concepţia asupra geografiei ca ştiinţă, 
utilizată mai ales în Descrierea Moldovei. După ce aminteşte în prima parte 
de originea toponimului Polonia, Kromer trece la geografia şi împărţirea ţării 
în districte. Apoi urmează geografia umană, cu unele consideraţii privind firea 
poporului polonez şi credinţa lui, descrie viaţa de familie, nobilimea, adăugînd 
şi enumerarea celor mai distinse familii de nobili, apoi vorbeşte despre „plebe” 
(țărănimea şi iobagii), religie şi cultură. Partea a doua, intitulată Republica (adi- 
că organizarea politică a statului), întocmai ca şi partea a doua a Descrierii 
Moldovei, cuprinde subcapitole despre rege — alegerea şi încoronarea lui, 
veniturile regale, legile ţării, judecată, dietă, adunarea legislativă a feudalilor 
polonezi, armată şi război. Precum observă P. P. Panaitescu, în Descrierea 
Moldovei capitolele au aproximativ acelaşi conţinut ca şi la Kromer, cu unele 
deosebiri de structură. La Cantemir partea a treia a cărţii este dedicată culturii, 
iar la Kromer aceste aspecte sînt incluse în partea întîi. Este foarte probabil, 
— conchide cercetătorul menţionat, — că Dimitrie Cantemir a cunoscut şi a con- 
sultat această carte, la fel ca şi alte lucrări ale geografilor polonezi, în scopul 
elaborării Descrierii Moldovei”. 

Istoricul ieşean D. Ciurea întrevede similitudini între Descrierea... lui Di- 
mitrie Cantemir şi lucrarea Kurtze Beschreibung von denen moldauischen 
Ländern a lui Erasm Heinrich Schneider de Weissmantel, din 1713-1714 (sche- 
ma, cadrul geografic, resursele, domnul, ţăranii şi agricultura, limba, obiceiurile, 
riturile, curiozităţile)**. Cu toate acestea, este puţin probabil ca Dimitrie Cantemir 
să fi avut la îndemînă lucrarea acestui ofiţer suedez, care l-a însoţit pe regele 
Carol XII în epopeea sa din sudul Rusiei şi raiaua Bender, deoarece aceste 
note de călătorie au fost descoperite şi publicate mult mai tîrziu. Mai curînd, 
atît geograful suedez, Weissmantel, cît şi savantul român au avut la dispoziţie 
modele apropiate, răspîndite în epocă în întreaga Europă. Edificatoare este o 
lucrare geografică din secţia de cărţi rare şi manuscrise a Bibliotecii Academiei 
de Ştiinţe a Federaţiei Ruse (filiala din Petersburg), care, credem noi, prezin- 
tă interes deosebit în abordarea problemei din acest compartiment. Cartea 
poartă titlul Historische-politische und geographische Beschreibung des 
Königreichs Schweden. Nach dem alten und ketzigen Staat eingerihtet 
und in zwei Theile verfasset. Regensburg. In Verlagung Johann Zacharias 
Seidels. 1707. Erster Theil. /10/+658 S.; Anderer Theil 320+/60/ S. (Descrierea 
istorică, politică şi geografică a regatului Suediei şi orînduirea lui statală veche 
şi contemporană, apărută în două părţi, în editura lui Johann Zacharias Seidels, 
1707.) Cercetătorul rus M. Gurevici, căruia îi aparţine această descoperire, l-a 
identificat şi pe autorul ei, care s-a dovedit a fi un oarecare Giolgelius?*. Acest 
exemplar de carte i-a aparţinut lui Petru cel Mare, după cum mărturiseşte ex- 
librisul de pe aversul copertei Petrus Primus zaar Moscoviae (Petru |, ţarul 
Moscoviei). In partea de jos a copertei este indicat: „Anno 1718”. După cum 
presupune M. Gurevici, pe deplin justificat în opinia noastră, scrierea a putut 
să trezească interesul lui Petru | în legătură cu Războiul Nordic, care era în 
plină desfăşurare, şi că ar fi fost procurată din ordinul lui (ţarului) cu mult înainte 
de 17183. Într-un fel sau altul, probabil chiar prin intermediul lui Petru | sau al 


Patrimoniu 89 


altei persoane, un exemplar al acestei cărţi a putut să ajungă şi în mîinile lui 
D. Cantemir în perioada compunerii Descrierii Moldovei. Ceea ce ne face să 
credem astfel este asemănarea uimitoare a structurii şi, în primul rînd, a celor 
trei mari aspecte: istoric, politic şi geografic ale lucrărilor comparate: Descrierea 
Suediei şi Descrierea Moldovei. 

In Rusia, unde Cantemir venea cu anumite cunoştinţe şi concepţii des- 
pre ştiinţa geografică, acumulate pînă atunci, a putut găsi şi alte modele, utile 
pentru ceea ce-şi propusese. Aici, în 1718, din porunca ţarului, se editează 
feorpaua renepanbnHaa, inspirată din opera englezului Waren, editată iniţial 
la Amsterdam?€. Tot în Rusia, D. Cantemir se întreţine cu geografi germani, 
care erau în serviciul lui Petru |. Printre aceştia era şi Johann Gotthelf Vocke- 
rodt, secretarul ambasadei Prusiei la Petersburg, semnatarul unei lucrări de 
geografie în limba germană, intitulată Rusia sub Petru cel Mare (rămasă în 
manuscris). La fel ca şi Descrierea Moldovei, manuscrisul savantului german 
este un studiu asupra organizării politice a ţării, culturii şi geografiei, comerţului, 
religiei, bogățiilor miniere, administraţiei şi populaţiei. Johann Gotthelf Vocke- 
rodt?/a intrat în relaţii apropiate cu D. Cantemir şi acesta l-a invitat pe amicul 
său la moşiile din Ucraina (au făcut împreună o călătorie în sudul Rusiei) şi 
chiar l-a angajat în calitate de secretar personal, iar, în paralel, să se ocupe de 
fiii săi, în special, de Antioh, în calitate de institutor. Faptul că Johann Gotthelf 
Vockerodt a îndeplinit aceste funcţii în familia lui Dimitrie Cantemir, între 1715 şi 
1718, ne conduce spre concluzia că învățatul german a scris multe din paginile 
dictate în aceşti ani de Dimitrie Cantemir, apoi a copiat pe curat Descriptio 
Moldaviae şi Istoria Imperiului Otoman, pentru că tocmai în această perioadă 
la operele menţionate s-a lucrat mai mult şi au fost finalizate. Dimitrie Cantemir 
a rămas atit de satisfăcut de activitatea secretarului, încît, după întoarcerea lui 
în Germania, îi scrie o scrisoare de mulţumire tatălui acestuia şi îl roagă, dacă 
mai are un alt fiu, să i-l trimită în serviciul personal. 

Autorul Descrierii Moldovei era la curent şi cu alte tratate de geogra- 
fie ale oamenilor de ştiinţă din Europa. lar unul din ele se bucura de o largă 
răspîndire — Introductio in universam geographiam (1641) de P. Cluverius. 
Acesta, în opinia istoricului literar Vasile Coroban, i-a servit, de asemenea, 
drept unul din modele pentru Descriere...*. 

Insă chiar dacă D. Cantemir nu a avut la dispoziţie unele din lucrările 
menţionate mai sus, datele expuse arată că el cunoştea, totuşi, cele mai repre- 
zentative modele de studii europene cu caracter descriptiv-geografic, ce i-au 
servit îndemn şi sursă de inspiraţie la întocmirea unei lucrări asemănătoare 
despre ţara sa. 


7. Limba Descrierii Moldovei 


Conform opiniei, exprimate de majoritatea cercetătorilor, Descrierea 
Moldovei a fost elaborată iniţial în limba latină. Într-adevăr, majoritatea absolută 
a cercetătorilor prezintă acest lucru ca pe un fapt indiscutabil“, bazîndu-se, 
în primul rînd, pe realitatea că toate manuscrisele mai vechi ale Descrierii..., 
ajunse pînă la noi, sînt în limba latină. 

Cu totul aparte se înscrie în acest context afirmaţia istoricului şi arhe- 
ografului rus, originar din Germania, Gerhard Friedrich Muller, cunoscut în 
Rusia cu numele Miller, care, deşi a fost emisă în 1764, aproape că a rămas 
în afara atenţiei cercetătorilor. Se pare că savantul german M. |. E. Fabri a 
preluat această informaţie, invocînd Descrierea Moldovei într-un dicţionar 
al său de la sfîrşitul sec. al XVIII-lea“!. Pe la 1894 Ovid Densusianu considera 
aceste afirmaţii ale lui Gerhard F. Muller ca nesemnificative, argumentîndu-şi 

atitudinea prin referinţe convingătoare privind unele informaţii din Hronic...%2. 
Astfel, în prefata la ediţiile germane din 1769-1770 şi 1771, scrisă în Rusia 
(1764), Gerhard F. Muller notează următoarele: „Eu cunosc această lucrare 
de 40 de ani (deci aproximativ din anul 1724 — n.n., A.E.). Prinţul Antioh Can- 
temir învăţa pe atunci la Academia de Ştiinţe de aici (din Petersburg - n.n., 
A.E.), iar Ivan llinski (favoritul principelui Dimitrie Cantemir — n.n., A.E.) era 
unul din traducătorii lui D. Cantemir. Ţin minte, am auzit chiar eu, precum că 
originalul Descrierii... a fost compus de către prinţ (Dimitrie Cantemir - n.n., 
A.E.) în limba moldovenească (sic!), iar llinski l-a tradus în latineşte”3. Această 
versiune ieşită din comun a lui G. F. Muller, publicată în ediţiile germane, a 
fost reprodusă fără nici o schimbare, împreună cu alte materiale introductive, 
în ediţiile rusă (1789) şi românească (1825) ale Descrierii...3%. De aici a fost 
preluată fără rezerve şi aprecieri critice de mai mulţi popularizatori ai operei 
cantemiriene în sec. al XIX-lea**şi chiar în sec. al XX-leas. 

Este greu de spus în ce măsură afirmaţia lui G. F. Muller corespunde 
realităţii. Să încercăm să înşiruim totuşi argumentele de care dispunem şi 
vorbesc în favoarea ori defavoarea acestei teze. 

In primul rînd, în susţinerea ipotezei este faptul că D. Cantemir a mai 
scris pînă la Descrierea Moldovei lucrări în limba română”, cum ar fi Diva- 
nul..., Istoria ieroglifică ş.a. In acelaşi timp, se ştie tot atît de bine că alte 
lucrări importante, cum ar fi Viaţa lui Constantin Cantemir, Istoria Imperiu- 
lui Otoman, Hronicul vechimei... ş.a. au fost elaborate în limba latină. În 
afară de aceasta, este admis faptul că între Hronic... şi Descrierea Moldovei 
exista o strînsă legătură organică, prin urmare, ambele puteau fi scrise iniţial 
în română sau în latină. 

În al doilea rînd, unul din manuscrisele latine ale Descrierii Moldovei 
din cele cunoscute pînă în prezent se păstrează în colecţiile fostului Muzeu al 
Asiei din Petersburg şi este datat încă din timpul cînd mai era în viaţă Dimitrie 
Cantemir. Este copiat de o mînă necunoscută, se prea poate de J. G. Vockerodt, 
menţionat în compartimentul precedent, sau de |. llinski, invocat de G. F. Mul- 
ler în prefața sa. Pe manuscris se regăsesc mai multe însemnări şi adăugiri 
marginale. Cu excepţia cunoscutei inscripţii marginale „Autographum auctoris 
passim in margine”, care de asemenea nu se ştie cui aparţine, celelalte note 
de pe margine sînt atribuite lui D. Cantemir. Or, aici apare întrebarea dacă 
nu cumva acest manuscris din Petersburg este chiar traducerea lui |. Ilinski 
(sau a altui tălmaci) din limba română în cea latină, de unde ar reieşi că iniţial 
Descrierea... a fost concepută în limba maternă. Ca apoi D. Cantemir să revadă 
traducerea, făcînd, totodată, notele, completările şi corectările necesare, care 
ar fi putut îmbunătăţi varianta tradusă în limba latină a lucrării sale. Dacă ad- 
mitem că D. Cantemir a avut variante ale Descrierii... ori unele însemnări mai 
cuprinzătoare în limba română, pe care savantul le-a făcut pînă la întocmirea 
Descrierii... şi care au putut fi văzute de contemporani, nu-i exclus ca acestea 
să fi sugerat ideea că iniţial Descrierea Moldovei a fost scrisă în limba română 
(precum susţinea G. F. Muller). Manuscrisele latine ale operei cantemiriene, ce 
ne interesează, ar fi putut ulterior să marginalizeze fragmentele sau varianta ei 
în limba română, ca apoi acestea chiar să fie uitate şi pierdute, cu atît mai mult 
cu cît ele erau scrise într-o limbă de circulaţie mult mai restrînsă şi, de fapt, 
inaccesibilă din această cauză publicului interesat din Rusia sau din Germania. 

In această ordine de idei, prezintă interes şi ipoteza cercetătoarei Maria 
Holban, potrivit căreia lucrarea la care se referea D. Cantemir în preajma 
alegerii sale ca membru al Academiei din Berlin, scrisă „în limba ţării”, putea fi 
nu De neamul moldovenilor de Miron Costin, cum se credea mai înainte, ci 
o operă a lui D. Cantemir, ca primă variantă a viitoarei Descrieri a Moldovei, 
pe care o avea elaborată pînă la stabilirea sa în Rusia%. 

Există argumente serioase ce vorbesc şi în defavoarea celor afirmate de 
G. F. Muller privitor la limba în care a fost realizată Descrierea.... Pe de o parte, 
pînă în prezent nu a fost descoperit nici un manuscris (fie original, fie copie) în 
limba română, care ar fi fost datat din timpul vieţii lui D. Cantemir ori din prima 
perioadă de după moartea sa. Căci, după cum vom constata, manuscrisele 
româneşti, traduceri ale Descrierii Moldovei, cunoscute astăzi, sînt datate 
doar cu sfîrşitul sec. al XVIII-lea — începutul sec. al XIX-lea şi au la bază ediţia 
germană din 1771. Pe de altă parte, este îndoielnic faptul ca traducătorul Ivan 
llinski să fi cunoscut atît de bine limba română, încît să fi putut efectua tradu- 
cerea acestei opere. Totuşi, nu este clar din ce cauză (cu excepţia lipsei de 
timp), D. Cantemir nu ar fi tradus el însuşi opera sa din latină în limba română 
sau invers, precum a procedat cu Hronicul... său. 

În al treilea rînd, dacă susţinem că D. Cantemir ar fi scris Descrierea 
Moldovei la sugestia şi la rugămintea Academiei din Berlin, atunci nicidecum 
nu ne putem imagina că o atare lucrare putea fi prezentată instituţiei, ce o 
solicitase, în limba română. 

În afară de aceasta, G. F. Miller ar fi auzit într-adevăr (după cum se 
exprimase chiar el „cu 40 de ani în urmă”) de o lucrare a lui D. Cantemir în 
„limba moldovenească”, dar mai curînd este vorba de Hronicul vechimei 
a romano-moldo-vlahilor. Se pare că un răspuns mai mult sau mai puţin 
direct la întrebare îl găsim în această din urmă lucrare. Astfel, la un moment 
dat, pentru a avea o mai mare forţă de convingere, autorul spune: „poftim pre 
cititorul nostru să nu se lenească a cerca în cartea hotărîrii Ţării Moldovei (se 
pare că e vorba de Descrierea Moldovei — n.n., A.E.), pre care cu patru ani 
mai nainte în limba latinească am scris-o”3. Totodată nu trebuie să excludem 
nici faptul că în acest caz Dimitrie Cantemir ar fi putut avea în vedere şi o altă 
lucrare a sa, cum ar fi de exemplu De antiquis et hodiernis Moldaviae no- 
minibus sau Historia Moldo-Vlahica, care, de asemenea, au fost scrise în 
limba latină. În legătură cu aceasta, să ne amintim că în unul din manuscrisele 
latine ale Descrierii... aflăm redactată denumirea din Descriptio în Historia 
Moldaviae. De asemenea, în Hronic... D. Cantemir ajunge la concluzia că 
este „cu strimbătate şi păcat” să lase ca „lucrurile, adică faptele, problemele 
noastre de ciia înainte mai mult străinii decît ai noştri să ştie”“%. Drept urmare, 
D. Cantemir traduce Hronicul... în limba română“, ba mai mult, „de va plăcea 
lui Dumnădzău să mai fim între vii şi pre aceea (adică Descrierea... — n.n., 
A.E.) în limba noastră ca şi pre aceasta a o întoarce (aici: a o traduce — n.n., 
A.E.) vom pune osteneală”2. 

Astfel, concluzionînd pe baza mărturiilor personale ale lui D. Cantemir, De- 
scrierea... a fost elaborată în limba latină şi autorul intenţiona, în modul cel mai 
serios, să o traducă în română. Altceva este că nu putem afirma deocamdată, 
cu absolută certitudine, dacă autorul a reuşit să-şi realizeze această intenţie. 


8. Descrierea Moldovei — o lucrare neterminată? 


Valoarea ştiinţifică a Descrierii Moldovei este incontestabilă. Cu toate 
acestea, în literatura de specialitate s-a constatat că Descrierea... are mai 
multe erori, lacune şi idei de-a dreptul greşite, precum şi o mulţime de elemente 
fantastice, care au puţin în comun cu realitatea obiectivă, lucru, de altfel, pe 
deplin explicabil, dacă luăm în consideraţie epoca în care a trăit şi a creat Dimi- 
trie Cantemir. Pe lîngă cele menţionate, avînd în vedere şi datele pe care ni le 
oferă direct manuscrisele latine (cele mai vechi dintre ele datează din deceniile 
doi-trei ale sec. al XVIII-lea), Descrierea... are unele locuri albe, pe care autorul 
urma să le precizeze şi să le completeze. Dar Cantemir, la acea dată, nu avea 

la îndemînă materialele necesare — e vorba îndeosebi de datele cronologice 
ce lipsesc complet. Aceste lacune sînt atestate de mai mulţi cercetători. 

Descrierea... mai are şi alte goluri care sunt prezente şi în cele mai vechi 
manuscrise latine cunoscute. Este vorba de diferite noţiuni şi categorii de origine 
greacă, pe care autorul, probabil, în manuscrisul autograf, le-a înscris alături de 
noţiunile în limba latină, dar pe care copistul de mai tîrziu, se vede necunoscînd 
limba greacă, nu le-a putut trece în text şi a lăsat spaţiu liber. Ele urmau să fie 
completate fie de Dimitrie Cantemir la recitirea şi definitivarea lucrării, fie de un 
copist cunoscător de limbă greacă. Faptul că în cel mai vechi manuscris latin, 
care datează din 1716-1717, aceste lacune au rămas, denotă că autorul nu a 
reuşit să revină la Descriere... pentru definitivarea ei. 

Aceste consideraţii i-au determinat pe unii istorici să o califice drept o 
lucrare nefinalizată, la care D. Cantemir spera să revină pe parcurs, înainte 
de a o publica“. Cu această ocazie autorul urma să efectueze schimbările şi 
precizările necesare, mai ales în lumina noilor sale investigaţii ştiinţifice privind 
elaborarea Hronicului..., a cărui primă parte a fost terminată mai tîrziu decît 
Descrierea Moldovei. De aceea, dacă între unele informaţii cuprinse în Descri- 
ere... şi în Hronic... referitoare la aceleaşi probleme şi aspecte există diferenţe, 
ele trebuie privite în sensul evoluţiei gîndirii şi viziunii asupra problemelor de 
istorie şi cultură românească, de maturizare deplină a omului de ştiinţă Dimitrie 
Cantemir. Într-adevăr, autorul accentuează în Hronic... că Descrierea... este 
o lucrare, la care intenţionează să revină în modul cel mai serios, cel puţin cu 
ocazia pregătirii ei pentru tipar ori a unei traduceri proprii“*. Dacă apelăm direct 
la conţinutul Descrierii..., putem observa cu uşurinţă că, de fapt, capitolul V 
(Despre literele moldovenilor) al ultimei părţi (a treia) se termină aproape brusc 
cu informaţia precum că „şi părintele nostru, Constantin Cantemir, a chemat 
în Moldova pe mult învățatul ieromonah leremia Cacavelas Cretanul, într-a lui 
grijă şi învăţătură i-a încredinţat pe feciorii săi şi ai boierilor. Dintr-acele timpuri 
mulţi moldoveni au început să-şi dea silinţa în studiul lucrărilor greceşti, italie- 
neşti şi latinești”, ceea ce nu se aseamănă cu un sfîrşit de lucrare cu caracter 
descriptiv-enciclopedic cum este Descrierea Moldovei. Pe de altă parte, şi 
celelalte capitole se încheie cam în acelaşi mod, fapt ce ne face să credem 
că lucrarea este într-un fel terminată (în sensul cuprinderii considerabile de 
probleme şi aspecte) şi, în acelaşi timp, neterminată, din cauza lipsurilor şi 
inexactităţilor, pe care le mai conţine, dar şi a finalului, oarecum nefiresc. 

Celebrul nostru cantemirolog Virgil Cândea, situîndu-se de partea isto- 
ricilor care sînt de părere că Descrierea... este o lucrare nefinalizată (opinie la 
care aderăm şi noi) observă că Dimitrie Cantemir „nu-şi punea la punct scrierile 
decit în momentul pregătirii pentru tipar, iar uneori chiar în cursul imprimării”*. 
Mai mult ca atit, acelaşi cercetător vede lucrurile mult mai larg în privinţa de- 
finitivării Descrierii... Astfel că prin asemenea lucrare, cum ar fi De antiquis 
et hodiernis Moldaviae nominibus, din nefericire din nou neterminată, Virgil 
Cândea o consideră „demonstrat... prin acest text latin... că Dimitrie Cantemir 
intenţiona să dezvolte Descrierea... (nepublicată în timpul vieţii principelui), cu 
o mare introducere istorică, tratînd despre originile romane ale moldovenilor, 
parte a poporului român, aşa cum ţara lor era o parte din vechea Dacie, „[ara 
Românească”. Ulterior, însă, se pare, Dimitrie Cantemir, înaintînd prin cerce- 
tările sale în istoria culturii şi civilizaţiei poporului român, ajunge la înţelegerea, 
precum observă Virgil Cândea, că „în felul acesta prolegomenele istorice ale 
Moldovei trebuiau să trateze despre originile întregului popor român. Dar autorul 
(D. Cantemir — n.n., A.E.) îşi dă seama că o asemenea introducere poate fi 
continuată pentru a deveni un „Hronicon a toată Ţara Românească (care apoi 
s-a împărţit în Moldova, Muntenia şi Ardealul) din descălecatul ei de la Traian 
Impăratul Rîmului” (fiind vorba de Hronicul vechimei a romano-moldo-vla- 

hilor — n.n., A.E. Y. Prin realizarea acestor opere (Descriptio Moldaviae, De 
antiquis... ş.a.) Dimitrie Cantemir ajunge la ideea elaborării unei alte lucrări 
de proporţii apreciabile, care să cuprindă întreaga istorie a poporului său, să 
includă şi lucrările menţionate mai sus. Materializarea acestui gînd a început 
prin întocmirea proiectului Hronicului..., proiect, pe care Dimitrie Cantemir nu 
l-a dus la bun sfîrşit din cauza morţii sale premature. Dar aspectele legate de 
crearea Hronicului... nu fac obiectul studiului de faţă“?. 


k*k k*k 


Aşadar, problemele abordate în acest capitol ne permit să afirmăm 
că Descrierea Moldovei este o lucrare despre Ţara Moldovei şi poporul ei, 
operă cu caracter enciclopedic, pătrunsă de spiritul înnoitor, modern al epocii. 
După cum au arătat cercetările, acest tratat a fost scris într-o perioadă relativ 
scurtă de timp (1714-1716), însă munca de pregătire şi acumulare a materia- 
lului necesar a fost începută de autor cu mult înainte de stabilirea sa în Rusia. 
Pentru elaborarea tratatului său D. Cantemir a consultat multe izvoare istorice, 
geografice, enciclopedice ale învăţaţilor antici, medievali şi ale contemporanilor 
săi. Unele dintre ele i-au servit drept modele pentru Descrierea Moldovei. 


(Va urma) 

49 În această privinţă vezi: Studiul introductiv semnat de Stela Toma la ediţia 
Dimitrie Cantemir. Hronicul vechimei a romano-moldo-vlahilor, vol. |, Bucureşti, 1999, 
p. IV-IX, XXVIII-XXXIIL. 


96 


Limba Română 


Nina NEGRU 


CORNELIU 
GRUMĂZESCU 
ŞI PRESA 
BISERICEASCĂ 
DIN BASARABIA 
INTERBELICĂ 


(cronică a dezumanizării 
comuniste) 


Motto: 

Marxismul vede în Rău un 
drum ce duce spre Bine. 
Acesta ar fi sentimentul de- 
moniac al marxismului, cu- 
noscut îndeobşte sub denu- 
mirea de element dialectic. 


Nikolai BERDIAEV 


PRESA BISERICEASCĂ DIN 
BASARABIA FAŢĂ 
CU TRAGEDIA RUŞILOR 


Când vorbim despre presa bise- 
ricească din Basarabia, e de reţinut 
că, la începutul anului 1920, ea şi-a 
schimbat nu numai litera chirilică. 
Prin revista eparhială Luminătorul, 
jurnalismul creştin profesionist a de- 
monstrat că poate influenţa decisiv 
conştiinţa unei societăţi dezorientate, 
deznaţionalizate. Intrucât Chişinăul 
se afla în vecinătatea iadului comu- 
nist, revista publica sistematic pagini 
de informaţii şi meditații despre tra- 
gedia Bisericii Ruse. Se trăia într-o 
epocă de eroism creştin şi teologii 
români treceau peste resentimente, 
solidarizându-se cu cei care suportau 
persecuțiile sovietelor bolşevice, mai 
teribile decât teroarea anticlericală 
din timpul revoluţiei de la 1789 în 
Franţa . De prin 1923 până în 1927, 
profesorul universitar Ştefan Bere- 


chet de la laşi, care devenise profesor 
şi la Şcoala Spirituală, iar apoi la 
Facultatea de Teologie din Chişinău, 
a fost pionierul misiei ortodoxe româ- 
ne prin tenacitatea cu care pregătea 
clerul ortodox pentru o eventuală cru- 
ciadă împotriva conspirației satanice 
a bandei lui Lenin. Bun cunoscător al 
mai multor limbi străine, printre care şi 
rusa, Şt. Berechet a alimentat timp de 
mai mulţi ani cu ştiri din Rusia „Cro- 
nica externă” a Luminătorului. Din 1 
decembrie 1927, îi ia locul Corneliu 
Grumăzescu, profesor la Seminarul 
Teologic din Galaţi şi referent cultural 
al Episcopiei Dunării de Jos. De la 1 
octombrie 1928 şi până la începutul 
anului 1930, C. Grumăzescu îşi sem- 
nează articolele cu „lc. St. Director al 
Seminarului Teologic din Edineț’. De 
aici conchidem că se afla, de fapt, nu 
la Chişinău, ci în Eparhia Hotinului, 
chemat de Episcopul Visarion Puiu, 
care, probabil, îl cunoştea de la Ga- 
lati. In 1943 C. Grumăzescu revenea 
în Luminătorul cu cronica externă, dar 
se afla de acum la Bârlad. 

De remarcat că intelectualii 
regăţeni, cunoscători ai limbilor fran- 
ceză, engleză şi rusă, au analizat 
mai profund decât basarabenii drama 
rusă din acei ani. Ei erau conştienţi 
că asistă la momentul instalării unui 
regim totalitar în statul vecin şi fixau 
simptomatologia fenomenului, sin- 
cronizându-se cu presa occidentală. 

In context, amintim de afirma- 
tiile lui M. Heidegger din Scrisoare 
despre umanism (1946): 

„Cine înțelege comunismul 
doar ca «partid» sau doar ca o «con- 
cepţie despre lume» gândeşte la fel 
de limitat ca cei care prin cuvântul 
«americanism» au în vedere doar 
un anumit stil de viaţă”. Referindu- 
se la această problemă, profesorul 
universitar dr. Vasile Iliescu de la 
Munchen, într-un incitant articol 
intitulat Sindromul totalitar, deli- 
mitează trei faze prin care populaţia 
este măcinată de acest fenomen de 
psihologie colectivă cu importante 
implicaţii sociale: 

l. faza pretotalitară 

II. faza transtotalitară 

III. faza posttotalitară. 

Corneliu Grumăzescu evidenția- 
ză în comentariile sale simptomatologia 
fazei transtotalitare, când partidul co- 
munist ajuns la putere îşi organizase 
o poliţie specială de lichidare a presu- 
puşilor duşmani şi trecuse la „teroarea 
în masă legală” (Al. Zinoviev). 

În 1928, la 10 ani de la înfi- 
inţarea Comisiei extraordinare de 
execuţii (CEKA) a guvernului sovietic, 
C. Grumăzescu publica în Luminătorul 
articolul Există un infern undeva pe 
pământ? Reţinem câteva cifre selec- 
tate de teologul nostru din statisticile 
oficiale asupra activităţii CEKA. Din 
decembrie 1917 până în septembrie 
1921, CEKA a împuşcat 1.766.118 
persoane: 815.000 ţărani, 200.000 
soldaţi, 192.150 muncitori, 355.250 
intelectuali ce exercitau profesiuni 
libere, 8.800 medici, 6.775 institutori, 
1.243 preoţi. După 1921 informaţia de 
la CEKA devine secretă. Cu ajutorul 
presei, care minimaliza tragedia, s-au 
putut afla, totuşi, date aproximative 
despre jertfele bolşevismului în perioa- 
da 1921-1927: în 1921 (ultimele patru 
luni) — 18.451 de execuţii; în 1922 — 
38.000, în 1923 — 112.000 (în urma 
răscoalelor ţărăneşti din Rusia); în 
1924 — 80.000 (în urma răscoalelor din 
Georgia); în 1925 — 14.000; în 1.926 — 
10.000; în 1927 — 9.574 execuţii. 


COMUNISMUL 
NU ESTE IDEOLOGIE, 
CI SATANOLOGIE 


Comisarul poporului pentru 
învăţământul public A. Lunacearski 
formula în acei ani deviza bolşevis- 
mului: „Noi urâm creştinismul şi pe 
creştini; chiar cei mai buni dintre ei 
trebuie socotiți ca cei mai înverşunaţi 
duşmani ai noştri. Ei predică iubirea 
aproapelui, ceea ce este împotriva 
principiilor noastre. Jos dragostea de 
aproapele! Ceea ce ne trebuie este 
ura. Noi trebuie să ştim să urâm: nu- 
mai cu acest lucru vom cuceri lumea”. 


C. Grumăzescu remarca însă că 
acelaşi om, la Geneva, cerea dezar- 
marea generală şi pacea universală. 

Ca şi revoluționarii francezi de 
la 1789, bolşevicii îşi propuneau să 
nimicească „regii pământului şi ai ce- 
rului”. Pentru a caricaturiza viziunea 
profetică a Patriarhului lacob, pe co- 
perta revistei Bezbojnik (Fără Dum- 
nezeu) era desenat un monstru care 
se ridica pe o scară spre cer, având 
un ciocan în mână, ca să-l dărâme 
pe Dumnezeu. Imediat după 1917, 
A. Lunacearski a încercat o reformă 
a calendarului pentru a-i include în el 
pe „sfinţii” noii religii. Proiectul păstra 
veleatul erei creştine, însă denumi- 
rea zilelor săptămânii urma să se 
schimbe: duminica să se numească 
„Lenin”, lunea - „Ziua Sovietelor”, 
marţea — „Ziua Revoluţiei” etc. În 
săptămâna sovietică ziua de odihnă 
cădea marţea. Denumirile lunilor 
urmau să fie schimbate, excepţie 
făcând doar februarie şi octombrie. 
lanuarie trebuia să se numească 
„Lenin”, martie — „Stalin” etc. 

Mai multe valuri de persecuții 
s-au abătut asupra creştinilor din 
U.R.S.S.: în 1918-1923, în 1928- 
1934, în 1937-1938, în 1962-1964. 
Venit în Basarabia în 1927, la începu- 
tul celui de-al doilea val de persecuții, 
C. Grumăzescu se afla în vecinătatea 
iadului comunist. 

După faza „lirică” a revoluţiei, 
când în numai opt luni au fost asa- 
sinaţi 18 arhierei şi sute de preoţi şi 
monahi, Patriarhul Tihon Belavin şi 
Sinodul rus anulau rugăciunea de 
la Ectenia Mare pentru conducătorii 
ţării şi aruncau anatemă asupra 
bolşevicilor. Patriarhul este închis 
în mănăstirea Donskoi şi suprave- 
gheat de oamenii regimului până 
la 8 aprilie 1925, când moare. Un 
soldat din armata roşie, Krasniţki, 
numit „Arhiepiscop al întregii Rusii”, 
a condus treburile bisericeşti până 
la 4-5 aprilie 1925, când Tihon a 
făcut declaraţie de supunere faţă de 
Soviete. Între timp Sinodul din 1923 
îl depusese din treaptă. 

ARMATA ROŞIE 
CONTRA ARMATEI ALBE, 
BISERICA ROŞIE CONTRA 
CLERULUI NEGRU 


Primul articol publicat de 
C. Grumăzescu, la 1 decembrie 1927, 
în Luminătorul găsea în Basarabia un 
public cititor care ştia că din momen- 
tul înlăturării Patriarhului Tihon nu 
se mai putea vorbi despre o Biserică 
Rusă unitară, ci de biserici separate, 
care se duşmăneau şi se anatemizau 
între ele. Bătălia cea mai mare se 
dădea între „Biserica Patriarhală”, 
tinoniană şi „Biserica vie” sau Biseri- 
ca Roşie, sinodală, care împrumuta 
ideologia comunismului pentru con- 
cepţiile religioase. Această Biserică 
de stânga, care a luat fiinţă în 1923, 
după dezinformarea intenţionată a 
arhiereilor eparhioţi privitor la izolarea 
Patriarhului Tihon, a obţinut la Sino- 
dul din 1923 nu doar depunerea din 
treaptă a Patriarhului: la acest Sinod 
„Biserica roşie” s-a arătat favorabilă 
unor reforme periculoase, două dintre 
ele fiind comentate de Grumăzescu: 
desfiinţarea obligativităţii celibatului 
pentru episcopi şi aprobarea recă- 
sătoriei preoţilor văduvi. Sinodul rus 
încălca în mod sfidător legislaţia 
Sinodului Trulan din 691. Mergând şi 
mai departe, el respingea în general 
instituţia monahală şi dogma despre 
cinstirea moaştelor. 

Această „Biserică vie”, numită 
şi a „înnoitorilor”, şi care era condu- 
să de un episcop căsătorit, Alexandr 
Vedenski, promova doleanţele 
clerului alb, în timp ce tihonienii 
şi masele de enoriaşi se arătau 
credincioşi episcopatului monastic 
sau clerului negru. Astfel, după ce 
populaţia Rusiei se divizase în albi 
şi roşii, se urmărea ca şi Biserica 
să se piardă în lupte intestine între 
albi şi negri. Alte trei Biserici ruse 
se duşmăneau în pribegie, conduse 
de delegaţii patriarhului Tihon: Mitro- 
politul Antonie la Carloviţ (Iugoslavia), 


Evloghie în Europa Apuseană şi Pla- 
ton în America. 

C. Grumăzescu remarcă un 
lucru interesant în legătură cu poziţia 
Patriarhului Constantinopolului Grigo- 
rie al VII-lea, solicitat să se pronunţe 
în legătură cu divizarea Bisericii Ruse. 
Ceea ce considera C. Grumăzescu 
un adevărat „pericol de a se produce 
scandal în sânul ortodoxiei” era decla- 
ratia Patriarhului ecumenic în favoarea 
sinodului de la Moscova, ţinut în 1923 
de adversarii Patriarhului Tihon şi ai 
patriarhatului în general (dar simpati- 
zanti ai reformei calendarului). 

Într-un alt articol despre starea 
religioasă din Rusia, publicat în nr.2 
(15 ianuarie) din 1928 al Luminătoru- 
lui, G. Grumăzescu arată reacţia tiho- 
nienilor la ceea ce ei numeau „trăda- 
rea patriarhilor din răsărit” (între timp 
şi Patriarhul Damian al lerusalimului 
dăduse binecuvântare „înnoitorilor”). 
Mitropolitul Serghei Starogorodski, ur- 
maşul lui Tihon, arestat în 1926 pentru 
că nu dorea să pactizeze cu sovieticii 
şi eliberat în urma protestelor mun- 
citorilor, brusc se declară loial faţă 
de autorităţi, se desolidarizează de 
episcopii ruşi din emigrație şi obţine în 
1927 legalizarea sinodului patriarhal 
de către guvernul sovietic. Imediat 
însă unul dintre mitropoliţii numiţi de 
el, losif de la Leningrad, a declanşat 
mânia „înnoitorilor” de stânga pentru 
că a trimis o circulară de interzicere 
a pomenirii patriarhilor răsăriteni. În 
consecinţă, acesta a fost silit să pă- 
răsească Leningradul (va fi executat 
în timpul sângeroaselor epurări din 
1937). Mai mult: comunităţile de pe 
lângă bisericile greceşti din Rusia, 
care obţinuseră autonomie şi se dă- 
duseră de partea tihonienilor, au fost 
avertizate de Patriarhul ecumenic „să 
nu-şi atragă asupra capului urmările 
unui politicianism care nu este de 
dorit” şi să nu uite că se găsesc „nu 
în Grecia, ci în ţara Sovietelor”. C. 
Grumăzescu aranjează atât de bine 
aceste ştiri selectate din revista Bise- 
rica vie, încât comentariul nostru pri- 
vitor la politicianism devine de prisos. 

A UCRAINENILOR 


Dacă a profitat cineva de 
divizarea Bisericii Ortodoxe Ruse, 
aceştia au fost ucrainenii, care, 
neputând să dobândească indepen- 
denta politică, încercau să o obţină 
pe cea religioasă. C. Grumăzescu 
analizează principiul naţionalist, 
care a dat naştere, după revoluţia 
din 1917 (ca şi imediat după destră- 
marea U.R.S.S., în 1991), Bisericii 
Ortodoxe autocefale sinodale din 
Ucraina. S-a mai numit şi biserica 
„autosfinţiţilor”, pentru că primul ei 
episcop Vasili Lipkovsky, protoiereu 
caterisit de Patriarhul Tihon, a fost 
hirotonit episcop de 30 de preoţi şi 
mireni, membri ai Radei bisericeşti 
care proclamaseră autocefalia bi- 
sericii ucrainene, deşi acea biserică 
n-avea episcopi. Grumăzescu reţine 
cu umor acest procedeu, condamnat 
de tradiţia bisericească. Profesorul 
T. Titov din lugoslavia va completa cu 
un nou detaliu episodul autohirotonirii 
din octombrie 1921: cei 30 de preoţi 
şi mireni l-au hirotonit pe V. Lipkovsky 
în biserica Sf. Sofia din Kiev, lângă 
racla cu moaştele Sfântului Macarie, 
punând mâna dreaptă a mucenicului 
pe capul protoiereului. T. Titov califică 
gestul ca pe o „profanare”, posibilă 
din cauza „pierderii echilibrului su- 
fletesc”. 

Peste doi ani această Biserică, 
născută din spirit naţionalist, avea 
deja 25 de episcopi, recunoscuţi de 
Moscova pentru că erau „pătrunşi de 
principiile înnoirii”. În anii '30 însă, 
înscenându-se la Harkov un proces 
de răsunet, unul din aceşti episcopi 
s-a autocaterisit, biserica respectivă 
devenind „un cadavru viu”. Sovietele 
nu agreau formarea unor biserici 
naţionale. 


DE BISERICĂ 


„Biserica rusă a eşuat — scrie C. 
Grumăzescu la 1 martie 1928. — În 
trecut ea s-a discreditat prin tovărăşia 
cu ţarismul... Acum a fost purificată 
de sângele martirilor săi...şi chiar cre- 
dincioşii declară că ea este destinată 
să fie instrumentul eliberării şi rege- 
nerării naţionale.” Dar „Biserica vie” 
cu cei 136 de episcopi (dintre care 
100 erau căsătoriţi ori văduvi), stră- 
mutaţi mereu de la un scaun la altul, 
ca nişte funcţionari civili, deşi încerca 
să păstreze un embrion al Bisericii 
organizate, nu reuşea să câştige nici 
dragostea maselor, nici încrederea 
comuniştilor, care în 1928, după ce 
o legalizaseră, declanşează un nou 
val de teroare. C. Grumăzescu îi 
compătimea şi pe „înnoitorii” aparent 
fideli bolşevicilor, scriind despre ei: 
„este foarte greu să iubeşti sovietele 
cu o dragoste adevărată”. Pentru că 
ele „nu caută legăturile ce unesc pe 
oameni, ci pun războiul de clase, fără 
şir şi fără milă, pe primul plan al vieţii 
politice... În loc de a predica o evan- 
ghelie de dragoste, această nouă 
religie proclamă o evanghelie de ură”. 

În numerele 3, 7, 9, şi 18 din 
1928 ale revistei Luminătorul, C. Gru- 
măzescu încearcă să descifreze 
această evanghelie a urii propovă- 
duită în şcoala sovietică. Un pastor 
englez l-a întrebat pe un elev sovietic: 
„Crezi în Dumnezeu?” — „Dumnezeu 
nu există”, i-a răspuns copilul, ară- 
tând prin aceasta că şcoala sovietică 
nu este laică, ci cu precugetare an- 
tireligioasă. 

Despre rezultatele funeste ale 
sistemului sovietic de educaţie — o 
adevărată pedagogie a răului — 
C. Grumăzescu s-a informat pe baza 
ştirilor din revistele La Russie nou- 
velle, Le Christianisme au XX-ieme 
siecle, Foi et vie, Pravda, Biserica vie 
şi a cercetărilor profesorilor Charles 

Saralea din Scoţia, care şi-a publicat 
impresiile despre Republica roşie în 
cartea Ce qui j'ai vu en Russie So- 
vietique şi George Goyan care sem- 
nala, la sfârşitul anilor '20, ofensiva 
intelectuală împotriva lui Dumnezeu 
în Rusia. 

În nr.1 din 1928 al Luminătoru- 
lui, sub titlul „Forţele morale: învăţă- 
mântul şi cultura”, C. Grumăzescu 
comentează mai multe extrase dintr- 
o carte scrisă de un ziarist englez 
în urma discuţiilor avute de acesta 
cu Lunacearski în cabinetul său de 
lucru din Kremlin, „care semăna cu 
chilia unui călugăr”. Englezul se in- 
teresa cum revoluţia din 1917 a pus 
în valoare fiinţa omenească, pe care 
pretindea că a eliberat-o. Lunacearski 
îl informa că planul sovietic preconiza 
învăţământul uniform de clasă, fără 
deosebire dintre şcoala primară şi 
cea secundară; şcoala mixtă (băieţi, 
fete) de 9 ani, după care urma Uni- 
versitatea. Programul proletar cerea 
scoaterea limbilor clasice din şcoală 
şi orientarea imediată a muncitorilor 
spre învăţământul superior. Astfel, 
fiecare universitate avea facultatea 
sa de muncitori, în conformitate cu 
propaganda bolşevică despre îmbi- 
narea (zisă tolstoiană) muncii manu- 
ale cu munca intelectuală. În afară de 
facultăţile muncitoreşti, care le permi- 
teau tinerilor să devină doar ingineri 
sau medici, Lunacearski se lăuda 
cu universităţile pentru popoarele 
din Răsărit (China, Japonia) şi Apus 
(Finlanda, Lituania), care pregăteau 
misionari, numiţi „apostolii noştri”. 
„Aceştia, — remarca Lunacearski 
— devin fanatici şi sunt pătrunşi de 
marxism în chip groaznic”. 

Ceea ce nu recunoştea Lu- 
nacearski în faţa străinilor era „fali- 
mentul educaţiei bolşevice”. Despre 
aceasta scrie C. Grumăzescu în nr. 
7 şi 18 din 1928 ale Luminătorului. 

Chiar dacă bolşevicii şi-au con- 
centrat toată atenţia asupra şcolii, 
„omul nou” demonstrează falimentul 
ideologiei lor. Şcoala ca pepinieră a 


comunismului n-a reuşit să dea decât 
ceea ce Zinoviev numea voios „homo 
sovieticus” ori „homocus”. 

În Republica Sovietică, în 1928, 
existau mai puţine şcoli decât pe 
timpul ţarismului, 20% din ele urmând 
să se închidă din cauza sărăciei. 
Universitățile erau numai cu numele, 
căci, de fapt, nu se ridicau mai sus 
de nivelul şcolilor profesionale, ce 
produceau „tehnicieni şi medici”. Fa- 
cultate de drept nu mai exista în ţara 
în care noţiunea de drept dispăruse. 
Nu se putea concepe o facultate de 
teologie acolo unde ateismul era 
doctrină oficială; nici o facultate de 
filosofie şi litere, unde acestea erau 
dispreţuite. Vechii profesori fuseseră 
concediaţi, expulzați, împuşcaţi, iar 
dintre cei noi mulţi se sinucideau. Cea 
mai dezvoltată ştiinţă era chimia, iar 
bibliotecile şcolare, şi aşa sărace, au 
fost triate de Gorki, consilier spiritual 
al bolşevismului, până a rămas în ele 
doar „literatura proletară mondială”. 

În 1924 Rusia avea 7 milioane 
de copii orfani părăsiţi care hoină- 
reau prin întreaga ţară. Dintre ei doar 
80.000 au fost primiţi în orfelinate. 20 
de mii de elevi examinati la Petersburg 
(42%) au fost găsiţi afectaţi de anemie 
şi 36% de boli cardiace. În 1926 numai 
800 de elevi din Petersburg au termi- 
nat cursurile, iar la Moscova doar 35% 
din copiii de vârsta şcolară făceau 
studii. Comerţul stradal, nepermis, în 
mare parte îl practicau minorii. 

În 1924 118 copii, de la 9 la 20 
de ani, au săvârşit 29.727 de crime. 
Soţia diplomatului Zinoviev propunea 
„naţionalizarea copiilor, pentru a-i 
înlătura de la înrâurirea primejdioasă 
a familiei”. 

Ziarul Pravda din 20 mai 1927 
publica cifre incredibile despre cri- 
minalitate. „În Petersburgul cu o po- 
pulaţie de 600 mii de oameni, copiii 
au comis, în 1918, 8 mii de crime, 
iar în 1919 — 10 mii de crime”, scrie 
Ch. Saralea. Soţia lui Kalinin consta- 
tă că există părerea ca „să fie strânşi 
copiii în lagăre de concentrare”. 

Adolescenţa, considerată vâr- 
sta convertirii la Dumnezeu, în ţara 
sovietelor era vârsta când se ajungea 
în lagărul de concentrare. C. Grumă- 
zescu conchide că „niciodată vreo 
organizare mai metodică, un program 
mai blestemat n-a căpătat rezultate 
mai grozave”. 

În anii 1929-1930 problema 
educaţiei generaţiei tinere s-a pus 
într-un mod şi mai perfid: reeducarea 
ei în şcoli şi aziluri, în scopul extirpării 
egoismului care venea, chipurile, din 
familia burgheză. Profesorul Zutkind, 
citat de C. Grumăzescu, considera 
că foamea, frigul şi lipsa de jucării, 
tovarăşii şi strada vor lichida egois- 
mul copiilor. Fetiţelor li se interzicea 
să se joace cu păpuşile, pentru a 
nu li se dezvolta sentimentul egoist 
al maternității. Exact cum îşi propu- 
sese Lunacearski: „Nu voim ca să 
fie crescuţi copiii în atmosferă de 
iubire”. Legile statului condamnau 
chiar şi manifestările particulare de 
religiozitate. 

În Luminătorul, nr. 13-14, 1930, 
C. Grumăzescu publică instrucţiunile 
date învăţătorilor de ziarul Asociaţiei 
celor fără Dumnezeu, cu prilejul săr- 
bătorii de Paşti: 

„1. Copiilor de la 8 la 10 ani. 

Să se aţâţe în ei pofta de a lupta 
împotriva sărbătorilor religioase. Să 
fie îndemnați să ceară frecventarea 
şcolii în zilele de Paşti. Să fie întrebaţi 
care dintre părinţi fac pregătiri pentru 
sărbători. Să li se explice caracterul 
contrarevoluţionar al sărbătorilor 
Paştilor etc. 

2. Copiilor de la 10 la 12 ani. 

Să li se arate influenţa nefastă 
a preoţilor, a sectarilor şi a culacilor. 
Să se organizeze propaganda printre 
părinţi. Să se stăruie asupra primejdiei 
bolilor venerice provocate de sărutări- 
le religioase (sărutările de Paşti etc.) 

3. Copiilor de la 12 la 14 ani. 

Să li se explice rolul contrare- 
voluţionar al clerului. Să se formeze 
grupări propagandiste. În timpul 
lecţiilor să se citească gazeta Fără 


Dumnezeu şi să li se aducă la cu- 
noştință copiilor istoria sângeroasă 
a Bisericii creştine.” 

Să cugetăm asupra amenințării 
îndreptată contra lumii întregi prin 
această educaţie de ură împotriva 
lui Dumnezeu; nimicirea întregii con- 
vingeri religioase din conştiinţa noilor 
generaţii ale unui popor de 140 de 
milioane de oameni. 

La sărbătorile creştine tineretul 
era obligat să însceneze în faţa cre- 
dincioşilor ieşiţi de la biserică rituri 
bisericeşti parodiate, să facă orgii 
fiind îmbrăcaţi în veşminte bisericeşti, 
să batjocorească icoana, crucea, 
cădelniţa. 

„Cine stăpâneşte astăzi tinere- 
tul, mâine va stăpâni viitorul” — acest 
dicton al ateiştilor bolşevici a ajuns 
să dea roade. 

Aleksandr Soljeniţin în cap. 17, 
Chiştocii, din cartea Arhipelagul 
Gulag scrie despre copiii sovietici 
care, înainte să ajungă cetăţeni ai 
propriei lor ţări, ajunseseră în puş- 
cării: „În 1927 deţinuţii în vârstă de 
la 16 până la 24 de ani reprezentau 
48% din totalul celor încarceraţi. Dar 
existau şi copii sub această vârstă 
care nu erau incluşi în statistici”. 
Autorul aminteşte despre un copil de 
şase ani închis în colonie conform art. 
58, ca deţinut politic. Legile staliniste 
pentru „chiştoci” au fost în vigoare 20 
de ani (până în 1954): pentru nişte 
spice furate din câmp sau pentru un 
buzunar de cartofi — opt ani de lagăr. 
Minorii erau judecaţi cu aplicarea 
tuturor măsurilor punitive, inclusiv 
pedeapsa cu moartea. „Deci, la 10 ani 
după revoluţia din octombrie, băieţii 
şi fetiţele, care în 1917 aveau de la 6 
până la 14 ani, formau jumătate din 
populaţia penitenciară. Asta nu ca- 
drează cu lupta împotriva rămăşiţelor 
conştiinţei burgheze”. 

Chiştocii din cartea lui Solje- 
niţin sunt "pionierii lumii interlope”, 
produse ale pedagogiei de colonie a 
lui Makarenko. „Ei nu se prefac: ei nu 
recunosc pe nimeni ca fiinţă umană. 

Aşa au apucat să vadă lumea şi acum 
se ţin de această imagine. O dată cu 
ei creşte o ciumă pentru oameni — 
scrie Soljeniţin. Dacă nu se transformă 
într-o mică fiară îndărătnică, pentru 
care nu a fost creată limba ome- 
nească, acel copil nu rezistă”. Tot la 
Soljeniţin veti citi despre vizita „sufle- 
tologului” Gorki la o colonie de copii. 
Un băiat, de 14 ani, iubitor de adevăr, 
i-a strigat: „Ascultă, Gorki, vrei să afli 
adevărul? Şi i-a spus pe nerăsuflate 
tot-tot-tot”. „Sufletologul” îl ascultă, 
iese cu ochii înlacrimaţi din baracă 
şi scrie în cartea de impresii... elogii 
stereotip la adresa uimitoarei energii 
a educatorilor comunişti. Vaporul cu 
care pleca Gorki nici nu apucă să se 
desprindă de mal şi băieţelul este 
împuşcat. „Sufletologul” ştia că asta 
îi va fi soarta, dacă nu-l va lua cu el. 

În articolul Rusia Sovietică, 
publicat în nr. 19 al Luminătorului 
din 1929, C. Grumăzescu rezuma 
cuvântarea de mai multe ceasuri, 
ţinută de Buharin la o întrunire a c.c. 
al partidului comunist rus. Buharin 
a declarat că are patru duşmani în 
Rusia: 1. Antisemitismul, care „tre- 
buie combătut printr-un război furios, 
păstrând mijloacele şi datoria de luptă 
alături de evrei”; 2. Naționalismul, 
mişcare patriotică periculoasă în Ru- 
sia şi Turkestan; 3. Biserica, religia, 
care renaşte sub diferite forme la sate 
şi oraşe; 4. Culacii, adică ţăranii avuti, 
care nu doresc să dea recolta pe 
prețul stabilit de stat (adică pe gratis). 

În anii '30 Rusia nu se mai 
certa pentru clerul alb sau negru; ea 
se împărţise în două tabere: pentru 
Dumnezeu şi împotriva lui Dumne- 
zeu. C. Grumăzescu comentează 
protestele în legătură cu violenţa în 
lupta antireligioasă din Rusia, publi- 
cate (în Le temps, 11.11.1930) de au- 
torităţile bisericeşti catolice, ortodoxe 
şi protestante din toate ţările. Reacţia 
rusească a fost următoarea: Societa- 
tea celor fără Dumnezeu a declanşat 
noi atacuri împotriva sărbătorilor 
Sfintelor Paşti, iar Mitropolitul Serghie 


implora mila corespondentului unui 
ziar german Kölnische Zeitung, care 
dorea să publice interviuri despre per- 
secuţiile religioase din Rusia. În timp 
ce organizaţia celor fără Dumnezeu 
lucra prin toate mijloacele — presă, 
învăţământ, legislaţie — ca să distrugă 
Biserica şi să ucidă sufletul omenesc, 
mitropolitul, numit de C. Grumăzescu 
„un martir al minciunii”, nu îndrăznea 
să facă nici o declaraţie verbală. 
Concluzia străinilor, care vedeau de 
departe tragedia rusească, era ur- 
mătoarea: o dată ce Sovietele afirmă 
că n-au apelat niciodată la persecuții 
religioase, ele vor continua în acelaşi 
mod „să nu mai persecute” (deşi ruşii 
refugiaţi povesteau cum cekiştii cruci- 
ficau preoţi pe uşile altarului). C. Gru- 
măzescu mai completează informati- 
ile referitoare la pedagogia răului cu 
un chestionar inchizitorial (publicat 
de revista Christliche Welt), pe care 
trebuia să-l completeze copiii ruşi în 
şcoli, fiindu-le interzis să-l poarte cu 
ei. Am selectat câteva întrebări din 
chestionar: Cărei naţionalităţi aparţii? 
Care este ocupaţia părinţilor tăi? Cine 
dintre ai tăi merge la biserică? Tu te 
duci la biserică? Te sileşte cineva să 
mergi la biserică? Ai reuşit să-ţi obţii 
dreptul de a nu merge la biserică? 
Porţi cruce? De ce? Te rogi? Ce spun 
părinţii tăi despre „desfiinţarea” dumi- 
nicii? Dar tu? Te-ai înscris la cercul 
antireligios? Dacă nu, de ce? 

În nr. 2 din 1930 al Lumină- 
torului C. Grumăzescu traduce din 
Foi et Vie un articol zguduitor des- 
pre ateismul rusesc. În Apocalipsa 
timpului nostru V. Rozanov scria 
despre „perdeaua de fier care se co- 
boară asupra Rusiei. Este timpul să 
îmbrăcăm blana şi să ne întoarcem 
acasă. Însă nici blana, nici casa nu 
pot fi găsite”. După pierderea patriei 
materiale, ruşii au pierdut şi patria 
sufletească. Într-un vagon murdar de 
scuipat şi de fum, un rus îi spunea 
altuia „Hristos a înviat!” şi i se răspun- 
dea: „Nu a existat!”. Această laconică 
afirmaţie este simbolul comunismului, 

al acelei flăcări „care, întinzându-se, a 
distrus lumea întreagă. Sufletul lumii 
este supus jafului şi stricat încet, pe 
ascuns, cărămidă cu cărămidă, până 
la temelia pe care orice lucru trebuie 
să se construiască”, semnalează 
Rozanov. 

Alianţa Ateilor, constituită în 
1925 din corespondenţii şi prietenii 
ziarului Ateul, avea două concepţii în 
privinţa mijloacelor de luptă antireligi- 
oasă: marxismul şi anarhismul. Biroul 
propagandei le recomandă să lucreze 
„mai mult prin fapte decât prin vorbe”, 
ca să câştige încrederea populaţiei: 
să clădească şcoli, orfelinate, să-i 
ajute pe nenorociti, să repare poduri. 
Dar grija cea mare era ca personalul 
pedagogic şi programele şcolare să 
propage ateismul. 

Alianţa Ateilor se înfăţişa ca o 
organizaţie ce a depăşit cadrul unei 
singure ţări. Din 1925 ea a intrat în 
Internaționala cugetării libere şi, prin 
departamentul afacerilor externe, 
avea legături cu organizaţiile liber-cu- 
getătorilor din întreaga lume. Alianţa 
Ateilor, „cârmuitor al lucrului religios 
universal”, desăvârşea în chip amă- 
nunţit metodele de lucru şi literatura 
antireligioasă printr-un sistem de şcoli 
antispirituale profesionale roşii. 

Monstruoasele rătăciri ale ma- 
terialismului şi ateismului au luat în 
stăpânire gândirea oamenilor mai mult 
decât se crede. Un comentator al isto- 
riei revoluţiei franceze din 1789 afirma 
că Declaraţia Drepturilor Omului a 
marcat începutul unei crize, care nu 
se va încheia decât prin declararea 
tot atât de solemnă a drepturilor lui 
Dumnezeu. 

Din 1789 până în 1870, în mai 
puţin de o sută de ani de campanii 
antireligioase şi de separare a bise- 
ricii de stat, Franţa atingea recordul 
criminalităţii între ţările europene. 
La Paris, dintre 100 de criminali, 89 
frecventaseră şcolile laice ale statului 
şi doar 11 — şcolile confesionale. 

Războiul civil din Spania anilor 
treizeci l-a determinat pe George 


Orwell să se preocupe de definirea 
totalitarismului de tip comunist. În 
1949 a publicat romanul său 1984, în 
care est-europenii şi-au recunoscut 
„lagărul socialist”. Când în anii '70, un 
alt scriitor politic, Al. Soljeniţin, face 
portretul comunismului, de astă dată 
în calitate de martor ocular şi cronicar, 
opinia publică mondială îşi dă seama 
de gravitatea fenomenului. 

Presa bisericească din Ro- 
mânia pusese însă diagnosticul 
chiar din anii douăzeci, prevăzând 
că disprețul pentru Dumnezeu şi 
pentru viaţa omului nu poate rodi 
decât monştri. „Arta” pedagogică 
bolşevică, bazată pe evanghelia 
urii, în următoarele două generaţii a 
plodit un anume tip de mentalitate. 
La tot pasul răsună şi acum ecouri 
adânci ale regimului de opresiune şi 
minciună, instaurat în 1917. Destră- 
marea şi moartea sufletului a cuprins 
popoarele care au suportat acest tip 
de invazie. Vom cita în încheiere din 
Sindromul totalitar, de profesorul Va- 
sile Iliescu, concluzii care se referă la 
efectele vizibile în faza a treia, postto- 
talitară: „societatea se atomizează — 
fiecare pentru sine — omul se închide 
în el însuşi, devine un schizoid cla- 
ustrat, potenţial schizofrenic, animat 
în străfunduri de o ură turbată faţă 
de agresori şi de o agresivitate greu 
stăpânită faţă de membrii comunităţii 
din care face parte”. 

OBSERVAŢII ASUPRA 
STILULUI SADOVENIAN 


Între scriitorii români ai secolului 
al XX-lea, Mihail Sadoveanu se deta- 
şează atât prin realizarea artistică a 
operei sale, cu mijloace specifice, cât 
şi prin bogăţia şi varietatea ei. 

In paginile acesteia şi-au găsit 
reprezentarea aproape toate tinutu- 
rile României cu natura lor, oamenii 
munţilor, ai şesului sau cei de la 
Dunăre, ţărani şi orăşeni provinciali 
cu obiceiurile, cu preocupările de 
toate zilele şi cu graiul lor. Trecutul 
istoric a fost reînviat cu o rară putere 
de evocare de către Sadoveanu, iar 
folclorul i-a slujit de multe ori ca sursă 
de inspiraţie. 

Bun cunoscător al graiului 
moldovean, ca şi al limbii populare 
în general, scriitorul a fost receptiv şi 
la limba vechilor cronici, extrăgând 
din toate acestea, cu discernământul 
unui fin simţ al limbii pe care-l poseda, 
un material preţios de construcţie 
pentru opera proprie. Continuator 
al lui Neculce şi al lui Creangă, cum 
recunoaşte singur, Sadoveanu duce 


mai departe direcţia populară în 
literatura română. El a reuşit să stă- 
pânească toată limba română în timp 
şi spaţiu — observa lorgu lordan — şi — 
adăuga Alexandru Rosetti — a realizat 
o adevărată sinteză între trecutul şi 
prezentul limbii. Tocmai în această 
sinteză trebuie căutat specificul 
originalității sadoveniene şi, în cele 
ce urmează, pe marginea unui text 
din romanul istoric Fraţii Jderi, vom 
încerca să stabilim ce aduce nou 
Sadoveanu în raport cu limba literară 
şi — fireşte —, mai ales, cu ce contri- 
buie la dezvoltarea stilului beletristic. 
In măsura în care textul în atenţie o 
va permite, ne vom referi şi la alţi 
scriitori, înaintaşi sau contemporani 
lui Sadoveanu, pentru a încerca o 
delimitare de aceştia. 

Particularităţile fonetice nu sunt 
într-o mare măsură definitorii pentru 
Sadoveanu. Ele sunt rare şi nu apar 
întotdeauna cu consecvență, ceea 
ce demonstrează că — în general — 
nu constituie particularităţi intime ale 
stilului său, ci au o notă de intenţio- 
nalitate, pentru a da culoare locului şi 
timpului acţiunii. 

Arhaismele fonetice, de pildă, 
se întâlnesc mai ales în scrierile is- 
torice. Mai frecvente sunt fonetismele 
regionale (în speţă, moldovenismele), 
prin care autorul sugerează vorbirea 
celor din Ţara de Sus, eroii săi predi- 
lecţi, dar care apar şi în scrierile des- 


Mihail SADOVEANU 


FRAŢII JDERI 


Roman istoric, ediţia a V-a, vol. II [Izvorul Alb], Editura Tineretului (Bucureşti, 
1966), fragment din capitolul |, Când a fost cutremurul cel mare (p. 13-18). 


[...] Dând odată de duşcă ulcica de vin şi umilindu-se în aceeaşi clipă pentru 


asemenea faptă, cuviosul părinte Timoftei se ridică de pe laiţă şi se sprijini pufnind 
într-un stâlp al pridvorului. Neamţul îl privea cu zâmbetu-i neclintit; numai ochii i se 
ascuţiseră în două ace de lumină. 

Deodată căpitanul de siimeni avu o tresărire. | se păru că s-a clătinat, de şi era 
liniştit în toată făptura lui bine legată. Ori se mutase, pieziş faţă de stâlp, călugărul 
sârb? Dar între monah şi stâlpul pridvorului, păruse a se mişca, pieziş faţă de stâlp, 
turnul de pe râpa dinspre târgul Sucevii. In aceeaşi clipă adâncimile subpământene 
ale Cetăţii sloboziră un freamăt depărtat de năruire. Petrea Hărman primi prin tălpi 
simţirea acelui vuiet al afundului. 

Cuviosul monah Timoftei privi nedumerit fața schimbată a oşteanului şi începu 
a râde. 

Chiar atunci, dinspre partea palatului unde era gangul ce ducea la spătăria 

pre alte locuri şi alţi oameni, de unde 
se poate conchide că Sadoveanu a 
rămas în cele din urmă influenţat de 
graiul ținutului său de baştină. Oricât 
de puţine ar fi, totuşi în concertul 
mijloacelor de expresie, proprii lui 
Sadoveanu, fonetismele particulare 
aduc, şi ele, o subtilă sugestie de 
ordin estetic. lată câteva arhaisme 
fonetice — în vocalism: cătră, întăi, 
stâns, şi în consonantism: noemvrie, 
Machedonia, subt. Regionalisme 
(moldovene): 

— ă neaccentuat apare ca a: 
matasă, dascal, pacat, celalalt; 

— o neaccentuat, ca U: cucoş, 
dar: coconul; oscilaţia vine în sprijinul 
afirmației de mai sus: că Sadoveanu 
nu scrie atât în mod spontan cu regio- 
nalisme, cât regionalizează conştient 
(dă curs unui artificiu de stil); 

-— diftongul ea apare ca a: asară; 

— e neaccentuat, ca i: prietin; 
este însă o formă care apare consec- 
vent la Sadoveanu, chiar în vorbirea 
lui curentă, ceea ce ne determină 
să atestăm, uneori, o “amprentă” a 
graiului local asupra vorbirii obişnuite 
a scriitorului; 

— e neaccentuat, ca ă (după s): 
sămănat — mai degrabă un fonetism 
popular. Alte fonetisme moldovene: 
mulţămire, în laturi, roşă, paseri, mâni 

“mâine”). 

Moldovean de origine, Sadovea- 

nu scria (spre deosebire de un Alec- 


sandri) într-o epocă în care normele 
limbii literare se impuseseră; de aici 
rezultă că, la Sadoveanu, majoritatea 
faptelor, care nu se încadrează în 
aceste norme, nu constituie remi- 
niscenţe neliterare, ci o îndepărtare 
intenționată de la norme, dar cu efect 
pe alte planuri. Cum se poate însă les- 
ne observa, rațiunile estetice nu duc 
la stridente în expresie: la Sadoveanu 
nu vom mai găsi, de exemplu, regio- 
nalismul ğ pentru j, nici în morfologie 
nu vom mai întâlni frecvent auxiliarul 
arhaic au la persoana a lll-a singular, 
a perfectului compus, atât de des în- 
tâlnite la Alecsandri, dar, de cele mai 
multe ori, neutre din punct de vedere 
artistic, întrucât poetul nu se eliberase 
complet de sub “tutela” graiului său. 

Vom constata, în context, că 
Sadoveanu selecta foarte riguros 
elementele arhaice şi regionale de 
care avea nevoie, iar odată selectate, 
ele erau folosite cu multă cumpătare. 
Aşa stau lucrurile nu numai în privinţa 
aspectelor fonetice, dar şi în privinţa 
celor lexicale sau referitoare la alte 
compartimente ale limbii. 

De unde atunci specificul sa- 
dovenian? Dintr-un interes mai mare 
acordat de autor altor fapte lingvis- 
tice, cum vom vedea, între care cel 
mai bine reprezentate sunt creaţiile 
personale. 

Faptele morfologice se atestă 
şi mai rar, şi — de obicei — sunt şi ele 


cea mică, zvâcni în lumina soarelui amiezii o arătare firavă, brâncind într-o parte şi 
în alta aprozii zăpăciţi. Era călugărul cel nebun Stratonic de la mănăstirea Neamţu. 
Răsuflând o dată cu putere aerul liber, se opri ca să privească dacă toate ale aces- 
tei lumi sunt încă în fiinţă; după aceea, ca şi cum ar fi fost ars de un şfichi de foc, 
porni în goană spre pridvorul căpitanului Petrea Hărman. Din cinci în cinci paşi, îşi 
zbătea în laturi braţele, tinzând să salte în zbor în afară de orice primejdie; şi de 
câte ori pâlpâia cu braţele şi cu rantia, tipa scurt; groaza din el nu găsea destulă 
trecere prin gâtlejul lui: se frământa în lăuntru-i ca o epilepsie. Când cutremurul 
se desluşi deplin ca o unduire de val în toată Cetatea, cuviosul Stratonic căzu cu 
fruntea la pământ în pulbere; apoi se ridică în genunchi, cu braţele înălțate, privind 
halucinat spre un Dumnezeu al răzbunării în adâncimea cerului. Cuviosul Timoftei, 
otrăvit şi el de aceeaşi groază fără măsură, dădu drumul răcnetului pe care celalalt 
nu-l putuse elibera. 

— Ne prăpădim! vine sfârşitul lumii! urlă cu disperare călugărul sârb şi bătu şi 
el metanie, sorbind în gură nisip şi mestecându-l în măsele. 

Hărman se uită în juru-i, căutându-şi armele. Puse mâna pe toiagul lui de 
căpitan şi dintru-ntăi, fără ştire, năzui să meargă spre turnul care se clătise. 

Câteva clipe, freamătul pământului conteni. In palatul domnesc se stârni lar- 
mă; câteva ţipete de femei sfredeliseră gangurile. La cămările slujbaşilor domneşti 
se ţeseau alergări fără noimă; boiernaşi cu capetele goale, unii cu sabia în mână, 

introduse în mod deliberat în operă. 
Desigur, frecventa utilizare în opera 
literară a unor particularităţi poate să 
le impună şi vorbirii obişnuite a unui 
scriitor, împrejurare în care este mai 
greu să disociem elementele folosi- 
te în mod conştient de cele folosite 
spontan, dar greutatea se iveşte în 
mai mică măsură în morfologie decât 
în fonetică şi este aproape anulată în 
vocabular. 

De ce este necesară o atare de- 
osebire între fenomenele “spontane” 
şi cele “conştiente” (intenţionate)? 
Că acest lucru prezintă nu puţină 
importanţă din punctul de vedere al 
limbii literare, va rezulta din cele ce 
urmează: 

Dacă un scriitor muntean ar 
scrie un roman istoric despre Mol- 
dova cutărui secol şi ar utiliza mol- 
dovenisme pentru culoarea locală, 
este aproape sigur că — oricât de 
frecvente ar fi — ele nu s-ar impune 
în vorbirea curentă a ipotețicului au- 
tor, nu i-o vor contamina. În treacăt 
fie spus, în dramele cu subiecte din 
istoria Moldovei Delavrancea “mun- 
teniza”, fără reticenţă, expresia din 
replicile personajelor. 

In ceea ce-l priveşte pe Sa- 
doveanu -— vorbitor al limbii române 
literare — nu este cazul numai al influ- 
enţei regionalismelor folosite de el din 
raţiuni stilistice (condiţionate, deci, 
de obiectul scrierii sale), ci şi — mai 


ales — de influenţa graiului pe care l-a 
vorbit o bună parte din viaţă (şi care 
ține de domeniul necondiţionatului); 
de o influenţă amplificată, care este 
puţin probabil să nu fi lăsat urme în 
vorbirea curentă a scriitorului. 

Pare mai greu de stabilit, aşa- 
dar, în scrierile lui Sadoveanu — în 
cadrul particularităţilor neliterare (în 
ansamblu) — care este raportul dintre 
elementele folosite în mod condiţionat 
(cărora le dă drept de “cetăţenie” 
literară) şi celelalte, utilizate în mod 
necondiţionat (rămăşiţele neliterare 
propriu-zise); o lumină ar putea aduce 
scrierile cu alt caracter — confesional — 
sau corespondenţa, publicistica, mai 
libere de rigorile estetice. Disocierea 
ar fi de un real folos pentru istoria 
limbii literare, căci fără această diso- 
ciere un cercetător de peste secole al 
limbii române sau chiar un cercetător 
actual străin, care ar şti că în secolul 
al XX-lea limba română literară este 
cristalizată, ar putea ajunge la unele 
concluzii eronate despre ea, dacă ar 
studia-o numai pe baza operelor lui 
Sadoveanu. Cu mai multă sau mai 
puţină acuitate, chestiunea se pune 
în legătură cu fiecare scriitor şi înde- 
osebi cu aceia al căror grai local este 
diferit de cel de la baza limbii literare. 

Revenind la morfologie, una 
dintre particularităţile moldovene 
care se întâlneşte de mai multe ori la 
Sadoveanu este articolul genitival in- 


se îmbulzeau la uşi. Siimenii, la odăile lor, se băteau la praguri şi în ferestre ca să 
iasă la lărgime. Al doilea val al cutremurului scutură pământul cu mai multă putere 
şi mai îndelung decât întâia oară, cu aceleaşi detunete subpământene. In cornul 
dinspre răsărit al Cetăţii, turnul numit al Nebuisei îşi lepădă în râpă o aripă, cu mare 
sunet, şi clopotul lui dădu zvon prelung, atins ca de zimţii unei aripi a Demonului. 

— Bate clopotul; se dărâmă Cetatea! se tânguia monahul sârb. Intins la pă- 
mânt, pe o coastă, nu se mai putea ridica. Stratonic zvâcni în sus, îl privi pieziş şi 
cu groază ca pe însăşi dihania cutremurului, şi se duse în goană, pălălăind din nou 
din aripi, spre zvonul clopotului. 

Frământarea de spaimă se opri deodată. Măria sa Vodă ieşise în soare, su- 
nând grăbit din pinteni. Privirea sa verde, cu sprânceana uşor încruntată, se ridică 
întăi spre ziduri, la străji, apoi se aţinti la odăile siimenilor. Orice tumult încetă acolo 
într-o clipă. 

In vremea aceea, la sfârşitul anului 1471, măria sa Vodă avea încă înfățișa- 
rea tânără, de şi fruntea îi pleşuvise întrucâtva şi în plete avea sămănat argintul 
cărunteţii. Era cu capul gol. Purta strai de catifea roşă. Căpitanul de siimeni veni în 
fugă, pieziş, spre măria sa. 

— Ce este, căpitane Petre? 

— Măria ta, răspunse neamţul, nu-i nimic alta decât că trebuie să chemăm 
mâni meşteri zidari pentru turnul Nebuisei. 

variabil a: “La 7 noemvrie a acelui an”. 
In cazul acesta poate fi şi un acord 
eliptic (la data, în ziua de 7 noemvrie 
a acelui an), dar o asemenea formă 
apare destul de des, şi nu numai în 
vorbirea eroilor sadovenieni; este 
probabil o reminiscență dialectală 
în propria vorbire a scriitorului. Alte 
particularităţi sunt folosite în mod 
deliberat: 

"şaizeci de ocă” — substantiv 
invariabil în număr în limba veche; ini- 
tial având accentul pe finală, prezenta 
şi dificultăţi de adaptare morfologică. 
In Moldova se mai foloseşte încă în 
această formă; 

“obrazurile” — pluralul neutru 
arhaic, la Sadoveanu aduce însă şi o 
diferenţiere semantică faţă de obraji, 
pentru că înseamnă “feţe, chipuri” 
(prin lărgire de sens). In secolul al 
XIX-lea, tot ca neutru (obraze, obra- 
zuri), însemna “personaje” (calc şi 
asociere posibilă cu “mască”, obiect 
din recuzita teatrului clasic sau popu- 
lar; cf. pop. obrăzar “mască”). 

In privinţa verbelor nu putem 
afirma că avem de-a face cu ve- 
ritabile particularităţi morfologice, 
ci mai curând cu forme regionale 
sau populare, aparţinând foneticii 
istorice şi sintactice, dar care tind să 
se generalizeze şi în limba literară, 
dând naştere unor forme paralele la 
Sadoveanu (pe lângă este, e, sunt): 

“mi-i Scris”, “îs” (persoana a 


III-a, plural). Azi le găsim frecvent în 
poezie, din necesităţi prozodice sau 
după negatie, cu o utilizare destul de 
largă (nu-i, nu-s). 

Un moldovenism frapant este 
“să deie”. 

Intâlnim şi o iotacizare: să-şi ție 
(în loc de țină). 

Fapte propriu-zise de morfolo- 
gie a verbului sunt doar: 

simţesc — cu sufix, într-o formă 
care nu s-a impus în limba literară; 

se descopăr- (persoana a lll-a 
plural): “când se descopăr în răsărit 
genele zilei”, fenomenul este curent 
în literatura moldoveană a secolului 
al XIX-lea (ei zbor, se joc) şi a apărut 
pentru a diferenţia persoana a Ill-a 
plural de a Ill-a singular, dar a fost 
repede abandonat, încât astăzi poate 
fi socotit un arhaism (livresc însă), şi 

a zbate (sens activ: “Un vânt... a 
început să zbată matasa albastră din 
boldul de pe vârful castelului”), unde 
schimbarea diatezei (a se zbate > a 
zbate) aduce şi un sens nou, factitiv: 
“a face să fluture”. Întâlnim aici o 
creaţie sadoveniană. 

Atunci când autorul utilizează 
deliberat regionalismele, o face — cum 


* Considerat, probabil, din eroare 
un fapt de limbă populară, poate fi întâlnit 
în a doua jumătate a secolului XX şi la 
unii scriitori munteni care se inspiră din 
mediul rural. 


— Nu cumva, întrebă măria sa privind cu străşnicie spre oştenii buluciţi la odăile 


lor; nu cumva trebuie să chemăm şi nişte babe de sub Cetate, ca să descânte şi 
să afume cu păr de lup pe siimenii tăi? 

Căpitanul Petrea Hărman încremeni, fără a îndrăzni să scoată un cuvânt de 
răspuns. In vremea asta, şiragul boierilor îmbrăcaţi în haine grele se desfăcu din 
gangul spătăriei în lumină, având în frunte pe prea sfinţitul mitropolit Teoctist. Pe 
obrazurile tuturor se încreţea acel dumnezeiesc semn al spaimei, pe care omul îl 
ține de obicei ascuns în sine. Glasul veşniciei şi al morţii sunase din adâncimi spre 
pacea neclintită a cerului. Domnul izbutise să-şi ţie, sub zâmbetul batjocoritor din 
afară, zbuciumul lăuntric. Deasemeni, privind în tăcere pe boierii săi, îşi domolea 
gândurile şi îndoielile de prevestire care legau întâmplarea aceea catastrofală cu 
alte întâmplări năprasnice din anii trecuţi. Destinul ne pândeşte din umbră în fiece 
clipă. In fiece clipă putem trece, ca acest glas din ceruri. 

Un glas striga din ceruri. Era un zvon prelung de chemări ale unor paseri 
străine care treceau prin înălţimea amiezii pe deasupra Cetăţii. 

— Aceştia-s puhoieri, zise cineva. 

Vodă întoarse fruntea, ca să cunoască pe cel care grăise. Era unul din feciorii 
cei mari ai starostelui Nechifor Căliman. Glasul acela gros şi fără nici o urmă de 
sfială în el aduse un fior de veselie strâmbă pe obrazurile curtenilor. 

— Înalt prea sfinţite părinte, vorbi măria sa cătră bătrânul mitropolit, te rog să 


108 


Limba Română 


am mai scris — cu intenţia de colorare; 
dar ca scriitor al secolului al XX-lea, 
pe Sadoveanu nu-l interesează 
o colorare până la confundare cu 
natura (cu obiectul descris) — ceea 
ce ar duce, mai mult sau mai puţin, 
la incomunicabilitatea cu cititorul 
acestui secol: el dă numai o tentă, o 
aură, în special de vetustate obiectului. 
De aceea nu l-a stingherit faptul că a 
utilizat aici o iotacizare sau dincolo 
o construcţie specifică secolului al 
XIX-lea moldovean (deci ulterioară 
epocii căreia i se consacrase), el 
reţine doar aerul de arhaitate al unor 
asemenea construcţii, pe care le 
socoteşte binevenite pentru opera 
sa şi care sunt, totuşi, mai apropiate 
de cititorul modern. El nu pretinde să 
fotografieze, în schimb sugerează 
enorm şi — la urma urmei — aceasta 
este esenţa artei. 

Din acest punct de vedere se 
poate spune că Sadoveanu nu este 
atât caracterizat prin autenticitate 
(stricto sensu) în raport cu obiectul 
descris, cât prin originalitatea pre- 
zentării lui. 

Marin Preda, de pildă, este un 
scriitor de o mare autenticitate, fiind 


** Referirea este validă pentru scri- 
erile cu caracter istoric. In descrierile de 
natură însă, autenticitatea lui Sadoveanu 
este incontestabilă. 


absorbit de obiectul căruia i se consa- 
cră. Sadoveanu este mai detaşat", de 
fapt între el şi obiect se interpun secole 
şi scriitorul caută să reconstituie obiec- 
tul atenţiei sale prin mijloace proprii, 
dintr-un unghi de vedere actual, dar 
apropiat de timpul obiectului său. Nici 
limba lui nu este limba autentică a 
epocii: Sadoveanu nu se confundă 
cu cronicarii. Să nu se înţeleagă însă 
de aici că ar fi vorba de o antinomie 
autenticitate — originalitate, cel puţin în 
cazul scriitorului de care vorbim. 

Toate elementele care alcă- 
tuiesc originalitatea lui Sadoveanu: 
dozajul şi fuzionarea armonioasă 
între arhaisme, regionalisme, ne- 
ologisme (elemente ale diferitelor 
epoci sau spaţii geografice) — pe de 
o parte —, creaţia personală — pe de 
alta — converg spre unitate printr-o 
notă comună, care nu tinde la a indica 
obiectul, la autenticitate absolută, ci 
la a-i sugera esenţa. De aceea, la 
lectură, rămânem cu impresia autenti- 
cităţii; dar lipsa ei în grad absolut ne-o 
evidenţiază numai analiza. 

O notă pregnantă de arhaism 
dau în special formele vechi ale unor 
prepoziţii: “să nu stăm întru lenevie” 
(spune căpitanul Petrea), forme care 
uneori alternează cu cele noi, popu- 
lare sau regionale: 

cătră / spre / asupra: 

— “Vodă s-a întors cătră spătă- 


rie”; “era cătră amiază”; 


binevoieşti a te întoarce în palat şi să găseşti pe măria sa Chiajna şi pe copii în 
paraclis, unde le-am poruncit să se ducă. Linişteşte-i cu sfatul şi încredinţează-i 
că Domnul Dumnezeu este ocrotitorul nostru. Veştile pe care le dă El sunt pentru 
căderea vrăjmaşilor noştri. De va fi bună-voia lui Dumnezeu, cum a căzut aripa 
turnului Nebuisei, aşa va cădea fala lui Radu-Vodă de la munteni, care se do- 
vedeşte viclean cătră credinţa noastră şi supus ismailitenilor. A detunat în fundul 
pământului şi s-a dat zvon în înălţime, pentru ca să nu mai întârzie domnii şi 
împărații; să nu se mai desfrâneze în lene, ci să purceadă împotriva lui Antihrist 
război pentru credinţa dreaptă. Duceţi-vă domniile voastre, boierii noştri, unii să 
cerşiţi gând bun, alţii să vă rugaţi de iertare, alţii ca să isprăviţi vinul pe care l-aţi 
lăsat nebăut în cupe. Eu vreau să cunosc cât de tare s-au înfricoşat oştenii mei, 
în care mi-am pus nădejdea. 

Cât cuvântase Vodă, ca să-şi stăpânească el însuşi furtuna gândurilor şi 
inimii, căpitanul Petrea Hărman se înturnase în loc, uitându-se urât la nemti şi la 
siimeni. Când fu în preajma odăilor lor, le dădu o poruncă scurtă, ameninţându-i 
cu toiagul. Nu le trebuiră oştenilor domneşti decât puţine clipe ca să se întoarcă la 
paturile şi la firidele lor, să-şi ia platoşele, coifurile şi suliţile. C-o repede rânduială 
ieşiră, înşirându-se în faţa pridvoarelor. Panţirii cu platoşe şi coifuri de metal erau 
într-o parte. Alţi lefegii, cu platoşă de piele de bour şi cu arcuri nalte, se rânduiră 
în altă parte. Slujitorii de la balimezuri se urcară pe podul zidului, în straiele lor 

— “porni în goană spre pridvorul 
căpitanului Petrea”; 

— “simțind asupra lor privirile 
măriei sale”; “s-a prelungit seceta 
asupra toamnei; 

de cătră / dinspre: 

— “se întoarse (...) de cătră 
boieri”; 

— “râpa dinspre târgul Sucevii” 
etc.etc. 

Valenţe poetice aduc în textul 
sadovenian construcţiile cu dativul 
adnominal al pronumelor, aglutinat la 
substantivul determinat: “ff privea cu 
zâmbetu-i neclintit”, “privi în juru-i”, 
“se frământa înlăuntru-i”. Folosirea 
infinitivului în loc de conjunctiv, după 
anumite verbe (când subiectul este 
acelaşi), este o particularitate, de 
data aceasta, nu neologică (de ori- 
gine franceză — ca la Odobescu), ci 
regională (moldoveană); “păruse a 
se mişca”, “începu a râde”, dar con- 
strucţia este şi ea folosită alternativ 
cu aceea în care apare conjunctivul: 
“tinzând să salte în zbor”, “începea 
să se desfacă de vânt flamura 
(...)”. Indiferent dacă este de sursă 
neologică sau regională, această 
particularitate nu trebuie subliniată în 
mod deosebit la autorii contemporani, 
pentru că alternarea e cunoscută şi 
în limba literară (cu o precizare: că, 
dacă totuşi conjunctivul este preferat 
în general, infinitivul este consacrat 
mai ales în anumite stiluri funcţionale 


sau în unele expresii speciale). 

Topica arhaică, specifică tex- 
telor vechi, este şi ea prezentă în 
privinţa apoziţiei: “pieirea lui Con- 
stantin împărat”, “dă (...) poruncă 
lui Andronic pivnicer”. 

Avem aici însă un arhaism “mai 
nou” (dacă se poate spune aşa), mai 
moderat şi mai conform cu spiritul 
limbii române, întrucât este vorba de 
apoziţia neacordată. Apoziţia acor- 
dată este mai veche şi e o calchiere 
a construcţiei slavone; era specifică 
limbii vechi scrise, stilului cărturăresc. 
Construcţii ca acelea de mai sus apar 
însă şi în limba vorbită a personajelor 
lui Sadoveanu, autorul sugerând în 
acest mod efectele unei influenţe 
cărturăreşti în vorbirea curtenilor de 
la Suceava. 

Ne vom opri mai îndelung asu- 
pra lexicului — întrucât el este unul din 
constituenţii specificului sadovenian 
şi, în acelaşi timp, un teren de mani- 
festare a originalității scriitorului. 

In lexicul exploatat în Fraţii 
Jderi — roman al unei epoci şi al unei 
provincii româneşti distincte — un 
loc de seamă îl ocupă arhaismele şi 
termenii populari, urmaţi de regiona- 
lisme. Sursa acestora o găsim fie în 
cronici (Neculce — “carte de căpătâi”) 
sau în folclor, fie în convorbirile lui 
Sadoveanu cu oameni simpli din cele 
mai diferite locuri ale ţării, întâlniți cu 
prilejul peregrinărilor sale cinegetice. 


roşe, cu lădunci la şold şi chivere cu pene de cocor în cap. Când se întoarse măria 
sa de cătră boieri, ca să certe pe oşteni, văzu opt sute de oameni aşteptându-i 
porunca, într-o neclintire de stâncă. Căpitanul Petrea singur nu-şi pusese coif şi 
platoşă, nici n-avea la coapsă sabia. Işi păstrase toiagul; era cu capul gol ca şi 
stăpânul său şi aştepta nemişcat voia măriei sale. 

Vodă a făcut câţiva paşi pe dinaintea şiragurilor. Şi-a prelungit cercetarea cu 
ochii. Sutaşii erau la locurile lor. Unii bătrâni alvaniţi, pe care măria sa îi păstrase 
dintru început, de când venise cu ei ca să ia în stăpânire domnia, se uitau în vârful 
turnului castelului, unde începea să se desfacă de vânt flamura. Simţind asupra 
lor privirile măriei sale, nu-şi puteau stăpâni un tremur al mustăţilor lor cărunte. 
Insfârşit măria sa zâmbi şi bătu de două ori pe umăr pe căpitanul Petrea. 

— Toate semnele lui Dumnezeu sunt bune pentru cei care cred în el, a grăit 
măria sa. Căpitane Petre, dă din partea noastră poruncă lui Andronic pivnicer să 
străpungă un vas pentru slujitorii mei. Fiecare să închine o oală pentru sănătatea 
noastră şi pentru biruinţa crucii. 

— Întru mulţi ani să trăieşti, măria ta! au strigat şiragurile de oşteni. 

Vodă s-a întors cătră spătărie, urmat de boieri. Căpitanul Petrea Hărman 
a ridicat în sus toiagul şi lefegiii s-au desfăcut în clipă. Numai străjerii au rămas 
la locurile lor în cele patru cornuri ale Cetăţii. Un vânt dinspre munţi a început să 
zbată matasa albastră din boldul de pe vârful castelului. 

De la bun început, chiar între 
arhaisme trebuie să introducem o ie- 
rarhizare. (Se înțelege că toate arha- 
ismele sunt folosite în mod deliberat; 
scriitorul, urmărind efecte stilistice, 
datează prin ele acţiunea). Dar o 
parte dintre arhaisme sunt inevitabile, 
desemnând noţiuni curente în epocă, 
şi neputând fi evitate, chiar cu voinţă, 
nici dintr-un tratat modern de istorie, 
scris în cea mai “pură” limbă literară 
(a secolului al XX-lea), dacă autorul 
intenţionează să se exprime concis şi 
să se facă înţeles, să nu alunece în 
perifrază şi prolix. Acestea ar putea 
fi numite arhaisme obiective. Intre 
cele care se impun scriitorului prin 
forţa lucrurilor, se disting următoare- 
le: aprozi, (alvaniţi), boiernaş, bour 
(balimez), chivără, lăduncă, lefegiu, 
panţâri, rantie, siimeni, spătărie, 
staroste, strajă, sutaş. După cum 
se observă, toate sunt substantive, 
fiind vorba de noţiuni în relaţie cu 
realia, specifice unei epoci. Astăzi, 
cuvintele acestea sunt dispărute din 
vocabularul activ al limbii române, ca 
şi noţiunile desemnate de ele — dar 
când suntem obligaţi să ne referim 
la ele, nu putem inventa termeni noi, 
nearhaici: cel mult folosim vagi sino- 
nime ale lor. 

Alta este situaţia arhaismelor pe 
care scriitorul le utilizează în primul 
rând în scopuri artistice (de obicei, 
substantive abstracte sau verbe) şi 
care — în ultimă instanţă (din punct 
de vedere lingvistic vorbind) — pot fi 
înlocuite cu sinonime populare sau 
cu termeni care circulă actualmente. 
Este vorba despre ceea ce am putea 
numi arhaisme subiective. Ele aduc 
un coeficient de originalitate în raport 
cu limba literară, şi prin aceasta au 
virtuți estetice; iată câteva: 

— făptură (“constituţie fizică”), 
strai (unul din cuvintele cu cea mai 
bogată sinonimie), dihanie (“spirit, ge- 
niu rău”: “dihania cutremurului”), voie 
(“voinţă, dorinţă”), oştean, poruncă; 

— buluciţi (“îngrămădiţi”); 

— a slobozi (în expresii), a certa 
(“a mustra, a admonesta”), a năzui (“a 
tinde, a intenţiona; a încerca”), a se 
desface (“a rupe rândurile”), a păstra 
(“a reţine”: “Petrea... îşi păstrase 
toiagul”, “bătrâni alvaniţi care măria 
sa îi păstrase dintru început”). 


În vorbirea lui Ştefan, după 
cum e şi firesc, apar de asemenea 
arhaisme (fală, viclean; a purcede, a 
închina, a cerşi), din intenţia “autenti- 
cizării” vorbirii personajelor. Am scris 
“intenţie”, dar ea însăşi este foarte 
palidă, căci între vorbirea personaje- 
lor şi a naratorului nu apar deosebiri 
frapante. 

Ca şi arhaismele, termenii 
populari sunt şi ei frecvenți şi dau o 
notă proprie scrisului lui Sadoveanu. 
Apar în text: 

— duşcă, gâtlej, şfichi, toiag, 
ulcică, vrăjmaş, vuiet; 

— brânci, stârni, a se rândui (“a 
se alinia”); 

— firav, ocrotitor; adv. singur 
“numai” (“Petrea singur nu-şi pusese 
coif şi platoşă”). 

Dacă arhaismele datează, re- 
gionalismele localizează; totuşi, ele 
sunt mult mai parcimonios folosite de 
autor: apar mai frecvent în dialoguri, 
iar când apar şi în naraţiune, ele 
alternează de obicei cu arhaisme şi 
cu termeni populari sau cu forme le- 
xicale literare (după cum se va vedea 
în paragraful despre analiza stilului, 
în legătură cu sinonimiile). Puținele 
regionalisme ce se găsesc în textul 
de la care pornim sunt: 

— firidă, laiţă, lăuntru, înturna, 
pleşuvi, puhoier. 

O situaţie aparte au, în ro- 
manele istorice ale lui Sadoveanu, 
neologismele. Atitudinea scriitorului 
faţă de aceste elemente lexicale a 
fost aproape întotdeauna oscilantă. 

Intr-o lucrare de tinereţe, Fraţii 
Potcoavă, neologismele puteau fi 
întâlnite în număr relativ mare. Re- 
făcând lucrarea, într-o nouă versiune 
(Şoimii), Sadoveanu le-a înlocuit cu 
termeni populari, schimbând uneori 
fraze întregi. 

In Fraţii Jderi — scriere istorică 
din epoca de mijloc a creaţiei lui 
Sadoveanu — ele mai apar din când 
în când, dar în Nicoară Potcoavă, 
ultimul roman istoric, acestea au fost 
complet eliminate. Se pare că, în pen- 
ultimul roman amintit, Sadoveanu a 
făcut o concesie neologismelor, le-a 
tolerat, dar faptul acesta nu a adus 
prejudicii unităţii stilistice a operei, 
pe de o parte, pentru că, în general, 
neologismele sunt puţine, iar pe de 

alta (stabilind şi în cadrul lor diferite 
grade de ierarhizare), şi mai puţine 
sunt cele frapante ca: epilepsie, ha- 
lucinat, catastrofală. 

Celelalte, încetăţenite de mai 
multă vreme în limbă, se trec foarte 
uşor cu vederea la lectură, întrucât 
par încadrate organic în fluxul stilistic 
al lui Sadoveanu: disperare, destui, 
metal, liber, elibera. 

Constatăm aşadar o dialectică 
a elementelor lexicale: arhaismele — 
folosite din raţiuni estetice, se sustrag 
domeniului limbii literare-standard; 
neologismele — elemente de limbă 
literară, moderne, tind să afecteze 
unitatea stilistică a operei şi, prin ea, 
impresia de autenticitate a evocării. 
Ambele categorii sunt folosite însă 
echilibrat, cu măsură, şi nu duc la stri- 
dente din punctul de vedere al limbii 
literare, nici la inadvertenţe în planul 
artistic. Este, acest fapt, un aspect al 
originalității lui Sadoveanu. 

O atenţie deosebită se cuvine 
acordată creaţiei lexicale sadoveni- 
ene, creaţie care nu constă atât din 
procedee de formare a cuvintelor, cât 
din conferirea de “nuanţe” semantice, 
chiar de sensuri noi, unor cuvinte 
vechi, prin transferul metaforic, dato- 
rat unor combinaţii inedite de termeni: 

adj. verde, în sintagma “privire 
verde”, capătă sensul “tânăr, vioi”; 

verb. trece (“In fiece clipă putem 
trece, ca acest glas din ceruri”), apa- 
re ca un eufemism sadovenian pentru 
“a pieri, a dispărea cu desăvârşire”. In 
limba populară există verbul cu acest 
sens, dar la diateza reflexivă. Nuanţa 
semantică din pasajul citat apare şi ca 
rezultat al comparaţiei ce-i urmează, 
şi care ni se asociază în minte cu 
alte comparații, frecvente în limba 
folclorului — cu frunzele, de pildă, şi cu 
toate cele trecătoare. Sadoveanu ci- 
tează (Zodia Cancerului) un proverb 
turcesc: “toate trec” — echivalență a 
heraclitianului “pantha rhei”. 

Robaiurile lui Omar Khayyam 
sunt străbătute şi ele de ideea peri- 
sabilităţii omenescului. Sadoveanu o 
împrumută din folclorul românesc şi 
din literatura orientală, o adaptează 
spiritului său de “filosof al naturii”, 
exprimând-o strălucit în cele mai dife- 
rite moduri cu putinţă; ea este aceea 
care dă multor pagini ale sale unda 


melancolică, mai ales în faţa naturii. 

Transferul metaforic este preg- 
nant în cazuri precum este acela al 
verbului a zvâcni (de la sensul iniţial, 
iterativ, “a palpita”, la un sens mo- 
mentan: “a ţâşni”): 

“dinspre partea palatului (...) 
zvâcni (...) o arătare firavă”, “Stra- 
tonic zvâcni în sus”, sau al verbului 
a străpunge, de la sensul “a perfora, 
a găuri”, la “a desface” (un butoi, de 
exemplu): “dă (...) poruncă lui An- 
dronic pivnicer să străpungă un vas 
pentru slujitorii mei”. Noile sensuri au 
o mai mare încărcătură expresivă. 

Alte câteva fapte de semantică — 
în ultimă instanţă datorită tot unor 
figuri de stil — rețin în mod cu totul 
deosebit atenţia: 

frunte — cu sensul, frecvent şi 
specific la Sadoveanu, de “faţă, pri- 
vire”: “Vodă întoarse fruntea, ca să 
cunoască pe cel care grăise”; 

obrazuri — cu acelaşi sens: 
“adusese un fior de veselie strâmbă 
pe obrazurile curtenilor”. 

Avem de-a face aici cu sinec- 
doca (pars pro toto). 

amiază — cu o nuanţă dificil de 
surprins: “zi” sau “cer”: “paseri străine 
care treceau prin înălțimea amiezii pe 
deasupra Cetăţii”. 

In cazul de faţă — este vorba de 
o metaforă. 

Metafora şi sinecdoca sunt 
figuri de stil prin excelenţă clasice; 
literatura — mai ales poezia — antichi- 
tăţii greco-latine abundă în ele. 

Observaţii aparte reclamă şi 
verbul a cunoaşte, folosit foarte 
des de Sadoveanu cu înţelesul de 
“a şti, a afla” (o sublimare a cauzei 
în efect), sau chiar cu sensul mai 
concret “a vedea”, dar cu o nuanţă 
intensivă, de completă participare a 
subiectului: “Vodă întoarse fruntea, 
ca să cunoască pe cel care grăise”, 
“Eu vreau să cunosc cât de tare s-au 
înfricoşat oştenii mei”. 

In încheierea celor spuse mai 
sus: metafora şi transferul semantic 
care decurge din ea constituie o 
particularitate ce dă naştere în pro- 
za istorică a lui Sadoveanu unui stil 
poetic arhaic, întrucâtva animistic, 
unui ton de mare epopee (fiindcă 
nota epopeică este comună stilurilor 
lui Sadoveanu şi Hogaş, să preci- 

zăm, măcar în treacăt, că la primul 
ea este predominant metaforică, pe 
când la celălalt — predominant hiper- 
bolizantă). 

S-a remarcat de mult sobrieta- 
tea aproape severă, neutralitatea din 
punct de vedere poetic ale stilului lui 
Rebreanu. Oricare ar fi însă evoluţia 
limbii române în următoarele sute de 
ani, Rebreanu — ca şi anticalofilul de- 
clarat Camil Petrescu (ca să amintim 
doar doi dintre marii scriitori români), 
vor fi mult mai uşor citiţi de către 
posteritate, tocmai pentru faptul că 
stilul lor este mai apropiat de vorbirea 
cotidiană, neutră, în timp ce opera 
lui Sadoveanu va necesita un aparat 
filologic complex de interpretare, cam 
tot aşa cum s-a întâmplat cu Homer 
în epoca hellenistică. 

In privința lexicului se mai cuvin 
amintite şi unele procedee de formare 
a cuvintelor — după modelul popular 
— care le dau valenţe expresive mai 
puternice: postverbalul detunet, de la 
detuna (cf. şi pop. foşnet, freamăt); 
adâncimile (plural) — pentru “profun- 
zime”; lărgime (“să iasă la lărgime”). 
Exemplele din text sunt puţine, dar se 
observă totuşi că Sadoveanu mani- 
festă predilecție pentru abstractele în 
-ime, chiar pentru formele lor de plural 
(şi altele în text: “adâncimea cerului”, 
“înălțimea amiezii”). 

Sinonimia este intens exploa- 
tată de scriitor, pentru a evita repe- 
titia supărătoare. Ea se manifestă 
în aceeaşi frază, pe aceeaşi pagină 
sau chiar la câteva pagini distanţă. 
Scriitorul nu alternează, în cadrul 
sinonimiei, numai simple cuvinte, 
izolat (arhaisme sau regionalisme cu 
termeni literari), ci face să alterneze 
cuvintele cu expresii sau foloseşte 
uneori întregi expresii sinonimice în 
alternanță. 

Situaţia se observă foarte clar 
la verbele declarandi, unde seria este 
constituită din a zice, a grăi, a vorbi, a 
cuvânta, sau în cazuri ca următorul: 

“urlă cu disperare călugărul 
sârb...”, 

“se tânguia monahul sârb”. 

Intâlnim sinonime din acelaşi 
aspect social al limbii (popular): 

odaie/cămară: “la cămările 
slujbaşilor domneşti (...)”; 

“Siimenii, la odăile lor (...)”; 


vuiet/freamăt; 

sau din aspecte sociale şi teri- 
toriale diferite: 

(popular/literar): goană/fugă: 
“porni în goană”, “veni în fugă”; 

(regional/literar): înturna/în- 
toarce: “căpitanul Petrea Hărman se 
înturnase în loc”, “Vodă s-a întors 
cătră spătărie”; 

de asemenea, din epoci diferite 
(arhaism!/literar): 

clăti/clătina: “turnul care se 
clătise”, “| se păru că s-a clătinat”; 
__ -năzui/tinde: “năzui să meargă”, 
“Işi zbătea în laturi braţele, tinzând 
să salte în zbor”; 

sau două sinonime, devenite 
ambele literare: 

şold/coapsă: “slujitorii cu lădu- 
nci la şold”, “căpitanul (...) n-avea la 
coapsă sabia”. 

Sunt puse la contribuţie pro- 
cedee morfologice pentru realizarea 
sinonimiei: substantiv/substantiv de- 
rivat/schimbarea valorii gramaticale: 
adverb devenit substantiv: 

“a detunat în fundul pământu- 
lui”, “adâncimile subpământene... 
sloboziră un freamăt”, “simţirea acelui 
vuiet al afundului”. 

Alternanţe mai ample au loc în 
cazul unor expresii: a da drumul/a 
slobozi/a elibera: 

“dădu drumul răcnetului pe 
care celalalt nu-l putuse elibera”; 

“adâncimile subpământene... 
sloboziră un freamăt”. 

La realizarea sinonimiei contri- 
buie şi metafora: 

“zbuciumul lăuntric”/“furtuna 
gândurilor şi inimii”; 

“zbătea în laturi braţele” / “pâl- 
pâia braţele”, metaforă care trimite 
la o alta, de un grad mai intens: “se 
duse în goană, pălălăind din nou 
din aripi”. 

Sinonimiile metaforice sunt 
uneori completate prin procedee 
morfologice: 

“înălțimea amiezii”, “adâncimea 
cerului”, “ca acest glas din ceruri”, 
unde apare pluralul abstractului, care 
aduce o intensificare semantică (cf. 
ape, cf. văzduhuri sau pluralul ar- 
haic tării, pentru “cer”). Cât despre 
“adâncime” şi “înălţime”, din punct 
de vedere semantic antonime, devin 
şi ele sinonime — folosirea lor ca 

determinante pentru cer e însă un 
fapt banal în folclor (se poate spune, 
de pildă, şi “o prăpastie adâncă”, dar 
şi “o prăpastie înaltă”), raportul sus/ 
jos implicând un unghi propriu de 
vedere, în conformitate cu care — în 
asemenea cazuri — poate fi inversat. 

Creaţia sadoveniană originală 
în planul lingvistic se manifestă cu 
deosebire în alcătuirea unor expresii 
după model popular. Expresii care 
apar la Sadoveanu, ca: 

a da de duşcă, a da drumul (“a 
elibera”) sunt foarte frecvente în vor- 
birea populară, dar autorul creează în 
spiritul lor alte locuţiuni verbale sau 
construcţii perifrastice: 

“avu o tresărire” (tresări), 

“sloboziră un freamăt” (îre- 
mătară), 

“clopotul dădu zvon” (sună), 

“fără a îndrăzni să scoată un 
cuvânt de răspuns” (să răspundă), 

“a fi în fiinţă” (a exista) (“se 
opri să privească dacă toate ale 
acestei lumi mai sunt încă în fiinţă”). 

Ele surprind aspectul acţiunii 
exprimate de verb (în cazurile de mai 
sus, mai ales aspectul incoativ), limba 
română neavând posibilităţi morfolo- 
gice sintetice de exprimare a acestei 
categorii. Scriitorul arată, prin chiar 
exemplele oferite de el, că aceste ex- 
presii sunt recente, întrucât sunt încă 
disociabile. lată asemenea cazuri: 

“primi prin tălpi simţirea acelui 
vuiet al afundului” (simţi), 

“să purceadă împotriva lui Anti- 
hrist război” (să lupte, să pornească 
la luptă) (verb intranzitiv, devenit aici 
tranzitiv), 

“otrăvit şi el de aceeaşi groază 
fără margini” (îngrozit), 

“bătu şi el metanie” (se închină, 
se plecă) etc. 

Cum aminteam, construcţiile îi 
aparţin lui Sadoveanu (sunt persona- 
le), dar ele sunt modelate în spiritul 
celor populare sau arhaice, ceea 
ce le dă un caracter de aparentă 
autenticitate. Experienţa făcută aici 
ne arată, aşadar, că ceea ce apare 
ca autenticitate la Sadoveanu este 
în fond originalitate. 

Romancierul scrie în stilul cro- 
nicilor şi atunci când în sintagma verb 
+ complemeit (substantiv) foloseşte 
substantivul fără articol/(chiar dacă 


are sau nu alte determinări): 

“purta strai de catifea roşă”; 

“s-au desfăcut în clipă”, 

de unde, uneori, apare şi o notă 
de difuz: “să cerşiţi gând bun”, “a se 
stârni larmă”. Specifică stilului sa- 
dovenian este şi prezenţa, de foarte 
multe ori, a unor compliniri (de obicei 
modale) pe lângă verbe: 

“se sprijini pufnind într-un stâlp 
al pridvorului”, 

“neamul îl privea cu zâmbetu-i 
neclintit”, 

“cuviosul monah Timoftei privi 
nedumerit”, 

“întrebă măria sa privind cu 
străşnicie”, 

iar uneori complinirea este 
dublă: 

“căzu cu fruntea la pământ, în 
pulbere”, 

“se ridică în genunchi, cu bra- 
tele ridicate”. 

Asemenea compliniri apar şi pe 
lângă verbele declarandi, cum vom 
vedea mai departe. 

Am conchis, mai sus, că me- 
tafora este caracteristică stilului lui 
Sadoveanu. lată, în continuare, alte 
câteva metafore, de data aceasta 
mai ample: 

“ochii i se ascuţiseră în două 
ace de lumină”, 

“ţipete de femei sfredeliseră 
gangurile”, 

“se ţeseau alergări fără noimă”, 

“măria sa Vodă ieşise în soare”, 

“în plete avea sămănat argintul 
cărunteţii”, 

“turnul (...) îşi lepădă în râpă o 
aripă” (se prăbuşi; metaforă animistă: 
obiectul, prin excelenţă pasiv, este 
privit ca subiect, activ). 

Cercetătorii au observat că 
epitetul se întâlneşte mai rar la Sa- 
doveanu şi că, în orice caz, nu este 
relevant. Comparaţia este şi ea mai 
rară decât metafora, şi, atunci când 
apare, se face de obicei prin referire 
la concret. In textul analizat întâlnim 
însă comparatii de altă natură, mai 
abstracte, în care se face apel la 
acţiuni (exprimate prin construcţii 
verbale, în genere): 

“ca şi cum ar fi fost ars de un 
şfichi de foc, porni în goană” (cf. şi în 
Judeţ al sărmanilor: şi-/ taie peste 
ochi cu şfichiul, parcă-l scrie cu foc), 

“cutremurul se desluşi deplin, 
ca o unduire de val”, 

“clopotul dădu zvon prelung, 
atins ca de zimţii unei aripi a Demo- 
nului”, 

“cum a căzut aripa turnului 
Nebuisei, aşa va cădea fala lui Ra- 
du-Vodă”, 

“groaza se frământa înlăuntru-i 
şi ca o epilepsie”, 

“în fiece clipă putem trece, ca 
acest glas din ceruri”. 

In descrieri, atenţia deosebită 
a lui Sadoveanu se îndreaptă mai 
ales spre aspectul sonor, el este în 
foarte înalt grad un auditiv (fără să 
neglijeze total vizualul). După cum s-a 
remarcat în repetate rânduri, verbele 
declarandi au, la Sadoveanu, compli- 
niri ce indică tonul sau timbrul celui 
care vorbeşte, reliefând de obicei 
stările lăuntrice ale personajului în 
momentul vorbirii. Exemplele din text 
sunt rare şi nu tocmai concludente: 

“Stratonic ţipă scurt”, “Timoftei 
urlă cu disperare..."-— ca expresii ale 
groazei; doar într-un loc se vorbeşte 
despre glasul “gros şi fără nici o 
urmă de sfială” al unui oştean. 

Zgomotele cutremurului sunt 
cuprinse cu fineţe, dându-ni-se pre- 
cizări despre intensitatea lor: “Adân- 
cimile subpământene... sloboziră un 
freamăt depărtat de năruire”; “Al 
doilea val al cutremurului scutură 
pământul cu mai multă putere şi mai 
îndelung decât întâia oară, cu ace- 
leaşi detunete subpământene”. Un 
turn “îşi lepădă în râpă o aripă, cu 
mare sunet”, iar “clopotul lui dădu 
zvon prelung”. Transferul sintestezic, 
de la sonor la tactil, este şi el surprins: 
“Petrea Hărman primi prin tălpi sim- 
țirea acelui vuiet al afundului”. 

Poet al auditivului, Sadoveanu se 
lasă nu o dată furat de ritmuri şi caden- 
te, în special în descrierile de natură. 
După cum au relevat mulţi cercetători 
ai stilului său (între care lon Coteanu 
şi Şerban Cioculescu), numeroase 
fraze sunt organizate asemenea unor 
versuri albe, având un ritm interior. In 
pasajul despre alinierea oştenilor, după 
cuvântarea lui Vodă, întâlnim fraza: 

“c-o repede rânduială ieşiră, 
înşirându-se în faţa pridvoarelor”, 

în care, pe lângă ritmul interior, 
datorat unui cumul de dacitili, — pro- 


babil intenţionat nesimetric, pentru 
că, în general, alunecarea prozei în 
vers evident supără — întâlnim şi ali- 
teraţii onomatopeice, armonii imitative, 
ca urmare a frecvenţei consoanelor 
r — d — ş, care sugerează agitația şi 
învălmăşeala alinierii. Finalul pasaju- 
lui care urmează după această frază 
conţine, de asemenea, valenţe prozo- 
dice: când Ştefan îşi întoarce privirea 
spre oşteni, după câteva clipe “văzu 
opt sute de oameni, aşteptându-i 
porunca, într-o neclintire de stâncă”. 

Construcţia întregului fragment 
este simetrică: o primă parte cuprinde 
un crescendo, cealaltă — un descres- 
cendo de tensiune dramatică. Intre 
ele se situează apariţia şi cuvântarea 
lui Ştefan cel Mare, care calmează 
spiritele. 

In ambele părţi scriitorul este 
preocupat de dinamica acţiunii, pe 
care o urmăreşte cu atenţia unui 
regizor. 

In prima parte, zgomotele pro- 
duse de cutremur se aud mai întâi 
înăbuşit, apoi ele cresc, efectul lor se 
măreşte gradat, semănând panica 
printre curteni. Frazele sunt scurte, 
propoziţiile — sacadate. Dramatismul 
situaţiei este subliniat (în prim plan) de 
spaima celor doi călugări (Stratonic şi 
Timoftei), care se completează reci- 
proc, aducând — cu toate acestea — un 
ce hilar. Autorul îi priveşte cu ironie 
îngăduitoare. Spre pildă, autoumilirea 
lui Timoftei, în spiritul vechilor evrei şi 
al primilor creştini — care în nenoro- 
cire îşi sfâşiau straiele şi îşi aruncau 
cenuşă în cap, subliniere a nimicniciei 
umane în faţa fatalităţii — este evident 
o şarjare (“bătu şi el metanie, sorbind 
nisip şi mestecându-l în măsele”), 
chiar dacă spaima personajului era 
adevărată şi mare. 

In partea a doua, tensiunea 
scade treptat. Când apare Vodă, se 
lasă tăcerea. 

In linişte se aude strigătul unor 
păsări din înaltul cerului. Scena este 
de un puternic efect prin contrastul 
dintre pacea aşternută şi ruperea ei, 
bruscă, de glasul cuiva, care con- 
stată că e vorba de puhoieri — păsări 
prevestitoare de nefast în concepţia 
populară. Figurile boierilor, întipărite 
de spaimă, prilejuiesc naratorului 
reflecţii, aluzii sentenţioase, care 

pot fi şi o reluare în stil indirect liber 
a gândurilor lui Ştefan (“Destinul ne 
pândeşte din umbră în fiece clipă. In 
fiece clipă putem trece, ca acest glas 
din ceruri”). Pasajul central, dominat 
de static, are virtuţi de stampă. Vorbe- 
le puţine ale lui Ştefan liniştesc pe oş- 
teni şi pe curteni, fiecare se întoarce 
la treburile sale şi peste toate rămâne 
să domine, ca un simbol al unui calm 
happy-end, flamura fluturată de vânt 
din vârful castelului. 

Dinamica acţiunii este urmări- 
tă şi prin repetiţia obsesivă a unor 
cuvinte ca substantivul clipă sau 
adverbul deodată. Privirea naratorului 
se mişcă, precum obiectivul camerei 
de filmat, de la ansamblu (viziuni “de 
sus”) la detalii (gesturile unui perso- 
naj, secţiuni de mişcare) şi înapoi, 
apropiindu-se şi îndepărtându-se. 
Prezenţa scriitorului în roman se 
face simțită, dar ea e mai subtilă 
decât aceea a unui erou liric, cam 
la fel cu prezenţa unui regizor în 
filmul său. 

Apariţia lui Ştefan prilejuieşte 
şi o scurtă portretizare. Descripţia 
fizică — vagă — este expediată su- 
mar. Asupra celei morale autorul 
insistă, dar indirect: ne putem face o 
imagine despre caracterul lui Ştefan 
doar din gesturile sale şi efectele lor 
asupra celorlalţi (“Privirea sa verde, 
cu sprânceana uşor încruntată, se 
ridică întăi spre ziduri, la străji, apoi se 
aţinti la odăile siimenilor. Orice tumult 
încetă acolo într-o clipită”). Şi Vodă 
este înfricoşat, dar, ca un adevărat 
stăpân, îşi domină zbuciumul lăuntric, 
inspirând calmul său şi celorlalţi, care 
— dacă se tem de Dumnezeu şi de 
pedepsele sale — se liniştesc cel puţin 
la vederea locţiitorului său pe pământ. 
Să nu uităm că “suntem transportaţi” 
de autor spre finele Evului Mediu... 

Autoritar, în câteva cuvinte de 
îmbărbătare, Ştefan foloseşte întâm- 
plarea cutremurului ca o pildă pentru 
ceea ce va păţi vrăjmaşul Moldovei 
dacă nu va da ascultare. Pluralul 
majestăţii apare frecvent în vorbirea 
sa, însă, adresându-se celor de faţă, 
voievodul se arată respectuos, sme- 
rit cu mitropolitul (“Inalt prea sfinţite 
părinte, te rog să binevoieşti...”), dar 
fiind ironic faţă de boieri (“Duceţi-vă 
domniile voastre, boierii noştri, unii 


să cerşiţi gând bun, alţii să vă rugaţi 
de iertare, alţii ca să isprăviţi vinul pe 
care l-aţi lăsat nebăut în cupe”). Iro- 
nia se vădeşte la Ştefan şi în scurtul 
dialog cu Petre Hărman, căpitanul de 
siimeni. La întrebarea lui Vodă, care 
cerea socoteală pentru dezordinea 
gărzilor sale înspăimântate de cu- 
tremur, căpitanul îşi exprimă teama, 
dar eufemistic, ca un adevărat oştean 
ce se află: 

— “Măria ta (răspunse neamţul), 
nu-i nimic alta decât că trebuie să 
chemăm mâni meşteri zidari pentru 
turnul Nebuisei”, la care Ştefan dă 
imediat replica: 

— “(...) nu cumva trebuie să 
chemăm şi nişte babe de sub Cetate, 
ca să descânte şi să afume cu păr de 
lup pe siimenii tăi?”. 

Ironia este singura specie de 
comic preponderentă la Sadoveanu. 
Ea “pigmentează” dialogurile multor 
eroi sadovenieni, fiind împrumutată 
din limbajul popular, mai precis, al 
ţăranilor moldoveni — mucaliţi. Din 
cauza aceasta, unele pagini ale lui 
Sadoveanu stârnesc mai ales zâmbe- 
tul, spre deosebire de Hogaş, unde la 
lectură — uneori — cititorul ajunge pe 
punctul de a izbucni în hohote, pentru 
că acesta din urmă hiperbolizează şi 
efectele comice. 

Ne oprim aici cu observaţiile 
asupra textului, fără a pretinde că am 
epuizat întregul comentariu posibil. 
Concluzia, cu privire la limba lui 
Sadoveanu, nu poate fi alta de- 
cât aceea exprimată undeva de G. 
Călinescu: 

In primul rând, este vorba de 
o limbă artificială (înlăturând nu- 
anţa peiorativă a acestui termen); 
artificială în sensul de îndelung şi 
intens elaborată, în mod conştient 
şi sistematic. E o limbă literară 
proprie, aparte, ceea ce se cheamă 
stil sadovenian. De aici, în al doilea 
rând, decurge o consecinţă: limba lui 
Sadoveanu, nefiind scrisă şi vorbită 
de nimeni în trecut, nefiind scrisă şi 
vorbită de nimeni altcineva în zilele 
noastre, este totuşi singurul mijloc 
de unire lingvistică a trecutului cu 
prezentul; ea ar fi fost — probabil — 
înţeleasă la fel de bine şi de oamenii 
epocilor “zugrăvite”, după cum o 
înţelegem şi noi. 

Pe parcursul existenţei sale multimilenare, 
Terra a însumat numeroase culturi şi civilizaţii, 
astfel încît diversitatea lor imprimă un farmec aparte 
şi o curiozitate deosebită. Itinerarul pe care-l iniţiem 
în acest număr de revistă îşi propune, iubite cititor, 
să te ghideze spre valorile spirituale, 
create odinioară şi mai recent, 
în cele mai diverse părți ale lumii. 

Vei accepta, credem, să începem această călătorie 
imaginară în ţara 
care cea dintii se bucură de lumina soarelui — 


Japonia. 


Ideogramă caligrafiată reprezentînd cuvîntul Nippon (Japonia) 

Vlad POHILĂ 


CÎT PRIVEŞTE 
LIMBA ŞI SCRISUL 
JAPONEZILOR... 


Cu aproximativ 325 de ani în 
urmă, Spătarul Nicolae Milescu ne 
lăsa, în monografia Siberia şi China 
o curioasă prezentare a limbii chineze, 
o descriere de-a dreptul surprinzătoa- 
re prin exactitatea ei filologică: „Şi în- 
trucit ei (chinezii — n.n., VI.P) n-au nici 
un fel de scrisoare, ci numai semnele 
celea zugrăvite — hieroglifele — a rămas 
ca fiecare semn să fie socotit un 
cuvînt. Şi cîte cuvinte şi lucruri sînt, 
tot atitea semne trebuiesc cunoscute. 
Ei nu înşiră semnele lor pe hirtie în 
linii drepte, aşa cum scriem noi, dar 
le aşază de-a lungul coalei de hirtie, 
de sus în jos, în coloană. Ei citesc, 
ca şi turcii (din acea epocă, pe cînd 
utilizau alfabetul arab — n.n., VI.P.), 
de la dreapta la stînga şi cititul, după 
obiceiul lor, se face de-a cîntarea”. 

Oricît de perspicace era Nicolae 
Milescu, ceva similar despre limba 
japoneză nu ar fi putut scrie — din 
simplul motiv că nu ar fi ajuns pe 
insulele nipone. Ţară în genere 
izolată, în primul rînd în virtutea 
aşezării sale geografice, Japonia din 
aşa-numita epocă a shogunatului 
(1192-1867) a devenit un spaţiu cu 
desăviîrşire închis chiar şi pentru po- 
poarele vecine, ca să nu mai vorbim 
de europeni. Apariţia, insolentă, a 
unor misionari creştini şi neguţători 
olandezi şi portughezi, pe la mijlo- 
cul sec. XVI şi la începutul veacului 
următor, îl determină în anul 1603 
pe shogunul (comandantul militar 
suprem, pe lîngă care împăratul avea 
un rol mai mult decorativ) Tokugawa 
leyasu să promoveze o politică de 
autoizolare totală a ţării, cînd porturile 
sînt închise pentru navele străine, iar 
orice contact cu străinătatea rămîne 
interzis japonezilor sub pedeapsa 
cu moartea. Abia în 1854 escadra 
comandorului nord-american Perry 
impune cu forța armelor deschide- 


rea unor porturi nipone navelor de 
comerţ străine. Violenţa dă roade 
neaşteptate: Kyoto (capitala de atunci 
a japonezilor) semnează un şir de 
tratate de colaborare cu S.U.A., Ma- 
rea Britanie, Rusia, Franţa, Olanda, 
Prusia (1854-1861); o amplă mişcare 
de revoltă a categoriilor sociale de jos 
şi de mijloc îl constrînge pe ultimul 
shogun să depună puterea (1867), iar 
prin restabilirea autorităţii împăratului 
se inaugurează epoca Meiji (1868- 
1912), o perioadă de rapide şi adînci 
transformări în viaţa Japoniei. 

Pe urmele misionarilor, negus- 
torilor şi aventurierilor europeni vin în 
arhipelagul nipon (format din 4 insule 
mari şi vreo 4 mii mici şi minuscule) 
şi unii cercetători, inclusiv din cei 
preocupaţi de studiul limbii, literaturii, 
etnografiei etc. Europenii descoperă 
cu uimire şi admiraţie, aici, în Ţara lui 
Soare-Răsare, străvechi şi originale 
forme şi genuri de poezie, proză, 
teatru, pictură. 

Vechimea acestor manifestări 
ale spiritului japonez fac dovada unei 
durabile existenţe a limbii literare, 
mai bine zis, a unei îndelungate fer- 
mentări a acestui idiom. Pretutindeni 
în lume literatura a fost o ilustrare 
a evoluţiei limbii; în Japonia, însă, 
această ilustrare a fost completată 
şi de arta plastică, precum şi de cea 
teatrală, apoi şi prin cinematografie. 

O dată cu pătrunderea în insu- 
lele japoneze a budismului (în sec. 
VII, din China via Coreea), aici apar şi 
primele texte scrise, care au stimulat 
tentaţia localnicilor de a înregistra 
creaţiile literar-istorice: legende, mi- 
turi, cronici şi, evident, scrieri cu ca- 
racter religios. Epoca Nara (710-794) 
este considerată perioada de înflorire 
a poeziei japoneze tanka, precum şi 
a celei de formă choka. In anul 759 
este alcătuită antologia Manyonshu 
— Culegerea celor zece mii de peta- 
le, incluzînd 4.500 de creaţii folclorice 
şi individuale, astea din urmă avînd 
circa 500 de semnatari! In următoa- 
rele două veacuri ia naştere specia 
jurnalului intim (nikki) şi cunoaşte o 
dezvoltare spectaculoasă genul de 
proză monogatari, care excelează 
prin Genji monogatari - Romanul 
prinţului Genji, scris de Murasaki 
Shikibu (978-1016), doamnă de 
onoare la curtea imperială. E un ro- 

man de dragoste şi de moravuri, cu 
o compoziţie complexă, în care vreo 
300 de personaje formează anturajul 
unui strălucit prinţ pe nume Genji. Si- 
tuate la intersecţia povestirii, nuvelei 
şi romanului, aceste creaţii [poate în 
primul rînd scrierea anonimă Taketori 
monogatari (Povestea tăietorului 
de bambus)] au anticipat structural 
ciclul de basme O mie şi una de nopți 
(sec. IX-X), sau Rahmenerzăhlung- 
urile („povestiri în ramă”, „povestiri- 
cadru”) din Europa medievală şi rezis- 
tă la o comparaţie cu Decameronul 
lui Giovanni Boccaccio (mijlocul sec. 
XIV) sau, şi mai aproape de noi, cu 
Hanul Ancuţei lui M. Sadoveanu. 
Din a doua jumătate a sec. 
X în proza japoneză se produce o 
curioasă sciziune. Durînd un veac şi 
jumătate, „schisma” a pus în evidenţă 
preocupările literare ale femeilor care 
scriau în japoneză, spre deosebire 
de bărbaţi, ce mai dădeau preferinţă 
exerciţiului literar în limba chineză. 
__ Volumul Makura no soshi 
(Insemnări de căpătii) anunţă apa- 
riţia unei noi specii literare — eseul 
(zuihitsu). Din anul 922 datează an- 
tologia Kokinwakashu — Culegerea 
de poeme vechi şi noi: 20 de cărţi, 
cuprinzînd 1.100 de poezii în specia 
tanka, grupate tematic pe anotimpuri 
şi pe trăiri omeneşti („Primăvara”, 
„Toamna”, „lubirea”, „Gelozia”, „Des- 
părțirea”, „Drumeţii” etc.). Practica 
antologiilor a durat în Japonia cîte- 
va secole: în urma unor competiţii 
special organizate, se întocmeau 
antologii „oficiale” („plăcute curţii”) 
şi individuale. La începutul sec. XII 
apare o antologie a poeţilor din trecut: 
însuşi titlul ei, Hyakunin issu (Cite 
o poezie de la o sută de poeţi) e o 
dovadă că numărul celor tentaţi de 
fiorul liric era acolo extrem de mare. 
In epoca Muromaki (sec. XIV- 
XVI) se dezvoltă dramaturgia şi po- 
ezia renga („poemul înlănţuit”). Evo- 
luţia speciei lirice renga a favorizat 
apariția celebrului haiku. Cît priveşte 
arta dramatică, ea capătă strălucire 
graţie talentului şi intuiţiei artistice a 
lui Kanami Kiyotsugu (1334-1385) 
şi fiului acestuia, Zeami Motokiyo 
(1363-1443). Ambii au fost atît autori 
de piese dramatice (yokyoku), cît 
şi teoreticieni ai teatrului cu măşti, 
cunoscut ca teatrul no (sau noo). 


In sec. XV erau atestate peste 230 
de piese scrise sau adaptate pentru 
teatrul no. O reprezentaţie nu dura 
mai mult de o oră, avînd 3 (uneori 
2, 4, 6) personaje, acompaniate de 
un cor. Piesele no erau în genere 
nişte lucrări lirice, spre deosebire de 
kyogen — teatrul umoristico-satiric. 
O poziţie intermediară o avea teatrul 
joruri, în cadrul căruia se prezentau 
spectacole jucate de păpuşi, „sono- 
rizate” de un actor. Teatrul kabuki, 
cu un caracter popular, mai accesibil 
marelui public, ia naştere în veacul 
XVII, ca să se cristalizeze în sec. 
XVIII — începutul sec. XIX. 

Intre timp, în Japonia cunoaşte 
o nemaipomenită răspîndire poezia 
hokku sau haiku: au existat trei şcoli 
hokku, cea mai strălucită rămînînd 
şcoala reprezentată de Matsuo 
Basho (1644-1694). Matsuo Basho 
a elaborat şi principiile estetice ale 
miniaturii lirice pe care o cultiva: 
sabi (frumuseţea rafinată), shiori 
(perceperea asociativă a armoniei 
frumosului) şi hosomi (profunzimea 
pătrunderii în esențe). Talentul de- 
săvîrşit şi autoritatea ce şi-o cîştigase 
i-au adus numeroşi discipoli, inclusiv 
pictorul Yosa Buson (1716-1783), 
care s-a manifestat şi ca un inovator 
al poemului haiku. Kobayashi Issa 
(1763-1827) renovează limbajul po- 
eziei haiku, apropiindu-l la maximum 
de cel utilizat de contemporanii săi. 

Epoca modernă, formată din 
erele Meji (1868-1912), Taisho (1912- 
1926) şi Showa (după 1926), a 
contribuit la sincronizarea literaturii 
japoneze la principalele curente şi 
demersuri specifice literaturilor eu- 
ropene din Occident şi din Rusia. 
In limba japoneză se traduce masiv 
din aceste literaturi, scriitori dintre 
cei mai diferiţi exercită influenţe pe 
alocuri decisive în literele japonezilor: 
Shakespeare, Ibsen şi Cehov — în 
dramaturgie, Byron, Hugo şi Verla- 
ine — în poezie, Zola, Dostoievski, 
Proust şi Joyce — în proză etc. Con- 
comitent, în Europa şi în America 
devin tot mai cunoscute creaţii ale 
scriitorilor japonezi din diverse epoci. 
Poezia haiku este cultivată în tot mai 
multe ţări europene — de la Helsinki la 
Bucureşti, de la Moscova la Madrid. 
Aduc strălucire poeziei japoneze 
moderne creaţiile lui Tsuboi Shigeii, 

Kanake Mitsuhara, Murrano Shiro, 
Kitagawa Fuyuhiko, Ando Tsuguo, 
Sekine Hiroshi, Hasegawa Ryusey 
ş.a. Opera unor prozatori japonezi ca 
Tamura Yasujiro, Funabashi Seyichi, 
Ishihara Shintaro, Komatsu Sakyo, 
Akutagawa Ryunosuke, Abe Kobo, 
Mishima Yukio, Kaiko Takeshi, Haruki 
Murakami, Kawabata Yasunari, Oé 
Kenzaburo este tradusă şi tipărită 
aproape integral în marile centre cul- 
turale ale Europei şi Americii; ultimii 
doi din această listă sînt încununaţi 
cu laurii Premiului Nobel. 

Interesul pentru literatura nipo- 
nă a stimulat şi cercetarea limbii po- 
porului japonez, una dintre cele mai 
vechi limbi scrise din lume. Ce-i drept, 
această vechime este supusă unor 
îndoieli, dată fiind lipsa de continuita- 
te în evoluţia idiomului nipon. Astfel, 
primele texte japoneze, din secolele 
VII-VIII, practic nu mai erau înţelese 
peste un mileniu, în sec. XVIII, cînd 
se cristalizează normele limbii litera- 
re, pe baza dialectului din zona Kyo- 
to-Osaka. In a doua jumătate a sec. 
XVIII, intră în concurenţă dialectul 
de est al japonezei, vorbit în această 
zonă, numită convenţional Tokyo- 
Yokohama. Abia de la începutul sec. 
XIX se dezvoltă în Japonia „limba 
scrisă pe baza stilului vorbit”, stilul 
fiind cel specific limbii locuitorilor din 
vecinătatea actualei capitale nipone. 
Totuşi, generalizarea limbii standard, 
bazată pe dialectul Tokyo-Yokohama, 
a decurs destul de anevoios: dacă în 
literatura artistică, în învăţămînt sau 
în presă ea şi-a făcut loc treptat, dar 
sigur, apoi în uzul oficial-cancelăresc 
a fost introdusă prin decret imperial 
abia după cel de-al doilea război 
mondial. 

Deşi s-au efectuat numeroase 
şi solide cercetări asupra limbii japo- 
neze, pînă în prezent nu s-a ajuns la 
un numitor comun în ceea ce priveşte 
originea acestui idiom, nici familia 
la care ar trebui ea plasată. La o 
cunoaştere de suprafaţă a japone- 
zei, bate la ochi asemănarea ei cu 
chineza şi coreeana. Adevărul e că 
japonezii au preluat de timpuriu de la 
chinezi hieroglifele (parte din care le 
utilizează şi în prezent), iar de la co- 
reeni — o serie de cuvinte şi structuri 
lexico-gramaticale, multe din acestea 
fiind împrumutate anterior de coreeni 


de la chinezi (terminologia religioasă, 
filozofică, din domeniul literaturii, ar- 
tei, ştiinţelor etc.). Această legătură 
dintre limbile japoneză, coreeană şi 
chineză este ilustrată, de obicei, prin 
identitatea unor cuvinte cu veche 
şi largă circulaţie ca, de exemplu, 
denumirea banilor: yen-ul din japo- 
neză, yuan-ul din chineză şi won-ul 
din coreeană este acelaşi cuvînt, cu 
modificările specifice fiecărui idiom. 

Limba japoneză este una 
dintre primele 10 limbi de pe glob, 
ca număr de vorbitori: peste 125 
milioane, majoritatea absolută a 
purtătorilor ei aflîndu-se în patrie; 
dincolo de hotar trăiesc vreo cîteva 
milioane de japonezi: în S.U.A. (Ca- 
lifornia, Hawaii), Canada, Taiwan, 
Brazilia, alte ţări latino-americane. 

Denumirile indigene — a ţării 
(Nihon), respectiv, a limbii (nihongo) 
— sînt puse în legătură cu legenda 
descendenţei japonezilor de la zeiţa 
soarelui (ni însemnînd în japoneză 
soare, iar hon — obirşie). Denumirea, 
folosită de noi şi de alte popoare eu- 
ropene, a fost preluată din chineză, 
în care tot ce e japonez se numeşte 
Ze-pen. 

Tradițional, japoneza e conside- 
rată o limbă izolantă. Totuşi, ca struc- 
tură fonetică şi gramaticală, precum şi 
datorită unor rădăcini comune vechi, 
japoneza se încadrează în familia lim- 
bilor uralo-altaice, din care fac parte 
ramurile de limbi turcice (turanice), 
tunguse, manciuriana, mongola şi 
coreeana. Este demonstrată ase- 
mănarea de substrat a japonezei şi 
cu limbile malaio-polineziene, indo- 
neziană, tibetană, birmană, khmeră 
(kampucheană). 

Cuvintele nipone, spre deose- 
bire de cele chineze sau coreene, 
sînt formate din două sau mai multe 
silabe. Silaba nu se termină decit 
în vocală, ceea ce i-a determinat 
pe mulţi să asemene japoneza cu 
italiana. La întărirea acestei opinii a 
contribuit şi existenţa în japoneză a 
tonurilor muzicale (înalt, jos), care fac 
aproape egală accentuarea tuturor 
silabelor. Astfel că, deşi noi accentu- 
ăm, mai mult în virtutea unor asocieri, 
cuvintele japoneze pe penultima 
silabă (Hitâchi, Sapporo, Kawabâta 
etc.), înşişi japonezii accentuează 
fiecare silabă: Kâ-wâ-bâ-tă, Fú-jí-yá- 

má ş.a.m.d. Se atestă, în schimb, o 
deosebire de pronunțare în vorbirea 
femeilor (e mai conservatoare, mai 
arhaică şi cumva mai sobră) şi a 
bărbaţilor (întru cîtva „superficială”, 
mai puţin „gravă”). 

Unele sunete (foneme), aparent 
indispensabile tuturor limbilor din 
lume, sînt necunoscute japonezilor, 
această lipsă creîndu-le greutăţi la ros- 
tirea cuvintelor străine. Este vorba de 
consoanele [I] şi [v], pe care japonezii, 
cînd trebuie să le utilizeze, le înlocu- 
iesc prin [r], respectiv [b]. Fenomenul 
poate fi uşor observat şi la modul de 
adaptare a unor toponime româneşti; 
în exemplele de mai jos ne putem 
convinge şi de altă realitate fonetică 
japoneză: silaba se termină obligatoriu 
în vocală, ceea ce nu permite alătura- 
rea a două consoane diferite: 

Kuruji (Cluj), Bukaresuto (Bu- 
cureşti), Puroieshichi (Ploieşti); 
Arudearu (Ardeal), Banato (Banat), 
Morudowa (Moldova), Munchienia 
(Muntenia), Toranshiruwania (Tran- 
silvania) ş.a. 

In acelaşi fel sînt modificate, în 
adaptare japoneză, şi numele de per- 
soană româneşti: prenumele Barbu 
devine Barubu, numele Popescu — 
Popesuku; subsemnatul era numit 
de către japonezii cu care am avut 
ocazia să comunic Buradu Pohiryo. 

Printr-o coincidenţă cumva 
mistică, este „întru totul japonez”, ca 
alcătuire sonoră, numele redutabilului 
nostru lingvist Eugeniu Coşeriu. Am 
zis „mistică”, deoarece acest nume de 
glorie al românilor este familiar în Ja- 
ponia, dacă e să ne referim, cel puţin, 
la comunitatea filologico-lingvistică. 
Traduse simultan, cu ascensiunea de 
savant a lui Coşeriu, la Tokyo şi în alte 
centre universitare nipone s-au tipărit 
vreo zece volume cuprinzînd scrieri 
lingvistice ale pămînteanul nostru. 

Neexistînd în japoneză cate- 
gorii gramaticale ca persoana, ge- 
nul, numărul şi cazul, este firesc ca 
substantivele şi alte nume (în special 
adjectivul) să fie invariabile. Ideea de 
plural se face uneori prin reluarea 
singularului sau prin adăugarea unui 
determinant ori a unui sufix: hito — om, 
dar hitohito (om-om — oameni) sau 
morohito (- toţi oamenii). 

Un specific al gramaticii japo- 
neze îl constituie prezenţa unui caz 


numit „absolut”, marcat prin particula 
wa, care s-ar traduce cu aproximaţie 
cît priveşte: 

Nippon wa/shina guni desu — 
(cît priveşte) Japonia este un imperiu 
insular. 

Sore wa so desho -— [cît (mă) 
priveşte] Cred că e aşa. 

Tenki wa taihen fujun desu — (cît 
priveşte) Timpul este foarte schim- 
bător. 

La verbe (care stau, ca şi con- 
juncţiile, obligatoriu la sfîrşitul propo- 
ziţiei) predomină formele impersonale 
[Doko e ikimasa? — Unde se merge 
(- mergem)]. Există, în schimb, în 
limba japoneză multe moduri, timpuri 
şi forme gramaticale şi/sau lexicale ce 
marchează diferite nuanţe de expri- 
mare/adresare: familiară, politicoasă, 
livrescă, epistolară etc. Deosebit de 
dezvoltat este stilul onorific: serii para- 
lele de cuvinte şi desinenţe ce exprimă 
diverse grade de politeţe şi respect 
faţă de interlocutor sau/şi persoana 
despre care se vorbeşte. De exemplu, 
rudele proprii cele mai apropiate — fată, 
mamă, soţ, sotie — sînt desemnate prin 
termenii chichi, haha, shujin, kanai, pe 
cînd aceleaşi rude ale altor persoa- 
ne sînt denumite respectiv otosan, 
okosama, goshujin, okusan. Verbul a 
merge are forma de modestie mairu, 
pentru egali — radicalul iku, iar pentru 
exprimarea respectului se utilizează 
forma iraschen. Există în japoneză 
şi prefixe de politeţe (0-, go-), care 
se pun înaintea unor substantive 
sau grupuri nominale: gokigen yo! — 
la revedere (cu noroc/cu bucurii)!; 
o-kuni — (slăvită ţară) patria Dvs. In 
genere, în japoneză, ca şi în chineză, 
se utilizează multe expresii pitoreşti, 
de natură să pună în mare dificultate 
pe un traducător fără experienţă. 
Astfel, fraza Nodo go kawakima shita 
s-ar traduce în română mot-à-mot ca 
Mi-a devenit gîtlejul sec, dar prin ea 
un japonez vrea să spună doar Mi-e 
sete. Altă îmbinare de cuvinte, O me 
ni kakarete saiwai desu, tradusă literal, 
prezintă o ciudăţenie: Pentru prima 
oară am ocazia să depind de ochii tăi. 
Semnificaţia frazei este însă cu mult 
mai simplă: Sînt încîntat să vă cunosc/ 
de cunoştinţă. 

Politeţea la japonezi este expri- 
mată şi prin utilizarea unor particule 
speciale, care sînt alăturate (post- 

puse) numelui. Cea mai cunoscută 
este particula -san (cf. titlul operei 
Cio-Cio-san, unde chocho semnifi- 
că fluture, iar san — doamnă, cf. şi 
denumirea europenizată a acestei 
creaţii, Madame Butterfly, în engleză 
butterfly însemnînd fluture). Totuşi, 
-san are o conotaţie cu mult mai 
largă, putînd semnifica, în funcţie 
de persoana căreia te adresezi, şi 
domn (Kurosawa-san), şi domnişoară 
(Yuriko-san); copiii folosesc această 
particulă şi în convorbirile cu părinţii 
lor, dar şi viceversa — în asemenea 
situaţii -san, evident, comportă atît 
ideea de respect, cît şi de afecţiune. 
Alte particule de politeţe deosebit de 
frecvente sînt: -sensey (mult stimate 
învăţătorule, maestre) — utilizată cu re- 
ferire la oamenii de ştiinţă şi de creaţie, 
apoi -shi — către persoanele oficiale. 
Particula -kun apare de obicei pe lîngă 
numele copiilor şi adolescenților, dar şi 
după cel al bărbaţilor aflaţi pe o scară 
ierarhică inferioară. In corespondenţă 
se folosesc nişte sufixe de politeţe, şi 
acestea aplicate după nume: -sama, 
în scrisorile particulare şi -dono, pentru 
mesajele cu caracter oficial. 

Japonezii moderni au de regulă 
două nume: individual (echivalentul 
prenumelui nostru) şi de familie. In 
patria lor, ei utilizează în mod curent 
mai întîi numele, apoi prenumele. In 
practica europeană se face inversarea 
acestora, conform tradiţiei existente la 
marea majoritate a popoarelor de pe 
bătrînul continent. Această inversare 
constituie adeseori o sursă de confuzii, 
pentru că nu oricine poate diferenţia 
un nume de un pronume japonez şi 
eşti pus în faţa dilemei: unde trebuie 
căutat într-un fişier bibliografic, bună- 
oară, scriitorul Abe Kobo — la A sau 
poate totuşi la K? 

A te adresa cuiva cu numele 
lui individual (mic) — cu excepţia 
comunicării între membrii unei familii 
şi cu apropiații casei — e un semn de 
gravă impoliteţe. Formula obişnuită, 
respectuoasă, de adresare prevede 
folosirea numelui de familie plus una 
din particulele sau unul din sufixele 
despre care am amintit mai sus. 

Cele mai multe nume şi prenu- 
me japoneze sînt uşor etimologizabile. 
De exemplu: numele Akutagawa este 
compus din akuta — mil şi gawa — apă; 
Kawabata — din kawa — rfu şi bata — 


mal; Hayashi înseamnă dumbravă, 
Hoshi — stea, Kita — miazănoapte, 
Nishi — apus, vest, Yanagi — salcie, 
Yama — munte etc. 

Nu există o delimitare netă a 
numelor pentru bărbaţi şi a celor 
pentru femei; mai mult încă — această 
diferenţiere este greu sesizabilă şi la 
prenume. Anumite flexiuni: -ko, -mi, 
-sa sînt totuşi specifice numai prenu- 
melor de femeie (Fumiko, Michiko, 
Yoko, Yuriko, Tsuzumi, Toshimasa). 
În fine, mai e de menţionat că în Japo- 
nia sînt extrem de populare pseudo- 
nimele, care iniţial nu constituiau nici 
pe departe un apanaj al oamenilor de 
creaţie: aveau pseudonime călugării 
budişti, apoi — oricine dorea să-şi 
însuşească un nume de personaj pre- 
ferat din literatura clasică. De obicei, 
pseudonimul ţine locul prenumelui şi 
se aplică pe lîngă numele adevărat. 
Dintre somităţile literaturii şi artei 
japoneze sînt cunoscuţi în lume cu 
pseudonimele lor pictorul Hokusai, 
poetul Basho, scriitorii Natsume So- 
seki, Hasegawa Futabatai ş.a. 

Scrierea japonezilor este con- 
siderată pe drept una dintre cele mai 
complicate de pe Terra: pînă în pre- 
zent cuvintele din această limbă pot 
fi scrise în opt feluri! Cele mai vechi 
inscripţii japoneze au fost făcute cu 
hieroglife chineze, în sec. VI-VII. Din 
sec. IX a început simplificarea hiero- 
glifelor, apoi şi reducerea numărului 
lor. Simplificarea a fost posibilă prin 
recurgerea la un sistem propriu de 
scriere, silabic -kana, prin care sînt 
notate silabele formate cu cele 5 vo- 
cale japoneze. Cu timpul s-a produs 
o diferenţiere şi în sistemul kana, încît 
actualmente japonezii folosesc două 
silabare: a) hiragana, supranumit şi 
„cel uşor”, este alcătuit din semne 
rotunjite, cursive; b) katakana — cu 
caractere drepte, unghiulare, utilizat în 
abecedare, în decretele şi proclamati- 
ile imperiale, la scrierea telegramelor, 
a numelor comune şi proprii împrumu- 
tate din limbile europene. Se folosesc 
45 de semne — „silabe grafice”, cărora 
li se adaugă două „arhaice”, acum, în 
temei, scoase din uz. Numărul mare 
de omonime existent în japoneză de- 
termină menţinerea în scris şi a unor 
hieroglife chineze, chiar dacă acestea 
adeseori se pronunţă altfel decît în lim- 
ba originară. Reforma ortografică din 

1946 a redus numărul ideogramelor 
la 1.800 — pentru şcoala elementară; 
7-8 mii apar în presa de specialitate 
(inclusiv în presa periodică), pe cînd în 
dicţionare această cifră se ridică la 25 
de mii (faţă de 60 de mii, înregistrate 
de dicționarele explicative din China). 

Textele japoneze sînt scrise în 
coloane verticale, de la dreapta la 
stînga — aşadar, ca şi la chinezi. In 
prezent apar tot mai multe texte scrise 
pe orizontală, pentru a se putea inter- 
cala cuvintele engleze, cifrele arabe, 
formulele matematice şi chimice. Incă 
în sec. XVI misionarii portughezi au 
prins a nota cuvintele japoneze cu 
litere latine; pe urmele lor au mers şi 
alţii, inclusiv unii lingvişti japonezi, încît 
astăzi se cunosc trei sisteme latinizate 
de scriere/transcriere a lexicului nipon. 
Dintre acestea, cel mai viabil s-a dove- 
dit a fi sistemul Hepburn (după numele 
autorului), numit de japonezi romaji, 
adică roman, latin. Acest sistem l-am 
utilizat şi noi la scrierea numelor şi 
a unor cuvinte japoneze în prezentul 
text. La citirea romaji e bine să reținem 
următoarele îmbinări de litere şi valori 
fonetice: ch — ci; ge, gi — ghi; j — gi; 
sh — ş; ts —ţ; w — u semivocalic, y —i 
semivocalic. Cratima deasupra voca- 
lelor indică lungimea lor; o asemenea 
vocală se pronunţă ca una dublă (cf. 
denumirea teatrului n , care se ros- 
teşte ca [noo]). 

Deşi are o reputaţie înrădăci- 
nată de limbă refractară la împrumu- 
turile lexicale din alte limbi, totuşi, 
în japoneza modernă, cu deosebire 
după cel de-al doilea război mondial, 
au intrat multe cuvinte străine (care 
constituie nu mai puţin de 4 la sută 
din lexicul activ), în special engleze, 
ele fiind adaptate potrivit posibilităţilor 
/necesităţilor foneticii japoneze. (A 
se vedea mai sus, pentru o anumită 
edificare, felul cum sînt transcrise/ 
adaptate unele nume româneşti). La 
rîndu-i, japoneza a dat altor limbi un 
număr relativ mare de cuvinte. De 
cele mai multe ori acestea prezintă 
realităţi pur japoneze: karate, jiu-jit- 
Su, judo, kendo, sumo (sport); haiku, 
no, kabuki (literatură, artă); ikebana, 
gheişă, ricşă (îndeletniciri); harakiri, 
kamikaze (tradiţii), samurai, shogun 
(titluri). Un loc aparte în această listă 


îl ocupă soia, denumirea acestei 
plante cu fructe comestibile, cultivată 
şi la noi, care nu mai e simțită ca un 
cuvînt străin, tot aşa cum nu sesizea- 
ză japonezii „străinătatea” termenului 
pan — pîine, preluat de la portughezi 
încă prin sec. XV-XVI. 

Taiso Yoshitoshi. Luptător. Din seria O sută de vederi cu lună 


Matsuo BASH 


Glicina 

Vîntul adie: 
Umbra glicinei 
Abia tremură... 


Pastel marin 

O barcă se-opreşte. 
In faţă, pe țărm: 

Un piersic în floare. 


Crestele norilor 
Fărîmate-n crîmpeie 
Muntele sub lună. 


Pe ramul uscat 
O cioară poposi 
Inserare de toamnă. 


Atita linişte 
Tîrîitul greierilor 
Se afundă-n stînci. 


Marea se-ntunecă 
Ţipetele pescăruşilor 
Sînt de un alb neclar. 


lazul străvechi 
O broască se-aruncă 
Clipocitul apei. 


Primăvară 

Noaptea de primăvară 
s-a sfîrşit 

cu zorile pe flori de cireş. 


Pe drumul de munte, deodat, 
soarele a răsărit scăldat 
în mireasma florilor de prun. 


Dimineaţa de primăvară 
învăluie-n ceaţă 
o colină fără nume. 


Scena primăverii 
e aproape gata: 
luna şi florile de prun. 

Vară 

Chiar şi ciocănitoarea 

nu va dăuna acestei sihăstrii 
printre arborii verii. 


Ah! ierburile verii! 
Atît a mai rămas 
din visurile bravilor războinici. 


Flori 

Floare de camelie — 
a lunecat o lacrimă 
căzînd. 


Floarea miresei 
atit de zveltă 
pare muiată în rouă. 


Toamna 

Soarele, roşu strălucitor 
necurmat, fierbinte, — 

dar vîntul este al toamnei. 


E toamnă tirzie: 
mă-ntreb — vecinul meu 
cum o duce. 


Hattori RANNSETSU 


Pastel de toamnă 
Frunze veştejite 
Mîngîie, din zbor, 
Pietre de morminte. 


* k k 


Ziua anului nou: 
cerul e fără nori 
vrăbiile sporovăiesc. 


Kaga NO CIYO 


Orfanul 

Micuţul orfan 
Trimis după lemne, 
Pe vînt şi zăpadă! 


Haiku (fr. haiku, eng. haikku; cuv. japonez) este poemul 
clasic japonez, de o deosebită fineţe a expresiei lirice, cultivat 
începînd din secolul XV şi format din trei versuri, dintre care 
primul şi ultimul conţin 17 silabe, iar al doilea 15 silabe. 


Yokoi YAYU 


Toamnă 

Schitul în deal; 
Clopotul sună: 
Ciorile zboară. 


BUSON 


Factorul rural 
Printre ierburile uscate, 
Factorul rural a trecut: 
Vulpea! 


* k k 


Primăvară, ploaie; 
O fetiţă îşi învaţă pisoiul 
să danseze. 


* k k 


Ploaia se strecoară înăuntru 
ce gîndiţi despre asta 
sobor de păpuşi? 


* k k 


Primăvara începe din nou: 
o nouă nebunie 
se adaugă celei vechi. 


ISSA 


Luna 

Luna străluceşte: 
Pînă şi micul tufiş 
Se simte fericit! 


Ultimul amic 

Cînd voi muri, 
Străjuieşte-mi mormîntul, 
Greiere scump. 


Daigaku HORIGUTSI 


Frunze moarte 
Frunzele moarte 

Au ceva din tristeţea 
Femeilor părăsite. 


Astăzi 
Pentru voi, îndrăgostiţilor, 
Ce importanţă are trecutul? 
Pentru voi, nu există 

decit „astăzi”. 

Oglinda 

In camera mea de bolnav, 
Oglinda mă priveşte 

Cu ochii nepăsători ai destinului. 


O fotografie 

In această lume 

Parcă-aş fi o fotografie 
Uitată-n fundul unui sertar. 


Muncitoarea 

Biruită de somn, mă culc; 
lerburile pe care ziua le tai, 
In vis, iarăşi le tai! 


Intrebare 

Vii pentru că mă iubeşti? 
Vii din obişnuinţă? 

Sau ca să-mi încerci Inima? 


SORA 


* k k 


Cîmpuri cu pepeni 
Aşteaptă să lucească luna 
Din nehotărîtul cer. 


Cînd aici, cînd colo 
printre şirurile de orz 
fluturele... 


KIKAKU 


* k k 


O, bujorii 
De dragul cărora un vestit războinic 
Şi-a scos armura 


* kk 


Cerşetorul! 
Cerul şi pămîntul 
li sînt hainele de vară. 


KYORAI 


* k * 
Toţi pescarii golfului 


Sînt departe; 
Macii înfloresc. 

KYROKU TOKOKU 


kkk kkk 

Primul lucru Ploaia înghețată 

pe care-l doboară furtuna: In stare nu-i să ascundă luna, 

sperietoarea. Alunece din stăpînirea ei. 
HOKUSHI YASUI 

* kk * kk 

Orăcăind, Vînătorii harnici 

Broaştele parcă Impletesc ferigă albă 

S-ar îmboldi cu cotul. Pentru săgețile lor. 


TFF N] 


Ma] 


OR 


ETA, 
BE asi 


| Va B 
E 


Chikanobu Toyohara. Rugă 


Nichita STĂNESCU 


Moartea e copil. 
Ea suge drept lapte 
nisipul clepsidrei. 


Cuvîntul se dizolvă-n piatră, 
Şi piatra în pietre... 
Toamnă. 
(Din ciclul Epica magna) 


* k*k * 
larna locuieşte sub toamnă: 


eu locuiesc 
sub o piatră. 


* k * 

Rămaşi fără trup, morţii 
s-au ascuns în pămînt 
de ruşine. 


* kk 


Frunze galbene de salcie, pe lac. 
Nu mă răsfrîng, 

mă văd. 

C 

Eu nu sînt altceva decît 


o pată de sînge. 
Care vorbeşte. 


* k*k * 

Linişte, 

o linişte... 

ca şi cum m-ar gîndi un arbore. 


* k k 


Contemplai 
cu ochi nemişcaţi. 
In locul lor pietrele clipeau. 


kkk 

Mă muşcă un cîine 
ah, privesc prin el 
ca printr-o fereastră. 


kk ok 

Îngerul grîului 

mi s-a aşezat pe mustăţi: 
contemplu. 


* kk 


Şiroind de lumină 
Un peşte-mi cade-n braţe, 
zburător. 

* k k 


Cînd te-am văzut 
m-a lucit un frig suav 
de stea căzătoare. 


k*k * 

Te-ngălbeneşte 
bănuiala mea 

cum toamnele, frunzele. 


* kk 


Curgerea oului 
din pasăre spre cuib: 
aer nezburat! 


Aurel RĂU 


Pod roşu — arcuit. 
Vine ziua spre mine 
In straie shinto. 


Culori în bazin. 
Ca să cred iar în basme, 
Un crap de aur. 


Ochi oblic mirati. 
Surîsul răsare vag 
metroul pleacă. 


Cînd vor şti să cînte 
voi fi departe. 


E (Din volumul 
In inima lui Yamato) 


Marin SORESCU 


Furtuna 

In ogradă 

Fulgerele încarcă găinile 
Cu electricitate. 


Hornuri 

Ah, hornurile 

Prin care casele 

Dau semn că şi-au tăiat venele! 


Unghi 

Trec pe cer, în formă fixă 
Cocorii, 

Sonetele ţăranilor. 


Cînd 

Că vine moartea 

Şi atunci toată această încordare 
îmi trece. 


Drum 

Merg înainte spre moarte 
Cu coada ochilor 

Tîrîş spre lucruri. 


Intîmplare 

Cu mine se petrece 
Ceva 

O viaţă de om. 


Gheorghe TOMOZEI 


Părere 
Nu daţi de cîntec 
zmulgînd penele 
paserei! 


Semn de bătrîneţe 
Iti scriu 

cu ultima mea mînă 
dreaptă. 


Refracţii 

Te-am sărutat cu buzele tale 
m-ai iubit cu iubirea 

mea. 


Seară 

Degetele mele 

coboară pe gitul tău lung, înfiorate, 
ca pe o scară de incendiu... 


Vasile IGNA 


kk k 

Cînd îmi voi aminti 
această floare pe care 

o salut cu o clipire din ochi. 


* k k 


Dacă poteca îngustă ce taie grădina 
e drum, 
încotro duce el? 

* k k 


Trandafirul Gabrielei 
ca un ghioc în care se aude 
suspinînd păcatul. 


* k*k 


Va da frunze acest butaş 
pe care brumele l-au obişnuit 
cu absența? 


Adrian PĂUNESCU 


Toată lumina Greciei 
In ochii orbi 
ai lui Homer. 


Rămiîn atît 
Un înrăit braconier 


al lacrimii. 
(Din volumul 


Viaţa mea e un roman) 


Greşeală 

Fiind o greşeală 
Care se repetă 
Pare o iubire. 


Ediţie 

larba va fi 

cea mai populară ediţie 
a mormîntului meu. 


Virgil TEODORESCU 


Te întîlnesc 
în fragmentele pe care 
umbra le-aruncă luminii 


Tu eşti ca o piatră 
desprinsă de ape 
înfiată de fluvii. 
(Din poemul Semicerc) 


Al. T. STAMATIAD 


Glume şi triluri; 
Calde sărutări, 
Sboară prin aer. 


Soare de flăcări 
Cîmpuri de aur: 
Moara visează. 


Vînturi şi ploi; 
Tremură-n zări, 
Palid, Amurgul. 


Stele de gheaţă 
Foc sub cenuşă, 
Noapte tîrzie. 


O rază de soare 
Străbate prin ploaie: 
Suris printre lacrimi. 


Cer ca de sticlă 
Alb pretutindeni 
Pietrele crapă. 
(Din ciclul 
Peisagii sentimentale) 

Gheorghe GRIGURCU 


Visezi o frunză 
O laşi apoi 
Să-ţi mîngiie obrazul. 


O rîndunică se-nalţă 
In spaţiul brut 
Spre a-l rafina. 
(Din volumul 
Contemplaţii) 


Virgil BULAT 


Toamna 
Mamei o frunză-ngălbenită 
l-a căzut în poală. 
(Din volumul 
Nocturnalia) 


Kitagawa Utamaro. Strigoiul 


] 


u = 

130 
Emilia GHEŢU 
STAMPA JAPONEZĂ - 
EXPRESIVITATE 
ŞI GRAȚIE 


Muzeul Naţional de Arte Plas- 
tice din Moldova deţine un număr 
impresionant de stampe japoneze 
din secolele XVIII-XIX, create de 
artişti care ocupă un loc important 
în dezvoltarea plasticii japoneze şi 
sunt recunoscuţi în întreaga lume. 
Constituirea colecţiei a început la 
mijlocul anilor '70 ai secolului XX, 
prin achiziţionarea unor stampe de 
la colecționari moscoviți. Actualmente 
este una dintre cele mai valoroase 
colecţii de artă orientală din patrimo- 
niul instituţiei, incluzând monumente 
rare de gravură japoneză pe lemn, 
care au fost etalate pe simeze de mai 
multe ori. Expoziţia din acest an (30 
ianuarie — 30 martie 2003), cu peste 
100 de stampe, este prilejuită de îm- 
plinirea a 250 de ani de la naşterea lui 
Kitagawa Utamaro şi a 145 de ani de 
la moartea lui Ando Hiroshige. 

Apariţia stampei ca gen major 
s-a constituit în secolul XVII. Ishikawa 
Moronobu (1625-1694) este cel care, 
paralel cu ilustrațiile de carte, a lansat 
şi primele gravuri „independente” — 
încă în serie — imprimate în alb-negru. 
Este întâiul artist care şi-a deschis un 
atelier propriu instruind şi ucenici. 
Xilogravura se executa manual de 
către trei persoane. Mai târziu, în 
1765, Harunobu, prin suprapunerea 
a 7-8-10 culori, devine părintele stam- 
pei policrome. 

Este constituită mişcarea ukiyo-e, 
în care sunt încadraţi artişti, afirmaţi 
mai târziu pe plan universal. Gra- 
vura a început să fie cunoscută de 
europeni, fapt ce le-a declanşat en- 
tuziasmul şi a influenţat dezvoltarea 
lor artistică. In oraşul Edo (Tokyo de 
astăzi) exista un cartier al marilor 


editori de cărţi populare. Pe la mijlocul 
secolului al XVII-lea, aceşti editori au 
avut ideea de a recurge la procedeul 
xilogravurii spre a multiplica picturile 
şi a le difuza ulterior la preţ redus. Se 
înregistrează realizări remarcabile. 
Temele predilecte sunt cele ale vieţii 
cotidiene: vederi ale oraşului Edo, 
plimbări pe podurile Sumida sau pe 
drumul Tokai-do care leagă Edo de 
Kyoto, festivități, sărbători, scene 
din casele curtezanelor, portrete ale 
acestora ca şi ale actorilor şi ale dife- 
riţilor saltimbanci: luptători, muzicanți, 
dansatori. Sunt frecvente şi peisajele. 
De asemenea în creaţia artiştilor îşi 
găsesc loc temele istorice şi literare. 
Predomină portrete ale actorilor din 
spectacolele teatrului kabuki. În con- 
text, criticul de artă Nina Stănculescu 
notează: „Una dintre temele preferate 
ale teatrului kabuki este şi cea a dra- 
gostei nefericite dintre un tânăr şi o 
curtezană, dragoste care, neputându- 
se împlini în viaţa socială, îi determină 
pe cei doi în final să se sinucidă. 
Imaginea unei astfel de perechi apare 
şi în stampele lui Utamaro, reflectând 
deopotrivă afecțiunea şi suferinţa. O 
versiune europeană a temei este 
opera de mare răsunet a lui Giaco- 
mo Puccini Madame Butterfly în care 
însă numai curtezana se sinucide”. 
Între altele fie spus, în 1629 femeile 
sunt înlăturate din teatru, rolurile fiind 
jucate de bărbaţi. 

Prima perioadă de dezvoltare 
a gravurii durează până în 1765 şi 
este înfăţişată de Ando Kawgetsudo 
(1671-1743). Lucrările sale excelea- 
ză prin multiple semnificaţii. Artistul 
acordă o atenţie deosebită decorului 
şi liniei (Femeie cu motănaş). Se 
impun unele calităţi ale gravurilor lui 
Isoda Koryusai (1739-1820): culori 
intense, figuri alungite, interes pentru 
naraţiune. Ele confirmă tendinţa au- 
torului de a reda o lume ideală, plină 
de certitudini. Aceste trăsături sunt 
definitorii şi pentru creaţia lui Kiyona- 
ga Torii (1752-1815), învățătorul 
marelui Utamaro. Xilogravurile 
sale conţin o armonie cromatică 
ieşită din comun (Arşiţă). Nelipsite 

Kitagawa Utamaro. Femeie cu broderie 

în stampele lui Utamaro sunt florile. 
Stânjenelul simbolizează afecțiunea, 
graţia şi frumuseţea solitară. La fel 
crizantema, a cărei semnificaţie 
primară întruchipa în Orient no- 
rocul, fericirea, sănătatea, lon- 
gevitatea. Multitudinea de petale 
radiante o defineşte drept simbol 
solar — drapelul naţional al Japo- 
niei fiind stilizat tot după modelul 
unei crizanteme. Crizantema cu şase 
petale este mon-ul, semnul distinctiv 
al împăratului Japoniei. Considerată 
a luminii şi a soarelui, crizantema este 
floarea naţională a Japoniei. 

Cel care avea să ajungă la 
o virtuozitate de mare fineţe este 
Kitagawa Utamaro (1753-1806). 
S-a spus despre el că a reprezentat 
autentic şi emotionant figura umană. 
Semnificative sunt lucrările: Curteza- 
ne, Prietene, Femei frumoase, Mesaj 
de dragoste, Joc de cărţi. Maestru al 
portretului feminin, Utamaro realizea- 
ză o serie de stampe în ciclul „Zece 
tipuri feminine”, ilustraţii la cărţile: 
Lumea ca argint, Cartea păsărilor, 
Daruri ale mării în reflux. Utamaro 
devine celebru în timpul vieţii, iar lu- 
crările lui, într-un număr mare, ajung 
în China şi în Europa. 

Personajele lui Utamaro întru- 
chipează poezia şi idealul suprem al 
epocii (Femeie cu broderie, Femeie 
cu evantai, Scoaterea firului de mă- 
tase din gogoaşă). Sunt femei de 
diferite condiţii şi preocupări, schiţate 
simplu, dar sugestiv. Ele apar visă- 
toare, triste, înrăite, duioase, obosite. 
Doar o privire de poet, cum a fost cea 
a lui Utamaro, a putut surprinde multi- 
tudinea de ipostaze ale feminităţii. Se 
spune că Brâncuşi ar fi fost influenţat 
de Utamaro în crearea Portretului 
domnişoarei Pogany. 

Criticul de artă francez Rene 
Hughe, în volumul său Dialog cu vi- 
zibilul, menţionează că gravura japo- 
neză a folosit cu rafinament puterile 
arabescului. Linia în formă de S, cum 
a fost numită, s-a bucurat întotdeauna 
de un curios prestigiu. Stampele lui 
Utamaro au o fermecătoare variaţie 
pe această temă. Vântul se joacă prin 


stofele bogate. Cingătoarea plutind 
în suflarea lui, rochia unduindu-se în 
falduri, descriu frumoasa linie în S. 

Katsushika Hokusai (1760- 
1849) a lăsat o operă constituită 
din peste 30.000 de desene de o 
mare diversitate. „Bătrânul nebun 
după desen”, cum îşi zicea el în- 
suşi, a înfăţişat tot ce se putea pe 
lumea asta. A redat natura şi viaţa 
poporului japonez într-o adevărată 
enciclopedie în imagini. Stampele 
sale sunt remarcabile prin precizia 
artistică şi umorul rafinat. Hokusai 
face desene dintr-o singură trăsătură 
de penel. Linia este eliberată de orice 
constrângere. Ea îşi permite orice. 
Este o posibilitate neîntrecută — de a 
cuprinde universul. Andre Lhote l-a 
numit „un Bruegel japonez”. Cele 36 
de vederi ale muntelui Fuji, apărute 
în 1829, aveau să însemne apogeul 
creaţiei lui Hokusai, urmate în 1834 
de 100 de vederi ale muntelui Fuji. Se 
ştie foarte bine că Fuji este simbolul 
Japoniei înseşi. Dar cine a mai exis- 
tat, înainte şi după Hokusai, care să-i 
fi dat atâta splendoare, să-l fi integrat 
plenar în opera sa? Louis Gonse îl 
considera pe Hokusai, la 1883, cel 
mai mare pictor al ţării sale. De-a 
dreptul memorabile sunt cuvintele 
artistului: „De la vârsta de şase ani 
am avut pornirea de a desena forma 
lucrurilor. Către 50 de ani publicasem 
infinit de multe desene, dar tot ce am 
creat până la 70 de ani abia merită 
să fie luat în seamă. La 73 de ani am 
înţeles structura adevăratei naturi 
a animalelor, ierburilor, copacilor, 
păsărilor, peştilor şi insectelor. Prin 
urmare, la vârsta de 80 de ani voi 
face unele progrese, iar la 90 de ani 
voi pătrunde în taina lucrurilor. La 
100 de ani voi ajunge, desigur, la un 
stadiu minunat, iar când voi avea 110 
ani, tot ce voi face, chiar şi un punct 
sau o linie, va fi viu”. 

Ando Hiroshige (1797-1858) 
a încheiat seria marilor maeştri. S-a 
impus prin peisajele sale pătrunse de 
un sentiment liric rafinat, iar ciclul de 
lucrări, care l-a consacrat, se numeş- 
te 53 de staţii pe Tokai-do. A abordat, 

ca şi înaintaşii săi, toate genurile. La 
sfârşitul secolului al XIX-lea eferves- 
cenţa artistică dispărea treptat. Por- 
tile Orientului se deschideau către 
Occident. Sunt mai multe legende 
ale descoperirii, de către europeni, a 
stampei japoneze. Se spune că la 1857 
Monet le găseşte într-o băcănie olan- 
deză ca „hârtie de împachetat”. Şi 
Baudelaire şi-a revendicat întâieta- 
tea lansării modei japonismului, iar 
pictorul american Whistler a fost cel 
care a făcut cunoscută londonezi- 
lor arta japoneză. El a văzut prima 
oară un Hiroshige într-o casă de 
ceai chineză lângă London Bridge. 

Cercetătorul francez Pierre 
Francastel, în studiul intitulat Impre- 
sionismul, are un capitol Japonism 
şi decor, în care atrage atenţia citito- 
rilor asupra faptului că descoperirea 
artei japoneze s-a datorat în primul 
rând chiar artiştilor. Surprinzătoare şi 
spontană, ea a fost apoi răspândită 
prin intermediul literaturii. Japonismul 
a fost popularizat şi de către fraţii 
Goncourt. Degas, cunoscând gravura 
japoneză, pictează în 1865 Femeie 
cu crizanteme şi în 1870 Femeie cu 
vază japoneză. Van Gogh admiră 
şi creează de multe ori dominat de 
amintirea stampelor în culori. Dorinţa 
lui era să se apropie cât mai mult de 
acele foi de hârtie, în care japone- 
zii reprezentau peisaje, scene sau 
figuri, într-un anume fel, deosebit 
de tot ce cunoştea arta occidentală 
până atunci. Într-un tablou ca cel 
care-l reprezintă pe pictor, în drumul 
lui spre motiv (1888) Vincent a ţinut 
să ne dea aceeaşi impresie, acelaşi 
sentiment plăcut, decorativ, pe care-l 
deşteptau gravurile japoneze. Akiya- 
ma Terukazu, în lucrarea La peinture 
japonaise, se întreabă: „Cum oare 
artiştii Parisului care au avut această 
primă «revelaţie japoneză» au putut 
să tragă concluzii importante şi fe- 
cunde din opere care ne par banale 
şi decadente?”. De fapt a trebuit să se 
inaugureze Expoziţia din 1889, pen- 


tru ca francezii să descopere graţia lui 
Utamaro şi să treacă mult, foarte mult 
timp ca să fie „asimilate” frumuseţea 
feerică a lui Harunobu sau dinamis- 
mul „primitivilor”. În arta impresioniş- 
tilor Manet, Pissaro, Degas, Signac, 
Seurat, Toulouse-Lautrec, Bonnard 
se găsesc prelungiri îndepărtate ale 
japonismului. 

„„„Ne distanţăm în timp de „epo- 
ca” stampelor japoneze. Punerea 
în valoare a colecţiilor de artă prin 
intermediul expozițiilor, cum este cea 
inaugurată la început de an în Chişi- 
nău, având o semnificaţie aparte în 
viaţa culturală a R. Moldova, ne oferă 
însă prilejul de a ne apropia tot mai 
mult de graţia expresivităţii lor şi de 
rezonanţa etern umană, pe care le 
poartă stampa japoneză. 

AKIRA KUROSAWA: 
DRUMUL 

DE LA DISPERARE 
LA SPERANŢA 


Akira Kurosawa este cel care 
se identifică plenar cu noţiunea de 
cinematografie japoneză. A trăit 88 
de ani, a realizat peste 30 de filme 
cu subiecte istorice şi contempo- 
rane. A gustat din glorie, dar şi din 
amarul eşecurilor. La 61 de ani a 
făcut o tentativă de suicid. Are nu- 
meroase premii naţionale şi inter- 
naţionale, inclusiv două Oscaruri. 


Primul Oscar i-a revenit în 
1975 pentru filmul Dersu Uzala (Vâ- 
nătorul din taiga) cu actorii Maxim 
Muzuk şi luri Solomin, o coproducție 
sovieto-japoneză, epopee umană 
şi ecologică redând aventurile unui 
explorator rus în taiga la începutul 
secolului XX. Filmul este un poem 
dedicat măreției omului şi contopirii 
acestuia cu natura. S-a remarcat că 
Dersu Uzala este opera unui cineast 
familiarizat nu numai cu literatura 
rusă (Dostoievski, Gorki), pe care o 
ecranizase anterior, ci şi cu sufletul 
poporului rus. Cel de-al doilea Oscar, 
de această dată onorific, i-a fost de- 
cernat în 1990. 

Să-i urmărim succint calea de 
creaţie. Akira Kurosawa (1910-1998) 
debutează în 1947, cu Judo Saga. În- 
gerul beat (1948) este considerat de 
critica de specialitate drept un film de 
cotitură în cariera regizorului japonez. 
El redă povestea unui doctor care 
vrea să salveze viaţa unui gangster 
bolnav de tuberculoză. Este printre 
primele filme care critică realitatea 
din acea perioadă a Japoniei. A fost 
încununat de Marele Premiu Kinema 
Jumpo pentru cel mai bun film al anu- 
lui 1948. In anul următor Kurosawa va 
intra, alături de alţi cineaşti, cum ar fi 
Kajiro Yamoto, Senkichi Tomiquchi 
şi producătorul Sojiro Motoki, într-o 
companie independentă, care în peri- 


oada 1949-1953 va produce cele mai 
bune filme. Aici se vor înscrie şi cele 
realizate de Kurosawa: Duelul tăcut, 
Câinele turbat şi Rashomon. Ultimul 
a beneficiat de apreciere naţională 
(locul 4 în box-office-ul anului) şi de 
un răsunet internaţional (Leul de aur, 
Veneţia, 1951). Rashomon (scenariul 
Shinobu Hoshimoto) redă o dublă 
crimă povestită de patru ori — în vi- 
ziunea celor trei participanţi şi a unui 
martor ocular. Filmul ne conduce spre 
concluzia că oamenii nu pot cunoaşte 
adevărul, iar tema centrală a peliculei 
lui Kurosawa poate fi formulată astfel: 
lumea este o iluzie, omul îşi creează 
singur realitatea. La acest subiect 
va apela regizorul american Martin 
Ritt mai târziu, când va plăsmui unul 
dintre cele mai bune filme ale sale Ul- 
traj (1964), remake după Rashomon. 
Ritt mărturiseşte despre relativitatea 
adevărului notând următoarele: „Pentru 
a-mi consacra un an de viaţă realizării 
unui film trebuie ca subiectul să mă 
captiveze. Sunt un profesionist, nu 
un geniu. Tema care mă interesează 
cel mai mult este cea a rasismului”. 
Viaţa morală a omului este o 
temă predilectă pentru Akira Kuro- 
sawa. O reîntâlnim şi în filmul A trăi 

(1952). Un om care ştie că va muri 
curând încearcă să facă ceva durabil 
pentru semenii săi. Unul din punc- 
tele de sprijin este filozofia budistă. 
Trecutul alternează cu prezentul. Şi 
în Cei şapte samurai Kurosawa va 
cobori în timp, până în secolul al XVI- 
lea. Cei şapte samurai apără un sat 
împotriva agresiunii a 40 de banditi. 
Filmul constituie un moment decisiv 
în evoluţia estetică şi filozofică a 
lui Kurosawa. Aici se reia o temă 
prezentă în mai toate operele sale: 
lupta unui individ sau a unui grup de 
indivizi împotriva rezistenţei inerte 
sau active a celor din jur pentru a le 
arăta calea unor ameliorări posibile. 
In această ordine de idei am atestat 
în critica de specialitate două mărturii, 
elogii concludente. Prima aparţine lui 
T. Sato: „Kurosawa exaltă noblețea 
sufletelor samurailor capabilă să 
acţioneze fără a urmări un profit ma- 
terial”. Şi cea de-a doua este semnată 
de F. Gaffery: „Admirabil prin violenţa 
caracterelor, prin supleţea execuţiei, 
prin vitalitatea muzicii, prin frumuse- 
tea plastică a imaginilor..., una dintre 
culmile cinematografului-spectaco!”. 
Se cere evidenţiat faptul că Cei şapte 


samurai este cel mai impunător, mai 
scump film japonez realizat până 
astăzi: durata filmărilor — un an, bu- 
getul — o jumătate de milion de dolari, 
procedee tehnice neobişnuite. 
Aşadar, Kurosawa reînvie ge- 
niul samurailor, clasă socială dispă- 
rută în urmă cu un secol. Regizorului 
îi place să prezinte eroi conştienţi de 
responsabilitatea şi misiunea lor. Este 
prima virtute a samuraiului. lată ce 
declara însuşi Kurosawa: „Există unii 
care spun că opera mea nu e realistă. 
Dar eu simt că din simpla copiere a 
aspectului exterior al lumii nu rezultă 
nimic real. Pentru a descoperi realul 
trebuie să scrutezi foarte atent lumea 
ta, să cauţi acele lucruri ce contribuie 
la conturarea realităţii, pe care o simţi 
în adânc. Cred că toate filmele mele 
au o temă comună, decurgând dintr- 
o întrebare: de ce oamenii nu pot să 
trăiască în înţelegere, în bucurie, în 
bunătate? De ce oamenii nu încearcă 
să fie mai fericiţi împreună”?”. Acelaşi 
comentator al filmelor sale, D. Richie, 
continuă gândul lui Kurosawa: „Omul 
trebuie să lupte pentru a menţine 
speranţa în mijlocul unei lumi lipsite 
de speranţă şi în această luptă toţi oa- 


Maxim Muzuc şi luri Solomin în filmul Dersu Uzala 

menii sunt fraţi”. 
Este ideea cen- 
trală a filmelor lui 
Kurosawa, care, 
în majoritatea lor, 
înfăţişează dru- 
mul de la dispe- 
rare la speranţă. 

Subiectul 
Samurailor este 
preluat şi va sta 
la baza filmului 
Cei şapte magni- 
fici care, în 1960, 
venea să conso- 


Scenă din filmul Ran 


lideze reputaţia 
de iscusit realizator de western a 
regizorului american John Sturges. 

Tronul însângerat din 1957 este 
o ecranizare după Macbeth de Sha- 
kespeare, cu transpunerea acţiunii 
în evul mediu japonez. Aici Macbeth 
devine un personaj universal, el 
simbolizează imposibilitatea de a 
înăbuşi vocea conştiinţei vinovate. 
„Este filmul pentru care m-am inspirat 
cel mai mult din teatrul No: decoruri, 
machiaj, costume, acţiune, regie. Aş 
putea chiar să-l reanalizez, cadru cu 
cadru, prin prisma regulilor No”, ne 
asigură Kurosawa. 

Artistul a conceput personaje 
inspirate şi din repertoriul teatrului 
Kabuki, care prosperă şi astăzi la 
Tokyo. Formaţi adeseori la şcoala 
Kabuki, actorii japonezi reproduc 
extrema ei stilizare, cu deosebire în 
filmele, unde actorii sunt îmbrăcaţi în 
costume, evocatoare ale trecutului. 

In filmul Barbă Roşie (1965) 
creatorul apelează la un paradox 
frecvent: pentru a deveni bun trebuie 
să înveţi să fii rău. Filmul istoriseşte 
aspra ucenicie a unui tânăr medic 
care însuşeşte că teoria se deo- 
sebeşte de practică. El înfruntă un 
medic bătrân. De fapt, se întâlnesc 
cele două concepţii, despre bine şi 
rău. Narațiunea apropie filmul de 
romanele lui Dickens. 

„Prin Dodescaden (1970) am 
vrut să arăt mizeria cea mai neagră 
a Japoniei contemporane”, declară 
Kurosawa. Este primul film al „So- 


cietăţii celor patru muschetari”, con- 
stituită în 1969. Pelicula marchează 
o ruptură pe toate planurile față de 
opera anterioară a regizorului japo- 
nez. Aici eroul principal dispare. 

După cinci ani de inactivitate, 
după o serie de proiecte eşuate 
(printre care şi Tora, Tora, Tora), după 
insuccesul de critică şi de public al 
filmului său Dodescaden, la 22 de- 
cembrie 1971, Kurosawa încearcă 
să se sinucidă. Gestul său constituia, 
la acea vreme, una din consecinţele 
şi expresiile crizei, prin care trece 
cinematografia japoneză. 

La 23 noiembrie 1976, cine- 
astului Kurosawa i se conferă titlul 
de „Persoană cu merite culturale 
deosebite”, distincţie acordată în Ja- 
ponia pentru prima oară unui regizor 
de film. În aprilie 1980, la Tokyo are 
loc premiera filmului Kagemusha, 
despre care însuşi regizorul notează: 
„Când am studiat istoria Japoniei, am 
descoperit că a existat o bătălie în care 
întreaga armată a fost distrusă. Eveni- 
mentul m-a fascinat prin singularitatea 
lui: într-o tabără n-a murit nimeni, în 
cealaltă au murit toţi generalii. Am în- 
cercat să înţeleg cum de s-a întâmplat 
aşa ceva. Am ajuns la personajul care 
s-a aflat în spatele armatei distruse. 
Am descoperit că el avea mai multe 
dubluri. Aşa că m-am hotărât ca eroul 
filmului să fie una dintre ele, un fost 
hoţ, care ar fi trebuit executat, dar 
care era iertat cu o condiţie — să preia 
identitatea altcuiva. Deci, filmul este 

atitudinea unei singure fiinţe faţă de 
evenimentul istoric”. 

Având printre altele „cele mai 
frumoase bătălii realizate în cinema- 
tograf de la Alexandr Nevski încoa- 
ce” (A. Tassone), acest „film-bilanţ, 
film-sinteză — elementele tematice şi 
estetice ale universului lui Kurosawa 
îşi află aici expresia perfectă — re- 
capitulează totul continuând însă să 


tional Film Festival” cu şase secţiuni 
necompetitive. Maratonul celor 137 
de filme din 42 de ţări, prezente pe 
ecranele festivalului, este deschis de 
premiera absolută a filmului Ran de 
Akira Kurosawa. A fost ultimul său 
mare succes. Avea 75 de ani şi îşi în- 
cheia strălucit cariera cinematografică. 


Emilia GHEŢU 


experimenteze şi să împingă mai 
departe meditaţia” (Fr. Ramasse). 

În 1980 revista britanică Sight 
and Sound publică ancheta „Cele mai 
bune zece filme din istoria cinemato- 
grafului”, organizată cu ocazia a 50 
de ani de apariţie a publicaţiei. Sunt 
clasate, în ordinea punctajului obti- 
nut, filmele: Cetăţeanul Kane, Regula 
jocului, Cei şapte samurai, Cântând 
în ploaie, Crucişătorul Potemkin, Me- 
canicul Generalei. Pe primele locuri 
în clasamentul regizorilor: O. Welles, 
A. Resnais, Ch. Chaplin, J. Ford, 
L. Buñuel, A. Kurosawa, F. Fellini, 
A. Hitchock, J. L. Godard, B. Keaton. 

Premiul Kawabata Memorial 
pentru întreaga activitate creatoare i 
se decernează în 1983. lar peste doi 
ani, la Tokyo, are loc un nou festival 
internaţional al filmului „Tokyo Interna- 

Georges Banu, profesor la Institutul de Studii Teatrale de la Sorbonne 
Nouvelle — Paris III, s-a impus ca autor al unor importante cărţi despre teatrul 
secolului XX şi a coordonat o celebră lucrare colectivă consacrată operei 
lui Peter Brook. A obţinut de două ori Premiul Sindicatului criticii pentru cea 
mai bună carte de teatru. Semnează următoarele volume: Bertolt Brecht 
şi Orientul; Teatrul, leşiri de salvare; Memoriile teatrului; Peter Brook, 
de la Timon din Atena la Furtuna; Teatrul sau clipa împlinită; Actorul 
pe calea fără de urmă. 


Georges Banu priveşte teatrul 
japonez ca european. Spectator cul- 
tivat, el nu adoptă nici poziţia eru- 
dită a specialistului, nici ignoranţa 
turistului. Cartea Actorul pe calea 
fără de urmă surprinde expresiile 
unei arte ce a atins împlinirea în 
formele ei cele mai diverse, no şi 
kabuki, bunraku şi buyo, sau de- 
scrie riturile sălii ce poartă pecetea 
vechilor obiceiuri orientale: somn şi 
strigăte, apetit culinar şi rafinament 
al privirii. Perspectiva adoptată e 
antropologică. Ea îşi descoperă 
unitatea în imaginea esenţială a ac- 
torului ce dispare, asemeni omului, 
pe calea fără de urmă. 
Dacă teatrul japonez se re- 
velă aici în toată multiplicitatea lui, 
în acelaşi timp, cartea lui Georges Banu ne permite să-i regăsim influenţa 
asupra scenei occidentale, de la Brecht şi Meyerhold la Grotowski, Brook 
sau Mnouchkine. Georges Banu nu izolează, ci compară şi apropie. Nu doar 
„miturile se re-gândesc între ele”, cum spune Levi-Strauss, ci şi teatrele. 


Georges BANU 


ACTORUL PE CALEA 
FĂRĂ DE URMĂ* 


Actorul, în Japonia, pleacă şi 
nu mai revine. In no, personajul shite, 
fantoma reîncarnată, este cel care 
iese primul. El lunecă pe podul ha- 
Shigakari şi, înainte de a dispărea, se 
opreşte un timp pentru a lovi podeaua 
cu o formidabilă izbitură de picior ce 
răsună cu un vuiet ceresc. În timp ce 
se îndepărtează, îl vezi din spate sau, 
la rigoare, din profil. Dispariţia lui este 


* Fragment din cartea cu acelaşi 
titlu apărută la Editura Fundaţiei Culturale 
Române. 


Mircea GHIŢULESCU 


opusă apariţiei (care se face prin faţă), 
ca şi cum spectacolul s-ar închide 
asupra lui însuşi. Faţa şi spatele. Se 
spune că o mare sculptură e aceea în 
jurul căreia te poţi roti pentru a o vedea 
din toate părţile. Dar ce este actorul 
de no dacă nu o sculptură vie? Shite 
pleacă şi nu mai revine. Trece pentru 
totdeauna în lumea fantomelor. A fost 
el, oare, cu adevărat printre noi? De 
fapt, el s-a aflat mereu între două tărâ- 
muri. O fantomă care se reîncarnează 
dar nu se dezvăluie! Dansează şi 
cântă mascată. Singurele prezenţe ale 
actorului ca fiinţă umană sunt mâinile 
şi, între mască şi costum, o parte a 
gâtului. Un gât ridat şi mâinile zbârcite! 
Iti poţi imagina o fiinţă umană pornind 
doar de la aceste revelații. Vorbesc 
despre cunoaşterea unui corp şi nu 
de recunoaşterea unui actor?,a cărui 
capacitate de a-şi proiecta energiile îi 

atestă cu evidenţă calitatea. Aici poţi 
aprecia un artist dar nu identifica un 
actor. 

Shite se îndreaptă iremediabil 
spre ieşire. Nimic nu-l poate împiedi- 
ca. Nimic nu-l poate abate. Actorul nu 
acordă nici cea mai mică atenţie unei 
asistenţe care aplaudă cu reticenţă. 
Aplauze reţinute ca şi cum locul sau 
spectatorul, nu ştii prea bine care 
dintre ele, le fac improprii. Aplaudăm 
având conştiinţa unei transgresiuni 
şi, în acelaşi timp, cu dorinţa de a 


GEORGES BANU 


Actorul 
pe calea 
fără de urmă 


ẹ 


EDITURA à 
FUNDAȚIEI CULTURALE ROMÂNE 


mărturisi în mod discret o satisfacție 
de natură estetică. Aplauzele dau o 
ambiguitate actului religios. La Tokyo 
ca şi la Paris. Căci, într-o duminică la 
Notre Dame, după un strălucit concert 
de orgă ce a urmat slujbei de Crăciun, 
am auzit răsunând aceleaşi aplauze. 
Aplauze aproape necuviincioase. 
Aceste aplauze timide leagă teatrul 
no şi concertul de orgă de sentimentul 
religios tot atât cât de cel estetic. 
Inrudirea merge şi mai departe. 
Pentru că actorul care joacă pe shite 
şi muzicianul ce cântă la orgă rămân 
anonimi. Le-ai admirat arta, dar nu le- 
ai văzut chipul. Actorul, aici, pleacă 
şi nu mai revine pentru aplauze cu 
masca în mână ca într-un spectacol 


de Strehler sau Mnouchkine. Strehler 
mărturiseşte chiar că el a avut două 
perioade la Piccolo. Prima, în care 
actorii îşi aruncau masca te miri unde 
în culise, reîntorcându-se cu faţa goală 
în scenă, şi a doua, când reveneau cu 
măştile pe frunte. Masca şi obrazul, 
amândouă împreună. Actorul de no, 
dimpotrivă, nu se întoarce pentru 
a dezvălui o identitate care prin ea 
însăşi, cu ocazia aplauzelor, ar pri- 
vilegia esteticul. Cu toate acestea, 
aplauzele intervin pentru a tempera, a 
modula ceea ce, altminteri, ar rămâne 
prea ataşat de religios. Este aplaudat 
cel ce încarnează spiritul ce revine, 
dar el, actorul, nu revine niciodată. 
Spectacolul se încheie cu această 
enigmă. Cine a jucat? Cine este acest 
emisar necunoscut al celuilalt tărâm? 
Recunoşti după aplauze că a fost un 
joc, dar nu ştii nici mai departe cine 
este agentul. Recunoşti funcţia fără 
ca totuşi cel care o umple de sens să 
se dezvăluie. Shite, la fel ca organistul 
de la Notre Dame, fac din anonimat 
o vocaţie, vocaţia artistului aflat sub 
pecetea sacrului. Nereprezentându-se 
pe sine, actorul de no refuză, astfel, 
ca profanul să apară drept revers al 
sacrului: cel care a existat în scenă ca 
fantomă nu poate reveni ca persoană. 
Actorul nu va accepta niciodată să se 
expună ca şi cum şi-ar fi suficient sieşi. 
Legitimitatea sa vine din altă parte. 
Dar această absenţă a unui corp 
recognoscibil este răsplătită prin pre- 
stigiul numelui de care se bucură toţi 
marii actori. In Occident este aplaudat 
un corp ce se oferă vederii, în Japonia 
se celebrează numele. Numele unor 
Moretti ori Solleri, interpreţii Arlechinu- 
lui lui Strehler nu vor atinge niciodată 
prestigiul lui Kanze. Imediatităţii aplau- 
zelor care salută un succes de scenă i 
se opune perenitatea unui nume care 
aureolează o familie şi descendenţii 
săi. Gloria ei depăşeşte spectacolul. 
Actorul de kabuki, nici el nu se 
întoarce. Inainte de a ieşi din scenă, se 
expune orgolios pe kanamichi, podul 
florilor, afişând cea mai spectaculoa- 
să manieră de a merge, de a se uita 
cruciş (semn de concentrare) sau de 
a rostogoli cuvintele. Dacă actorul din 
no se retrage, cel din kabuki se arată. 
Sala ticsită întoarce capul pentru a-l 

admira în toată splendoarea lui, căci 
ieşirea sa ţine de ceea ce am putea 
numi finalul triumfal. Actorul de no se 
topeşte, actorul de kabuki se dilată. 

In toate spectacolele, ce ţin 
mai mult sau mai puţin de tradiţie, 
interpretul nu revine. Mânuitorii din 
bunraku -— ce poate fi mai antiiluzi- 
onist? — se retrag şi ei odată pentru 
totdeauna. Nici chiar cei ce au mânuit 
marionetele nu acceptă să revină pe 
scenă din cauza insuportabilei suspi- 
ciuni pe care o produc ovaţiile. Aici, 
unde a domnit extrema distanţare, ac- 
torul se sustrage de la ceea ce pentru 
occidental este manifestarea sa cea 
mai indiscutabilă: prezenţa pe scenă 
numai ca interpret. Cel care a acţionat 
nu se întoarce niciodată pentru a se 
descoperi în faţa publicului. Orientul 
nu suportă această autodezvăluire. 
Funcţia are câştig de cauză asupra 
identităţii, masca asupra chipului şi 
teatrul asupra fiinţei singulare. Aici, 
spunea Jan Kott, „forma umană nu 
poate fi decât pasageră”. 

Dacă în spectacolele japoneze 
moderne interpreţii acceptă să rămână 
pe scenă pentru a fi aplaudaţi, ei nu 
acceptă însă să revină. Ei se imobili- 
zează pe scenă într-o poză aproape 
sacrificială până la ultimul ecou, dar 
refuză jocul ieşirilor şi intrărilor, acel 
du-te-vino tipic occidental. Intre scenă 
şi culise. Marele dansator de buto, 
Tanaka Min, primeşte florile imobil, 
cu spatele încovoiat, dar nu iese. 
Recunoaştem astfel finalul, dar nu se 
admite pentru aceasta circulaţia între 
scenă şi culise, între adevăr şi neant. 
El nu poate părăsi scena decât pentru 
a dispărea, pentru a se refugia, pentru 
a se retrage definitiv într-un spaţiu 
diferit calitativ. Substitut al morţii. 

In Europa, Genet, fascinat de 
sacru — fie chiar de semn opus — ce- 
rea şi el ca actorii pieselor sale să nu 
revină în scenă. „Ar trebui ca ei să nu 
se întoarcă, potrivit sensului pe care 
vreţi să-l daţi acestei expresii” — scrie 
el în Scrisori către Roger Blin. Când 
ai avut acces la o altă lume, nu te mai 
poţi prezenta ca fiind de pe lumea 
asta. Actorul care se angajează pe 
calea sacrului acceptă astfel sacrificiul 
de sine, preţ al încrederii într-un tărâm 
dincolo de scenă. Actorul care nu se 


întoarce îşi găseşte răsplata altunde- 
va decât în aplauzele repetate care 
închid spectacolul asupra lui însuşi. 

Dacă este o imagine a Japoniei 
pe care o voi păstra, atunci aceasta 
este îndreptarea către un exterior 
al scenei de unde nimeni, actor sau 
personaj, nu se va reîntoarce. Ce 
am văzut? Ce am trăit? O ficțiune- 
eveniment. Pe de o parte actorul a 
reluat vechi semne de altcândva, pe 
de alta, plecând pentru totdeauna, el 
dă spectacolului ambiguitatea unui 
eveniment. Un eveniment ritual. Shite 
este mesagerul unei realităţi secun- 
de. Pleacă fără a se mai întoarce, 
vameş fără chip. 


NOTE 


1. Puterea sa acustică este teribilă 
datorită unor vase de pământ ars dispuse 
sub podea pentru a face să reverbereze 
cel mai mic zgomot, iar shite părăseşte 
scena la fel de tăcut pe cât a acceptat la 
început să răspundă apelurilor lui waki, 
omul din colţ. 

2. Scriind, am început prin a folosi 
cuvântul comediant pe care l-am şters 
apoi pentru că mi s-a părut impropriu 
pentru no. M-am gândit la cuvântul ma- 
estru, dar mi s-a părut prea ceremonios 
şi referenţial. Am sfârşit prin a întrebuința 
cuvântul actor care în realitate aici îşi 
află plenitudinea. De altfel, tradus literal, 
shite desemnează pe „cel ce făptuieşte”. 
Adevăraţii actori japonezi, ca şi cei occi- 
dentali, sunt cei ce acţionează. 

Vlad POHILĂ 


O LUMINĂ CE VINE 
DIN BANATUL SIRBESC 


Acest fenomen - al atractiei 
polilor, a extremităților — se poate 
observa atît în perimetrul unui grup 
de semintii, cît şi în cel al unei naţiuni. 
Să zicem, de-a lungul a vreo trei se- 
cole — XVIII-XXI, lumea intelectuală 
asistă la impresionante manifestări de 
afecţiune între două popoare aşezate 
la extremităţile “oceanului slav” — ru- 
şii, pe de o parte, şi sîrbii, inclusiv 
muntenegrenii, pe de altă parte. In 
timp ce ruşii îi împilau nemilos pe alţi 
slavi, vecinii lor imediaţi — ucrainenii, 
bieloruşii, polonezii — Moscova se 
erija în ocrotitoare a slavilor de sud, 
contribuind efectiv la luminarea lor 
şi la eliberarea de sub jugul turcesc. 
In replică, sîrbii şi bulgarii le furnizau 
ruşilor revoluționari şi intelectuali de 
marcă, iar muntenegrenii — cosînzene 
pentru curtea imperială de la Sankt- 
Petersburg... “Sărind” peste italieni, 
românii s-au aruncat în braţele spiritu- 
alităţii franceze întreg secolul XIX, ca 


în veacul următor să le întoarcă gene- 
ros gestul de bunăvoință, dînd culturii 
franceze pe Constantin Brâncuşi, pe 
Eugen lonescu, pe Mircea Eliade, pe 
Emil Cioran... Încă în a doua jumătate 
a sec. XIX, şi mai ales în secolul trecut, 
în cultura română s-a făcut simţit un pu- 
ternic curent hispanofil, care s-a extins 
destul de repede şi asupra civilizaţiei 
portugheze. Cel puţin în lingvistică (să 
ne amintim iarăşi de Eugeniu Coşe- 
riu...), spaniolii şi portughezii, la rîndul 
lor, au manifestat în această perioadă 
o atracţie aparte pentru română... 

In perimetrul cultural-lingvistic 
românesc putem observa de aseme- 
nea o curioasă atracţie a “marginilor”. 
Transilvănenii sînt neîndoios mai 
receptivi la problemele basarabenilor 
(cazul Onisifor Ghibu este cel mai 
edificator în acest sens: un ardelean 
vine în 1917 să contribuie plenar la 
emanciparea românilor basarabeni 
de sub ruşi; peste mai bine de o 
jumătate de secol gestul era să fie 
întors cu recunoştinţă prin păstorirea 
de către Antonie Plămădeală, originar 
din Lăpuşna, a Ardealului, Crişanei şi 
Maramureşului). Avem azi la Chişinău 
mai multe biblioteci dotate cu carte 
românească din Ardeal: “Alba-lulia”, 
“Maramureş”, „Tîrgu Mureş”, “Tran- 
silvania”, iar tinerii basarabeni care 
merg la studii în Ţară mărturisesc 

că la Braşov, Arad, Oradea, Sibiu 
sau Cluj-Napoca se simt cumva mai 
comod sufleteşte... 

Interesul faţă de soarta români- 
lor trăitori dincolo de actuala frontieră 
de sud şi de cea vestică a României, 
ca şi faţă de cea a aromânilor, risipiţi 
prin toate ţările din Peninsula Balca- 
nică, a fost la noi unul constant. “Ce 
fac fraţii noştri de acolo, înstrăinaţi şi 
ei? Oare o duc la fel de greu ca noi 
sau poate chiar mai greu?” — iată o 
întrebare pe care şi-au pus-o ade- 
seori nu numai scriitorii, dar oricare 
basarabean cu simţire românească. 

Fără a intra în amănunte, vom 
răspunde scurt de tot că aromânii 
(vlahii, macedoromânii) o duc într- 
adevăr extrem de greu: dispersaţi, 
recunoscuţi ca minoritate etnică abia 
în ultimul deceniu (în Grecia nici 
pînă azi nu li se recunoaşte acest sta- 
tut), deasupra lor planează mereu, 
neguros, primejdia asimilării. Intr-o 
situaţie relativ privilegiată s-au aflat 
românii din Banatul Sîrbesc (fosta 
lugoslavie): li s-a permis serviciul 
divin în unele biserici, au avut mereu 
cîteva licee şi o facultate, formaţii 
folclorice, ziare (dintre care cel mai 
longeviv s-a dovedit a fi Libertatea, 
întemeiat încă în Iugoslavia lui Tito, 
imediat după cel de-al doilea război 
mondial), cîteva reviste (la cea mai 
solidă dintre ele, Lumina, ne vom 
referi în continuare), emisiuni la cîte- 
va posturi de radio şi la unul TV... 
Statisticile sîrbeşti, apoi iugoslave nu 
au dat niciodată cifre precise privind 
comunitatea româno-vlahă de acolo. 
Mai exact, despre români, care erau 
recunoscuţi ca minoritate etnică, se 
invoca cifra de 50-60 de mii (conform 
altor estimări, independente, numărul 
lor ar fi nu mai mic de 100 de mii). 
Acestora iată că abia din anul 2002 
li se pot alătura circa 500 de mii de 
vlahi sau aromâni iugoslavi, nerecu- 
noscîndu-li-se anterior identitatea 
naţională şi fiind supuşi unui proces 
atroce de sîrbizare. Cîţi din această 
jumătate de milion o mai fi păstrat ne- 
alterată conştiinţa de neam este greu 
să spunem: situaţia lor e similară cu 
cea a moldovenilor din Transnistria, 
ba poate cu cea a conaţionalilor noştri 
de pînă şi de peste Bug... 


Oricîţi ar fi în realitate, românii şi 
aromânii din lugoslavia au lăsat urme 
adînci şi inconfundabile în cultura 
acestei ţări. Ne vom limita la doar trei 
cazuri, întru totul edificatoare: pictura 
naivă (cap de listă ar fi aici o ţărancă 
din Banatul Sîrbesc — Marica Bălan), 
apoi — poezia. Unul dintre cei mai de 
seamă lirici iugoslavi, dacă nu cel mai 
mare, se cheamă Vasko Popa, pe nu- 
mele adevărat de botez Vasile Popa, 
care a şi scris un timp româneşte, deşi 
a trecut vijelios hotarele baştinei sale 
cu poeme scrise în sîrbeşte. Ion Miloş 
nu are nevoie de prezentări speciale: 
este scriitorul şi traducătorul rarisim, 
care a îmbrăţişat destinul literatului tri- 
lingv, fiind cea mai trainică punte între 
nişte culturi atît de distincte: română, 
sîrbă şi suedeză. 

Din cînd în cînd, la Chişinău 
ajunge cîte un număr al revistei lite- 
rare Lumina din Voivodina, alias Ba- 
natul Sîrbesc. Şi-a început existenţa 
la Vîrşeţ, se pregăteşte la Panciova, 
e tipărită la Novi Sad — trei impor- 
tante centre, inclusiv culturale, ale 
românilor din Serbia. Nu prea de mult 
această publicaţie a marcat 50 de ani 
de existenţă: a fost fundată în 1947, 
de către însuşi Vasile-Vasko Popa. 

E o revistă elegantă ca formulă 
grafică, editorială, variată şi consis- 
tentă în ceea ce priveşte conţinutul, 
atentă la valorile româneşti din Bana- 
tul Sîrbesc, dar şi din ţară (a publicat 
multe traduceri din literaturile “lugos- 
laviei Mari”, iar acum — din cea sîrbo- 
muntenegreană) şi din patria istorică, 
România. Mai mult încă: Lumina, în 
măsura posibilităţilor, acordă atenţie 
şi proceselor literar-culturale din alte 
zone populate de români. Astfel, am 
aflat plăcut surprinşi că această pu- 
blicaţie — iugoslavă, orice ai spune! — 
încă în 1954 a tipărit Limba noastră 
de Alexe Mateevici... 

Cu retipărirea acestui imn limbii 
române (fiind reprodus şi facsimilul, 
scris de poetul preot al basarabenilor 
cu litere latine, nu cu buchii slave!) se 
deschide, emblematic, recentul volum 
al Luminii — nr. 9-12 (40-43) pentru 
anul 2002. Este un număr, aşa cum ne 
anunţă în Argument redactorul-şef loan 
Baba, dedicat, în genere, stării literelor 
din Basarabia. Este rodul unui proiect 

de colaborare pus la cale de redacţia 
Luminii şi dl acad. Mihai Cimpoi, în tim- 
pul unei întîlniri ce a avut loc nicăieri în 
altă parte decit la faimoasa „Boltă rece” 
din laşi — o adevărată generatoare de 
idei calde pentru sufletele noastre de 
frumos doritoare! 

Motivele „locale” sînt prezentate 
în acest număr prin eseuri semnate 
de Slavco Almăjan (Sensibilităţile 
alternative sau literaturile popoarelor 
mici în contextul european), Florian 
Copcea (Sud-Estul Europei sau 
capcana lui lanus), Ondrej Stefanko 
(Asumarea statutului de minoritar), 
Lia Magdu (Pentru o imagine mai 
favorabilă a etniei noastre în mediul 
autohton), loan Baba (O plachetă de 
versuri menită istoriei literare: Vasile/ 
Vasko Popa, Cerul din pahar), lon 
Ivaşcu (Ortodoxismul românesc în 
Sud-Estul Europei), Adrian Negru 
(Alegoria în iconografia ortodoxă a 
Europei de Sud-Est), Mircea Măran 
(Țările române în memorialistica sîr- 
bă), Richard Sîrbu (La istroromâni — 
despre alţi fraţi de-ai noştri trăitori în 
fosta lugoslavie — actuala Croaţie, 
aflaţi la cîţiva paşi de dispariţie totală) 
etc. Subiectul interferenţelor literar- 
culturale româno-sud-slave (şi nu 
numai!) este tratat, în cîteva articole 
şi studii, de Liana Ştefan (O mondi- 
alizare... interculturală), loan Baba 
(Florilegiu basarabean — Florilegiu 
bănățean: sînt subtitlurile a două 
plachete alcătuite şi îngrijite de chiar 
l. Baba, tipărite sub egida revistei 
Lumina în anul 2002 şi avînd titlurile 
Ecouri lirice şi, respectiv, Memoria 
clipei), Marina Puia-Bădescu (Cara- 
giale-Nusic, un aspect particular în 
Sud-Estul Europei), Viorel Roman, 
profesor la Universitatea din Bremen, 
Germania (Roma — români, greci, 
slavi. Globalizarea capitalismului). 

“Compartimentul basarabean” 
al acestui număr special al Luminii 
se deschide, semnificativ, cu eseul 
Basarabia, încotro?, emoţionantă 
scriere a unui mare şi credincios 
prieten al nostru, scriitorul şi criticul 
literar Adrian Dinu Rachieru, profesor 
la Universitatea de Vest din Timişoa- 
ra şi consilier al Editurii Augusta din 
acelaşi oraş bănăţean, unde au fost 
tipărite deja cîteva zeci de cărţi cu 
poezie, proză şi eseistică de autori 


de la Chişinău. Am mai menţiona, 
ghidaţi de impresiile pe care ni le-a 
lăsat citirea sau recitirea, şi cîteva 
eseuri de autori basarabeni: Dorul 
şi Fenomenul basarabean sub sem- 
nul Păsării Phoenix de acad. Mihai 
Cimpoi, Regionalismul şi societatea 
comunicării de dna dr. Ana Bantoş, 
In căutarea identităţii pierdute de dr. 
N. Leahu, Identitatea spirituală ca 
factor al sincronizării de M. V. Cio- 
banu, Indeterminism identitar de C. 
Cheianu, Identitate şi comunicare de 
dr. hab. Gh. Bobână, Acomoaarea la 
mediul etnic autohton de N. Cojocaru, 
Neologismele în spaţiul basarabean 
de dr. hab. lon Ciocanu. 

Ca o revistă de cultură, dar în 
primul rînd literară, Lumina consacră 
şi de această dată mai multe pagini 
poeziei. De-a dreptul savuros e 
poemul Cu Vasko Popa, la o ciorbă 
de broască ţestoasă, scris de Marin 
Sorescu în 1974, în timpul unei de- 
legaţii la Rotterdam, călătorie ce i-a 
prilejuit o întîlnire cu confratele său 
din Banatul Sîrbesc şi, iată, această 
exotică masă. Simetric, dar şi simbo- 
lic, sînt tipăriţi doi tineri poeţi din cei 
doi poli ai românităţii, pe care acest 
număr special al revistei Lumina vrea 
să-i apropie: studenta la Drept din 
Chişinău Natalia Bantuş şi liceanul 
de la Vîrşeţ Marin Crăinean. 

Nu vom exagera concluzionînd 
că prin acest volum revista Lumina 
din Banatul Sîrbesc a atras spre ci- 
titorii săi polul spiritual al românităţii 
numit Basarabia, familiarizîndu-i, fie 
şi sumar, dar într-un chip original, 
cu frămîntările de ordin etnocultural, 
estetic şi literar de la noi. Pînă la 
o prezentare mai amplă a mişcării 
literelor, artelor şi ideilor în Banatul 
Sîrbesc, în replică şi în semn de re- 
cunoştinţă, Limba Română tipăreşte 
în acest număr o microantologie de 
poezie de la celălalt pol al dăinuirii 
noastre româneşti. Optăm astfel o 
dată în plus pentru apropiere, nu 
pentru respingere. Pentru cunoaştere 
reciprocă, nu pentru înstrăinare. Revista 
Lumina de la Novi Sad ne-a dat un 
exemplu în acest sens, pe care-l 
urmăm cu bucurie şi cu sentimentul 
unei datorii fie şi parţial împlinite, aşa 
cum se cuvine între fraţi, oricît de mult 
i-ar despărţi dimensiunile geografice. 

Mihai AVRAMESCU 
(1914-1981) 


CURCUBEUL 


Când eram copil 

alergam să prind curcubeul. 

Ne strângeam câţiva băieţi, 

ne alegeam culoarea preferată 

şi începeam alergătura. 

Visam să ne agăţăm fiecare 

de-o fâşie a curcubeului 

şi să ne legănăm ca-ntr-un scrânciob 
pe unul din braţele sale. 

Cele şapte culori ni se păreau şapte braţe 
ale soarelui, cuibărite printre nori. 
De aceea nu ieşeau la iveală, 
decât după sfărâmarea norilor 

în boabe mari şi rodnice de apă. 
O, cât eram de fericit! 

Ne fugăream desculți prin ploaie 
cătând mereu poteca tăinuită 

spre cele şapte braţe colorate 

ce ne chemau lucind din depărtare 
ca nişte semne luminoase 

aprinse de un meşter nevăzut. 

Simion DRĂGUŢA 
(1920-1993) 


ÎN SOBA MARE, LA TATA 


Cu nervii obosiţi de atâta umblet răzleţ 

Mă oprii într-o zi la tata-n bătătură. 

— Ai venit? — mi-a zis el, molfăind pâine în gură — 
Ştii că fără tine-mi sunt zilele ca mărul-pădureţ. 
Vrei un pahar de vin?... Vrei ouă prăjite-n unsoare? 
Avem cârnat uscat pe coş, şi slănină rândurată, 

Iti pregătim şi-un pui, să-l mănânci cu salată... 

— Vreau, dar deschide-mi întâi uşa la soba mare“. 
Mi-e dor de portretul bunicului cu obiele tărcate, 
De icoanele în cununi de busuioc, de fluierul meu, făcut din soc, 
De covoarele de mama înflorate. 

Deschide-mi apoi dulapul vechi de lângă geam — 
Să-mi caut în el hârtiile aci pitulate, 

Cu versuri pentru anii ei visate, 

Ce, ascuns de ochii voştri, le scriam. 


Radu FLORA 
(1922-1989) 


ABSENŢĂ DIN PEISAJ 


În satul natal, pe străzile amintirii, 
cumpăna fântânii, ca o săgeată frântă, 
împunge cerul 


şi şesul întins este furnicar de visuri 
crestat, ca-n hărţile şcolare, cu echerul. 


În satul natal şi azi, în dricul zilei, 
babele cârtesc şi copiii vin, gălăgioşi, 
de la şcoală. 


Doar eu lipsesc, nemotivat, din peisaj 
şi absenţa mi se pare neînţeleasă, 
ca o tăinuită boală. 


În satul natal ca un protap e soarele 
Lipsesc doar eu şi zânele, visătoarele. 


* Soba mare — aşa se numeşte casa cea mare în Banat. 

Vasko POPA 
(1922-1991) 


CONSTELAŢIE PĂMÂNTEASCĂ 


În faţa magazinului iluminat 

Din strada Guduriţei la Vârșeț 

Trei muncitori vârstnici îşi savurează 
Berea lor de seară din sticle 


Dopurile de tinichea au alcătuit 
O constelație pe banderola de pământ 
Dintre pavaj şi drum 


Scânteiază ele în semiîntuneric 
Aşteptându-şi astrologul 


Am plecat să-mi cumpăr ţigări 
Cer şi o sticlă cu bere 
Să găsesc loc şi stelei mele 


(În româneşte de loan Baba) 


lon MARCOVICEANU 
(1922) 


SCHIȚĂ PENTRU PORTRETUL ŢĂRANULUI 


Precum neghina şi grâul, tu eşti şi binele şi răul, 
Poţi fi Făt-Frumos, dar poţi fi şi Zmeul. 

Tu eşti şi lapte, şi vin, şi pâine, şi miere, 

Eşti când senin şi hâtru, când prăbuşit în durere. 
Sudalma ta e cântec de ciocârlie 

Şi semn că nu e bine şi ar trebui să fie, 

Sfătos şi mândru, cântec ca al tău nu e, 
Cristosul meu bătut în cuie, 

Haiducul meu şi ne-ntrecut poet, 

Când drept ca bradul, când răzvrătit şiret. 


lon BĂLAN 
(1925-1976) 


AICI, ÎN MĂRU, SEARA, IARĂŞI VIN 


Aici, în Măru, seara, iarăşi vin 
să desfir, comoară minunată, 
Poveste de-nceput, 

povestea cu Truia 

(cel ce, după cum se spune, 

satului a pus temei) 
şi ca-ntotdeauna mă-ntreb 
dacă-i mai ştiu sătenii mei, 
ori eu visez mereu? 


Cornel BĂLICĂ 
(1929-1994) 


VIS CĂLĂTOR 


Eşti alb în versurile mele 

Sat pitit sub dealul blând 
Licăreşte un izvor sub dâlmă 
Şi-un ţintirim îşi toarce dorul 
Turmele de oi în strungi se-adună 
Prevestind belşug şi brânză bună 


Doldora de stele-i Căraşul primăvara 
Alene tremură văzduhul vara 
Dospeşte toamna pita în cuptor 
larna mă întorc în tine 

In visu-mi călător 


Gheorghe LIFA 


(1929) 
REINVIERE 
Veniti, obiceiuri din străbuni: 
cu măşti, la Crăciun, 
cu Steaua, prin case, 
cu călăreţi, prin nămeţi, 
cu Pinţărăi 
şi Potreac, 
cu colac 
şi joc în sat! 
Vină, Paşte, 
reînvie, 
ca să zică fiecare, 
de se întâlneşte-n cale, 
„Cristos a înviat”! 
lon MILOŞ 
(1930) 


DOINĂ 


Încă mai răsare soarele din copilăria mea 
Ni se usucă mărul obârşiei 

La plecare 

Am înfipt cutitul în tulpină 

Să bată în loc de inimă 

Albinele mi-au adunat amintirile în faguri 
Mă cântă păsările în grădină 

Nu m-au uitat greierii din ziduri 

Curg în apele Timişului cuminţi 

Incă mai sunt 

Mă pomenesc cocoşii dorului 

Ard în lumânări strămoşeşti 


Florica ŞTEFAN 
(1930) 


CÂNTEC DESPRE MOARTE 


larăşi soarele va merge cu mine pe jos până la Alibunar şi Seleuş 
şi vom vorbi despre moarte la Vladimirovaţ sau Uzdin 
şi vom povesti despre tinerele statui de marmură din cimitir, 
despre chipul nevestelor înrămate ca turtele dulci. 
La cimitire corbii şi ţiganii cerşesc lipii albe, 
la cimitire copiii străpung în marmură ochii fetelor 
la cimitire sărbătorile-şi lasă bucatele cele mai alese 
pentru sufletele răposaţilor, 
la cimitire filimicele galbene 
atât de mult aduc cu fetele şi femeile din satul vecin 
căci există o faţă a morţii la Alibunar şi Seleuş 
căci există o faţă a morţii la Vladimirovaţ şi Uzdin 
şi cântecul meu urzit din morţii de primăvara şi toamna 
şi cântecul meu urzit din cele mai tinere mame. 
Dar cum să prefac moartea-n venin 
să-l dau înfometaţilor, să se sature? 


(În româneşte de loan Baba) 


Mihai CONDALI 
(1932-1977) 


LUPUL 


Târziu. În dud scurt cârâie o cioară. 
Cărările de mult nu se mai văd. 

Un lup flămând din codrii ninşi coboară 
şi ninge des şi-i viscol şi-i prăpăd. 


Între nămeţi, duhnind a băutură, 
proptit în puşca veche ca-ntr-un băț, 
Moş Goruian ascultă zarea sură. 
„Cum te-oi preface, taică, în clăbăţi...” 
Şi ninge. Duzii-şi scutură povara 
şi-acelaşi urlet lung, spre Sălcioara. 

Aurel MIOC 
(1932) 


NOSTALGICĂ 


Hai să mergem acolo 
Unde cerul s-apleacă 
Să-şi sărute mireasa de spice 


Între brazde mănoase 
Să ne descifrăm traiul 
Să ne mâncăm mălaiul 
De galben bănăţean 


Acolo-n cântecul dorurilor 
Până-n străbuni 

Boabele răsar în şuier 
De ciocâirilii 

Şi hora se-ntinde 

Până-n măiestrie 


În singurătate proaspătă 
Plouă cu dureri din mine 
Şi se cutreieră amintirile 
Până peste puntea de curcubeie 


Miodrag MILOŞ 
(1933-1998) 


CUIUL 


Înainte de a pleca 

n-am bătut un cui măcar 
în nici un perete, 

în nici un stâlp 

de care să-mi agăţ 
haina amintirilor 

care să mă cheme 

la casa străbună. 


Era totul atât de nou, 

atât de vechi totul 

încât îmi era teamă 

să nu-mi spulbere visurile. 

Ele însă au plesnit 

asemenea baloanelor 

atinse de ultimul cui de lemn, 
de ultimul cui de fier 

mâncate de carii şi rugina dorului. 
Cuiul meu inexistent 

a apărut singur 

bătut pentru totdeauna în inimă 
şi în stâlpul închipuirii. 

Slavco ALMĂJAN 
(1940) 


POARTA ZĂPEZII 


Au scos cutitul cel mare 
Au aprins focul şi au deschis cartea 
Porcul dormea dus 


E nefiresc să tăiem porcul atât de dimineaţă 
A spus cel ieşit din cerc 
Mai bine să ne odihnim 


Timpul trecea cu lentila lui gigantică 
Incepuse să ningă şi zăpada să crească 
Atunci zise unul cu pălărie 

Mai bine ar fi să plecăm la vânat 


Ideea era adevărată şi înspăimântătoare 
Şi unul câte unul uitară porcul şi cuțitul 
Dar nu găsiră poarta zăpezii 


Felicia Marina MUNTEANU 
(1945) 


RĂSUNĂ 


Răsună îndepărtatele tălăngi în mine câteodată 
Şi de clopote de-aramă mă-mbolnăvesc. 
Vrăjite flori de păpădii şi de măceşi, 

Răsar în mica mea ltacă de sub vişini. 
Ţi-ai lăsat amurgurile în curţile măturate, 
Aripile albastre în respiraţia somnului meu, 
Copil cu fluier de soc! 

Bătrânul îşi hrăneşte porumbeii din palmă 
Şi-alungă balaurul ferindu-te de frig, 

Deşi totul se va termina-ntr-un jilt 

Cu o revistă veche pe genunchi, 

Cu un ac de cravată în gât. 


Eugenia BĂLTEANU 
(1948) 


DIMINEAŢA A DOUA 


Era o secetă cumplită 

Incât crăpa pământul. 

Copacii s-ascundeau în rădăcini 
Sau în umbra proprie. 

Ţăranii cântăreau zilele-n palme 
Cu ochii la cer. Aşteptând miracolul. 

Într-o dimineaţă venise de nicăieri 
Un părinte care botezase un copil 
Cu busuioc şi agheasmă. 

De undeva se auzi nechezatul cailor. 
Unuia dintre ei i-au pus zăbală 

Şi l-au dus de căpăstru în grajd. 
In dimineaţa a doua slujise 
Pentru dezlegarea ploilor 

Şi când a dat să plece 

A început să plouă din senin. 
Dincolo de hotar 

Ardea pojarul amiezii lui cuptor. 


Lazăr P. MĂLAIMARE 
(1949) 


DUZII 


Merg pe ulicioară 

şi-n pasul plin venind din pasul meu 
văd coroana lor mişcându-se 

mişc în mine mâna mea 

mă mişc pe mine 


Prin străzile ce fost-au cu praf de vară 
sub streşini de case şi-n casa mea 
lipită cu pământ şi paie din câmp 


Câmpul meu din mână e un gând 
spre marginea de sat 


La margini suflă acelaşi vânt 
şi adânc coboară-n mine 
prin duzi de frică 


Duzii păstrează cărările de sat 
rărit-au duzii-n ulicioare 
dispar vârfuri 

şi-n coroana duzilor 


Mărioara BABA 
(1950) 


* k k 


Vei încerca să fugi 

Cu gust de pădure 
Forma ta va rămâne 
Limpede dezmierdătoare 
La gura sobei 

Ca floarea de cireş 

Anii tăi 

Se vor spulbera în pieţe 

In prag 

Mama mea va ieşi purtând 
Cunună de stele pe frunte. 


Olimpiu BALOŞ 
(1950) 


MIGRARE 


Ne răsfirăm oasele pretutindeni 
şi mai mult. 

Pe cinci continente 

ne îngropăm limba, 
mirosim a smog, 

devenim livizi 

cu feţe străvezii 

de parcă nimic n-a-nceput 
şi nimic nu s-a terminat 

în ceasul acela 

şi plecăm, şi fără cruce, 
pe drumul cerbilor. 


loan FLORA 
(1950) 


CÂNTEC DE VARĂ 


Descărcăm sacii de porumb o după-amiază 
întreagă. 

Dar, e o plăcere. 

Pământ negru îmi intră sub unghii; 

căldură, vomit. 

Dar, e mai mult decât o plăcere. 

Argilă, prund, moloz. 

Se-astupă fântâna din colţ. 

E mai mult decât dacă ai îngropa omul de viu. 
Porumb, vară violentă. 

Trenul de patru, gustul de sudoare în gură, 
nu i te poţi sustrage. 

Descărcăm porumbul, 73 de saci. 


loan BABA 
(1951) 


ULTIMUL ROTAR 


Vecinul meu Păun Clean 
a învăţat meseria de rotar la Filip Gean. 
După trei ani a devenit calfă 

iar pe urmă un vestit rotar. 

Făcea trăsurile ca femeile chilimurile. 
Lucra pedant ca un artist, 

şi tot timpul fluiera. 
Schimba doinele, până nu făcea 

loitrele, 
roţile, 
leucile. 
Când le vopsea, ca pictorul privirea 
— atunci cânta. 

Cântau apoi şi scârţâiau trăsurile ticsite. 
Cântau apoi, la nunţi, se veseleau. 
Dar ce folos căci lumea nu mai ţine cai 
şi trist prin colţ de curte 
singuratic stă un dric, un perinoc, 
cu loitrele e îngrădit porumbul, 
dar roţile servesc ca un decor 
pe la moteluri, într-un muzeu, 
prin vreun pridvor. 
Şi deodată... 

nici doină şi — 

nici cal, 

tractorul cu remorca 

traversează prin hotar... 
E trist fără rotar. 


Petru CÂRDU 
(1952) 


EXPEDIȚIE VÂNĂTOREASCĂ 


Am plecat la vânătoare 
Braţ la braţ cu vânătorii. 
Nimeni nu pomeneşte de moarte. 


N-ai voie să tragi în aer 

cum n-ai voie să tragi în propriu-ţi destin 
să nu întâlneşti unicornul, 

să nu-ţi iasă în cale o făptură strâmbă. 


Numărăm jivinele 

cu arme de arcaş pe umăr. 
Nici că ne pasă! 
Recunoaştem fiara prețioasă. 


Vedeţi-vă de treabă fiarelor, 
Sunt la pândă vânătorii de aer. 

Aurora ROTARIU PLANIANIN 
(1952) 


RURALĂ 


Îmi pare că aud un zăngănit 
de clopot în depărtări; 
izvoare cu ape repezi 

îmi curg prin corp 

şi mă apucă un dor de ducă. 


Păduri, desişuri las în urma-mi 
cărările de altă dată le regăsesc 
pe toate la un loc 

şi alerg nebună şi tresar 

în depărtări... 


„Doamnă, aţi depăşit viteza, 
pe bulevard sunt treceri şi pentru pietoni”. 


lonel STOIŢ 
(1952) 


DINTR-UN COLŢ DE ŢARĂ 


Dintr-un colţ de ţară 
Vine-o doină la vioară 
Vine-o horă, ardeleană 
Prin zâmbet de bănăţeană. 


Dintr-un colţ de ţară 
Zâmbeşte-o fecioară 
Tânără frumoasă 
Departe de casă. 


Dintr-un colţ de ţară 
Salt de căprioară 
Peste o câmpie 
Cânt de ciocârlie. 


Dintr-un colţ de tară 
Lacrima amară 
Peste-un râu vărsată 
Lume-ndepărtată. 


Dintr-un colţ de ţară 
Tot vine spre seară 
Vine pe-noptat 
Dor îndepărtat. 

Illeana URSU 
(1954) 


CASA 


Mi se dărâmă casa 
oameni 

se dărâmă încet 
de parcă ar clădi 
ruine 


Casa mi se dărâmă 
eu ce pot face 

să memorez 

an după an 

cărămidă cu cărămidă 
casa mea 


Casa mi se dărâmă 
eu doar îmi amintesc 


Să nu vedeţi 
oameni 

cum e când vi se 
dărâmă casa 


Vasile BARBU 
(1954) 


OSUL MARIEI 


Cu furca-n mâini de aer 
întoarse Maria la fân 

anii şi-i întorcea-n lacrimi 

în timp ce vântul zburdalnic 
centimetru cu centimetru 

îi cerceta goliciunea nudului. 


Avea Maria dinţi de fier 

şi obraji rumeni, 

sfâşia văzduhul 

şi săruta lăcustele. 

Aştepta ca trăsura să tragă noaptea şi 
licuricii... 

Fânul o îmbia tot mai des 

la un pahar de salivă şi sudoare 
Maria cu furca 

zgâria stânca bănăţeană... 


O cioară-şi făcu prezenţa 
şi straniu suna cerul 
Furca se înfipse 

şi Maria dădu de un os. 


Osul oştilor timpurilor 
pierdute în fum şi vijelii. 

Osul lacrimilor din bordeie 

când nu se ştia 

nici cine şi nici unde. 

Maria-şi goli ochii 

şi cu călcâiul făcu loc în Panonia 
osului. 


Erau pe aici nopţi cu cer senin 
Maria cărnoasă 

la întorsul fânului 

şi osul oştirilor... 


Pavel GĂTĂIANŢU 
(1957) 


ILA CĂRĂMIDĂRIE SE PREGĂTESC TIPARELE/ 


La cărămidărie se pregătesc tiparele 

Lutul se înmoaie în apă. Se adaugă pleava. 
Cărămida e crudă ca noul-născut. Se ia o lopată. 
Se trasează aria. Pământu-i eliberat de duşman. 
E aripă a vântului. Eliberezi cărămida plămădită. 
Cărămizile, o mie, le introduci în cuptor. 

Le pavezi pe dinafară. Căptuşeşti interiorul. 
Cocenii ard ca o flacără olimpică. 

După şapte zile scoţi cărămida, caldă ca pâinea. 
Se înlătură berbecii, aceşti dezertori ai focului. 


Ana Niculina URSULESCU 
(1957) 


BUNICA MEA 


De multe ori mă-ntreb 
dacă mama bunicii mele 
nu trebuia s-o nască 

în mai multe exemplare 
pe bunică-mea 

Poate că era mai bine 


N-ar fi fost nevoită 

să poarte ea singură 

multicolore etajuri de şorțuri 

şi de năframe 

N-ar fi fost nevoită nici să se certe 
singură 

de trei ori pe zi cu bunicul 

nici să cadă pe uscat 

de două ori pe lună 

din cauza kilogramelor acumulate 
Poate că era mai bine 

In cazul acela 

o bunică mă certa pentru vocea stridentă a 
soliştilor 

de muzică uşoară 

iar alta asculta nestingherită 

cum vecina din dreapta 

se ceartă cu noră-sa 

Poate că era bine şi pentru mine 
Imi umpleam buzunarele cu cadouri 
din dărnicia tuturor bunicilor 


Nicu CIOBANU 
(1960) 


OMAGIU ŢĂRANILOR 


Se zice că doar ţăranii 
cândva au reuşit să rămână neprihăniţi 
până la adânci bătrâneţe 


Ei în loc de sărut 

scuipau în palme 

şi cu saliva lipicioasă 
loveau şezuturile femeilor 


Dimineaţa îngenuncheau 
în fața cailor cu aureole 
şi funii de grâu în coamă 


În ochii lor 
azi se tămăduiesc zorile 


Între cântec şi elogiu 
vibrează tristeţea 


Mărioara ŢERA 
(1971) 


NUNŢI 


Nunti de culori, 

din aer, 

din lut, 

când sufletul din beznă cu-o rază se 
cunună, 
când fulgeru-şi răpeşte miresele din lună, 
nunţi timpurii, 

nunţi aspre, 
nunţi mult întârziate dintre cei morţi şi vii. 
Nunţi de corali, 
zidindu-şi iubirea în oceane, 
nunţi tinere ca-argintul 
dansând pe plaiuri vechi, 
tâmplele-s fierbinţi de-atâtea uragane 
şi buzele-mi sunt arse de un vechi sărut. 

Leo BUTNARU 


PERIMETRUL CUŞITII 
(Jurnal 1972-1974)* 
Notă de stadiu 


Încă din timpul studenţiei, fusesem încorporat în redacţia ziarului „Tinerimea 
Moldovei”, unde mă simţeam destul de în apele şi cernelurile mele. Însă, după 
absolvirea facultăţii, licenţiat în jurnalistică şi filologie, mă pomenii cu ordin de 
înrolare în deloc atrăgătoarea, foarte impopulara printre studenţi armată sovietică. 
Nu eram un recrut, ci un ofiţer în rezervă, astfel că tentativele de a evita tristeţea 
kaki erau da capo excluse şi Alain Bosquet „îmi profetiza” neliniştitor „Poete 
(putea să-mi spună şi, pur şi simplu: băiete — n.n., L.B.), ai să fii soldat: vei dobori 
stejarul melodios/ şi tranşee vei scobi în curcubeu”. Îi invidiam pe alţi colegi, care 
fuseseră absolviţi de o atare „onoare”. 

Astfel, privat de râvna de a-şi scrie articolele de ziar, locotenentul ce eram, 
nedând dovadă de spirit ofensiv, simţi necesitatea, ca şi impusă de dezagreabi- 
lele condiţii cazone, de a se replia către sine, însă nu într-atât de obsesiv, încât 
să piardă contactul cu realitatea. De bine, de rău, puteam reveni din când în când 
la Chişinău, unde îmi reîntâlneam prietenii şi colegii. Nu o singură dată, m-au 
vizitat şi ei, la gazda mea cu chirie de la Tiraspol, unde continuam să-mi scriu 
versurile, dar şi jurnalul de juneţe, o primă parte a căruia am editat-o cu titlul 
Student pe timpul rinocerilor, 1969-1972. Unele din explicaţiile pe care le-am 
dat în prolegomenele acestui volum rămân perfect valabile şi pentru ziaristica 
mea cuprinsă între verile anilor 1972-1974. Şi din caietele poststudenţeşti am 
transcris, în mare, doar ceea ce mi s-a părut de o cât mai firească autenticita- 
te a fluxului intim, de conştiinţă şi sentiment, ferite de eventualele tentaţii de 
intervenţii opţionale. Pe alocuri, am ţinut să las în starea de acum trei decenii 
până şi derizoriul ce se strecurase sub stiloul meu, derizoriul, sau nu prea, în 
forma lui de cele mai succinte informaţii ce ar oferi date despre acele timpuri 
şi oamenii lor, informaţii şi nuanţe caracteristice stărilor noastre de spirit din 
climatul odinioarelor oţărâte, climat de constrângere, suspiciuni şi privaţiuni 
de ordin spiritual. Adică, n-am reproiectat situaţii şi idei din perspectiva vârstei 
prezente, chiar dacă s-ar putea observa şi o anumită neîmplinire intelectuală, 
ce m-ar face să gândesc că, un altcineva, la cei 23 de ani ai mei, în alte condiţii 
psihosocioculturale, ar fi putut surprinde şi „fixa” stări de conştiinţă mai adânci, 
valoric superioare celor cunoscute şi trăite de mine. E drept că, anumite pasaje 
au fost uşor bricolate sub aspect stilistic, însă rămase totuşi autentice în ide- 
ea şi tonalitatea mărturisirilor. Apoi, am eliminat anumite notițe cam exaltate 
în retorismul lor juvenil. În consecinţă, comprimările la care am recurs m-au 
scutit de rescrierea mai multor pagini, ceea ce le-ar fi făcut, de fapt, pagini de 
pseudojurnal. (De altfel, un gen ce are şi el dreptul la existenţă, cum e şi în cazul 
— ca să dau un exemplu edificator — volumului La apa Vavilonului al distinsei 
doamne Monica Lovinescu, volum ce reprezintă un comprimat memorialistic 
din perioada anilor 1941-1964, în care, precum remarca dnul Vasile Popovici, 
„din pudoare, dintr-un exces al spiritului critic, din voinţa de a se restrânge, 
autoarea îşi rescrie jurnalul”.) 

Îmi amintesc că, atunci când am fost „arcanizat” din redacţia „Tinerimii 
Moldovei” şi „neantizat” (!) în kaki-ul otova, kafkian, al armatei, sufeream că, un 


* O parte din Jurnal (anul 1972) a fost publicată în hebdomadarul Dialog şi revista Basarabia. 

timp, nu voi putea profesa jurnalistica. Dar nu-mi amintesc ca, scriind în jurnal 
(„iarăşi acelaşi rendez-vous cu tine însuţi”, precum zicea Gottfried Benn), să fi 
trăit angoasantul sentiment că parcă aş fi impus să renunţ la scrisul propriu-zis, al 
poemului, prozei sau eseului. Pentru că, realizez acum, în ce mă priveşte, jurnalul 
a constituit şi spaţiul unui laborator, de literatură şi lectură. 

Cu toate ale lor, dar şi cu inerentele omisiuni şi slăbiciuni, dimpreună cu 
amintirile... paralele pe care le redeşteaptă ele şi le retro-fixează în anii şi situa- 
tiile de demult, aceste file „trezesc în venele mele (vorba lui Fernando Pessoa) 
o complexă furnicătură de viaţă”. Îndrăznesc să cred că atare stări le-ar putea 
re-încerca şi cei care se vor regăsi în respectivele consemnări. 

Ajuns la acest moment, îmi dau seama de doza de risc care mă pândeşte 
şi pe care, bineînţeles, mi-o asum, dat fiind că majoritatea numelor ce figurează 
în jurnal nu numai că sunt cunoscute, dar purtătorii lor se află printre noi şi eu 
le urez şi pe această cale un prietenesc şi confratern: Mulţi ani înainte! Îmi asum 
riscul şi din considerentul că, precum spuneam şi în precuvântarea la volumul 
Student pe timpul rinocerilor, jurnalul nu este sui generis un ego-text, ci e un 
mesaj „polifonic” al mai multora — al prietenilor, colegilor dintotdeauna, cunoştin- 
telor mele de cândva. Chiar şi al... inamicilor. lar dacă ar fi să dedic cuiva anume 
jurnalul de faţă, primul gând mă duce la Domnia Sa Prozatorul Liviu Rebreanu şi 
la demnul, bărbatul, dar nefericitul său personaj Apostol Bologa, locotenent de 
origine română, cătănit într-o repugnantă armată imperială. 


1972 


15IVII 

Stăpâna primeşte în gazdă o familie din Murmansk, sosită la odihnă. Cât 
le-ar mai fi rămas să plece ceva mai departe, la Odesa, la mare? 

Restaurantul „Floricica” de peste Nistru, sub liziera pădurii. Comentează 
o duduie: „După ce vezi, în filme, cum se odihnesc oamenii din Occident şi 
încerci să faci şi tu la fel aici, la noi... Ce să mai vorbim! De ce naiba ne-ar 
mai proiecta astfel de filme?... Numai îţi strică inima...”, conchise clienta pre- 
tenţioasă care, până la acest moment, chemă de foarte multe ori chelneriţa, 
înaintându-i pretenţii (întemeiate, de altfel): şampania — caldă, vesela — mur- 
dară, frigăruile — cum să vă spun? etc. 

În ceea ce mă priveşte, ca existenţă curentă, mi se potriveşte, fără exa- 
gerare, trista sentinţă din Cântul III al Infernului dantesc: „Şi viaţa aceasta-i 
atât de nesuferită, / Că oricare altă soartă mi s-ar părea mai uşor de suportat”. 
(Nu garantez exactitatea, în nuanţe, a traducerii; reproduc originalul: „E la lor 
cieca vita e tanto bassa / Ch’ ividiosi son d'ogen altra sorte”.) 


22IVIl 

Plec la Chişinău. În pofida faptului că Somov m-a... somat să nu depăşesc 
raza de 60 de km din jurul unităţii. E naiv, „soldafonaşul”! Se mai supără el, 
dar — ce are a face? — se consolează cum poate. La Academie, îl caut pe Andrei. 
Lipseşte. Ţineam să-i aud părerea despre primul meu manuscris de versuri. 
Trec pe la Casa Presei. La lulian şi Serafim, uşa deschisă. Aici îi întâlnesc 
pe Aurel Ciocanu şi Victor Dumbrăveanu. les cu primul, să citesc pagina din 
Scânteia. Nu sunt prea mulţumit de ceea ce public... Pornim spre o bere, dar 
ajungem la un vin. V. şi |. se grăbesc la stadion: joacă echipa secundă. Serafim 
zice: „Doamne fereşte să iasă fotbaliştii la încălzire şi să nu fie Victor de faţă”. 
Au plecat. Un oarecine îi zice pe dinafară din Esenin şi Maiakovski. Localul 
predispune la atare efuziuni. Un „prieten” Josef. Comedie, banalităţi. Plecăm 

şi noi. Colegii îi telefonează lui lon V. Vine. S. şi A., închefăluiţi, îl iau pe ăsta 
la îmbrăţişări şi sărutări. Cu greu, |. reuşeşte să evadeze. La A., continuăm. 
Discutăm, bârfim. Dânşii citesc versuri. S. — orgolios (uneori). Dar zice despre 
ego: „Dintre noi, el e unicul tobă de carte”. Cine ştie... Plec. În troleibuz urcă 
şi C. Fusese la mine, reuşise să revină de la Tiraspol. Dimineaţă — însoțitor, 
la aeroport. Revin în centru, unde întâlnesc troica: Serafim, Aurel şi Sandu, 
cumnatul lui S. Reîncepem. Pe la amiază, îl vizitez pe B. Mi-a citit manuscrisul. 
„Scrii altfel. Îţi va fi greu, însă există destui colegi care cred în tine”, zice. Îmi 
oferă să citesc o scrisoare primită de la Olesi care, referindu-se la mine, scrie: 
„Dacă va lucra mai mult, va ajunge un poet minunat”. Trecem pe la E. Pan. 
Serafim către lulian: „Ce te tragi tu, bre, atât de tare la fotbal, de parcă 
cei ce aleargă acolo au citit vreodată revista Cultura, la care lucrăm şi noi?”. 


27IVII 

Uite, mai sunt reeditate cadavre, pentru morga literaturii. Zilele acestea a 
apărut un volum de Corneanu care, şi de acolo, de unde se află, „papă” hârtia 
ce ar fi bună să meargă pentru un ziar literar, pentru cărţile tinerilor. Revista 
Moldova publică un alt cadavru viu: Cruceniuc. O dată cu plecarea lui Preigher 
(în sfârşit, l-au plecat totuşi! Ne fura la onorariu, delapida), Tinerimea nu mai 
publică pe prima pagină rahaturile lui Barjanski. 

Giordano Bruno a fost ars pe rug în Piazza dei Fiori — Piaţa Florilor care, 
de fapt, ar fi Piaţa... fiorilor de gheaţă sau Piaţa (te iau) Fiori(i). 


30/VII 

Curios, cum, de ce, din Axenos (Neospitaliera), Marea Neagră a devenit 
Euxinos (Ospitaliera). N-ar fi rău ca Moldova să redevină... Axenos. 

Anul acesta, Premiul Nobel — în valoare de 150 mii de dolăraşi. 


26IVIII 

În oraş rulează filmul „Călărețul fără cap” după romanul lui Mayne Reid. 
Sub impresia serialului în care protagonist e celebrul Louis de Funès, inge- 
nioşii ispitesc naivii: „Ai fost la «Fantomas fără cap»?” Multă lume aleargă la 


cinematograf, să-şi „împlinească” serialul cu Fantomas. 


28IIX 

Unele poeme ce ar putea fi luate şi drept mici nuvelete captivante gen S.F. 

Surprins de scrisoarea primită de la ziarista L.E. Se află la o casă de 
odihnă. A citit în Cultura versurile mele care i-au plăcut „prin profunzimea 
sensului şi tonul grav”. l-am răspuns. Vreun început de corespondenţă sau 
doar... complezenţă? 


30/IX 

A murit Pablo Neruda. La ce ar ajuta eufemisticele: s-a stins, a plecat 
dintre noi? A murit un mare poet. Soția sa spune că lovitura de stat din Chile 
i-a grăbit moartea. Komsomolskaia pravda publică ultimul său poem. Nu cu 
mult timp în urmă, a decedat Picasso. Bogat, dar şi tragic spiritul hispanic. 


11/X 

Nişte blocnotes-uri din studentie, cu schițele unor posibile poeme, rămase 
totuşi... imposibile. De regulă, pe ultima filă a carnetelor — lista datoriilor. Nu 
prea ştiu a cheltui banii. Mai bine zis: nu ştiu a nu-i cheltui. Ca ofiţer, primesc 
aproape dublu faţă de redacţie. Dar — nu, nu rămân aici, că doar n-am...kaki-at! 

12IX 

Acum două zile, la poarta unităţii militare mă aşteaptă... Mihai Cucereavâi, 
colegul de studenţie. Venise într-o deplasare, de la TV, şi hotărî să mă găsească. 
Fireşte, m-am bucurat mult, însă, cu părere de rău, eram deja echipat pentru 
o noapte de gardă, cu pistolul în toc şi tocul (condeiul) în porthartă. Aveam la 
dispoziţie doar jumătate de oră până la preluarea schimbului. Regretăm că nu 
putem sta la un pahar de vorbă. Facem poze, dat fiind că Mihai nu se desparte 
de aparatul de fotografiat. „Pentru istorie!”, zice Cucereavâi-bucovineanul, şi 
eu îmi amintesc de celebra sa frază cu care încerca să ne potolească elanul 
cocoşesc, de harţă: „Bre băieţi, bre, la ce vă folosesc vouă războaiele astea, 
bre?”. Îmi spune că a citit versurile mele din Cultura. „Ai crescut!”, conchide el. 
Lescu i-a vorbit şi de grupajul din Scânteia. 


13IX 

Erwin Strittmatter „mă susţine”. În acest mijloc de octombrie, oarecum 
consolatoare şi un pic cam „încăpăţânate” îmi par cuvintele sale, pe care le 
citesc ad hod: „Hai să aşteptăm iarna şi s-o trăim asemeni pomilor — sub scoar- 
tă”. Sub scoarţa sau coaja cazonă a kaki-ului... Această frază poate fi cel mai 
adecvat epigraf pentru începutul unui nou caiet al Jurnalului. Poate fi tăinuită 
aici o nuanţă îmbărbătătoare, care să mă facă a aştepta mai uşor luna iunie a 
anului viitor, când voi fi lăsat la... Chişinău (vatră, totuşi). 


18IX 

Literaturnaia gazeta publică un test de verificare a posibilei durate a vieţii. 
Cumpănesc, combin, calculez — reiese că voi trăi circa 70 de ani. La vârsta 
respectivă voi putea reciti aceste rânduri nu prea optimiste? 


19/X 

De regulă, după orele de „Of, mamă, iar mă-nhamă” sau, cum zic ruşii, 
„Kak odenu portupeiu, vsio tupeiu i glupeiu” (în traducere aproximativă: de cum 
îmbrac diagonala, prosteşte-mi-se mintea alandala), în oraş ies în haine civile. 
Şi, o dată ce am nevoie de ele, abia acum îmi dau seama cât e de convenabil 
medie, grumaz mediu etc. Majoritatea europenilor de rând au o atare statură 
(în jur de 1,75 m.), aşa că încearcă şi tu să găseşti un costum ca lumea, o 
pereche de pantofi 42,5 ce nu te-ar face de râs, o cămaşă cu gulerul 42-43... 
Sute, mii de inşi „medii” ţi-o iau înainte. În timp ce tu eşti la poligon, la şedinţe 
de tragere, în marş forţat, în redresare după un „atac atomic” etc. 


221X 

Cultura de sâmbăta trecută mă anunţă că, mâine, duminică (astăzi e 
deja luni), 21 octombrie, la ora 11.00 se va da undă verde Zilei Poeziei. M-am 
bucurat, zicându-mi să plec la Chişinău. Reuşesc să înfrunt anumite impedi- 
mente legate de serviciu, la opt şi ceva urc într-un taximetru şi, peste o oră 
şi zece minute, sunt în capitală. Mai e timp şi intru la restaurantul /nturist să 
dejunez. Atmosferă matinală, plicticoasă. La o masă din stânga, chelneriţa dă 
din umeri a „nu înţeleg”. Prind frânturi de fraze în franceză, pe care o vorbesc 
un El şi o Ea, cam trecuţi de 50 de ani, dar simpatici. Îmi ofer tacticos serviciile. 
În fine, cu forţe comune, reuşim să comandăm bucatele. Bucuroşi, dânşii mă 
întreabă dacă nu care cumva sunt din Argentina(!) De unde?! lar franceza, atât 
cât o cunosc, am învăţat-o la Universitate. „Aţi absolvit Universitatea? Cine 
sunteţi, cu ce vă îndeletniciţi?” Pricep că dânşii cunosc franceza mai mult în 

urma adaptării spaniolei, care le este limbă maternă. Însă, în comunicare, nu 
întâlnim mari dificultăţi. Ne luăm rămas bun, pentru că eu, de, mă grăbesc la 
deschiderea oficială a Zilei Poeziei. Dar, Aleea Clasicilor e... pustie! Mă reped 
la un chioşc, iau Gazeta de seară care-mi „explică” impasibil că evenimentul 
respectiv va avea loc la librăria Universul. Astfel, oficialităţile şi-au bătut joc 
de scriitori. N-a ieşit Ziua Poeziei, ci Ziua Fricii şi a umorului negru, dus spre 
tragic. Întâlnii câţiva cunoscuţi, nu dintre cei mai apropiaţi. În stradă, dau de 
Ghiţă Gorincioi. Luăm masa la Noroc, discutând despre ultimele evenimente. 
Băiat informat, ce mai! E. Rom., referentul lucrării mele de licenţă, a fost numit 
corespondentul APN în România. | se propunea lui Coval, dar... îl întâlnim pe 
Lescu (nu s-a prea schimbat), apoi îi telefonăm lui M. Poiată. Ne invită la el. 
„Consiliul” nostru hotărăşte ca, pe 25 mai, Ghiţă să ne organizeze o întâlnire cu 
studenţii de la jurnalistică. În ce mă priveşte, cu o condiţie — dacă pot să vin. Mi-a 
fost greu să repărăsesc Chişinăul, însă taximetrul mi-a scurtat suferința: în 45 
de minute furăm la Tiraspol. Da, ieri, la Universul, schimbai câteva vorbe cu 
Petru Zadnipru. Ceruse un foc, să-şi aprindă ţigara, ceea ce-l făcu pe Hropot. 
(beat) să se dea într-un spectacol stupid, bleg, hohotitor, ca prostul în târg. 


25IX 

Pentru a avea mai multă lumină sub pix, pe fila Jurnalului, iau de pe per- 
vaz buchetul de astre ce acoperă un ochi întreg de geam. Flori simple, albe, 
roze şi stacojii. După caligrafia dezordonată, se poate presupune că degetele 
îmi mai sunt încă amorţite de frig: am intrat în cameră acum câteva clipe. Vro- 
iam să scriu despre L. care, cândva, părea să fie ceva mai interesantă decât 
acum. Zice să nu-i spun vorbe hazlii, pentru că, din cauza râsului, i se fac riduri 
pe mutrişoară. Să vezi, nu vrea să îmbătrânească! Tenul trădează o îngrijire 
oarecum forţară, intensă. Cu toate că e prof. la şcoala de muzică, are un cerc 
prea îngust de interese, cunoştinţe generale destul de sumare, superficiale. 
Îi spun ce cred. Începe a se dezvinovăţi: tradiționala lipsă de timp! Simte că 
n-o cred. leri o văzui răsfoind o enciclopedie. Mă tem că astfel de specimene 
există f.m. printre absolvenţii de instituţii de învăţământ superior. Aşa cred, dar 
să dea Domnul să greşesc. 

leri, citit-am în lunosti nr. 9 nuvela lui Druţă Zapah speloi aivi. Important 
scriitor al acestui plai căruia nici cele mai suspuse organe ale republicii nu-i vor 
putea „reaşeza” creierii. Dacii aduceau jertfă zeilor pe cel mai destoinic tânăr. 
Acesta, căzând în suliţi, primea moartea cu seninătate, zâmbind. Un ecou şi 
la Druţă: „El zâmbi, pentru că ce alta ar mai putea face un moldovean care, 
iată, îşi vede cu propriii săi ochi sfârşitul?”. 

E o răscolitoare mărturie despre indiferența noastră faţă de moştenirea 
pe care ne-o lăsară predecesorii. Clopotnița lui Ştefan cel Mare ar trebui să 
vestească şi astăzi — acesta ar fi subtextul nuvelei. 

Detalii psihologice surprinzătoare, convingătoare: „Când moldoveanul 
nu prea are motive de emoţii speciale, el dă o fugă în trecutul neamului său, 
descoperă ce a fost mai dramatic acolo, cele mai triste amintiri ale sale”. (Trad. 
n., L.B.) Auzisem presupunerea că, o dată ce s-a îndepărtat cu traiul de aceste 
pământuri, de oamenii lui, în scrisul său Druţă a devenit mai puţin veridic, mai puţin 
convingător. Doina, Păsările tinereţii noastre, Povara bunătăţii noastre (partea a 
II-a), această nuvelă recentă, combat atare aserţiuni. Din depărtarea sa, Druţă 
ne este şi mai apropiat. De acolo, unde se află, el luptă mai cu siguranţă pentru 
afirmarea talentului său căruia aici alde Racul şi alţi „mititei”, vorba lui Eminescu, 
deseori invocată de lon Osadcenco, încercau şi încearcă să urce, precum fur- 
nicile, pe un munte, spre a începe a-l dărâma; încep cu... vârful. Din Moscova, 

Druţă poate striga. De-ar fi rămas aici, n-ar fi putut nici să şoptească. De acolo, 
dânsul poate reaminti vorbele pe care i le spusese lui Ştefan cel Mare mama sa, 
în faţa cetăţii Neamţ (Druţă zice că i le spuse sihastrul Daniil): „Odihna oşteanului 
ce a suferit înfrângere e pe acelaşi câmp, unde a fost zdrobită oastea sa”. Astfel 
că: „Ştefan şi-a adunat ostaşii rămaşi în viaţă, s-a întors pe câmpul de luptă şi 
a învins” (Pe câmpul de hulă şi înjurături! — ăsta e, azi, motivul tovărăşeilor!). 
Ce ar fi făcut cenzura de la noi în cazul frazei: „Toţi ar fi vrut să audă răspunsul 
dumneavoastră în aceeaşi limbă, în care s-a lămurit Ştefan cu sihastrul Daniil"? 
lar în acest loc „redactorii” ar fi fost pur şi simplu necruţători: „Horia şedea ghe- 
muit: acest film i-a rănit adânc demnitatea sa naţională”. 

De acolo, Druţă poate aminti şi despre cele ce i s-au întâmplat lui Nicolai 
Costenco. 

Fostul profesor de franceză al Janei plecă din Chişinău după „conferinţa 
consacrată problemei provenienţei limbii moldoveneşti. Erau luate în discuţie 
două versiuni absolut diferite”. Profesorul avu, totuşi, ceva noroc, ajungând la 
Căpriana, pe când alţii se pomeniseră duşi ceva mai depărtişor — în Siberia. 
E adevărul adevărat! 

Dar cum procedează azi intelectualitatea fricoasă? „Presentimentul pe- 
ricolului ce se apropie nu-l părăsea. Dacă el ar fi fost un şef militar, ar fi sunat 
alarma, ridicându-şi ostaşii. Dacă ar fi avut cinci-şase feciori, i-ar fi strigat pe 
fiecare în parte pe nume, pentru ca ei să împartă acelaşi destin, cu tatăl lor. lar 
dacă ar fi fost un ţăran analfabet de la începutul acestui secol, ar fi luat furca şi 
ar fi mers într-acolo, pe culmea dealului, unde se afla clopotniţa. Însă, vai, el nu 
era decât un intelectual contemporan şi de aceea se împleticea prin hudiţele 
satului”. Da, şi mie mi se pare că „ei parcă nici n-ar fi copiii unuia şi aceluiaşi 
popor”. Apoi: „Sărmană literatură naţională, la ce ţi-a fost dat să ajungi, dacă 
în numele tău sunt căzniţi cei mai destoinici cititori ai tăi...”. Adevărat! Motiv 
pentru care au fost scoşi din învăţământ, alungaţi de la catedrele universitare 
un Cio., un M. 


26/X 

leri a fost anunțată pregătire de luptă nr. 1. După toate probabilitățile, 
ar putea fi ceva serios la mijloc. Ostaşii intră unul câte unul în cancelaria ba- 
talionului şi privesc îndelung la harta Orientului Apropiat. Apoi întreabă: „Tov. 
locotenent, au fost puşi în alertă şi cei din Districtul militar Transcaucazian? 
De la ei până la Canalul Suez e mai aproape...”. 

Am trecut şi noi, ofiţerii, la regim de cazarmă. Nu ne e chiar rău — dispunem 
de „afectiv” (băutură), iar subalternii au avut grijă şi de celelalte. Azi dimineaţă, 
popota a fost populată ca nicicând altădată. Trag cu urechea la cele discutate 
de maiori, colonei. Am dormit în TAB. Apoi, pe biroul din cancelarie. 

Finanţistul regimentului întrebă pe fiecare ofiţer în parte câte procente din 
salariu („în caz de plecare”) să le revină familiilor, pe durata absenței. Unora — 
50, altora — 60. Eu unul cui să las procentul? Îl vor expedia la Negureni? Să 
mai clarific... 

Dimineaţa, maiorul batalionist Somov intră în camera unde sunt păs- 
trate uniformele de paradă ale ostaşilor (am dormit aici), să se bărbierească. 
Încearcă să aprindă lumina, însă nu ajunge la întrerupătorul plasat prea sus. 
Eu, făcând-o pe aghiotantul lui Napoleon: „Vă pot ajuta, sunt mai înalt cu un 
cap...”. El, zâmbind: „Lasă, locotenente, cunosc şi eu ce a răspuns Napoleon; 
chipurile, aş putea face să fim de aceeaşi statură...”. „Alte vremi, alte vremi, 
tov. maior”. (De fapt, tacit şi mutual, nu ne prea agreăm. EI, fără să mă anunţe, 
îmi tot scrie mustrări la dosar. Oricum, eu nu sunt unul de-al lor...) 

27IX 

Le promisesem lui Ghiţă şi Mihai să vin, ca mâine seară, la Chişinău, la 
întâlnirea cu studenţii de la jurnalistică. Bineînţeles, pentru un militar e riscant 
să promită ceva ce are a se întâmpla în viitor: lui i se impune să trăiască doar 
cu clipa şi ordinul ce corectează, mai bine zis anulează orice perspectivă (spre 
mai rău, fireşte). 

Pentru rândunele nu contează primii muguri, firele de iarbă, primele florice- 
le: astea nu reprezintă semne sigure de primăvară. Păsările vin după ce reapar 
gângăniile, musculiţele, fluturaşii etc. Astfel că rândunelele nu au o fire artistică, 
precum se crede, ci una exclusiv... materialistă. Pe de altă parte, „lirismul” pri- 
măverii poate fi lesne supus calculelor matematice. Aflu că, în virtutea tradiţiei, 
prima zi de primăvară este considerată 1 martie. Calendarul astronomic, însă, 
atestă ziua de 21 martie. Spre exemplu, în baza celor mai exacte calcule, în 
anul 1968 primăvara a sosit nu numai că în ziua de 21 martie, ci la ora 10 şi 13 
minute (ora Bucureştiului). Anume în acest moment de 13 superstiţios, soarele 
a traversat ecuatorul ceresc. Cam asta e! (Vorbesc de primăvară când, iată, 
încă n-a început iarna. De ce? În eseul Cum se scriu versurile? Maiakovski 
constata că o poezie despre florar (mai) se scrie mai „convingător” în ianuarie, 
când îţi este foarte dor de soare şi căldură, iar un poem despre bine şi frumos 
(confort) — când eşti nemilos hurducat pe un drum plin de gropi.) 

Fenologia (livresc vorbind) — sistem de cunoştinţe despre dezvoltarea 
sezonieră a plantelor, despre viaţa păsărilor, în genere — despre natură. Poetul 
ca... fenolog al emoţiilor. 


28IX 

Octombrie târziu. Lumină multă, însă aerul e rece, de parcă mai e un 
astru care nu încălzeşte, ci... răceşte (atmosfera). 

Când am zile de jurnal „vorbăreţe”, mă surprind că aş gândi cu ceva 
nemodestie despre versurile mele, pe care mi le-aş dori dense, esenţializate, 
precum cele pe care-mi face plăcere să le recitesc în Takuboku, Ritsos, Jimenez, 
Neruda. Pot presupune în ce măsură îmi va reuşi acest lucru?... 

Cehov îşi punea adresa, alte date personale, pe toate caietele sale de 
note. În caz de le-ar fi pierdut... într-un astfel de caiet notase: „Atunci când 
femeia iubeşte cu adevărat, se pare că obiectul dragostei sale a obosit de-a 
binelea, alintat fiind de prea multe alte femei — şi acest lucru ei îi place”. 

În batalion — un locotenent novice: Smirnov, fiu de colonel. Pe când îşi 
făcea studiile la anul II Politehnică, tatăl său, experimentator, a ars în tanc. 
Părăsi institutul şi se transferă la şcoala militară din Kiev. 


29IX 

(Transcriu din blocnotes, nu pot purta mereu Jurnalul cu mine...) 

Martorii clipelor de pe urmă ale marilor personalităţi. Nu fără anumită 
mândrie care, posibil, le atenuează suferinţa, ei „proverbializează” acele ultime 
cuvinte sau chiar frânturi de cuvinte (silabe doar!) ale nemuritorilor. 

1) Oare nu care cumva unele din aceste fraze de etern adio sunt ficțiuni? 

2) Oare marii creatori nici chiar în ultimele momente ale vieţii lor n-au 
făcut decât ceea ce au făcut totdeauna, să „pozeze” frumos, bine regizat, pe 
fundalul eternității? 

Pro: Nu pot fi totuşi născociri atât de ingenioase, dat fiind că, de multe 
ori, acei ultimi martori n-au fost decât nişte simpli servitori, medici sau soții 
(nu prea instruite) care n-ar fi fost în stare să născocească semnificaţii adânci 
sau simple, însă foarte sugestive. Unul, murind, întinde mâna spre cărţile din 

rafturile bibliotecii şi exclamă: „Adio, prieteni!”, altul strigă: „Lumină, mai multă 
lumină!” etc. În al doilea rând, cum ţi-ai putea închipui un om care pozează 
atunci când fotograful nu e altcineva decât... Moartea? 

(Labiş, Pasărea cu clonțul de bronz; Hugo — Văd lumină neagră; Esenin, 
cu ne-noutatea de a muri, dar şi cu ne-originalitatea de a trăi.) 

În sătucul Kriniciki de lângă Nikolaiev (de altfel, nu prea aranjat, în com- 
paraţie cu satele noastre), la staţia de autobuze văzui o răzătoare, pentru a-ţi 
curăța încălţămintea de noroi. Semn de civilizaţie? Tot acolo, pe un acoperiş 
de olane roşii, din olane albe a fost geometrizat anul în care a fost înălţată 
casa respectivă. 

Ceva... cinematografie. Un gospodar trage la teasc. Curge must uleios. 
În jur — coşuri cu struguri. O coloană de tancuri. Unul din ele sfărâmă gardul 
de nuiele, înaintează. Şenilele strivesc panerele cu ciorchini. Printre împletituri 
de răchită şupureşte must întunecat. Camera — spre mustul ce curge din teasc, 
apoi — spre cel ce şupureşte din coşurile strivite. Un foc de armă. Sânge ce 
curge din pieptul gospodarului. Alternanţă: sânge-must-sânge-must curgând. 
Casa -— incendiată. Sub streaşina în flăcări — porumbei agitaţi. Din grădina 
vecină, oprindu-se din cules de struguri, un bătrân şi câţiva copleşi privesc 
încremeniţi dezastrul. Se apropie un ofiţer. Rupe un ciorchine. l-l întinde bătrâ- 
nului. Acesta: „Nu se cade ca stăpânul să fie servit de oaspeţi”. Gradatul insistă, 
stând cu mâna întinsă. Bătrânul ia ciorchinele. Militarul mai rupe un strugure. 
Face semn că ar avea nevoie de apă, să-l spele. Bătrânul: „Mănâncă-l şi aşa. 
Pământul ista e mai curat decât labele tale” ş.a.m.d. 


30/X 

Vorbeam despre ultimele cuvinte ale marilor muritori nemuritori. Probabil, 
prea mult se gândesc oamenii la moarte (cam cât se gândesc şi la dragoste). 
Şi totuşi, cu timpul, să adun spusele letale ale celebrităților. Spre exemplu, Kant 
s-a stins destul de liniştit, cu sentimentul datoriei împlinite, ar fi de crezut. „E 
bine...” — atât a mai spus filozoful. Poetul spaniol Miguel Hernândez muri în 
închisoare, adresându-se (spun martorii) soţiei care nu era de faţă: „Cât eşti 
de nefericită, Josefina!” — acestea i-au fost cuvintele de pe urmă. Nici medicii, 
nici prietenii n-au reuşit să-i coboare pleoapele. Hernândez a fost înmormântat 
cu ochii deschişi. Din spusele lui Gusev, ultimele cuvinte ale lui Lev Tolstoi ar 
fi fost: „Aproape că presimt posibilitatea de a muri bucuros”. 


31/X 
Prima ninsoare, în ziua sfârşitului de toamnă. 


1/XI 

A îngheţat. Zăpadă aspră, sticloasă. Ostaşii din spaţiul asiatic sau din 
Caucaz, înrolați în luna mai: „Tov. locotenent, cum să înţelegem noi? Doar se 
tot scrie şi se tot cântă, se vorbeşte la radio şi TV despre Moldova însorită, dar 
iată că...”. Le spun şi eu ceea ce cred de cuviinţă. 


5/XI 

Cu ostaşii, de planton. (Oare când mama dr. voi avea timp, dar mai ales 
chef, să-mi ascut creionul? Să încerc cu baioneta lui Namazov...) Spaimă mare: 
când ieşii, după miezul nopţii, să mai iau aer, dinspre poarta îngrăditurii de 
sârmă ghimpată venea, săltând ameninţător, urseşte, o fiară. Am reuşit să scot 
pistolul şi să trag. Îmi pare că am rănit un câine de pază (cel rupt din lanţ de la 
postul nr. 4). Peste câteva minute, mă telefonează Paphadze de la postul nr. 

2: cică, vine spre el un câine turbat (?!) „Trage! îi spun. „Dacă el e dincolo de 
sârma ghimpată”, concretizează gruzinaşul mărunţel. „La loc comanda! Lasă-l în 


pace”, îi spun şi pun receptorul, trimițând totuşi într-acolo sergentul de schimb. 


7IXI 

Am fost trimis într-o misiune specială în raionul Râbnița (staţia Colbasna), 
de unde am putut să plec acasă la Negureni (pe 1 noiembrie). Polei. Drum 
greu. Pericol de accident de maşină. La Negureni, pe vechi, nu prea bine. lon 
Perju a prins un cerb rătăcit, l-a împiedicat, ca pe cal. Toţi copiii de la şcoală se 
luaseră pe urmele lui. Lui lon i-au intentat proces. Aici, la staţie, trist. Aseară, în 
cafeneaua cu spălăcitul nume (firma) „Beriozka” — serată. O întâlnire poetică, 
fără... compromisuri. L. se învredniceşte de un compliment de fiu de bancher: 
„Păi, străluceşti ca o monedă nouă”. 


8/XI 

L. spune că, atunci când aude bătăi în uşă, chiar dacă-i este frică, des- 
chide fără să întrebe cine e. Odată, când a întrebat, i s-a răspuns: „Intrebi şi 
tu, de parcă am trăi între bandiţi!”. 


10/XI 

O abureală uşoară, uşoară de ceaţă. Soarele — ca o pată galbenă întinsă 
pe o sugativă albastră. Pe culmea de la staţie — roza vânturilor schimbătoare, 
dar nu prea puternice. Pentru a-mi scoate muşchii din amorţeală, am aruncat 
şi eu câteva lopeţi de prundiş. Alţi ofiţeri nu se prea dau la muncă soldăţeas- 
că. De fapt, la atare ofertă benevolă din partea ofiţerilor subalternii se uită cu 
destulă suspiciune. 

Val.-tanchistul îmi propune să dăm o raită prin livadă: se mai pot găsi 
mere târzii. Colbasna e aşezată într-o adâncitură în formă de potcoavă. Ante- 
nele de televiziune sunt urcate pe culme, la cca 100-150 metri depărtare de 
casele sătenilor. În văgăună, oamenii n-au cum să-şi ridice antenele atât de 
înalt, ca să poată recepta undele. Cei din „inima potcoavei” n-au probleme: 
pe promontoriul unui val natural de pământ — o enormă limbă mută sub cerul 
lumii — aceştia pot să-şi agaţe antenele chiar sub streaşină, că receptează o 
imagine foarte clară. 

Pornim spre livadă. Ţărâna umezită de ceaţă ni se stratifică pe tocurile 
cizmelor ce ajung... tocuri de damă, nu altceva. Mere — ioc! Ceva mai departe — 
câteva remorci încărcate cu mere, lângă sediul brigăzii de câmp. Câţiva bărbaţi 
şi câteva femei stau în poartă. Probabil, aşteaptă repartizarea la munci. Un 
mânz ronţăie mere dintr-o ladă. Val. zice: „Să vadă cineva de la Nord, pentru 
care un măr înseamnă o adevărată sărbătoare, cum se lăfăie dobitocul ăsta 
de mânz, ar crede că aici, la voi, nu există putere sovietică”. 

Peripeţii. Cineva intră în şcoală, luminând cu lanterna. Bănuise ceva. Pitiţi 
după soba distanţată de perete. Grozăvie. Prin oberliht, marş! 

Ramuri roşii ale inimii — arterele — se termină în vârful degetelor. De orice 
ne-am atinge, ne atingem cu inima. 

EXPRESIVITATEA 
FRAZEOLOGISMELOR 
ÎN CONTEXT 
DRAMATIC 
(DIALOGUL) 


Orice semn lingvistic, luat 
aparte, este limitat în manifestarea 
calităţilor sale expresive, sugestive; 
rămîne plat şi anost, reducîndu-se, 
de obicei, la o singură funcţie — de- 
notativă. 

Cuvintul îşi dezvăluie latenţele 
doar în relaţie cu alte cuvinte, în 
combinaţii din cele mai variate. 

Înlănţuirea, asocierea, potrivi- 
rea cuvintelor, a expresiilor într-un 
text anume, vorbit sau scris, sta- 
bilesc relaţii şi, concomitent, valori 
multiple, înregistrînd, de fiecare dată, 
situaţii de limbaj surprinzătoare, care 
constituie expresia unor conţinuturi 
emoţionale şi noţionale. Semantis- 
mul elastic al cuvintelor în aceste 
situaţii generează subitilităţi inedite, 
imprimînd textului personalitate. 

Astfel apare contextul, o unitate 
lingvistică superioară ce însumează 
nuclee gramaticale, stilistice, istorice, 
sociale, psihologice etc., creînd, ast- 
fel, realităţi de comunicare. În opinia 
cercetătoarei T. Slama-Cazacu „exis- 
tenţa comunicării prin limbaj, şi deci a 
înțelegerii reciproce, este asigurată, 
în ceea ce priveşte exprimarea, prin 
apariţia oricărui semn în ansambluri, 
care îi îngăduie variaţia şi-i determină 
valoarea semnificativă...”. Limbajul 
însuşi, susţine autoarea, nu ar putea 
fi conceput fără existenţa acestor 
ansambluri „care stau la baza tehnicii 
lui ca o temă fundamentală, necesară 
atît momentului exprimării, cît şi ace- 
luia al înţelegerii”!. 

Prin urmare, contextul, „an- 
samblurile de semne” sînt procesoa- 


re ale limbajului, dinamicii stilului în 
general, flexibilităţii semnificaţiilor. 
Poziţia unui cuvînt, a unei con- 
strucţii în text poate diminua, dar şi 
revoluţiona semnificaţia sub toate 
aspectele. 

Selecţia, asocierea creativă a 
semnelor lingvistice în interiorul con- 
textului revelează suavitatea verbală 
şi proiectează noi conţinuturi seman- 
tico-expresive. „Valorile stilistice ale 
unui mesaj, în viziunea cercetătorului 
Gh. Bulgăr, se realizează în context, 
adică prin asocieri noi de cuvinte, uni- 
tăţile lui sprijinindu-se şi fortificîndu- 
se reciproc în contact unele cu altele. 
Raporturile cuvîntului cu contextul, 
valorile noi pe care le dobîndeşte în 
nucleul stilistic, vecinătăţile lui prezin- 
tă valenţe adesea neaşteptate, salturi 
şi sincope imprevizibile, pentru că 
resortul lor este imaginaţia.” ? 

Vorbind de imaginaţie, ne refe- 
rim la o manieră personală, subiecti- 
vă, care, prin utilizarea unui material 
lingvistic nou, revalorifică limbajul, im- 
primîndu-i prospeţime, originalitate. 

Posibilităţile, tendinţele de co- 
municare sînt variate şi includ toate 
inflexiunile de exprimare în limba 
vorbită, precum şi în opera literară. 

Unul dintre numeroasele pla- 
nuri ale comunicării prin limbaj este 
dialogul, o caracteristică mai mult 
a oralităţii, dar solicitat şi în limba 
scrisă, cu preponderență în creaţia 
literar-artistică. 

Dialogul, ca fapt de comunicare 
obişnuită, ca aspect al limbii vorbite, 
este impulsiv, necizelat, superficial 
şi, prin urmare, fără valoare estetică. 
El poate avea o expresivitate prima- 
ră, ingenuă, doar ca trăire afectivă, 
sentimentală, oricum va rămîne brut, 
nerafinat. Dialogul artistic, însă, se 
constituie cu multă grijă dintr-o inten- 
să gamă de culori verbale, îmbinată 
cu aliajul temperamental tipizat al 
personajelor, activat de o viziune 
personală neordinară a artistului, fapt 
care-i conferă operei de artă pregnan- 
tă şi autenticitate. H. Wald face, în 
mod strălucit, o paralelă între dialogul 

cotidian şi cel artistic, observînd că, 
„în vreme ce dialogul în viaţă este 
euristic, cel din artă este expresiv... 
In viaţă, apreciază el, dialogul este 
tatonat, în artă el este concentrat, 
condensat, conturat. Dialogul cotidian 
este accidental, cel artistic este esen- 
ţializat. Dialogul obişnuit stîrneşte 
emoţii empirice, cel artistic provoacă 
emoţii estetice”. 

Dialogul se întîlneşte în mai 
toate genurile de artă literară. În 
proză dialogul înviorează monotonia 
naraţiunii, a descrierilor, domină acţi- 
unea, dinamizează textul, asigurînd o 
competiţie antrenantă a personajelor. 

Contextul cel mai propice al 
dialogului rămîne, însă, opera dra- 
matică, unde manifestarea acestuia 
este plenară. Aşa cum observă şi G. 
Haja, „din punctul de vedere al poeti- 
cii, dialogul există ca marcă a genului 
dramatic, fiind singura modalitate de 
comunicare lingvistică în teatru”. 

Opera dramatică îşi realizea- 
ză, prin natura laxă a dialogului, tot 
spectrul de valenţe comprehensive, 
transpunîndu-le, din sfera primară a 
oralităţii, în dimensiunea epatantă a 
esteticului. Aici dialogul, renunţînd la 
clişeele orale, este remodelat, revi- 
gorat prin diverse procedee stilistice, 
astfel încît „toate devierile de la dia- 
logul oral capătă în cadrul limbajului 
dramatic valoare expresivă”. 

În cadrul dialogului dramatic, 
îşi găsesc expresie numeroase as- 
pecte şi conţinuturi ale oralităţii: de 
la cuvinte şi gesturi semnificative 
pînă la formule, replici consacrate 
şi, bineînţeles, expresii frazeologice, 
care sînt eleganța expresivităţii şi a 
inteligenţei populare. 

Frazeologismele sînt o achiziţie 
perfectă a operei dramatice, cu atit 
mai mult cu cît aceasta este supusă 
unor procese continui de integrare în 
sfera realului, fără a-şi pierde, însă, 
alura fanteziei creatoare, ce constitu- 
ie forţa esteticului în artă. 

Cei care au utilizat cu multă 
ingeniozitate expresia frazeologică, 
maeştri de mare valoare ca V. Alec- 


sandri, I.L. Caragiale, |. Druţă, H. Lo- 
vinescu, M. Sorescu, C. Petrescu ş.a. 
au solicitat şi au stăpînit cu desăvir- 
şire tezaurul oralităţii, rezervîndu-şi 
dreptul de a-l şlefui, dîndu-i o strălu- 
cire nouă. 

In majoritatea cazurilor, fraze- 
ologismele sînt utilizate în forma lor 
originară, pentru exprimarea diver- 
selor sentimente, stări, emoţii, pentru 
captarea unor nuanţe apreciative 
sau depreciative ca ironia, umorul, 
sarcasmul, indulgenţa, sobrietatea, 
ingeniozitatea etc. 

Dialogul creează numeroase 
posibilităţi de a varia unele structuri 
consacrate, dezbinîndu-le ori îmbi- 
nîndu-le în secvenţe noi, neobişnuite, 
astfel încît conversaţia devine uneori 
mai bătăioasă, alteori incitantă, pro- 
vocatoare. Efectul poate fi obţinut 
prin diverse modalităţi de mînuire a 
frazeologismelor, să zicem, prin dise- 
carea lor de către personajele care 
participă la dialog. Cea mai simplă 
cale e ruperea în două a expresiei, 
cînd o parte a acesteia este pusă în 
gura unui personaj, trunchiată, iar in- 
terlocutorul o completează, redîndu-i 
forma originară. O asemenea „cola- 
borare” ingenioasă a personajelor 
este frecvent întîlnită în opera drama- 
tică, fapt ce imprimă textului intimitate 
şi decomplexare la dezvăluirea unui 
anumit cod neverbal. 

„Corbu: Mare poznă şi minu- 
ne!... Ce are românca a împărţi cu 
craii? ...Da, ian spuneţi ce aţi mai 
cerut de la ist Crai-Nou? Salbe şi 
mărgele?... sau numai dragostele, 
ha? şi dragostele tot cu de-alde cei 
tineri? ha?... 

Dochiţa: D-apoi cum? cu de- 
alde cei bătrîni?... că ei şi-au trăit 
traiul... 

Corbu: Şi şi-au păpat măla- 
iul... ha, ha, ha! Bine zici, Dochiţo!” 
(V. A., Crai-Nou, p. 149.) 

Luîndu-i vorba din gură, pentru 
a completa un enunţ dinainte ştiut, 
Corbu, interlocutorul Dochiţei, devi- 
ne oarecum părtaş şi continuator al 
gîndului, al spuselor ei. 

Într-un exemplu similar frazeo- 
logismul vine şi ca un răspuns discret 
la o întrebare indiscretă, fiind, conco- 
mitent, un flirt transparent de femeie: 

„Sava: Fa, loană! 

loana: Ce-i, Savo? 

Sava: Singură eşti? 

loana: Ca un cuc”. 

(V.A., Drumul de fier, p. 672.) 

Altă dată, frazeologismul nu este 
reluat în replica următoare, ci e con- 
tinuat, complinit de lexeme, potrivite 
cu structura şi tonalitatea contextului. 

„Suzana: Am zis aşa, că de te- 
ar împinge păcatu să fii argatu meu, 
te-aş pune să paşti giştele. 

Răzvrătescu: Dar m-ai hrăni 
bine? 

Suzana: Te-aş hrăni cu răb- 
dări prăjite. 

Răzvrătescu: Şi cu alivenci?... 
Care va să zică tocmala-i sfirşită. 
Intru chiar acu-ndată la argăţie.” 

(V.A., Rusaliile, p. 523.) 

Schimbul lejer de replici, care 
constituie, de fapt, un joc al tran- 
zacţiilor amoroase, marcat de o 
zeflemea condensată prin utilizarea 
frazeologismului „a hrăni cu răbdări 
prăjite” culminează prin răspunsul 
complinitor al expresiei consacrate 
„Şi cu alivenci”, care este o acceptare 
frivolă a ironiei femeii. 

Cele mai multe frazeologisme, 
însă, au obţinut, în dialog, şanse de 
transfigurări impresionante, prin mu- 
lura măiastră a scriitorului. Jocurile 
de cuvinte, calambururile, împletirea, 
în context, a expresiei consacrate cu 
îmbinări libere sugestive, distorsiunile 
neaşteptate de structură şi sens sînt 
piesele de construcţie a unor situaţii 
surprinzătoare prin relevanţă şi inge- 
niozitate, a unor secvenţe insolite de 
o rară eleganţă artistică. 

Asemănarea formală dintre 
cuvinte, precum şi pronunţarea re- 
spectivă a lor pot însăila un dialog 
nostim şi deplasat, care te amuză: 

„Florica: Da ce? Ai agiuns acu 
pălămar? Parcă erai numai clopotar. 

Colivescu (cu mîndrie): M-am 
suit în gard. 


Florica: În gard, cu curcanu? 

Colivescu: Ba, ba, în grad... 
Acu învăţ psaltichia, ca să mă fac 
psalt în biserică la Sfîntu Onofrei. 

Florica: Psalt! Şi la mai mare!'. 

(V.A., Paraclisierul sau Florin şi 
Florica, p. 649.) 

Jocurile de cuvinte, extrem de 
variate, sporesc întotdeauna expre- 
sivitatea contextului şi, prin sclipirile 
de spirit, însuflețesc unele expresii 
atinse de obnubilare: 

„Izabela: De cîte ori sultanul 
trece printr-o criză, mai taie dintr-un 
paşă. 

O cadină: Asta e regula jocu- 
lui, am auzit... 

Izabela: Nu ştiu dacă e regu- 
lă..., dar aşa se întîmplă, de regu- 
lă...”. 

(M. Sorescu, Răceala, p. 383.) 

Sau un alt exemplu: 

„Nepotul: Unchiule, mai dă-mi 
să-ţi țin cureaua. 

Mitică: Păi, te ţin pe tine cure- 
lele să-mi ţii cureaua de ras?”. 

(C. Petrescu, Mitică Popescu, 
p. 339.) 

Diversele remodelări în interi- 
orul frazeologismului, cu o uşoară 
remaniere la suprafaţa lui, incitat de 
o replică improvizată, aparent spon- 
tană, creează subtilităţi de limbaj 
revigorate. 

„Bondici: Aş! Obiceiurile cele 
bune se pierd pe toată ziua... însă, 
apropo... cum mergi cu curtea? 

Pungescu: Cu curtea... îi trag 
opoziţie pe zdreavăn păn ce-oi prinde 
un os... tot obiceiul pămîntului... 

Bondici: Ha, ha, ha! Eu te 
întreb de curtea ce faci demua- 
zelelor. 

Pungescu: Merg ţeapăn... da 
tu?” 

(V.A., Chiriţa în laşi, p. 311.) 

Expresia frazeologică uzată, 
aproape lipsită de expresivitate „a 
face curte” este dislocată, în baza unei 
confuzii, pe tot segmentul dialogului, 
captînd astfel noi nuanţe şi valori. 

Asemenea situaţii răsucite, 
ce satisfac setea de inedit a spiri- 

tului uman, pot fi întîlnite, în primul 
rînd, în dialog, unde posibilităţile de 
manevrare abilă a mijloacelor de 
exprimare sînt numeroase şi variate, 
jalonate iscusit de virtuțile artistice 
ale maeștrilor. 

„Florin: De Cotnar? ... |! Că nu 
mă pot face, şi eu o bute, să mă 
cercuieşti tu cu braţele tale! 

Florica: Bute, tu?... Da nu vezi 
că-ţi lipseşte o doagă.” 

(V.A., Paraclisierul..., p. 646.) 

Schimbul nonşalant de replici 
improvizate oarecum maliţios solicită, 
în mod firesc, expresia culminantă 
„a-i lipsi cuiva o doagă”, care eclatea- 
ză prin originalitate şi efecte insolite. 

Jocul de cuvinte şi semnificaţii 
produse la utilizarea frazeologisme- 
lor în dialog, prin turnura spilcuită a 
acestora, prefigurează combinaţii 
de idei, senzaţii, impresii şi structuri 
notabile de limbaj, marcante prin 
unicitatea lor. 

Un exemplu excelent de joc 
verbal, în care se succed cu dez- 
involtură cîteva frazeologisme uşor 
retuşate, ce subminează sobrietatea 
momentului iniţial printr-o ironie 
amară în final, savurăm şi în frag- 
mentul de mai jos: 

„Alt ostaş: Ne-om apăra pînă 
la ultimul om. 

Toma: Da, dar după aia? 

Alt ostaş: După aia om mai 
vedea. 

Papuc: Cu ce ochi? (Enervat:) 
Cu ce ochi? 

Alt ostaş: Cu mintea românu- 
lui de pe urmă. 

Papuc: E bine s-o avem îna- 
inte.” 

(M. Sorescu, Răceala, p. 377.) 

În unele situaţii, schimbul de 
replici divaghează hazardîndu-se în 
împletirea unei expresii frazeologi- 
ce cu un cuvînt sau o îmbinare de 
cuvinte, executînd parcă un joc al 
absurdului. 

„Papuc: Ne-a pricopsit Dumne- 
zeu, căpitane Tomo. 

Alt ostaş: O fi adevărat că însuşi 
sultanul s-a pus în capul lor? 


Papuc: Chiar aşa ... uite-l cum 
stă în cap... (Risete.) 

Un ostaş: Este o vorbă veche, 
cap să fie, că belele curg..." 

(M. Sorescu, Răceala, p. 376.) 

Expresivitatea ingenuă a unui 
frazeologism poate fi sporită prin 
transfigurarea voită a acestuia în 
dependenţă de context, precum şi 
prin „dezghiocarea” semnificației 
lui în enunţuri directe, concrete, ce 
menţin vie pregnanţa iniţială. 

„Rareş: Te aşteptam. 

Roşca: Am avut nişte treburi. 

Rareş (fără răutate): Da, ştiu, 
să baţi toaca. Țara arde şi bătrinii 
se joacă. 

Roşca: Nu mai arde, măria-ta. 
A ars nouăsprezece ani ca un rug. 
Acum pîlpîie ca o lumînare. 

Rareş: ...Pe care trebuie s-o 
ocroteşti în căuşul palmelor, ca să 
nu se stingă. 

Roşca: Asta şi facem, doam- 
ne.” 

(H. Lovinescu, Petru Rareş sau 
Locţiitorul, p. 65.) 

Renovarea expresiei „ţara 
arde, da baba se piaptănă”, com- 
plinirile edificatoare şi relevante 
din cadrul dialogului reliefează idei 
şi sentimente sacre, nobile, care 
vădesc integritatea personajelor. 
Fragmentul e pătruns de sobrietate 
şi simtire patriotică. 

Dezmembrarea şi interpreta- 
rea burlescă a unui frazeologism 
în dialogul comic, unde se etalează 
dorinţe şi veleităţi ridicole, iradiază 
o senzaţie de infantilitate bonomă 
şi de pitoresc. 

„Zamfira: ...Dacă îţi place... 
dacă nu, alţii mă rog. 

Piîlciu: Pot să te roage, dar flă- 
căi ca al meu nu se prea găsesc pe 
toate ulițele. 

Zamfira: Ei! Dragă cucoane 
Grigori, tot ţiganu-şi laudă ciocanu. 

Pilciu: ...fiindcă te scumpeşti 
pentru două sălaşe de ţigani, pune-ţi 
pofta-n cui despre cuscrie cu mine... 
Mă duc. 

Zamfira: Călătorie sprîncenată! 

Pilciu: Auzi, ţigan! ...ciocan! 
(Lui Nicu:) Hai, cioc... Nicule, de 
aici. (Atins:) Care va să zică... eu 
sînt ţigan şi Nicu ciocan? Foarte 
mulţămesc.” 

(V.A., Piatra din casă, p. 248.) 

În superba operă a lui V. Alec- 
sandri încheierea unei tranzacţii de 
căsătorie este nu numai un model 
al convențiilor sociale de atunci, ci şi 
un valoros material lingvistic, care, 
inspirat fiind din inepuizabilul limbaj 
popular, dă naştere unor mozaicuri 
verbale neaoşe, cu efecte epatante. 
Dialogul de mai sus, şi aşa impregnat 
de frazeologisme din cele mai plas- 
tice, potrivite firesc în context, are o 
curbură exuberantă în comentarea 
naivă, univocă a frazeologismului „tot 
ţiganu-şi laudă ciocanul”, provocînd 
risul şi buna dispoziţie. 

Subtilitatea întrepătrunderii 
unor semnificaţii şi transferul aces- 
tora din structura frazeologismelor 
în lexeme sau în îmbinări libere şi 
invers poate fi întîlnită, în primul rînd, 
în dialog, unde schimbul disimilat de 
replici creează mai lesne substanţa 
unor probe stilistice originale. 

„Dromichaites: ...O să-i bată 
întîi foametea. 

Argilos: Gogoriţe! 

Dromichaites: lartă-mă, spun şi 
eu ce-mi trece prin cap... (pipăindu-şi 
legătura de pînză:) Şi capul mă doa- 
re... Crezi că-s gogoriţe în cap?” 

(D. R. Popescu, Muntele, 
p. 303.) 

Este concludent aici şi următo- 
rul exemplu: 

„Pînzaru: ...De-aia te-am cău- 
tat. Am auzit c-ar mai fi un român pe- 
aici... Ştii că visam pe limba părinţilor 
noştri. Să despicăm firul de păr. 

Radu: Eşti om de arme?! Ai 
sabie ca să despici firul?" 

(M. Sorescu, Răceala, p. 361.) 

O altă modalitate de a obţine 
noi sugestii şi valori expresive în 
contextul operei dramatice ar fi pa- 
rafrazarea frazeologismului reluat 
din replica interlocutorului, cum e, 
bunăoară, în dialogul ce urmează: 


„Sache: Domnule director, nu 
se face gaură în cer dacă nu-l daţi 
la gazetă pe bietul Rîpoi... 

Gelu: Dacă ideile lui Platon 
sînt într-adevăr în cer, atunci gaura 
s-a şi făcut, Sache. (Concesiv:) Hai, 
pe unde a trecut guzganul, poate 
trece acum şi şoricelul.”. 

(C. Petrescu, Jocul ielelor, 
p. 227.) 

Ultimul enunţ din replica lui 
Gelu, fiind şi el o parafrazare origi- 
nală a binecunoscutei expresii „unde 
a mers mia, meargă şi suta”, contu- 
rează un alt gînd, distanțat de cel 
iniţial, continuîndu-l, însă, pe acesta. 

Un amalgam de sudură verbală 
grotescă, care se învirte, efectiv, în 
jurul unei singure expresii frazeolo- 
gice „a urni carul din loc”, un model 
unic, în felul său, îl descoperim în 
fragmentul de mai jos: 

„Zunis: Cîtă vreme nu vom ajun- 
ge la o înţelegere între noi, nu cred că 
putem urni din loc căruţa. 

Finanţele: Din păcate, ea mer- 
ge singură. 

Împărăteasa: Bine că aţi venit 
la vorba mea. Şi va prinde o viteză 
din ce în ce mai mare. 

Zunis: Pentru că nu ne înţele- 
gem între noi. 

Finanţele: ...Răsturnarea nu 
se poate face decit punînd umărul 
la loitră. 

Zunis: Hai să nu-i mai zicem 
căruţă. Că ăştia care ascultă cred că 
facem vreo aluzie. 

Împărăteasa: Dar cum s-o 
numim? 

Zunis: Imperiul. Să terminăm 
odată cu genul ăsta esopic! Vorbim 
deschis împotriva... căruţei. 

Finanţele: Turcilor... Sîntem o 
mînă de indivizi într-o gheretă, închi- 
să pe dinafară, păzită şi trasă după 
căruţa sultanului... De data asta, e 
vorba de căruţa propriu-zisă.” 

(M. Sorescu, Răceala, p. 371- 
372.) 

Revalorificarea intensă a me- 
taforei primare a frazeologismului 
printr-o alegorie contextuală de- 

păşeşte sfera aluziei condensate, 
cantonînd într-o realitate la fel de 
bizară şi extravagantă ca şi acest 
spectru de imagini şi idei diforme. 
Toate luate la un loc, menţin savoa- 
rea unor distorsiuni verbale şi a unor 
impresii care frapează. 

Relevantă şi ostentativă este 
încercarea, unică, de altfel, în dia- 
logul dramatic, de a traduce literal 
frazeologismele. Aceste cîteva 
secvenţe din opera lui V. Alecsandri 
sînt de o strălucire rară, burlescă şi 
înfăţişează tipul personajului igno- 
rant şi necizelat, care, prin vanitate 
şi pretenţii evghenicoase, sfidează 
cultura veritabilă cu aluviunile ei 
simandicoase. 

„Chiriţa: C'est qu’il est très... 
Zburdatic... mais avec le temps je 
suis sur qu'il deviendra un tamvour 
d'instruction. 

Şarl (cu mirare): Tambour?... 

Chiriţa: Qui... adică, dobă de 
carte... tambour... nous disons com- 
me ça en moldave.” 

(V.A., Chiriţa în provincie, 
p. 346.) 

Ori: 

„Chiriţa: laca şi jandarii... iaca 
şi lucrurile... sîntem gata ca ş-un 
purces. Haideţi de-acum... Monsieur 
Charles, je vous prié à la bracette. 

Şarl: Comment?... Vraiment, 
nous partons? 

Chiriţa: Oui, nous lavons le 
baril. 

Şari: Le baril? 

Chiriţa (cu nerăbdare): Oui... 
nous lavons le baril... spălăm pu- 
tina... quoi... nous disons comme 
ça en moldave.” 

(Ibidem, p. 362.) 

„Chiriţa: Et voyez vous, monsie- 
ur Charles, je ne voudrais pas qu'il 
perde son temps pour des fleurs 
de coucou. 

Şarl: Pour des fleurs de co- 
ucou? 

Chiriţa: C'est-ă-dire: de flori de 
cuc... nous disons comme ca... 

Şarl: En moldave...”. 

(Ibidem, p. 346.) 


Traducerile spectaculoase au 
un efect ilariant asupra cititorului prin 
naivitatea şi nonşalanţa acestora şi 
prin replicile interogative stupefiante 
ale interlocutorului francez. Situaţia 
este cu atît mai ridicolă cu cît îmbi- 
nările frazeologice utilizate în frag- 
ment sînt de o expresivitate neaoşă 
izbitoare, în contrast cu imaginea lor 
verbală în franceză. 

Aruncînd o privire de ansam- 
blu asupra momentelor analizate, 
constatăm că dialogul dramatic este 
un mediu ideal de manifestare a 
valenţelor expresive inedite ale fra- 
zeologismelor. Aici expresia frazeo- 
logică are un spaţiu propice de a-şi 
dezvălui eleganța transformărilor, a 
distorsiunilor fastuoase de structură 
şi sens, de a-şi revalorifica latenţele 
atinse de uzură. Mai mult decit atit, 
frazeologismele obţin, astfel, şanse 
reale de a se primeni şi a-şi redobîndi 
frumuseţea. 


NOTE 


1Slama-Cazacu, T., Limbaj şi con- 
text, Bucureşti, 1959, p. 288. 

2Bulgăr, Gh., Studii de stilistică şi 
limbă literară, Bucureşti, 1971, p. 169. 

3 Wald, H., Expresivitatea ideilor, 
Bucureşti, 1986, p. 51. 

+Haja, G., LL, III-IV, 1996, p. 17. 

5/dem, p. 19. 

Alexei PALII 
ÎNTREBAREA 
ŞI RĂSPUNSUL ÎN 
COMUNICAREA ORALĂ 


1. Întrebarea 

1.1. Ce este o întrebare? Co- 
municarea dintre două sau mai multe 
persoane poate începe cu o întreba- 
re. O simplă şi nevinovată întrebare 
uneori este în stare să deschidă o in- 
teresantă discuţie asupra unui obiect, 
să conducă spre cunoaşterea unor 
adevăruri, iar alteori ea poate trezi 
anumite stări refractare şi reticenţe, 
declanşînd conflicte sau tensiuni de 
lungă durată. Tocmai de aceea este 
deosebit de important să ştim mai întîi 
care este rostul unei întrebări, cînd e 
cazul şi cînd nu să punem întrebări, 
cum trebuie să formulăm o întrebare, 
ce este o întrebare deranjantă etc. 

In general, întrebările ne oferă 
posibilităţi nebănuite de a ne infor- 
ma şi a acumula cunoştinţe în cele 
mai diferite domenii de activitate. 
Vom aminti în acest sens doar de 
întrebările puse la diverse forumuri, 
în cadrul interviurilor, la examene, 
în ancheta judiciară, la dezbaterile 
judecătoreşti etc. 

Intrebarea este alcătuită din su- 
poziţie (în logică ea se mai numeşte 
presupoziţie), adică elementul din 
care este clar că deja cunoaştem 
ceva despre ceea ce întrebăm (su- 
poziţie însemnînd „presupunere”) 
şi din incertitudine, adică elementul 
care constituie subiectul propriu-zis 
al întrebării. Să observăm structura 
întrebării din următorul exemplu: Are 
oare sorți de izbîndă autoproclamata 
republică Nistreană? 

Din conţinutul acestei întrebări 
se poate deduce că persoana care 
a adresat-o ştie deja că „Republica 
Nistreană” este o formaţiune cva- 
sistatală autoproclamată şi că starea 


de lucruri de acolo e de aşa natură 
încît e îndoielnic că ar putea exista 
prea mult. Aceasta este supoziţia. lar 
ceea ce se întreabă, adică va avea 
oare autoproclamata R.M.N. sorți de 
izbîndă?, este incertitudinea. 

Dacă supoziţia e adevărată, 
întrebarea este corectă, şi dimpotrivă, 
dacă supoziţia este falsă, întrebarea 
este greşită. De exemplu: 

1. Ce a spus Ronald Reagan, 
preşedintele S.U.A., despre Uniunea 
Sovietică? 

2. Ce a spus Vasile Alecsandri 
despre Uniunea Sovietică? 

In aceste două exemple, prima 
întrebare este corectă, pentru că 
supoziţia ei (Ronald Reagan, preşe- 
dintele S.U.A., a spus ceva despre 
Uniunea Sovietică) este adevărată, 
iar a doua întrebare este greşită, pen- 
tru că supoziţia ei (Vasile Alecsandri a 
spus ceva despre Uniunea Sovietică) 
este falsă. Pentru a constata dacă 
supoziţia este adevărată sau falsă, ea 
trebuie confruntată cu adevărul, însă 
adevărul este următorul: Ronald Rea- 
gan a spus că Uniunea Sovietică este 
imperiul răului, iar Vasile Alecsandri 
nu putea spune nimic despre Uniunea 
Sovietică, pentru că el a trăit cu mult 
înainte ca aceasta să apară. 

Trebuie menţionat însă că o 
întrebare corectă încă nu garantea- 
ză un răspuns adevărat. Altfel zis, 
corectitudinea întrebării este doar o 
condiţie pentru a primi un răspuns 
adevărat, dar nu şi o garanţie. 

In cele ce urmează ne vom 
referi la unele situaţii în care întrebă- 
rile constituie o latură importantă nu 
numai a comunicării, dar şi a anumitor 
activităţi. 

1.2. Întrebarea în ancheta 
judiciară. Formularea şi adresarea 
întrebărilor în activitatea judiciară au 
o importanţă deosebită sub mai multe 
aspecte. 

În primul rînd, trebuie să ştim 
bine dacă o anumită întrebare, con- 
cretă, urmează a fi adresată sau nu. 
Pentru că în unele situaţii, bunăoară 
în cadrul cercetărilor penale, o între- 
bare inadecvată ar putea compromite 

întreaga anchetă. Din supoziţia în- 
trebării (care există în mod necesar) 
persoana interogată ar putea deduce 
dacă anchetatorul cunoaşte anumite 
detalii despre săvîrşirea infracţiunii, 
fapt ce l-ar determina pe anchetat să- 
şi schimbe comportamentul sau chiar 
să dea răspunsuri false. 

în al doilea rînd, mai este ne- 
cesar să ştim care e momentul potrivit 
pentru a pune întrebarea: la început, 
ceva mai tîrziu sau spre sfîrşitul cer- 
cetărilor. Pentru că fiecare întrebare 
îşi are locul potrivit. 

În al treilea rînd, întrebarea se 
cuvine să fie formulată exact. În acest 
sens este necesar să nu uităm în nici 
un caz că întrebarea nu trebuie să 
sugereze răspunsul (în jurisprudenţă, 
întrebările care sugerează răspunsul 
sînt considerate incorecte şi se anu- 
lează). Să analizăm sub acest ultim 
aspect cîteva întrebări şi să sesizăm 
nuantele de sens care le deosebesc: 

1. Ai sustras banii de la cetă- 
țeanul X? 

2. De ce ai sustras banii de la 
cetățeanul X? 

3. Ai sustras banii de la cetăţea- 
nul X, ca să-ţi cumperi demincare? 

Formularea întrebării în prima 
variantă este potrivită doar în cazul în 
care se ştie că cetăţeanului X i s-au 
sustras banii, iar cetăţeanul Y este 
bănuit că i-ar fi sustras, dar faptul 
că anume el i-a sustras nu este încă 
dovedit. 

Formularea în varianta a doua 
este potrivită în cazul în care s-a 
dovedit faptul că cetăţeanul Y a sus- 
tras banii (sau el însuşi a răspuns 
afirmativ la prima întrebare). Întreba- 
rea respectivă este necesară atunci 
cînd anchetatorul are intenţia să afle 
cauzele săviîrşirii infracţiunii (ceea 
ce va avea o importanţă deosebită 
la stabilirea vinovăţiei, respectiv, a 
pedepsei). 

Formularea în varianta a treia 
nu este admisibilă, pentru că su- 
gerează cetăţeanului Y un anumit 
răspuns (pentru a-şi cumpăra demîn- 
care), ceea ce ar putea conduce la 
calificarea faptei ca fiind săvîrşită în 


circumstanţe atenuante. 

In comunicarea din cadrul acti- 
vităţii judiciare, mai ales în rechizitorii 
şi în pledoariile avocaţilor, se folosesc 
deseori întrebările retorice ca moda- 
litate destul de eficientă de demon- 
strare a unor teze. Aceste întrebări 
au răspunsuri subînţelese, sugerate 
de experienţa seculară, şi tocmai 
de aceea ele se prezintă ca axiome 
redutabile în arhitectura argumentării. 
Observati, de exemplu: 

1. Oare o persoană în depline 
facultăţi mintale nu-şi dă seama că o 
asemenea faptă este condamnabilă? 

2. Mai ai nas să vorbeşti după 
cele întîmplate? 

3. Cine nu ştie că ziua se vede 
mai bine decit noaptea? 

Valoarea demonstrativă şi forţa 
de convingere ale întrebărilor retorice 
au fost studiate şi puse în aplicare 
încă în antichitate. Să ne amintim, 
în acest context, de o pledoarie a lui 
Cicero, rostită în faţa Forului Roman, 
care începea cu o întrebare retorică: 
„Pînă cînd, Catilina, vei abuza de 
răbdarea noastră ?”. 

In cultura comunicării şi mai 
ales în arta comunicării (zisă şi re- 
torică), întrebările retorice formează 
un capitol aparte, foarte vast, despre 
care doar am amintit aici. 

Pentru comunicarea în dome- 
niul executării justiţiei mai este nece- 
sar a cunoaşte şi a utiliza unele subti- 
puri de întrebări, cum ar fi întrebările 
decizionale, întrebările completive, 
întrebările explicative, pe care însă 
de asemenea nu le vom elucida în 
articolul de faţă. 

1.3. Întrebarea la întrunirile 
ştiinţifice. In timpul unor întruniri 
ştiinţifice (congrese, conferinţe, 
colocvii, seminare etc.) întrebările 
au un rol deosebit. Tocmai prin ele 
pot fi descoperite şi clarificate multe 
detalii, nuanţe, subtilităţi, care nu au 
fost abordate în comunicări sau nu au 
fost elucidate suficient. In asemenea 
situaţii este foarte important nu numai 
aspectul cognitiv al întrebării, dar şi 
cel etic. Intrebarea trebuie să denote 
respect pentru interlocutor, chiar dacă 

nu sîntem de acord cu unele puncte 
de vedere sau concluzii ale acestu- 
ia. Este necesar ca ea să fie cît mai 
concretă şi mai clară, întru a facilita 
înţelegerea şi formularea răspunsu- 
lui. Pentru că, de obicei, o întrebare 
prea generală sau evazivă implică un 
răspuns la fel de evaziv, fapt ce nu 
contribuie la descoperirea adevărului. 

1.4. Întrebarea la examene. 
Şi la examene întrebările trebuie să 
fie concrete şi precise, chiar dacă 
în aceste cazuri nu se urmăreşte 
descoperirea unor adevăruri vizate 
în întrebări, ci numai constatarea 
faptului dacă persoana examinată 
cunoaşte sau nu materia respec- 
tivă. Este cu totul nerecomandabil 
să formulăm (oral sau în biletele de 
examinare) întrebări generale care 
constituie subiectul unor studii ample 
sau al unor disertaţii. De pildă: ce ştiţi 
despre opera lui Mihai Eminescu? 
Ce ştiţi despre substanţele chimice? 
Despre continente? 

In ultimii ani examenele se des- 
făşoară în formă de teste, acestea 
necesitînd ca persoana examinată 
din mai multe răspunsuri posibile să-l 
aleagă pe cel corect ori să răspundă 
prin da sau nu. Această modalitate 
de evaluare a cunoştinţelor, credem, 
este net inferioară examenelor tradi- 
tionale şi nu atinge nici pe departe 
adevăratul scop (evaluarea cît mai 
exactă a cunoştinţelor). 

1.5. Intrebarea în activitatea 
jurnalistică. Cunoştinţele privind 
formularea, adresarea şi, în general, 
rostul întrebărilor au o deosebită im- 
portanță pentru ziarişti. Observaţia vi- 
zează în mod special interviul, specie 
autentică de text publicistic, prin care 
se colectează informaţii operative, 
direct de la sursă (fără interpretare). 
Formularea întrebărilor în cadrul in- 
terviului necesită o măiestrie aparte, 
pentru că ea îi cere jurnalistului să 
păstreze permanent echilibrul dintre 
aspectul etic al activităţii sale (tac- 
tul, simţul măsurii, respectul pentru 
persoana intervievată) şi cel cognitiv 
(descoperirea şi dezvăluirea infor- 
maţiei, cu orice preţ, uneori cu multe 


riscuri, prin pătrunderea în cele mai 
tainice ascunzişuri ale firii umane). 
Adică, pe de o parte, cu intervievatul 
trebuie să fii foarte delicat, iar pe de 
alta, din el trebuie „să storci” maxi- 
mum de informaţie. In atare condiţii, 
deloc uşoare, unii ziarişti realizează 
interviuri care sînt adevărate bijuterii. 

Din păcate însă, o altă parte 
dintre ei realizează interviuri cu totul 
palide, plictisitoare, obositoare chiar. 
De ce? Pentru că întrebările pe care 
le pun interlocutorului sînt banale. In 
afară de lipsa de profesionalism de 
care dau dovadă, ziariştii respectivi 
mai sînt marcați de regimul totalitar, 
prin care au trecut, de aceea se 
străduiesc să adreseze demnitarilor 
de stat întrebări cît mai „comode”, 
nederanjante, de parcă acestea ar fi 
programate nu pentru interesele pu- 
blicului, ci pentru nivelul şi mentalita- 
tea intervievatului. Mai mult chiar, prin 
fiecare întrebare încearcă să-l ajute 
pe intervievat, ca nu cumva publicul 
să înţeleagă că el nu poate... vorbi 
coerent. Sînt foarte plictisitoare şi 
întrebările, care-s de fapt mai curînd 
nişte afirmaţii, pe care intervievatul 
trebuie să le confirme sau să le deta- 
lieze. Fireşte, în asemenea condiţii nu 
mai este vorba de întrebări prin care 
opinia publică ar putea avea acces la 
informaţia necesară. 

La realizarea interviurilor zia- 
riştii se confruntă uneori cu replici 
sau obiecţii, formulate de persoanele 
intervievate, în care întrebările sînt 
calificate drept... provocatoare. După 
cum se ştie, termenul în cauză în- 
seamnă „care provoacă, incită, ațiţă”. 
Fără anumite determinative şi expli- 
caţii, în funcţie de situaţia concretă în 
care este utilizat, el este neclar. Ce 
provoacă? Prin ce incită? Aceste de- 
talii se cer limpezite din capul locului, 
mai ales în cazul în care un demnitar 
de stat voieşte prin asemenea replici 
să se eschiveze de la furnizarea 
informaţiei. Să ne imaginăm pentru 
moment că ministrului educaţiei i se 
cere să-şi expună opinia privitor la 
glotonimul corect pentru limba vorbită 
de populaţia băştinaşă din Republica 

Moldova (limba română sau limba 
moldovenească). La care domnia sa 
răspunde „cuceritor”: „Nu-mi puneţi 
întrebări provocatoare!”. Acelaşi 
motiv îl invocă şi un alt demnitar de 
stat cînd este întrebat dacă Rusia are 
sau nu are interese expansioniste 
în Republica Moldova, mai ales în 
partea ei de est. 

Dacă cercetăm atent contextul 
politic al genezei acestor întrebări, 
desigur, vedem că ele nici pe departe 
nu sînt supărătoare. Le-am putea 
numi, pur şi simplu, incomode pentru 
demnitarii respectivi, care nu voiesc, 
deşi sînt obligaţi, să informeze opinia 
publică despre convingerile lor în 
chestiunile vizate. Prin urmare, în 
aceste cazuri întrebările incomode 
sînt calificate, pe nedrept, ca fiind 
provocatoare. 

Termenul provocator mai în- 
seamnă „impertinent, obraznic, sfi- 
dător”. De aceea, dacă intervievatul 
ne va reproşa că i-am pus o întrebare 
provocatoare, va trebui să medităm 
bine asupra ei, pentru că s-ar putea 
întîmpla ca interlocutorul nostru să 
aibă dreptate. De exemplu, în cazul 
în care l-am întrebat despre relaţiile 
sale intime cu cineva, fireşte că i-am 
pus o întrebare provocatoare. 

1.6. Întrebarea în context co- 
tidian. Intrebarea, ca modalitate de 
obţinere a informaţiei şi chiar de a 
întreţine dialoguri banale şi relaxante 
(omul fiind o fiinţă dispusă pentru 
dialog) este prezentă, în primul rînd, 
în activitatea cotidiană. Deşi în aceste 
cazuri ea nu urmăreşte scopuri pro- 
fesionale, totuşi, locul, timpul şi mai 
ales modul în care este adresată nu 
sînt defel neglijabile. 

Este important ca o întrebare 
să fie pusă în împrejurări adecvate. 
De exemplu, nu orice întrebare poate 
fi adresată unui interlocutor, atunci 
cînd sînt de faţă şi alte persoane: 
s-ar putea ca interlocutorul să nu do- 
rească să divulge anumite informaţii 
în prezenţa cuiva. In plus, cineva din 
persoanele prezente ar putea interve- 
ni în mod nechibzuit, afectînd astfel 
desfăşurarea normală a dialogului. 


Pe de altă parte, unele întrebări se 
cer adresate anume în public, spre 
atenţia tuturor, pentru o rezonanţă 
cît mai mare. 

Deşi o vorbă românească spu- 
ne că „întrebarea vină n-are”, totuşi 
nu este bine să forțăm intimitatea 
unei persoane cu tot felul de întrebări 
banale gen: 

1. Văd că arăţi cam prost, eşti 
cumva bolnav? 

2. Acum produsele alimentare 
s-au scumpit grozav, voi ce mai mîn- 
cati, cum de vă ajung bani? 

Este mai mult decit o impoliteţe 
să te interesezi de salariul cuiva sau 
să întrebi o domnişoară trecută de 25 
de ani de ce nu e măritată. Intrebările 
indiscrete sînt jenante, în special 
cînd sînt adresate unor persoane 
vulnerabile. 

O dată cu evoluţia civilizaţiei 
moderne (globalizarea, industriali- 
zarea, dezvoltarea relaţiilor de piaţă, 
computerizarea), individul se vede 
nevoit „să-şi protejeze” sfera vieţii 
sale intime, făcînd din ea o cetate. Ca 
rezultat, se ajunge la o înstrăinare re- 
gretabilă, la o răcire a relaţiilor dintre 
indivizi, cu deosebire în oraşele mari. 
Şi numai în localităţile rurale se mai 
păstrează, în anumită măsură, rela- 
tiile calde şi deschise. Astfel, comu- 
nicarea devine mai limitată, mai rece. 

Dacă totuşi ne interesează anu- 
mite detalii din viaţa unor persoane, ar 
trebui să formulăm întrebări foarte deli- 
cate, poate indirecte, fără a deranja in- 
timitatea şi fără a atinge personalitatea. 

Nu este cazul ca din rîndurile 
de mai sus să se tragă concluzia că, 
în general, cotidianul exclude între- 
bările. Insă totul depinde de scopul, 
politeţea, de tonul acestora. Pentru 
că rostul întrebărilor ar fi să-i apropie 
pe oameni, dar nu să-i îndepărteze. 
In acest sens, amintim că nimic nu 
poate fi mai plăcut şi mai cald decît 
o întrebare de tipul Cum te mai simţi? 
Ce mai faci? 


2. Răspunsul la întrebare 
2.1. Ce este un răspuns po- 
trivit? In procesul comunicării, un 

dialog corect şi raţional presupune nu 
numai o întrebare clară şi adresată în 
condiţii adecvate, dar şi un răspuns 
inteligibil, al cărui conţinut corespun- 
de întrebării respective. La prima 
vedere, se pare că nimic nu e mai 
simplu decît un asemenea răspuns. 
Insă realitatea ne demonstrează că 
cele mai frecvente incoerenţe sau 
chiar blocaje de comunicare sînt cau- 
zate tocmai de răspunsuri nepotrivite 
sau chiar greşite. Dar ce înseamnă un 
răspuns nepotrivit? Să ne imaginăm 
că unui interlocutor i-a fost adresată 
cea mai banală întrebare: 

— Aţi găsit ciuperci în pădure? 

La această întrebare pot fi date 
foarte multe variante de răspuns, din- 
tre care ne vom opri la următoarele: 

1. Nu prea. 

2. Nu prea. Abia ne-au ajuns 
de-o ciorbă. 

3. Nu prea. Am cutreierat toată 
pădurea, dar n-am umplut nici un coş. 
Dar de unde erau să fie, dacă nu a 
plouat atita timp? Sau poate că anul 
acesta ciupercilor nu le merge. Aş zice 
că eu nu am noroc la ciuperci, dar vezi 
că nici ceilalţi nu prea au găsit. 

4. Le-am cules numai pe cele 
bune, pe cele ne-bune le-am lăsat 
pentru alţii. 

5. Te temi cumva că n-au să-ţi 
ajungă şi tie? 

Prima variantă de răspuns este 
potrivită în cazul în care întrebarea 
a fost adresată între altele, adică în 
loc de o formulă de salut, şi persoana 
respectivă nu intenţiona să se infor- 
meze în mod expres asupra faptului. 
In acest caz vorbitorii nu dispun de 
un cadru temporal special pentru 
abordarea subiectului, comunicarea 
avînd loc între altele. lar dacă cel care 
a pus întrebarea este cu adevărat 
interesat de obţinerea unei informaţii, 
iar circumstanţele de timp şi de altă 
natură (de ex., relaţiile dintre vorbitorii 
concreţi) le permit sau chiar le cer 
vorbitorilor să se întreţină despre 
ceea ce îi interesează, prima variantă 
ar însemna un răspuns nepotrivit, 
rezervat. Mai reuşită ar fi varianta a 
doua, în care se dau anumite detalii 


referitor la cantitatea de ciuperci cu- 
lese. Varianta a treia ar fi nu numai 
un exces de informaţie plictisitoare, 
dar şi o pierdere de timp. In schimb, 
această variantă s-ar potrivi într-o si- 
tuaţie cînd două persoane (de ex., doi 
vecini) conversează fără nici o grabă. 

Varianta a patra e potrivită doar 
în cazul unor dialoguri degajate în 
stilul glumelor lui Păcală şi Tîndală. 
Ea poate fi acceptată numai dacă 
ştim bine că interlocutorul nostru 
este înzestrat cu simţul umorului şi 
că el are nevoie nu atît de informaţia 
privitor la ciuperci, cît de distracţii şi 
glume. În alte situaţii un asemenea 
răspuns ar fi jignitor. 

Varianta a cincea nu este potrivi- 
tă în nici un caz nu doar din conside- 
rentul că nu conţine informaţia nece- 
sară, dar şi pentru că este ofensatoare 
şi generatoare de replici ce ar putea 
să degradeze dialogul într-o glumă 
de prost gust, penibilă. De aceea este 
recomandabil să evităm asemenea 
răspunsuri, chiar dacă avem un sen- 
timent de antipatie faţă de interlocutor. 

Cele examinate mai sus ne-ar 
permite să tragem concluzia că un 
răspuns poate fi apreciat ca potrivit 
sau nepotrivit numai în funcţie de 
situaţia concretă, de intenţiile şi de 
felul de a fi al persoanei care a adre- 
sat întrebarea. 

2.2. Ce este un răspuns co- 
rect? După cum am menţionat deja, 
o întrebare este alcătuită din supoziţie 
şi incertitudine, aceasta din urmă in- 
dicînd asupra informaţiei pe care tre- 
buie să o conţină răspunsul. De aici 
vom conchide că un răspuns este co- 
rect atunci cînd informaţia cuprinsă în 
el corespunde incertitudinii întrebării 
sau, altfel zis, dacă el satisface între- 
barea. Şi dimpotrivă, dacă răspunsul 
nu corespunde incertitudinii întrebării, 
el este incorect. Congruenţa dintre 
incertitudinea întrebării şi conţinutul 
răspunsului poate fi comparată cu 
raportul dintre noţiuni. Astfel, dacă 
întrebarea o vom nota prin cercul Î, 
iar conţinutul răspunsului — prin cercul 
R, echivalent, în cazul unui răspuns 
corect, cercurile se vor suprapune (ca 

în cazul noţiunilor identice), iar la un 
răspuns incorect ele nu vor avea nici 
un punct de tangenţă (ca în situaţia 
noţiunilor ce se exclud). lată cum se 
prezintă grafic această relaţie: 


răspuns corect răspuns incorect 

Să ilustrăm cele spuse printr-un 
exemplu. 

Intrebare: Care este cel mai 
mare continent de pe planeta Terra? 

Răspunsuri: 7. Cel mai mare 
continent de pe planeta Terra este 
Asia. 

2. Fluviul Enisei curge la limita 
Siberiei, în Asia. 

Evident, primul răspuns este 
corect, pentru că are un conţinut ce 
corespunde incertitudinii întrebării, iar 
cel de-al doilea este incorect, pentru 
că are un conţinut care nu corespun- 
de incertitudinii întrebării. 

2.3. Ce este un răspuns 
complet? Conţinutul răspunsului 
corect poate corespunde total sau 
parţial incertitudinii întrebării. Atunci 
cînd congruenţa este totală, avem 
un răspuns corect şi complet, iar în 
cazul în care ea este parţială, avem 
un răspuns corect, dar incomplet. De 
exemplu: 

Intrebare: Care elemente chimi- 
ce intră în grupul halogenilor? 

Răspunsuri: 7. In grupul haloge- 
nilor intră fluorul, clorul, bromul, iodul 
şi astatiniul. 

2. In grupul halogenilor intră 
fluorul, bromul şi clorul. 

Din cele două răspunsuri, am- 
bele corecte, primul este complet, iar 
cel de-al doilea — incomplet. In cazul 
răspunsului complet cercurile se vor 
suprapune (răspunsul acoperă total 
întrebarea), iar la răspunsul incomplet 
cercul răspunsului se va înscrie în 


cercul întrebării: 


răspuns complet răspuns incomplet 


Din cele examinate am putea 
trage concluzia că, pentru a fi corect 
şi complet, un răspuns trebuie să co- 
respundă incertitudinii întrebării, sub 
aspectul conţinutului, şi să o acopere 
complet sub aspectul volumului. 

2.4. Ce este un răspuns ade- 
vărat? Un răspuns este apreciat ca 
fiind potrivit-nepotrivit, corect-incorect 
sau complet-incomplet, pornindu-se 
de la corelaţia dintre acesta şi între- 
bare. Cu totul altfel stau lucrurile cînd 
calificăm un răspuns drept adevărat 
sau fals. Aici se ia ca punct de refe- 
rinţă nu întrebarea, ci adevărul (în 
opoziţie cu falsul). Cu alte cuvinte, 
un răspuns care prin conţinutul său 
reflectă realitatea, este adevărat, iar 
un răspuns care nu o reflectă — este 
fals. Să revenim, pentru ilustrare, la 
exemplul de mai sus. 

Intrebare: 

Care elemente chimice intră în 
grupul halogenilor? 

Răspunsuri: 

1. In grupul halogenilor intră flu- 
orul, clorul, bromul, iodul şi astatiniul. 

2. In grupul halogenilor intră 
cuprul, zincul şi nichelul. 

Dintre aceste două răspunsuri 
este adevărat numai primul, pentru că 
el este conform cu ultimele rezultate 
ştiinţifice în domeniul chimiei, care 
se consideră adevărate. Al doilea 
răspuns este fals, pentru că nu este 
conform cu rezultatele respective. 
Dacă adevărul va fi notat prin cercul 
A, iar răspunsul prin cercul R, echiva- 
lent, în cazul unui răspuns adevărat 
cercurile se vor suprapune, iar în ca- 
zul unui răspuns fals ele nu vor avea 
nici un punct de tangenţă: 


răspuns adevărat răspuns fals 

În logica clasică bivalentă ade- 
vărul este o noţiune categorică, fără 
a putea fi gradată. De aici, o afirmaţie 
poate fi categoric adevărată sau cate- 
goric falsă, dar nu poate fi parţial ade- 
vărată sau parţial falsă. Experienţa 
vieţii însă acceptă şi cazuri în care nu 
există o delimitare atît de categorică 

şi ne oferă suficiente situaţii în care 
am putea vorbi de adevăruri parţiale. 
Pentru ilustrare, vom apela iarăşi la 
exemplul anterior pe care-l vom com- 
pleta cu un al treilea răspuns posibil: 

3. In grupul halogenilor intră 
fluorul, clorul, bromul, iodul, astatiniul 
şi zincul. 

Acest răspuns, spre deosebire 
de primele două, cuprinde în între- 
gime adevărul, numind toate ele- 
mentele chimice care intră în grupul 
halogenilor. Insă el conţine şi un fals, 
incluzînd şi un element chimic ce nu 
intră în familia halogenilor. Tocmai de 
aceea răspunsul respectiv ar putea fi 
calificat ca parţial adevărat (sau par- 
tial fals). lată trei tipuri de răspunsuri 
parţial adevărate, întîlnite cel mai 
frecvent în context cotidian: 

1. In grupul halogenilor intră 
fluorul, bromul, iodul, astatiniul, cuprul 
şi zincul. 

2. In grupul halogenilor intră 
fluorul, bromul şi iodul. 

3. In grupul halogenilor intră 
fluorul, clorul, bromul, cuprul şi zincul. 

Exprimarea grafică a acestor 
tipuri de răspuns parţial adevărat se 
realizează în funcţie de raportul dintre 
adevăr şi conţinutul răspunsului. De 
exemplu, dacă adevărul este notat prin 
cercul A, iar răspunsul prin cercul R, 
am avea următoarea expresie grafică: 

3. 


(0) (aj 


În primul caz, răspunsul con- 
ţine întreaga informaţie adevărată, 
însă include şi informaţie falsă. 

In al doilea caz, răspunsul 
oferă numai o parte din informaţia 
adevărată şi nu conţine informaţie 
falsă. 

In al treilea caz, răspunsul con- 
ţine o parte din informaţia adevărată 
şi o parte de informaţie falsă. 

Din cele expuse mai sus am 
putea trage o concluzie generală şi 
anume că în mod ideal un răspuns 
trebuie să fie potrivit, corect, com- 
plet şi adevărat. 

2.5. Răspunsul în ancheta 
judiciară şi în relaţiile cu reprezen- 


tanţii puterii de stat. O persoană 
bănuită, reţinută şi interogată are 
dreptul să nu răspundă la nici o în- 
trebare a anchetatorului sau a altor 
reprezentanţi ai organelor de drept. 
Cu atît mai mult, dacă bănuitul nu 
are un avocat. Dacă s-a decis totuşi 
să dea răspunsuri, acestea trebuie 
să fie cît se poate de laconice, vizînd 
cu stricteţe doar întrebarea şi nimic 
mai mult. Pentru că orice răspuns 
care depăşeşte întrebarea îl poate 
defavoriza pe bănuit. Căci, dacă am 
compara toată informaţia, necesa- 
ră anchetatorului, cu un ghem de 
sfori, fiecare răspuns nechibzuit ar 
însemna un capăt de sfoară de care 
anchetatorul ar putea trage pentru a 
desfăşura ghemul. 

Dacă anchetatorul adresează 
întrebări care nu vizează obiectul an- 
chetei (de exemplu, pentru a-şi face 
o imagine de ansamblu despre ceva 
sau pentru a abate atenţia interoga- 
tului de la anumite detalii), bănuitul 
îi poate aminti că nu este obligat să 
răspundă la asemenea întrebări. 

Interogatoriul înseamnă, în ul- 
timă instanţă, o luptă de inteligenţă 
(şi nu numai) între anchetator şi per- 
soana interogată, luptă în care unii 
anchetatori îşi permit să aplice lovituri 
sub centură, ba chiar să-l forţeze pe 
bănuit să recunoască vina pe care de 
fapt nu o are. 

Unii reprezentanţi ai organelor 
de drept, ai forţelor de ordine adesea 
îşi permit să pună întrebări la care 
cetăţeanul nu este obligat să răspun- 
dă. Cele mai frecvente sînt bunăoară 
cazurile în care conducătorii auto se 
confruntă cu inspectorii poliţiei rutiere. 
In afară de acţiunile pe care aceştia 
din urmă sînt în drept ori chiar obligaţi 
să le întreprindă, ei pot adresa con- 
ducătorilor auto diverse întrebări, de 
la unele banale şi inofensive pînă la 
cele ofensatoare. De exemplu: 

1. Unde ţineţi calea? Pînă la ce 
localitate? 

2. De unde aţi luat bunurile 
pe care le aveţi în maşină? Unde le 
duceţi? _ 

3. Aveţi pasageri? Incotro mer- 

geţi? În ce relaţii sînteţi cu persoanele 
pe care le aveți în automobil? 

La asemenea întrebări ale in- 
spectorului rutier cetăţeanul poate 
să nu răspundă. lar în cazul în care 
conducătorul auto nu ştie dacă este 
sau nu obligat să răspundă la între- 
bare, răspunsul aici ar putea fi tot de 
ordin interogativ: 

1. Credeţi că sînt obligat să 
răspund la asemenea întrebări? In 
baza cărui act normativ? 

2. In baza cărui act normativ 
un reprezentant al poliţiei rutiere îmi 
pune asemenea întrebări? 

Cunoştinţele din domeniul co- 
municării, inteligența şi gîndirea lo- 
gică ne ajută mult să ne protejăm în 
cazuri penibile sau chiar periculoase, 
însă în asemenea situaţii mai avem 
nevoie şi de cunoştinţe în materie de 
drept. Evident, nu toţi oamenii pot fi 
jurişti, însă fiecare este obligat să- 
şi cunoască drepturile elementare, 
după cum fiecare este în anumită 
măsură medic (îşi poate pansa o 
rană), pedagog (îi educă pe copiii 
săi), tehnician (ştie să bată un cui ori 
să strîngă un şurub) etc. Pentru că 
un om informat este un om puternic. 

2.6. Răspunsul la întrunirile 
ştiinţifice, indiferent de domeniul 
ştiinţelor sau de scopul întrebării, 
trebuie să fie, aşa cum s-a afirmat 
mai sus, corect, complet şi adevărat. 
In afară de aceasta, el mai trebuie 
să fie suficient de clar, pentru a nu 
genera noi întrebări. Pe de altă par- 
te, înseşi cercetările ştiinţifice sînt 
de aşa natură încît nu întotdeauna 
se poate da un răspuns complet şi 
adevărat. Pentru că totul este relativ 
şi schimbător. Tocmai de aceea le stă 
bine cercetătorilor care nu pretind că 
deţin adevărul în ultimă instanţă, care 
pun la îndoială multe teze, care nu 
fac afirmaţii categorice etc. De aceea 
în răspunsurile la întrebări e bine să 
utilizăm formule de tipul: faptele arată 
că...; experiența demonstrează că...; 
în opinia noastră...; după părerea 
noastră...; ni se pare că...; s-ar putea 
trage concluzia că... etc. In acelaşi 
timp, e recomandabil să evităm for- 


mule şi afirmaţii de tipul: nu au defel 
dreptate acei care...; este o rătăcire 
totală să...; este o prostie să... etc. 

Recomandările respective nu 
trebuie înţelese ca un îndemn de a 
pune semnul egalităţii între bine şi 
rău, corect şi greşit, adevăr şi falsitate 
etc. Ele urmează să fie interpretate 
doar ca un apel la toleranţă faţă de 
alte opinii şi la eforturi de căutare a 
posibilităţilor adecvate, nonviolente 
de respingere a răului, a greşeli, a 
falsităţii. 

Informaţiile oamenilor în diverse 
domenii sînt doar ca nişte insule în 
ocean (cu alte cuvinte, cunoscutul 
este infinit mai mic decît necunos- 
cutul), de aceea în cazul în care nu 
putem da un răspuns argumentat şi 
complet la o întrebare, nu trebuie să 
fim marcați de diverse complexe, 
dar să răspundem franc prin una din 
formulele potrivite: scopul nostru în 
cercetarea de față nu a fost să...; cred 
că cercetarea noastră ar putea fi con- 
tinuată sub aspectul...; în procesul 
cercetării nu am reuşit să...; îmi pare 
bine că prin această întrebare mi-ati 
sugerat ideea să continuu cercetarea 
şi în direcţia... etc. 

2.7. Răspunsurile date la 
examene urmăresc scopul de a-i 
crea examinatorului impresia că cel 
examinat cunoaşte la perfecţie mate- 
ria prevăzută de programă. De aceea 
ele trebuie să fie cît mai bogate, 
argumentate, complete şi structurate 
în aşa fel încît să-l impresioneze pe 
examinator. Unele persoane vorbesc 
chiar de o arhitectură a răspunsului, 
iar altele compară structurarea răs- 
punsului cu repartizarea forțelor pe 
cîmpul de luptă, cu artileria grea etc. 
Este recomandabil ca răspunsul să 
înceapă cu o succintă introducere, 
prin care îi vom crea una sau mai mul- 
te punti cu restul materiei de studiu, 
să continue cu desfăşurarea subiec- 
tului şi să se termine cu o încheiere. 
Intr-un cuvînt, să aibă o structură (dar 
şi un conţinut) care să impresioneze. 

Atunci cînd expunem păre- 
rea proprie sau pe cele ale unor 
cercetători, şi care diferă de cea a 

examinatorului (a profesorului), tre- 
buie să fim destul de atenţi, pentru 
că unii profesori au amorul propriu 
exagerat şi nu doresc să audă din 
gura discipolilor decît o reproduce- 
re fidelă a prelegerilor lor. De ace- 
ea să procedăm cu mult tact sau, 
uneori, chiar să renunţăm la ideea 
de a ne exprima opinia, pentru a 
evita posibile riscuri. 

Pe de altă parte, părerea pro- 
prie nu trebuie să fie exprimată doar 
de dragul de a spune ceva pentru a 
fi „original”, ci să constituie o opinie 
întemeiată. 

2.8. Răspunsul la microfon, 
în cadrul unui interviu, poate fi 
competent sau incompetent, complet 
sau incomplet, adevărat sau fals, în 
funcţie de următoarele împrejurări: 

1. Intervievatul este o persoa- 
nă oficială (publică), obligată să 
informeze opinia publică, sau este 
o persoană neoficială, întîmplătoare 
(din stradă, din magazin etc.)? 

2. Interviul este o acţiune pro- 
gramată, coordonată cu intervievatul, 
sau este o improvizare de moment? 

3. Subiectul interviului ţine de 
activitatea intervievatului, de profesia 
ori preocupările acestuia sau este un 
fapt divers, aleatoriu? 

Indiscutabil, o persoană ofi- 
cială este obligată să ofere opiniei 
publice informaţii prin răspunsuri 
complete, corecte şi adevărate. 
Este condamnabil a da răspunsuri 
incorecte, adică altele decit vizea- 
ză întrebarea, aşa cum o fac mulţi 
conducători, de toate rangurile, 
cînd au microfonul în faţă şi se 
ştiu obligaţi să răspundă (ceva şi 
cumva) la întrebări. E tot atît de 
condamnabil a da răspunsuri false, 
sperînd că lumea nu le va verifica, 
sau a afirma fals că nu eşti la curent 
cu anumite fapte şi evenimente. 

Intervievatul trebuie să se 
prezinte ca o persoană demnă şi 
onestă. lar în cazurile în care aces- 
ta într-adevăr nu are un răspuns 
veridic la întrebare, ar fi logic mai 
întîi să le ceară scuze ascultătorilor, 
apoi să folosească o formulă de tipul: 


regret, dar nu am studiat pînă la capăt 
această problemă; din păcate, nu am 
avut toate datele pentru a cunoaşte 
problema în ansamblul ei; îmi pare 
rău, dar în momentul de faţă nu sînt 
suficient de pregătit pentru a vă da un 
răspuns satisfăcător. Ar fi foarte bine 
şi politicos ca după fiecare din aceste 
formule să urmeze o promisiune de 
tipul: vă promit ca în viitorul cel mai 
apropiat să studiez mai profund pro- 
blema (să mă informez etc.) şi să vă 
dau un răspuns clar. 

Scuzele exprimate de persoa- 
na oficială sînt justificate, în anumită 
măsură, dacă interviul nu a fost 
programat. In cazul unui interviu 
programat, cînd subiectul a fost co- 
ordonat în prealabil, scuzele nu mai 
sînt întemeiate, deşi ele îl prezintă 
totuşi pe cel intervievat într-o lumină 
favorabilă. 

De-a dreptul penibile sînt unele 
situaţii la conferințele de presă, cînd 
persoanele oficiale dau răspunsuri 
greşite, false sau cînd se eschivează 
de la răspuns. Asemenea atitudine 
constituie o sfidare a opiniei publice, 
care, mai devreme sau mai tirziu, are 
efectul unui bumerang care deterio- 
rează imaginea celui intervievat. 

De regulă, conferințele de 
presă sînt consacrate unor teme 
concrete. Insă unii ziarişti „uită” acest 
fapt, asaltîndu-l pe interlocutor cu 
întrebări ce nu au nici o tangenţă cu 
subiectul discutat. In asemenea ca- 
zuri, persoana care susţine conferinţa 
de presă ar putea să-i amintească 
ziaristului că întrebarea nu se înscrie 
în tema acesteia. Din considerente 
etice şi de diplomaţie, ea ar putea să 
promită că se va referi cu altă ocazie 
la întrebarea respectivă. 

Microfonul îi pune deseori în 
încurcătură pe reprezentanţii justiţiei 
(anchetatori, judecători, procurori, 
avocaţi), mai ales în cazurile în care 
se vede clar că desfăşurarea an- 
chetei sau dezbaterile judiciare sînt 
influențate de cineva, adică justiţia nu 
mai este liberă şi imparţială. Există şi 
situaţii diametral opuse, cînd justiţia 
se execută în modul prevăzut de lege, 

însă răspunsurile din cadrul interviului 
ar putea fi folosite nu atît pentru a 
informa opinia publică, cît pentru a 
influenţa şi a dezorienta ancheta ori 
dezbaterile judiciare. 

In mod normal, reprezentanţii 
justiţiei nu pot decit să respecte situa- 
tia în care trebuie să informeze opinia 
publică prin răspunsuri adevărate, 
corecte şi complete sau să recurgă 
la o formulă de tipul: 

1. Atît timp cît cazul e în proces 
de cercetare, legea nu-mi permite să 
fac dezvăluiri publice. Nu vă supăraţi, 
e în interesul anchetei. 

2. Nu am dreptul să anticipez 
concluziile instanţei prin nici un fel 
de previziuni. Procesul este public, 
puteţi asista la el. 

3. Cred că instanţa va audia 
toate depoziţiile şi opiniile, apoi va 
adopta decizia. Mai aveţi puțină 
răbdare. 

Uneori, în stradă, la magazin, 
la piaţă etc., ne putem pomeni cu 
un jurnalist în faţă, care ne întinde 
un microfon (mai poate avea şi o 
cameră de luat vederi), punîndu-ne 
una sau chiar mai multe întrebări. In 
asemenea cazuri ar exista mai multe 
soluţii, în funcţie de situaţia concretă, 
determinată de mai mulţi factori cum 
ar fi: 

a) Ne simţim obligaţi sau nu să 
răspundem la întrebare? 

b) Avem sau nu timp şi dispozi- 
ţie să ne întreţinem cu un reprezen- 
tant al presei asupra unui subiect? 

c) Este sau nu este interesant 
pentru noi subiectul (întrebarea) la 
care trebuie să ne referim? 

d) Răspunsul trebuie să fie 
amănunţit şi argumentat sau scurt 
şi sumar? 

e) Răspunsul la întrebare 
(transmis prin reţeaua de radiodifu- 
ziune sau de televiziune) va contribui 
la imaginea noastră sau, dimpotrivă, 
o va deteriora? 

Dacă ne-am decis să răspun- 
dem la întrebarea jurnalistului, o vom 
face cît se poate de scurt, dar cu 
amabilitate, clar. lar dacă din anumi- 
te motive nu dorim să răspundem la 


întrebare şi nici nu ne simţim obligaţi 
să o facem, am putea refuza cu mult 
tact, printr-o formulă de tipul: 

1. Nu vă supăraţi, dar nu obiş- 
nuiesc să ofer interviuri în stradă. 

2. E un subiect prea amplu 
(complicat) pentru a fi tratat în stradă. 

3. Cred că nu sînt persoana cea 
mai indicată pentru a aborda acest 
subiect. 

2.9. Răspunsul la întrebare 
în contextul cotidianului caracte- 
rizează situaţiile cele mai frecvente 
de comunicare, fără de care este 
imposibilă înţelegerea între oameni 
şi munca în comun, adică dialogul în 
sensul cel mai larg al cuvîntului. Fără 
a remarca necesitatea răspunsului 
ca atare (potrivit, corect, complet şi 
adevărat), ceea ce este de la sine 
înțeles, vom aminti că în contextul co- 
tidianului există o mulţime de formule 
de răspuns, fiecare, în funcţie de 
situaţie, fiind potrivită sau nepotrivită, 
recomandabilă sau condamnabilă 
etc. Ne vom opri la unele din ele. 

Da şi Nu. Cele mai frecvente 
formule de răspuns sînt da şi nu. 
La ele apelăm doar în cazul în care 
interlocutorul ne cere să confirmăm 
(prin da) ori să negăm (prin nu) in- 
certitudinea întrebării. De exemplu: 

— Mergi la magazin? 

- Da. 

Sau: 

— Guvernul luptă împotriva cri- 
mei organizate? 

— Nu. 

Evident, atunci cînd considerăm 
că doar confirmarea (sau negarea) 
incertitudinii nu este suficientă, şi că 
mai e nevoie de o precizare sau o 
argumentare, formulele da şi nu vor 
fi însoţite de complinirile necesare. 
De exemplu: 

— Mergi la magazin? 

— Da, peste jumătate de oră. 

Sau: 

— Guvernul luptă împotriva cri- 
mei organizate? 

— Nu, pentru că are alte inte- 
rese. 

Cuvintele da şi nu se utilizea- 
ză, după cum am afirmat, în cazul 

în care confirmarea (sau negarea) 
incertitudinii întrebării este suficientă 
şi satisfăcătoare pentru interlocutor, 
dar să nu uităm că folosirea lor ex- 
clusivă, în mod repetat, pe parcursul 
unui dialog mai îndelungat, poate 
să însemne nu numai economie de 
timp, dar şi atitudine distantă, rezer- 
vată faţă de interlocutor, plictiseală, 
indiferenţă etc. Tocmai din acest 
motiv e recomandabil a le însoţi cu 
anumite compliniri care vor exprima 
interes, compasiune, afecţiune, adică 
participarea plenară a noastră la actul 
comunicării (de exemplu: probabil, 
fireşte, desigur, evident, în nici un 
caz, categoric, mi se pare că, fără 
îndoială etc.). 

Uneori formulele nu şi da con- 
stituie un răspuns ambiguu, de aceea 
vom adăuga la ele explicaţiile nece- 
sare. De exemplu: 

— Aşa-i că nu ai fost azi la ore? 

— Nu. 

După cum se poate remarca, 
vorbitorul face o afirmaţie (Nu ai fost 
azi la ore) pe care o adresează ca 
întrebare pentru a fi confirmată sau 
infirmată. In acest caz răspunsul nu 
este confuz, pentru că el poate avea 
atît menirea de a infirma afirmaţia (Nu 
e adevărat că nu am fost la ore), cît 
şi pe cea de a confirma negația din 
întrebare (nu ai fost). De aceea vom 
da răspunsuri mai clare, în funcţie de 
situaţie: Nu am fost sau Nu e aşa. 

Ba da şi Ba nu. Formulele da şi 
nu se utilizează şi într-o altă variantă 
— ba da şi ba nu — avînd conotaţii care 
le deosebesc de da şi nu. Formula ba 
da, spre deosebire de da, nu se între- 
buinţează doar pentru a afirma (sau 
a confirma) ceva, ci pentru a afirma 
(sau a confirma) ceea ce a fost negat 
în mesajul întrebării. Afirmația ba da 
este mai puternică, mai accentuată 
decît da. lată un exemplu: 

—Nu-ti place ciocolata? 

— Ba da! 

O funcţie asemănătoare are şi 
ba nu, care este o negaţie mai puter- 
nică decît nu şi se utilizează nu doar 
pentru a nega ceva, ci pentru a nega 
ceea ce a fost afirmat sau, mai exact, 


pentru a nega supoziţia afirmativă a 
unei întrebări. De exemplu: 

— Acesta este unicul manual 
de geografie? 

— Ba nu, mai avem încă patru. 

Uneori utilizarea formulei ba da 
este improprie. De exemplu: 

— L-ai citit pe Nicolae lorga? 

— Ba da, din scoarță în scoarță. 

Evident, aici nu este cazul să 
se zică ba da, pentru că întrebarea 
nu presupune o negaţie, adică în ea 
nu s-a negat faptul că interlocutorul 
l-ar fi citit pe lorga. Ar fi fost suficient 
să se răspundă da sau, ceva mai ac- 
centuat, cum să nu. Probabil, această 
utilizare greşită e cauzată de excesul 
de zel manifestat de vorbitor în dorin- 
ta sa de a (se) afirma. 

În contextul limbajului cotidian 
numărul formulelor utilizate în calitate 
de răspuns la întrebare este, practic, 
nelimitat. Vom aminti doar cîteva din 
ele. 

Este foarte obişnuit, nu însă şi 
recomandabil, ca la o întrebare să 
se răspundă cu o altă întrebare care, 
în funcţie de situaţie, poate exprima 
mirare, plictiseală, dispreţ, indigna- 
re etc. Vom reveni în acest sens la 
întrebarea de mai sus (L-ai citit pe 
Nicolae lorga?) şi vom da cîteva 
din cele mai frecvente răspunsuri 
posibile, însoţite de unele comentarii 
şi de menţiunea recomandabil sau 
nerecomandabil: 


1. — Da. 
2. — Nu. 
3. — Ba da. 


4. — Sigur că da. 
5. — D-apoi cum se poate să nu-l 
fi citit? 


6. — Desigur. 
7. — Fireşte. 
8. — Evident. 


9. — D-apoi cum? 

10. — Ştiut lucru. 

11. — Ştiut că. 

12. — Da cum crezi? 

13. — Ai îndoieli? 

14. — Îmi trebuie mie? 

15. — Da ce-ţi trebuie? 

16. — Eu am citit mai mult decit 
tine. 

17. — Eu nu sînt aşa instruit ca 
tine. 

Primul şi al doilea răspuns, unul 
afirmativ şi altul negativ, sînt neutre, 
nu exprimă implicaţia emotivă a vor- 
bitorului şi nu conţin nimic mai mult 
decit cere întrebarea. Sînt recoman- 
dabile în situaţii neutre şi echilibrate. 

Al treilea răspuns este greşit, 
pentru că mijloacele prin care se 
exprimă un exces de siguranţă sînt 
nepotrivite. 

Răspunsurile de la al patrulea 
la al optulea constituie nu numai o 
afirmare, dar şi o siguranţă de cele 
spuse, fiind recomandabile, practic, 
în toate situaţiile, aproape în aceeaşi 
măsură, doar cu unele rezerve faţă 
de răspunsul al optulea (evident), 
care poate exprima o uşoară nuanţă 
de desconsiderare a interlocutorului: 
cum adică, pui asemenea întrebări, de 
parcă nu ai şti nişte lucruri evidente? 
Această nuanţă se accentuează în 
răspunsurile 9-12, la ea adăugîndu- 
se şi o altă nuanţă, care exprimă o 
atitudine familiară faţă de interlocutor. 
Asemenea răspunsuri pot fi acceptate 
numai dacă sîntem cu interlocutorul 
nostru per tu, adică ne tutuim. Aceasta 
se referă într-o măsură mai mare la 
răspunsul al treisprezecelea, care nu 
doar conţine afirmaţia că persoana 
respectivă l-a citit pe lorga, dar îl şi 
pune pe interlocutor într-o situaţie 
nefavorabilă, a „îndoielilor”. 

Răspunsul al paisprezecelea 
exprimă nu numai o negaţie (nu am 
citit), dar şi o atitudine de ignoranță 
a vorbitorului faţă de opera lui lorga 
sau poate faţă de lectură în general. 
Evident, un asemenea răspuns ne va 
compromite, indiferent dacă el este 
adevărat sau nu. 

Şi în sfîrşit, răspunsurile 15-17 
sînt cu totul nerecomandabile, nu nu- 
mai pentru că nu-s corecte, adică nu 
conţin informaţia cerută în întrebare, 
dar şi pentru că îl implică pe interlo- 
cutor, exprimînd o evidentă atitudine 
arogantă şi chiar dispreţuitoare faţă 
de el. 

Nu ştiu. Unele persoane au 
obişnuinţa de a răspunde la cea mai 


mare parte din întrebările cotidiene 
într-un singur fel: nu ştiu. De regulă, 
acest comportament poate avea 
următoarele explicaţii: 

— vorbitorul exprimă desconsi- 
derare faţă de interlocutor; 

— vorbitorul este prost crescut; 
manifestă lene de gîndire şi de co- 
municare; 

— vorbitorul îl face pe filozoful 
care pune totul la îndoială, pentru că 
totul este relativ; 

— vorbitorul este foarte suspi- 
cios şi precaut, demonstrînd o grijă 
exagerată ca nu cumva răspunsul 
său să fie interpretat într-un mod 
nedorit şi să-i creeze probleme. 

Indiferent care ar fi explicaţia 
utilizării frecvente a formulei nu 
ştiu, ea nu poate fi justificată decît în 
cazul în care vorbitorul într-adevăr nu 
cunoaşte răspunsul. Dar şi în o atare 
situaţie un nu ştiu, pronunţat scurt şi 
sec, ar putea avea şi unele conotaţii 
nedorite. De aceea, pentru a le exclu- 
de, e recomandabil ca el să fie însoţit 
de anumite formule şi de o mimică ce 
exprimă bunăvoință şi regret. 

Dacă vorbitorul, din anumite 
motive, nu voieşte să dea răspuns la 
o întrebare (ceea ce este admisibil), 
el ar putea să-l facă pe interlocutor 
să înţeleagă acest lucru prin una din 
formulele: 

— revenim cu altă ocazie la 
acest subiect; 

— mi se pare nepotrivit acest 
subiect; 

— hai mai bine să vorbim des- 
pre altceva. 

incheind consideraţiile privi- 
tor la întrebare şi răspuns, am mai 
face o recomandare: atunci cînd nu 
ştim prea bine dacă o întrebare/un 
răspuns se înscrie sau nu în limitele 
normelor de etică, să încercăm a ne 
transpune în situația interlocutorului 
nostru. S-ar putea să simţim şi noi 
ceea ce simte el şi atunci vom găsi 
mai uşor formula adecvată. 

MIJLOACE 

DE FORMARE 

A TERMINOLOGIEI 
CLINICE (MEDICALE) IN 
LIMBA ROMANA 


Ştiinţa medicală a luat naştere 
în Grecia, iar fondatorul ei a fost emi- 
nentul medic al antichităţii Hipocrate 
din Cos (460-370 î. Hr.), care a creat 
un sistem important de funcţionare 
a terminologiei medicale greceşti, 
sistem dezvoltat ulterior la şcoala de 
medicină din Alexandria (Egipt), unde 
s-au studiat structura corpului uman 
şi denumirile părţilor lui alcătuitoare. 
Iniţiatorul şi fondatorul anatomiei 
descriptive este considerat Gerofil 
(sec. IV î. Hr.). 

Un rol deosebit în studierea şi 
cultivarea terminologiei medicale în 
limba latină l-a avut savantul enciclo- 
pedist latin Aulus Cornelius Celsus 
(finele sec. | î. Hr.), care a scris o 
lucrare din 8 cărţi Despre medicină 
(De medicina). Un aport remarcabil 
în constituirea terminologiei medicale 
(anatomice, fiziologice, dietetice) îi 
revine medicului şi filozofului antic 
Claudius Galenus, care a semnat 
peste 500 de lucrări. Preparatele 
Galen sînt cunoscute şi astăzi. 

In dezvoltarea şi stabilirea ter- 
minologiei medicale (inclusiv a celei 
clinice) o contribuţie considerabilă 
au avut-o savanții medici arabi, în 
special renumitul medic Ibn Sina 
(Avicenna — 980-1037), în ale cărui 
lucrări, traduse în latină, se fixează o 
serie de termeni medicali: anatomici, 
clinici, referitor la structura corpului 
uman, denumiri de medicamente 
etc. Cunoscutul anatomist belgian 
Andreas sau Vesal (Vesalius) (1514- 
1564) a fost un mare reformator al 
anatomiei, scriind o lucrare capitală 
în latină De humani corporis fabrica 
(Despre structura corpului uman) 


editată în 1543. Prin această carte se 
promovează în practică terminologia 
medicală latină . 

Prin urmare, medicina, ca ştiinţă 
despre viaţa şi sănătatea omului, 
pe parcursul timpului şi-a însuşit şi 
o terminologie adecvată. In virtutea 
evoluţiei sale istorice, aceasta este 
formată de diferite limbi, fiind în princi- 
piu polilingvală. Astfel, terminologia 
contemporană este un produs secu- 
lar, cu un aspect internaţional, avîn- 
du-şi izvorul în medicina antichităţii. 

Terminologia medicală include 
în sistemul său următoarele compar- 
timente: anatomic-histologic, clinic şi 
farmaceutic. 

In cele ce urmează, ne vom 
referi la terminologia clinică. Aceasta 
este în mare parte de origine greacă 
(90%) şi include un sistem al denu- 
mirilor unor procese fiziologice; de 
maladii (boli) şi sindroame (semne, 
simptome, leziuni); metode diagnos- 
tice şi de tratament etc. Terminologia 
clinică este atestată la denumirea: 

1) unor boli interne şi pediatrice 
(acromegalie, anemie, angiocolită, 
bronşită, cardioscleroză, diabet, dis- 
trofie, endocardită, glicozurie, icter, 
miopatie, nefrită (acută), oscilografie, 
pilorospasm, uremie, stenocardie 
etc.); 

2) boli infecțioase (antrax, api- 
rexie, bruceloză, hepatită, malarie, 
meningită, stafilococ, variolă etc.); 

3) termeni clinici în chirurgie 
(abces, adenom, traumă, apendic- 
tomie, bronhoscopie, cistadenom, 
amputatie, fibrom, fisură, fractură, 
gangrenă, gastrotomie, infiltrat, 
operaţie, flebită, rectoscopie, tromb- 
oflebită etc.); 

4) termeni clinici în ginecologie 
şi obstetrică (avort, ovariotomie, bulb, 
climax, colpită, colpotomie, cistom, 
endometrită, eroziune, hemato- 
colpos, histerotomie, menstruatie, 
menopauză, menoragie, morulă, 
piometrie, retenţie, sterilitate, vulvo- 
vaginită etc.); 

5) termeni clinici cu referire la 
bolile de nervi (neurologie) (abazie, 
analgezie, afagie, afazie, apoplexie, 
artropatie, bradichinezie, cefalalgie, 
convulsie, disartrie, encefalită, hemi- 

anestezie, hipochinezie, monoplegie, 
neurocitom, neurită, paralizie, para- 
plegie, scleroză etc.); 

6) termeni din psihiatrie: abu- 
lie, afect, agorafobie, alexie, apatie, 
bradifrenie, cleptomanie, debilitate, 
delir, depresie, dipsomanie, emoție, 
euforie, isterie, iatrogenie, infantilism, 
melancolie, microcefalie, oligofagie, 
palilalie, psihoză, schizofrenie, tem- 
perament, psihanaliză etc.; 

7) boli de ochi (oftalmice): 
ambliopie, angiopatie (retinei), afa- 
chie, cataractă, convergenţă, cornee, 
dacrioadenită, diplopie, glaucom, 
hemiopie, hidroftalmie, cheratită, 
miopie, oftalmoscopie, trahom ş.a.; 

8) termeni din otorinolaringolo- 
gie: amigdalită, anghină, amigdală, 
cerumen, frontită, faringită, rinologie, 
tonzilită, timpanită, surditate, trahee, 
uvulită, vomer etc.; 

9) termeni din urologie: anurie, 
atonia prostatei, aplazia rinichiului, 
colică renală, cistalgie, cistectomie, 
cistită, cistom, disurie, hematurie, 
scrot, hipernefrom, nefroptoză, piurie, 
prostatită, uretroscopie etc.; 

10) termeni clinici din domeniul 
bolilor venerice şi de piele: scabie, 
dermatită, dermatom, foliculită, gono- 
ree, herpes, micoză, poliadenită, sifilis 
(lues), prurit, piodermis, rozeolă etc. 

Termenii clinici prezenţi în diferi- 
tele domenii medicale pot fi: a) termeni 
formaţi dintr-un singur cuvînt, termeni 
simpli (substantiv, adjectiv): inimă, 
venă, nerv, gastric, hernie, cutanat, 
tromb, fisură, icter etc.; b) îmbinări de 
cuvinte care se prezintă ca o sintagmă 
formată din mai multe substantive şi 
adjective: baza plămiînului, colică re- 
nală etc.; c) productive — formate de la 
termeni şi cuvinte simple prin ataşarea 
la rădăcinile lor a unor elemente de 
compunere, elemente terminologice 
greceşti sau latineşti — prefixe şi su- 
fixe (afixe): hipo, hidr, sub, scopție), 
tom(ie), peri — elemente care modi- 
fică sensul acestor cuvinte (termeni) 
productive: hipodermie, subcutanat, 
gastroscopie, rinotomie etc. Astfel de 
termeni clinici sînt, de fapt, termeni 
compuşi, formaţi prin îmbinarea mai 
multor rădăcini. Aşa, de exemplu, 
termenul nefrolitotomie e alcătuit din 
trei rădăcini greceşti: nefr (< nephros) 


„rinichi”, lit (< lithos) „piatră, calculi”, 
tom(ie) (< tomia) „disecare, disecţie”, 
adică „disecarea rinichiului pentru 
eliminarea calculilor”; termenul clinic 
gastroenterostonie are în componen- 
ţa sa trei rădăcini greceşti: gastr(er) 
„stomac”, enter(on) „intestin”, ston(ia) 
„fistulă”. 

Sistemul elementelor terminolo- 
gice clinice greco-latine include sute 
de termeni standardizaţi, uniformizaţi 
şi reglementaţi care funcţionează 
în multe ţări, formînd astfel un strat 
terminologic internaţional: anatomie, 
terapie, chirurgie, stomatologie, he- 
matologie, histologie, microbiologie, 
endocrinologie etc. 

Termenii clinici româneşti, creaţi 
pe baza ET (elementelor terminolo- 
gice) greco-latine, nu sînt formaţi pe 
teren românesc şi, la drept vorbind, 
terminologia clinică românească este 
latină numai prin grafie şi gramatică. 
Fondul ei lexical de bază şi morfo- 
logic îşi are originea mai cu seamă 
în limba greacă. Fireşte, studierea 
mijloacelor de formare a termenilor 
clinici presupune neapărat şi etimo- 
logizarea lor generală, fie numai în 
sensul acceptării sau respingerii unor 
explicaţii date. 

In literatura de specialitate sînt 
stabilite peste 300 de elemente ter- 
minologice finale greco-latine care 
depind de etimonul lor general. 

Pentru înțelegerea celor spuse 
e necesar să invocăm cele mai frec- 
vente ET: 

a) finale, ce participă la for- 
marea terminologiei clinice în limba 
română: 

-emia (se referă la sînge) — 
uremie „prezenţa sîngelui în urină”; 
-ectomie (înlăturarea chirurgicală a 
unui organ) — tonsilectomie; -tomia 
(disecarea operatoare) — gastroto- 
mie; -terapie (tratare) — helioterapie 
„tratare cu raze solare”; -algie (du- 
rere) — gastralgie; -ectazie (dilatare 
patologică) — flebectazie „dilatarea 
venelor”; -patie (îmbolnăvire, dure- 
re) — rinopatie; -logie (învăţătură, şti- 
inţă) — histologie, micrologie; -pexie 
(fixare) — cistopexie; -fagie (dereglare 
la înghiţire) — disfagie; -fobie (frică) — 
hidrofobie; -scopie (examinare cu 
ajutorul diferitor aparate medicale) — 

oftalmoscopie; -plegie (paralizarea 
unui organ) — monoplegie; -metrie 
(măsurare) — audiometrie; -anestezie 
(măsurarea sensibilităţii tactile) — 
anesteziologie; -urie (dereglarea 
urinării) — hematurie. 

b) inițiale (sau prepozitive), 
ce se plasează înaintea cuvîntului 
respectiv (ca prefixe). Cele mai frec- 
vente sînt: 

a-, an- (indică o negatie, lip- 
să) — amnezie; ante- (înainte, în faţă, 
anterior) — antebraţ;, anti- (împotriva, 
contra) — antiseptic; tahi- (accelerare, 
grăbire, repede) — tahicardie; bradi- 
(încetinire, întîrziere, tărăgănare) — 
bradifazie; endo- (intern) — endocri- 
nologie; dis- (dereglare) — distonie; 
hiper-, super- (mai sus de normă) — 
hipertonie; hipo-, sub- (mai jos de nor- 
mă) — hipotonie; hemi-, semi- (jumă- 
tate) — hemiplegie; ecto-, ex(o) (afară 
de, dincolo de, extern) — ectodermă; 
par(a) (aproape, lîngă) — paracolită; 
peri- (în apropiere, în jur) — pericardită; 
sim-, sin- (cu, împreună) — simbioză; 
re- (repetare, reluare) — reanimare etc. 

In afară de ET finale şi inițiale, 
sînt utilizate (deşi mai rar) şi unele 
sufixe care au anumite sensuri logice 
şi semantice concrete. Astfel sufixul 
grecesc it(ă) (<itis) formează astăzi în 
limba română un microsistem de ter- 
meni ce indică boli inflamatoare, care 
afectează diferite organe: encefalită, 
otită, glosită, faringită, nefrită etc. 

Anumite tumori ale corpului 
uman, alcătuind un microsistem de 
termeni clinici, au denumiri formate 
cu sufixul -om(a) (< oma): lipom, 
adenom, glaucom, cistom, nefrom, 
dermatom, sifilom, osteom etc. Sta- 
rea patologică, procesul respectiv 
şi rezultatul lui sînt prezentate cu 
ajutorul sufixului -oz(ă) (< os(is)): 
cardiostenoză, dermatoză, scleroză, 
necroză, cardioscleroză, arteroscle- 
roză, nevroză, mioză etc. 

Fireşte, la formarea termenilor 
clinici sînt utilizate şi alte sufixe: -ism 
(stare bolnăvicioasă permanentă) — 
peritonism, infantilism; -ul — furuncul; 
-ol — variolă; -ar (referitor la ceva) 
— vulgar, lupus vulgar (sau lupus 
tuberculos) „o tuberculoză cutanată 
avînd ca leziune tipică lipomul cu 


cicatrice trofice, mai des la faţă”; -a/ 
(referitor la ceva) — diabet renal; -ic 
(referitor la ceva) — (stare) epileptică, 
epidemică, alergică, (sindrom) nefritic 
etc.; -in (referitor la ceva) — (gravidi- 
tate) extrauterină etc. 

După cum se poate constata, 
un rol important revine substanti- 
vului şi, de asemenea, conţinutului 
semantic şi funcţional al elementului 
terminologic. În terminologia clinică 
latină, moştenită şi în limba română, 
pe primul plan apare structura mor- 
fematică, adică elementul morfo- 
logic (afix, desinenţă, alternanţa 
fonetică, cuvînt auxiliar etc.) şi nu 
e prezent aşa-numitul verb liber. 

O modalitate specifică de for- 
mare a termenilor clinici compuşi 
este îmbinarea a două sau a mai 
multor rădăcini ori cuvinte (greceşti 
şi latineşti), unite cu ajutorul vocalei 
o sau fără ea: otorinolaringologie, 
gastroscopie, herniotomie sau tonzi- 
lectomie, tahicardie (fără vocala o). 

Unii termeni clinici au ajuns 
nişte metafore, avînd la bază sensuri 
figurate, asocieri de formă. Termenul 
cancer, utilizat în limba română şi cu 
sinonimul rac (karkinos — în greacă), 
s-a constituit prin analogie exterioară 
cu cancerul (racul) netratat al glandei 
mamare la femei. Menţionăm că 
terminologia clinică este destul de 
constructivă şi trăsăturile ei structu- 
rale permit a însuşi corect şi exact 
semnificaţiile şi sensurile elementelor 
terminologice. Aşa, de exemplu, dacă 
maladia are la bază procesul infla- 
mator general, denumirea se termină 
în -it(ă): gastrită, hepatită, otită etc.; 
dacă procesul inflamator atacă înve- 
lişul, membrana unui organ, termenul 
utilizat are ET iniţial peri-: perihepati- 
tă; dacă inflamaţia afectează mijlocul 
unui organ, termenul clinic este însoţit 
de prefixul endo-: endometrită; dacă 
inflamaţia afectează țesutul unui 
organ, termenul are înainte prefixul 
para-: paranefrită etc. 

Termenul „operaţie cezariană” 
(sectio caesarea) se etimologizează 
din latinescul Caesar, titlu ce se dădea 
împăraţilor romani. Adjectivul caes- 
area vine de la verbul latin caedere 
(caedo, cecidi, caesum, caedere) —,a 

tăia, a dobori, a diseca, a spinteca”, iar 
cuvîntul sectio însemna tot „tăiere, di- 
secare”, ceea ce creează o tautologie 
nu prea înţeleasă — „disecţie, dobo- 
rîrea tăieturii”, rezultind un nonsens. 
E ştiut însă că romanii înțelegeau prin 
cuvîntul caedere un omor, astfel că nu 
putem admite ca ei să fi folosit acest 
cuvînt şi pentru salvarea copilului. 
Apariţia cuvîntului cezar (caesar) îşi 
găseşte explicaţia în cunoscuta legen- 
dă potrivit căreia marele conducător 
de oşti lulius Cezar a apărut pe lume 
datorită unei asemenea operaţii. Deci 
termenul sectio caesarea (operaţia 
cezariană) e considerat unul istoric. 

Pentru stabilirea specificului 
terminologic e necesar să se ţină cont 
de următoarele principii: actualitatea 
termenului, utilitatea (oportunitatea) 
lui şi analogia. 

Principiul actualităţii are în vede- 
re productivitatea anumitor mijloace şi 
elemente de compunere care redau 
sensuri concrete. Din acest punct de 
vedere ET finale şi iniţiale sînt destul 
de ilustrative: -scopia, -terapia, -ec- 
tomia, -tomia, hidr-, hipo- etc. (bron- 
hoscopie, rinoscopie, radioterapie, 
hidroterapie, fizioterapie, nefrectomie, 
tonsilectomie, hipotomie, hipertensiu- 
ne etc.). Conform principiului utilizării, 
al oportunității la formarea termenilor 
clinici se aplică şi anumite modele 
optimale, expresive semantic şi eco- 
nomice. E vorba de abrevieri: ACG 
(angiocardiografia), CMC (comisia 
medicală consultativă), ORL (otori- 
nolaringologie), ECG (electrocardio- 
gramă) etc. Principiul analogiei este 
aplicat atunci cînd se face o distincţie 
netă între diferite funcţii ale limbii. 
Literatura artistică, de exemplu, cere 
ca mijloacele expresive (un epitet, 
o metaforă, o expresie înaripată, o 
imagine poetică) să nu se repete. In 
limbajul ştiinţific, analogia, repetarea 
analogiei joacă un rol important. De 
exemplu, pe baza analogiei s-au creat 
mulţi termeni de tipul: laser, maser, 
autobuz, televizor, melană etc. 

Prin urmare, orice denumire, 
termen are o istorie, iar mijloacele 
de comunicare, scrie academicianul 
Nicolae Corlăteanu, prin limbă pot fi 
explicate la luminile istoriei, trecute 
prin luminişurile culturii (incadrarea 


lingvistică în realităţile europene, 
Chişinău, 2001, pag. 6). 

După cum s-a constatat, ma- 
joritatea termenilor medicali clinici îşi 
au originea în limbile clasice — greacă 
şi latină. Originea cuvintelor şi ter- 
menilor medicali clinici şi anatomici 
prezintă un interes cognitiv şi in- 
structiv. Fiecare termen comportă un 
anumit conţinut semantic, comunică 
diferite informaţii despre modalităţile 
de diagnosticare şi tratament, indică 
efectul administrării preparatelor me- 
dicamentoase etc. 

Terminologia clinică contribuie şi 
la cunoaşterea istoriei, a culturii me- 
dicale. In practica medicală are un rol 
excepţional şi cultura vorbirii clinice, 
utilizarea limbii literare, a terminolo- 
giei adecvate româneşti (franceze, 
engleze, ruseşti etc.). Cunoscînd ele- 
mentele terminologice (ET) — finale şi 
iniţiale greco-latine, rădăcinile cuvinte- 
lor compuse, prefixele şi sufixele cele 
mai frecvente, medicii, studenţii de la 
facultăţile de specialitate, rezidenții 
etc. vor putea însuşi mai uşor bogăţia 
terminologiei clinice. 


REFERIRI BIBLIOGRAFICE: 


1. H. Mihăiescu. Limba latină în 
provinciile dunărene ale Imperiului 
Roman, Bucureşti, 1960. 

2. A. Mazur, S. Zănoagă. Scurt 
dicţionar explicativ de termeni clinici, 
Chişinău, 1961. 

3. Nicolae Corlăteanu. Issledo- 
vanie narodnoi latîni i ee otnoşenie s 
romanskimi iazikami, Moscova, 1974. 

4. Valeriu Rusu. Mic dicţionar 
medical, vol. |, Il, laşi, 1983. 

5. Lingua Latina. Manual pentru 
instituţiile de învăţămînt superior. Coor- 
donator Anatol Ciobanu, profesor univer- 
sitar, Chişinău, 1996. 

6. Nicolae Corlăteanu. Încadrarea 
lingvistică în realităţile europene, Chi- 
şinău, 2001. 

7. Vasile Melnic. Terminologia 
clinică în limba latină, Chişinău, 2002. 

8. G. Guţu. Dicţionar latin-român, 
Bucureşti, 1983. 

9. Radu lftimovici. Istoria medici- 
nei, Bucureşti, 1995. 

10. Horia C. Matei. Enciclopedia 
antichităţii, Bucureşti, 1995. 


190 


Limba Română 


Vitalie RĂILEANU 


ITINERARUL 
EXPLORARILOR 
HASDEULOGICE 


Studiile de literatură română 
asupra vieţii şi activităţii membrilor 
familiei Hâjdău-Hasdeu sînt tot mai 
multe. Se editează cărţi care stră- 
bat din direcţii diferite drumul către 
această “piatră de încercare”, numită 
Opera hâjdăueană-hasdeueană. 
O tentativă face, în acest sens, şi 
binecunoscutul istoric literar Pavel 
Balmuş, autor a mai multor articole 
ştiinţifice consacrate dinastiei de căr- 
turari Hâjdău-Hasdeu care, luate la 
un loc, ar putea constitui o veritabilă 
panoramă a creaţiei acestora. Dînsul 
a muncit cu o autentică pasiune şi 
fervoare spirituală şi asupra întocmirii 
fasciculei Pro fide et Patria. Contri- 
buţii la studierea vieţii şi activităţii 
membrilor familiei Hâjdău-Hasdeu 
(Editura Epigraf, Chişinău, 2002). A te 
ocupa de moştenirea acestor deosebit 
de importanţi reprezentanţi ai culturii şi 
literaturii româneşti, despre care s-au 
scris monografii întregi, este, desigur, 
un act de temeritate. Pavel Balmuş 
e conştient de misiunea pe care şi-a 
asumat-o. Este copleșit de prestigiul şi 
amploarea imensei bibliografii, nu însă 
şi complexat. Cartea este concepută 
ca o monografie clasică, adoptînd o 
a treia optică. Datorită acestui fapt, 
studiile româneşti consacrate hasdeu- 
logiei s-au îmbogăţit cu o prețioasă 
lucrare, care, distilînd o vastă infor- 
matie şi un bogat material factologic, 
se adresează deopotrivă cititorilor, 
specialiştilor, profesorilor universitari şi 
preuniversitari, precum şi studenţilor, 
liceenilor. Prin modul în care sînt ela- 
borate şi prezentate sintezele, notele 
şi comunicările, se impune drept o 
adevărată carte pilduitoare, animată 
de prototipul vieților plutarchiene. 


Întreaga operă a dinastiei 
Hâjdău-Hasdeu este abordată din 
unghiul de vedere al unui cercetător 
experimentat, înzestrat cu obişnuinţa 
ridicării problemelor la nivelul unor 
idei majore. Aceasta nu înseamnă că 
în volumul intitulat Pro fide et Patria 
vom găsi studii abstracte, de teorie 
pură, ci, mai curînd, vom întîlni o serie 
de opinii desprinse din investigarea 
unor documente, de asemenea unele 
texte literare inedite. Opiniile, fără a 


BIBLIOTECA MUNICIPALĂ BOGDAN PETRICEI 


CONTRIBUȚII LA STUDIEREA VIEȚII 
ȘI ACTIVITĂȚII MEMBRILOR FAMILIEI 


f 


neglija acumularea informațiilor, tind 
mereu către sfera generalizărilor con- 
centrate în: “lucrări, studii şi articole, 
în temei comandate-solicitate unor 
specialişti, istorici literari sau filologi 
de la Chişinău, laşi, Bucureşti, pre- 
cum şi texte ale unor comunicări, luări 
de cuvint (la conferinţe, simpozioane, 
consacrate membrilor dinastiei de 
cărturari Hâjdău-Hasdeu). Ca excep- 
ție, unele studii şi articole sînt prelu- 
ate din culegeri deja editate (în tiraje 
mai reduse) sau din presa vremii” 
(p.10), notează prefaţatorul ediţiei. 
Formaţia filozofică a alcătuito- 
rului acestei culegeri se dezvăluie şi 

în capacitatea de a reţine din paginile 
mai vechi sau mai noi ale Studiilor 
şi materialelor... hasdeulogice ceea 
ce denumim “jocul conceptelor”. 

Prefaţa formează un excelent 
rezumat, ce ne oferă o imagine com- 
pletă a preocupărilor hasdeulogilor 
chişinăuieni, din 1966 pînă în anul 
2002, incitînd un interes aparte faţă 
de aceste materiale. Pavel Balmuş ne 
invită în atmosfera specifică pentru 
admirabila dinastie de cărturari şi 
pentru opera lor. Ea e sugerată cu 
precizie din aceste prime pagini, în 
care autorul prefeţei insistă “a sub- 
linia principialitatea şi corectitudinea 
cu care urmează, măcar de acum 
înainte, să transcriem acest nume 
celebru şi strămoşesc sub cele două 
forme ale sale” (p.7). 

Primul capitol pune în lumină 
analize, sinteze şi profiluri literare 
construite explicit sub semnul istoriei, 
care urmăresc fenomenul evolutiv al 
hasdeulogiei în procesul secţionărilor. 
Sunt extrase şi supuse unui studiu 
minuţios pagini reprezentative din 
publicaţiile chişinăuiene Columna şi 
Nistru, dar şi din Manuscriptum, revis- 
ta Muzeului Literaturii Române de la 
Bucureşti. Cititorul atent va fi surprins 
de “exhaustivul articol-comunicare” 
al lui V.Malaneţchi Chipul lui Bogdan 
Petriceicu Hasdeu în arta plastică. 
Capitolul e edificator şi prin referinţa 
profesorului ieşean lon Nuță la Ches- 
tionarul lingvistic al lui B.P. Hasdeu 
(p. 51), iar conferenţiarul universi- 
tar doctor Mihai Mitu din Bucureşti 
semnează studiul Noi date privind 
legăturile lui B.P Hasdeu cu filologi 
polonezi (p. 60). Alţi autori, prezenţi 
în paginile acestei cărţi, participă la 
„tribulaţiile” tînărului B.P. Hasdeu sau 
ale luliei Hasdeu, angajindu-ne şi pe 
noi în atmosfera şi tensiunea unei 
vieţi de o rezonanţă cu totul aparte. 

Atestăm prezenţa mai multor 
note şi comunicări de la diferite 
simpozioane, conferinţe ştiinţifice, 
prin care s-a încercat, pe cît posibil, 
delimitarea procesului de creaţie a 
dinastiei Hâjdău-Hasdeu. 

Capitolul doi inserează simple 


referate, care însă, în ansamblu, nu 
pot diminua valoarea acestei cărţi. 

Impresia de seriozitate, ce 
se degajă la lectura addendelor, 
se datorează nu numai investigării 
stăruitoare a documentelor, textelor 
şi scrisorilor în limba rusă ori limba 
franceză (o parte din ele traduse 
impecabil în limba română de Pavel 
Balmuş), ci şi a comentariului de 
substanţă, sprijinit pe o cunoaştere 
exactă a cercetărilor hasdeulogice. 
Astfel, istoricul literar Pavel Balmuş 
se transformă aici într-un critic pe 
cît de abil, pe atît de convingător, iar 
expresia lui vibrează şi are elevaţie, 
constituind o permanentă deschidere 
spre noi explorări. 

Elaborat tentant, catalizat de o 
fundamentată şi o considerabilă cu- 
noaştere a vieţii şi activităţii membri- 
lor familiei Hâjdău-Hasdeu, volumul 
Pro fide et Patria, selectat, prefaţat 
şi îngrijit de Pavel Balmugş, Directorul 
Centrului Naţional de Hasdeulogie, 
se lecturează cu desfătare intelec- 
tuală. Este deliciul pe care-l oferă 
astfel de studii ireproşabile despre 
dinastii plurilaterale. 

Teodor COTELNIC 


UN MIC DICŢIONAR 
DE INŢELEPCIUNE 


Cunoscuţii lingvişti, profesor 
universitar Anatol Ciobanu, membru 
corespondent al Academiei de Ştiinţe 
a Moldovei, şi Lidia Novac, confe- 
renţiar universitar, au oferit cititorilor 
o frumoasă carte de învăţătură Mic 
dicţionar latin-român de expresii 
consacrate. Apărut la finele anului 
2002, la Editura Museum din Chişi- 
nău, în condiţii grafice din cele mai 
bune (fapt ce înlesneşte folosirea lui 
practică), prezentul dicţionar înglobea- 
ză circa 1.500 de maxime, aforisme, 
dictoane, sentinţe, cuvinte înaripate, 
citate, expresii latinești, înşiruite în 
ordine strict alfabetică, potrivit primelor 
cuvinte. Este destinat unui public larg: 
elevi, studenţi de la diferite facultăţi, 
profesori, mai cu seamă cei de latină, 
jurişti, medici, ziarişti. Toţi oamenii de 
cultură vor putea găsi în paginile lui 
luminoase şi edificatoare cugetări ale 
marilor gânditori, savanţi şi scriitori ai 
Romei şi Greciei, care au meditat asu- 
pra spiritului uman, gânduri înzestrate 
cu o mare putere de pătrundere şi 
confirmate de-a lungul istoriei secu- 
lare. Cititorul contemporan va savura 
comori judicioase ale strămoşilor din 
domeniile: etică, filozofie, retorică, 
artă, istorie, literatură, mitologie, drept, 
teologie, toate înveşmântate în haina 
limbii latine. 

Lucrarea va fi extrem de pre- 
țioasă pentru cei care utilizează fie 
în scris, fie într-o conversaţie sau 
într-un discurs, maxime şi expresii 
latine. Dacă luăm în considerare şi 
faptul că generaţiile de absolvenţi din 
perioada sovietică au fost private de 
posibilitatea de a învăţa limba latină, 
un asemenea dicţionar va deveni 
pentru mulţi un ghid valoros, o călă- 
uză de nădejde. 

Având un caracter internaţional, 
prin conţinutul profund al majorităţii 
acestor aforisme, dictoane, „se preci- 
zează o poziţie filozofică sau o atitu- 


dine de viaţă, în formele artistice ale 
conciziunii sau ale exprimării figurate 
şi sugestive” [1, p. 6]. 

Apelăm adeseori la bogata 
moştenire a culturii şi civilizaţiei antice, 
pentru că, de fapt, prin ea cunoaştem 
valorile autentice ale antichităţii. lar 
cunoştinţele acumulate din experienţa 
trecutului îndepărtat ne permit să con- 
ştientizăm prezentul, căci „dacă vrem 
să înţelegem lumea de astăzi, trebuie 
să înţelegem lumea antică, ale cărei 
valori autentice sunt şi constante ale 
spiritualităţii umane” [2, p. 5]. 

După cum se ştie, şi civilizaţia 
romană a stat la baza civilizaţiei mo- 
derne universale, iar latina de-a lungul 
mai multor secole a fost considerată 
în Europa drept limba ştiinţei şi a cul- 
turii, a diplomaţiei şi a jurisprudenţei, 
a învăţământului şi a bisericii. lată de 
ce mai multe maxime şi citate cuprinse 
în această lucrare sunt excerptate din 
operele unor personalităţi celebre anti- 
ce ca: Aristotel, Bias, Cicero, Euripide, 
Hipocrate, Horaţiu, Homer, Martial, 
Ovidiu, Plaut, Plutarh, Quintilian, Se- 
neca, Socrate, Tacit, Terenţiu, Vergiliu 
(vezi Indice de autori (consacraţi) de 
aforisme, p. 193-198). 

In comparaţie cu alte lucrări 
lexicografice similare, dicţionarul de 
faţă se deosebeşte prin două aspec- 
te: a) la toate cuvintele polisilabice 
latineşti din expresii sunt indicate 
accentele respective (de ex. Mălă 
h&rba cito cr&scit — larba rea creşte 
repede); b) multe cuvinte latineşti 
sunt însoţite de exemple (citate) 
extrase din operele româneşti ale 
unor scriitori, savanţi, critici literari, 
publicişti, indicându-se sursa, anul de 
ediţie şi pagina (vezi Lista izvoarelor 
din care au fost excerptate exemple- 
le, p. 199-201). Câteva pilde: 

Alias — altfel spus, în alt timp. Uti- 
lizare: „In lirica ultimelor decenii... se 
«deconspiră» repede şi surâsul me- 
fistofelic al lui Radu Negrescu, Alias, 
Aureliu Busuioc” (Em. Galaicu-Păun// 
Sfatul Ţării, nr. 92-94, 1992, p. 12); 

Amicus Plato, sed magis amica 
veritas — mi-e prieten Platon, dar 
mai prieten mi-e adevărul. Din Viaţa 
lui Aristotel de Ammonios Saccas, 
filozof alexandrian. Utilizare: „Că 
se supără mulţi asupra unui adevăr 
atât de izbitor, aşa este, da «Amicus 

Plato, sed magis amica veritas»" (M. 
Eminescu, Publicistică, Chişinău, 
1990, p. 357); 

In extenso — pe larg; antonim In 
brevi. Utilizare: „Documentul între [...] 
s-a reprodus demult, atât textul slavic, 
precum şi o traducere in extenso...” 
(B. P. Hasdeu, Cuvente den bătrâni, 
vol.l, Bucureşti, 1983, p. 100); 

In grosso modo -— în linii mari; 
în mare. Utilizare: „Mentalitatea senil- 
voltairiană a lui lorga, detectată cu 
justeţe in grosso modo de Călinescu, 
se dovedeşte a fi foarte receptivă...” 
(M. Cimpoi, în Revista de Lingvistică 
şi Ştiinţă Literară, nr. 4, p. 9); 

In nuce — în miez, rezumativ, 
concentrat. Utilizare: „Despre politica 
lingvistică am scris un articol acum 
câţiva ani, însă reluând unele lucruri 
care erau in nuce de la început” 
(E. Coşeriu, Lingvistica integrală, 
Bucureşti, 1996, p. 28); 

Nam vitiis nemo sine nascitur — 
nimeni nu se naşte fără vicii. Utilizare: 
„Insă el a hotărât contra categoricului 
stoic, căci nimeni nu se naşte fără 
vicii — Nam vitiis nemo sine nascitur” 
(G. Călinescu, Scriitori străini, Bu- 
cureşti, 1967, p. 78). 

La unele maxime s-au citat mai 
multe exemplificări, lăsând impresia 
de exces. (A se vedea incognito, in 
corpore, magna cum laude, modus 
vivendi, persona non grata, quo 
vadis?, sine ira et studio, sine qua 
non, statu(s) quo, volens-nolens, vox 
populi, vox Dei.) 

Registrul Dicţionarului conţine 
următoarele unităţi lexicale latine: 

a) cuvinte consacrate: alibi — 
în alt loc, în altă parte; ibidem — în 
acelaşi loc; idem — acelaşi, tot aşa, 
la fel; ab absurdo — de la absurd; ad 
hoc — anume pentru aceasta, pentru 
cazul (scopul) acesta; ad interim — 
temporar, provizoriu, în decursul unui 
timp; a posteriori — din experienţă; a 
priori — din ceea ce a fost înainte, pe 
baza celor ştiute înainte etc.; 

b) îmbinări de cuvinte: a prima 
facie — la prima vedere, după prima 
impresie; ars oratoria — arta oratori- 
că; avis rara — pasăre rară; circulus 
vitiosus — cerc vicios; editio prin- 
ceps — prima ediţie a unei cărţi; falsa 
spes — speranţă zadarnică; homo reli- 
giosus — om credincios (religios) etc.; 


c) maxime, sentinţe, sfaturi: ars 
longa, vita brevis — arta e lungă, iar 
viaţa e scurtă; carpe diem! — fructifică 
ziua!, bucură-te de ziua de astăzi; 
consuetudo est secunda natura — 
obişnuinţa este a doua natură; divide 
et impera — dezbină şi stăpâneşte; 
dulce et decorum est pro patria mori — 
e plăcut şi frumos să mori pentru 
patrie; errare humanum est — a greşi 
e omeneşte; festina lente — grăbeşte- 
te încet; finis coronat opus — sfârşitul 
încununează opera etc.; 

d) proverbe, zicători de largă 
circulaţie: Duobus litigantibus, tertius 
gaudet — Când doi se ceartă, al treilea 
se bucură (câştigă); Lupus in fabu- 
la — Vorbeşti de lup şi lupul e la uşă; 
Manus manum lavat — O mână spală 
pe alta; Qualis rex, talis grex — După 
cum e regele, aşa este şi mulţimea; 
Qui non laborat, non manducat — Cine 
nu lucrează, nu mănâncă; Qui tacet 
consentire videtur — Cine tace, pare 
să încuviinţeze etc. 

Este oportună pentru cititorul 
mai puţin familiarizat cu gramatica la- 
tină lista de pronunțare a unor litere şi 
îmbinări de litere latine de la începutul 
lucrării (p. 8-9). E bine că s-a utilizat 
ortografia latină clasică, renunţându- 
se la unele particularităţi ale grafiei 
medievale. Cu toate acestea, nu se 
ştie de ce i intervocalic, nesilabic apa- 
re notat prin j, şi nu prin i (jucunda, 
juventus în loc de iucunda, iuventus). 

Fideli principiului adoptat, autorii 
au căutat să prezinte o traducere cât 
mai aproape de original, însă nu o 
transpunere literală. De pildă, formula 
curriculum vitae este tradusă mai întâi 
literal „cursul vieţii”, apoi se indică 
sensul actual „notă bibliografică, scurtă 
biografie”. De asemenea şi inter pocula 
apare mai întâi cu traducerea exactă 
„între pocale”, specificându-se apoi 
sensul expresiei „la un pahar de vin”. 
Uneori se dau în paranteze cuvinte 
şi sintagme româneşti care nu au un 
corespondent direct în fraza latineas- 
că, dar sunt absolut necesare pentru 
înţelegerea adecvată a sensului unităţii 
lexicale. Astfel, expresia Etiam omnes, 
ego non în versiunea românească 
sună „chiar dacă toţi (se dezic), eu nu”. 
Tot astfel, Sero venientibus ossa are 
următoarea tălmăcire: „cei veniţi (prea) 
târziu la ospăț (au parte doar) de oase”. 


194 


Limba Română 


Şi totuşi pe alocuri se cerea o 
traducere mai liberă, mai îndepărtată 
de original. Atunci când comparăm 
traducerea din lucrarea de faţă a unor 
secvenţe cu versiunea respectivă din 
Aeterna latinitas (3), observăm că 
acestea din urmă sunt mai adecvate. 

Să confruntăm traducerile: 

Ab esse ad posse valet con- 
sequentia — judecând după realitate, 
se face (sic!) concluzia despre posi- 
bilitate — de la a fiinţa la a fi posibil, 
consecinţa este valabilă (3, p. 11); 
Beati possidentes — fericiţii posesori — 
fericiţi sunt cei care stăpânesc (ceva) 
(3, p. 69); Suaviter in modo, fortiter in 
re — delicat în procedee, puternic în 
acţiuni — cu blândeţe în aparenţă, cu 
forţă în realitate (3, p. 296); Summum 
ius, summa iniuria — o justiţie excesi- 
vă înseamnă o nedreptate excesivă — 
cel mai mare act de dreptate (poate fi 
uneori) cea mai mare nedreptate (3, 
p. 300) etc. 

Deoarece materialul lexical 
care trebuia prezentat la întocmirea 
dicționarului este enorm, se impunea 
găsirea unui criteriu mai riguros de 
selecţie. Nu toate expresiile incluse 
sunt „consacrate”. Avem în vedere 
cuvinte şi expresii ca: appendix, 
aut-aaut, bibamus!, circa, cito, epi- 
crisis, epistola, explicite, interim, nihil, 
prius, pro, proximo, punctum, quasi, 
quidam, rideamus, satis, silentium, 
taceamus, usus, venenum, vulgus; 
ab initio, a die, ad vocem, a novo, 
homo sum, ita est, inter nos, mortis 
causa etc. 

In acelaşi timp lipsesc maxime 
destul de frecvente în uz. Vom cita 
doar câteva: Aequat omnes cinis 
(Seneca) - Moartea îi face pe toţi 
egali; Cave illum semper, qui tibi 
imposuit semel (Syrus) — Fereşte-te 
întotdeauna de acela care te-a înşelat 
o dată; Culpam maiorum posteri luunt 
(Curtius) — Urmaşii ispăşesc greşelile 
înaintaşilor; Honos alit artes (Cice- 
ro) — Onoarea hrăneşte artele; Mali 
sunt homines qui bonis dicunt male 
(Plautus) — Sunt răi oamenii care vor- 
besc de rău pe cei buni; Nocet empta 
dolore voluptas (Horaţiu) — Plăcerea 
obţinută prin durere dăunează; Non 
est ad astra mollis e terris via (Se- 
neca) — De la pământ către stele 
nu există o cale uşoară; Paucis est 


ad mentem bonam uti litteris (Se- 
neca) — Inţelepciunea n-are nevoie 
de multă învăţătură; Stultus stulta 
loquitur (Euripide) — Prostul spune 
lucruri prosteşti; Una hirundo non 
efficit ver — Cu o rândunică nu se face 
primăvara; Ut ameris, amabilis esto 
(Ovidiu) — Ca să fii iubit, fii demn de 
iubire; Verae amicitiae sempiternae 
sunt (Cicero) — Adevăratele prietenii 
sunt veşnice; Veritatem dies aperit 
(Seneca) — Adevărul iese la iveală cu 
timpul; Veterrimus homini est amicus 
(Plautus) — Prietenul cel mai vechi 
este cel mai bun etc. 

Este binevenită intenţia autorilor 
de a prezenta cât mai multe variante 
latineşti. Pentru economisire de spaţiu, 
era necesar, probabil, ca traducerea 
lor să se dea o singură dată. Trebuia 
să se recurgă la procedeul de a se 
face trimiteri la invariantă, procedeu 
destul de des practicat în lexicografie. 
Astfel, compară exemplele: De nihilo 
nihil v. Ex nihilo nihil (Lucrețiu) — Din 
nimic nimic (nu se naşte); Duobus 
certantibus, tertius gaudet v. Duobus 
litigantibus, tertius gaudet — Când doi 
se ceartă, al treilea câştigă. 

Mai precizăm că este corectă 
varianta Nosce te ipsum, aşa cum 
apare la Cicero în Tusculanae dis- 
putationes, care a tradus maxima 
grecească gnothi seauton, de pe 
frontispiciul de la Delphi. In dicționar 
avem şi forma cognosce te ipsum. 

In concluzie, ţinem să subli- 
niem că sugestiile şi observaţiile 
de mai sus nu ştirbesc valoarea 
intrinsecă a dicționarului. Ele sunt 
făcute numai în ideea că lucrarea 
va fi în curând completată şi reedi- 
tată. Dicţionarul este extrem de util 
pentru orice intelectual, indiferent de 
profesiune, care doreşte să cunoas- 
că nemuritoarele perle ale marilor 
gânditori ai lumii antice, ce sunt la 
unison cu timpurile noastre. 

Elena GROSU 


DIN GRIJĂ PENTRU 
LIMBA ROMÂNĂ 


Carte pentru limba noastră cea 
română — aceasta ar fi definiţia esen- 
ţializată a volumului Realitatea în 
cuvânt şi cuvântul în realitate, sem- 
nat de cunoscutul literat şi lingvist lon 
Ciocanu. Cartea, care declară, prin 
chiar titlul ei, că este despre cuvînt, e, 
în primul rînd, un cuvînt de apărare a 
limbii în acest spaţiu de spiritualitate 
românească. Şi, în al doilea rînd, este 
un îndemn înţelept de a le porni pe 
toate în viaţă de la cunoaşterea cît 
mai bună a limbii materne. 

Autorul, mereu atent la modul 
de a vorbi şi de a scrie al nostru, ne 
explică mecanismul de apariţie a 
greşelilor de exprimare, sugerîndu-ne 
soluţii de evitare a lor. 

Se ştie că în cuvînt se exprimă 
o realitate concretă, un obiect sau 
un fenomen anumit, şi este de la 
sine înţeles că urmează să folosim 
cuvîntul astfel, în- 
cît interlocutorul 
să poată recep- 
ta simbolul acelei 
realităţi, al acelui 
obiect, al acelui 
fenomen, despre 
care îi comunicăm. 
Or, în vorbirea de 
fiecare zi se întîm- 
plă să întrebuinţăm 
cuvîntul în mod ar- 
bitrar, impropriu, 
eronat, ajungînd 
chiar să ne de- 
naturăm intenţia. 
De aici necesita- 
tea permanentă a 
instruirii noastre 
temeinice şi, toto- 
dată, actualitatea 

stringentă a prezentei cărţi, semnate 
de lon Ciocanu. Numeroasele exem- 
ple de folosire greşită a cuvîntului, 
explicarea cuvîntului potrivit la locul 
potrivit sînt concentrate în prima parte 
a volumului, parte denumită În împă- 
răţia magică a cuvintelor şi expresiilor 
strămoşeşti. 

Articolele de politică lingvistică, 
inserate în partea a doua a lucrării, 
intitulată Sfînta sfintelor noastre, de- 
monstrează o dată în plus angajarea 
plenară a lingvistului şi cetăţeanului 
lon Ciocanu în lupta pentru salvgar- 
darea semnului sacru al fiinţei noas- 
tre — limba română. lon Ciocanu îşi 
exprimă ferm atitudinea civică față 
de calvarul prin care a trecut şi, cu 
regret, trece şi astăzi limba populaţiei 
băştinaşe din Basarabia. Atent la ori- 
ce gest sau intenţie de marginalizare, 
de ignorare a drepturilor lingvistice 
ale românilor din Basarabia, lon Cio- 
canu se ridică imediat şi îşi exprimă 
opinia. Nu aşteaptă să o facă altul 
înaintea domniei sale. 

De menţionat aici şi hărnicia 
de care dă dovadă autorul nostru, 
trudind pe ogorul cultivării şi ocrotirii 
limbii române. Îndrăznim să facem 
aici o analogie (am mai făcut-o şi cu 
altă ocazie), rea- 
mintind o carac- 
teristică atribuită 
lui Nicolae lorga, 
şi anume: „Scria 
în fiecare zi cite 
o carte, dumini- 
ca două”. La fel şi 
lon Ciocanu scrie, 
credem, pe zi cîte 
un articol-tabletă 
de cultivare a lim- 

„iar duminica 


eseuri” m bii 
A e a limbii? 1 — două. lară dacă 
bigean. nu le scrie, le gîn- 


deşte, le îmbracă 
şi le etalează într- 
un stil captivant, 
reflectînd de fie- 
care dată ridicolul 
erorilor de supra- 

faţă şi tragicul monstruozităţilor care 
mutilează limbajul conaţionalilor 
noştri. Tabletele domniei sale sînt 
departe de a fi dulci sau, doamne 
fereşte, lenitive, calmante. Sînt mai 
curînd unele „excitante”, în care se 
conjugă spiritul de critic literar, de 
scriitor, de lingvist, de cetăţean. În 
acelaşi context (al hărniciei), ar mai fi 
de adăugat ubicuitatea acestui autor: 
îl găsim la piaţă, unde îl doare inima 
de poluarea limbii cu diverse cuvinte 
de tipul: culioc, tufie, picenie, marojnă 
etc.; îl găsim la staţie aşteptînd un 
microbuz, unde, cu multă răbdare, 
le explică unor oameni sensul cuvîn- 
tului rutieră; îl găsim peste tot şi ne 
convinge de fiecare dată că îi pasă 
de corectitudinea limbii ce o vorbim. 
Cartea Realitatea în cuvânt 
şi cuvântul în realitate, plină de 
nerv şi personalitate, se adresează 
profesorilor şi studenţilor, liceenilor, 
elevilor, tuturor celor care doresc să 
cunoască şi să vorbească frumoasa, 
dulcea limbă a neamului nostru. 


„LĂSAȚI CITITORUL 
SA VINA SPRE CARTE... 


La apariţia celei de-a treia 
ediţii a cărţii Cultura comunicării, 
semnată de doctorul în filologie Alexei 
Palii, venim să punctăm cîteva repe- 
re fundamentale ale acesteia. Prin 
chiar titlul cărţii, autorul îndeamnă 
cititorul spre cultură. Şi nu este vorba 
de cultură în sens generalizat, ci de 
cultura comunicării interumane, de 
varii aspecte ale comunicării orale 
şi ale celei în scris, abordate aici din 
perspectiva unui lingvist. Autorul s-a 
aplecat cu meticulozitate asupra vor- 
birii — ca expresie a gândirii, asupra 
scrierii — ca modalitate de transmitere 
a mesajului, asupra propoziției logice 
— ca judecată etc. Toate acestea le-a 
supus unei rigori teoretice absente 
poate la suprafaţă, dar existente în 
profunzime. Autorul îşi întemeiază 
expunerea pe un viguros suport logic, 
pe o gândire accentuat discursivă. 


COMUNICĂRII 

Lucrarea se adresează, în 
egală măsură, liceenilor, studenţilor, 
funcţionarilor de stat, politicienilor, 
oamenilor de afaceri, redactorilor şi 
altor specialişti din diverse domenii. 
Concepută şi elaborată pentru un 
segment extins al populaţiei — de la 
elevi la pensionari —, cartea se înscrie 
în categoria manualelor din care poţi 
învăţa de sine stătător, dar şi din care 
poţi să-i înveţi (eventual, în calitate de 
profesor) şi pe alţii. (Din acest punct 
de vedere, considerăm că lucrarea 
întruneşte calităţile unui manual, 
motiv pentru care în continuare vom 
numi-o de cele mai multe ori manual.) 

Fiecare paragraf al manualului 
este dominat de persuasiunea au- 
torului întru o comunicare civilizată. 
Această calitate transpare ca o con- 
vingere fermă în faptul că numai o 
comunicare în limitele culturii — ale 
cărei principii le expune Alexei Pa- 
lii — poate fi eficientă şi constructivă, 
iar o comunicare ce nu se desfăşoa- 
ră în aceste limite devine ineficientă, 
sterilă, poate chiar distructivă. 

Manualul mai are o calitate 
deloc neglijabilă: este situat pe o 
pistă interdisciplinară, vizînd nu 
doar studiul limbii/limbajului, ci şi 

studiul eticii, logicii, istoriei, dreptu- 
lui, psihologiei, esteticii, diplomaţiei, 
administraţiei publice etc. 

Autorul are grijă de maniera în 
care elevul (cititorul) poate însuşi 
conţinutul, îşi poate cizela potenţi- 
alităţile de comunicare. Anume în 
acest scop, el inserează numeroase 
exemple concludente din comuni- 
carea cotidiană, din presă, modele 
de acte oficiale, apelează la repre- 
zentări grafice etc. In acest context, 
ar mai fi de adăugat că majoritatea 
textelor-exemple au fost selectate 
astfel, încît îţi trezesc sentimentul 
de demnitate naţională. 

Spiritul de cercetător, de ling- 
vist, l-a determinat pe Alexei Palii 
să includă în carte capitolul Cazuri 
dificile de vocabular, amintindu-ne 
parcă de cuvintele lui Al. Odobescu 
„să nu ne batem joc [...] de ce avem 
mai scump, rămas de la părinţi (lim- 
ba — n.n., E.G.). Aici autorul aplică 
principiul de juxtapunere a limbajului 
incorect cu limbajul normativ, ridicînd 
la rang de lege următoarele: „condiţia 
sine qua non a unei comunicări calita- 
tive este cunoaşterea limbii” (p. 249). 
In acelaşi timp, el subliniază: „Norma 
literară atestă cuvintele la o anumită 
etapă istorică, însă o dată cu trecerea 
timpului, ea rămîne în urmă, fiind 
nevoită ca la anumite perioade să- 
şi revizuiască prevederile, pentru a 
le aduce în concordanță cu uzul, cu 
realitatea lingvistică” (p. 218). 

Roland Barthes, teoreticianul 
gradului zero al scriiturii, vorbea 
despre „paradisul cuvintelor”, despre 
„plăcerea textului”. Dacă ni se per- 
mite o analogie, vrem să spunem că 
autorul nostru este obsedat (în sens 
absolut pozitiv) de „plăcerea comuni- 
cării” în „paradisul culturii”. Cercetător 
prin opţiune, Alexei Palii abordează 
numeroase probleme stringente ale 
limbii, articulează în subtilitate şti- 
inţifică exemplele luate în discuţie, 
fără a estompa în nici un fel criteriul 
accesibilităţii (atît de important pentru 
un manual). 

S-ar potrivi aici o parafrază la 
cunoscuta parabolă biblică: „Lăsaţi 
copiii să vină la mine”. Această para- 
frază ar fi: „Lăsaţi cititorul să vină spre 
carte, spre cultură”. Să se lumineze. 


Să cunoască valoarea cunoştinţelor, 
să scurtcircuiteze incultura în toate 
faţetele ei. Acesta ar fi mesajul ma- 
jor al cărţii Cultura comunicării, pe 
care o recomandăm tuturor celor care 
conştientizează importanţa creşterii 
noastre lingvistice şi culturale în con- 
diţiile unui timp de maximă globaliza- 
re şi mondializare, cînd însăşi fiinţa 
unui neam cum este al nostru poate fi 
strivită, dacă nu o vom ocroti, cu toţii. 


Ala RUSNAC 


„O LUCRARE 
EXTREM DE UTILĂ...” 


La apariţia, cu sprijinul Fun- 
daţiei Soros, a primei ediţii a Dicţio- 
narului de pleonasme, în 1999, nu 
s-au putut face predicții referitoare 
la succesul acestui dicţionar. În scurt 
timp, însă, tirajul s-a epuizat, fapt 
care a şi constituit un bun argument 
pentru reeditarea lui. Se confirmase 
astfel şi aprecierea ce i-o făcuse, la 
etapa de manuscris, academicianul, 
profesorul universitar Anatol Ciobanu: 
„lucrare originală şi extrem de utilă”. 

Or, modalitatea inedită de prezentare 
a materialului (cu maximă grijă de a 
fi funcţional, accesibil) şi conţinutul 
multiaspectual (de la definiţii pînă la 
expresivitate stilistică) sînt semnele 
valorice distincte ale Dicţionarului 
de pleonasme, semnat de Elena 
Grosu. Autoarea a structurat astfel 
materialul, încît să menţină atenţia 
cititorului, să-i inoculeze adevărul 
că toate faptele de limbă au o sem- 
nificaţie concretă şi că arbitrarul în 
exprimare nu poate decit să genere- 
ze neînţelegeri de tot felul. În acest 
scop, autoarea, la fiecare pagină, 
îndeamnă, printr-o remarcă la sub- 
sol: a se revedea p. 9-12, adică acel 
compartiment în care sînt date o serie 
de sugestii pentru evitarea expresiilor 
pleonastice în general. Ea nu a trecut 
cu vederea nici relaţia pleonasm — ta- 
utologie — repetiţie, nici expresivitatea 
stilistică a acestor fapte de limbă în 
operele artistice. În demersul lexico- 
grafic, Elena Grosu este ghidată de 
convingerea că: „un limbaj îngrijit se 
vrea absolvit de balastul unor erori de 
exprimare, care, de cele mai multe 
ori, sint pe cît de ridicole, pe atit de 
derutante în procesul comunicării” 
(p.7).. 

In lingvistica românească au 
apărut, la Bucureşti, două dicţionare 
de pleonasme, unul semnat de Ga- 
briel Anghelescu (1996) şi altul — de 
Doina Dascălu (1997). lar în spaţiul 
lingvistic din Basarabia prezentul 
Dicţionar de pleonasme este chiar 
primul, deosebindu-se de cele de la 
Bucureşti prin structurarea materia- 
lului, prin varietatea şi existenţa în 
uzul cotidian a expresiilor pleonastice 
citate, reducînd, practic, la zero ple- 
onasmele virtuale (care prevalează, 
de exemplu, în mod justificat, în dic- 
ţionarul semnat de Doina Dascălu). 
Aici a fost exclus caracterul prezumtiv 
al atestării expresiilor pleonastice, 
exemplele ilustrative fiind excerptate 
din manuale, din presa periodică, din 
manuscrisele prezentate la editură 
(Elena Grosu avînd o experienţă de 


mai bine de 20 de ani în calitate de 
redactor de carte). Autoarea dicţio- 
narului examinează minuţios şi unele 
expresii, în esenţă pleonastice, dar 
care, prin incidenţa lor mare în folclor 
şi în stilul beletristic, au devenit atit 
de obişnuite, încît nu mai pot fi ca- 
lificate drept greşeală (de exemplu: 
a îngheţa de frig, a vedea cu ochii 
proprii, a auzi cu urechile proprii, a 
cădea jos, lihnit de foame, întuneric 
beznă etc.). De menţionat aici atenţia 
cu care autoarea face inferenţele de 
rigoare, întemeiate pe fapte concrete 
de limbă. 

Subliniem că prezentul dicţionar 
are următoarele caracteristici: 

— face trimitere la expresii ple- 
onastice deosebit de frecvente în 
limbajul cotidian, fapt care imprimă 
lucrării actualitate; 

— expresiile pleonastice aco- 
peră diverse niveluri stilistice (de 
la stilul colocvial pînă la cel oficial), 
lucru ce extinde aria de utilizare a 
dicționarului; 

— cititorului i se oferă imediat 
conţinutul semantic al fiecărui ele- 
ment constitutiv al expresiei pleo- 
nastice, astfel greşeala depăşind 
orice dubiu; 

— în dreptul fiecărei expresii ple- 
onastice este dată varianta corectă 
de exprimare a noţiunii, a ideii re- 
spective, fapt care sporeşte eficienţa 
Dicţionarului. 

Adăugăm, în subsidiar, că 
Dicţionarul de pleonasme este 
de mare utilitate, mai ales cînd grija 
pentru o exprimare corectă constituie 
o obligaţiune nu doar a jurnaliştilor, 
scriitorilor, cadrelor didactice, ci una 
a tuturor vorbitorilor limbii. 

Dumitru CRUDU 


POEZIA CONTRA 
PSIHANALIZEI 


În prefața la cartea lui Ale- 
xandru Vakulovski, Oedip regele 
mamei lui Freud, poetul Alexandru 
Muşina afirmă că lumea din versu- 
rile sale este una eminamente atee. 
Intr-adevăr, realitatea descrisă de 
tînărul poet din Republica Moldova 
în acest volum, apărut la Editura 
Aula din Braşov, în colecţia Frontiera, 
este una desacralizată, în care, aşa 
cum remarcase şi Alexandru Mugşina, 
Dumnezeu a ajuns un ăla, adică a 
fost obiectualizat. Asistăm, aşadar, 
la o ofensivă plenară a profanului, 
care afectează toate zonele existen- 
tei. Chiar şi Dumnezeu, aşa cum zice 
Alexandru Vakulovski, este ocupat 
cu scrierea Anticristului. 

In lipsa lui Dumnezeu, toate 
celelalte valori îşi pierd din impor- 
tanţa pe care ar trebui să o aibă. 
De exemplu, familia. Relaţiile dintre 
părinţi şi copii sînt şi ele supuse 
degradării, fiind prezentate prin 
prisma complexului lui Oedip. Fără 
doar şi poate, toate lucrurile astea 
sînt radiografiate cu meticulozitate 
de Alexandru Vakulovski. Totuşi, 
miza poeziei sale este alta decît cea 
întrevăzută de Al. Muşina. Alexandru 
Vakulovski nu-şi propune să descrie 
sau să denunțe o lume atee, ci s-o 
ironizeze. In acelaşi timp, tînărul 
poet persiflează şi o întreagă tradiţie 
ştiinţifică şi culturală, care a marcat 
tot secolul XX, tradiţie apărută o dată 
cu textele lui Freud. Vakulovski ia în 
zeflemea încercarea lui Freud de a-l 
prezenta pe om ca pe un prizonier al 
instinctelor şi al subconştientului. În 
felul acesta, el nu legitimează o rea- 
litate degradantă, ci o ridiculizează 
la nesfîrşit. 

Alexandru Vakulovski ia în 


derîdere psihanaliza şi tehnicile sale 
de vindecare a omului care erau la 
modă în secolul XX. El nu crede că 
omul este compus dintr-o sumă de 
complexe adînc înrădăcinate în con- 
ştiinţa sa. De asemenea, Alexandru 
Vakulovski ironizează ideea că omul 
ar fi marcat de complexul lui Oedip, 
iar la originea tulburărilor noastre 
nervoase s-ar afla dorinţe sexuale 
refulate. Poezia sa este mai mult 
decit o exemplificare a psihanalizei 
şi o transpunere a acesteia în genul 
liric. Obiectul psihanalizei este văzut 
cu un ochi extrem de critic. Pentru 
poet, omul este un produs al libertăţii 
spirituale. Poate de aceea poezia sa 
n-ar trebui s-o alăturăm psihanalizei, 
ci mai degrabă rockului şi jazzului 
luminos de la mijlocul anilor şaizeci 
ai secolului trecut. 

Am putea spune că Alexandru 
Vakulovski pledează, pe de o parte, 
pentru părăsirea jugului psihanalizei, 
şi, pe de altă parte, pentru o religie 
mai simplă şi mai umană, în care 
Dumnezeu să fie aproape la fel ca şi 
un om de pe stradă. 

Poate, pornind de la aceste 
lucruri, poetul Alexandru Muşina a 
putut atesta în volumul de poezii 
Oedip regele mamei lui Freud că 
Alexandru Vakulovski manifestă 
denunţarea realităţii desacralizate 
şi absenţa oricărui orizont spiritual. 
Accente protestatare de tipul acesta, 
bineînţeles, există. Tinerii din poeziile 
sale îşi repudiază părinţii pe care-i 
acuză de laşitate, de ignoranță şi de 
lipsă de onestitate. Poezia sa este ex- 
presia unei revolte împotriva bătrînilor 
şi a unei mentalități învechite. Este o 
răzvrătire împotriva resemnării. Ea 
ne îndeamnă la acţiune. Tînărul poet 
crede că bătrîn poţi fi la orice vîrstă şi 
acest lucru este mai degrabă o stare 
şi o condiţie echivalentă inacţiunii 
şi egală cu neputinţa de-a produce 
ceva durabil. Cel care nu face nimic, 
nu mai crede în nimic şi nu mai vrea 
nimic — acela este bătrîn. Tînărul 
poet, stabilit la Cluj, cultivă un mit 
al juvenilităţii. El crede că tinereţea 
poate salva lumea. 

PROBLEMELE LIMBII 
ROMANE LA EST 

DE PRUT VAZUTE 
DE ISTORICI 


Caiete de istorie e o revistă pe cît de 
tînără — se află abia la anul II de ediţie — 
pe atît de temerară. Titularul ei este Filiala 
din Chişinău a Fundaţiei Forumul European 
pentru Istorie şi Cultură. Director al publi- 
caţiei e Gheorghe Cojocaru, redactor — 
Nicolae Enciu, secretar general de redac- 
ţie — Constantin Ungureanu... iată mîna 
de editori, uniţi, se vede, pe principiul „Non 
multum, sed multa”. Revista se difuzează 
gratuit membrilor acestei organizaţii. Să 
nu fi găsit încă redactorii ei o modalitate 
de extindere a difuzării? Căci asemenea 
publicaţii ar avea numeroşi destinatari, 
într-o societate ca a noastră, în care rostul 
istoriei naţionale, ca şi al limbii materne, 
rămîne unul prioritar. 

Personal aş citi cu regularitate Caiete 
de istorie măcar şi datorită unui număr de 
excepţie, pe care mi-a fost dat să-l parcurg 
recent — nr. 5 pentru decembrie 2002. Re- 
cunosc: m-a intrigat în mod special generi- 
cul lui — „Limba română la est de Prut”. Ca 
să vedeţi, o echipă de istorici s-a apucat 
să facă ceea ce ar trebui să constituie 
parcă obiectul preocupării unor lingvişti, 
unor filologi de care, slavă Domnului, nu 
ducem lipsă în republică. Dar pînă vor în- 
treprinde ceva în acest sens specialiştii în 
materie şi pentru că nişte istorici au făcut o 
lucrare pro philologia atît de frumoasă, hai 
să vorbim despre aceasta, să afle şi alţii 
şi să caute noua revistă, atît de elegantă 
ca formă şi tinerească prin fond, adică 
prin viziune. 

Fiind concepută de istorici, este 
natural ca materialele din revista Caiete 
de istorie să fie aranjate conform unei 
logici... cronologice. Problema cea mare, 
cea gravă a limbii române la est de Prut a 
început o dată cu încorporarea Basarabiei 
Imperiului Rus, în 1812. Ne-o demonstrea- 
ză cu prisosinţă şi primele articole din 
acest număr: Limba română în instituţiile 
judiciare şi administrative din Basarabia — 
1812-1828, de dr. Gheorghe Negru, şi 
Limba română în Seminarul Teologic din 
Chişinău, semnat de Dana Eţcu. Trezirea 
basarabenilor din „somnul cel de moarte”, 
de care vorbea poetul preot şi profet Alexe 
Mateevici, s-a produs în anii primei răzme- 
rite ruse (1905-1907), devenind o realitate 
palpabilă, electrizantă pentru mase şi 
extrem de alarmantă pentru autorităţile ţa- 
riste, în anul de mari răsturnări 1917. Con- 
firmarea acestui adevăr o aflăm în studiul 
dr. Valeriu Popovschi Lupta pentru limba 


română în Basarabia în 1917 - începutul 
anului 1918. „Revoluţia etnolingvistică” din 
această perioadă a culminat prin Marea 
Unire a Basarabiei cu Regatul Român, 
precedată de două decenii în care limba 
noastră, aflindu-se la ea acasă, ferită de 
apăsarea străinilor, a cunoscut o incontes- 
tabilă înflorire, aceasta răsfrîngîndu-se fi- 
resc asupra calităţii învăţămîntului de toate 
gradele, presei periodice şi literaturii, iar în 
ultimă instanţă — asupra nivelului general 
de cultură. Intre timp, în stînga Nistrului, 
unde a fost creată o Republică Autonomă 
Moldovenească, aşa cum aflăm şi din 
articolul dnei dr. Elena Negru, s-a purces 
la tot soiul de experimente pe seama bietei 
populaţii, inclusiv la experimente de ordin 
lingvistic — toate cu consecinţe dramatice 
şi, pînă la urmă, cu un substrat subversiv: 
de a înlesni transnistrizarea Basarabiei 


CAIETE, ISTORIE 


LIMBA ROMANĂ LA EST 
DE PRUT 


române în 1940, apoi după 1944. Ce şi 
cum s-a întîmplat cu limba română şi cu 
vorbitorii ei din stînga Prutului în 45 de 
ani de ocupaţie sovietică ne relatează 
cercetătorul Igor Caşu, într-un amplu şi 
foarte documentat articol intitulat Politica 
etnoculturală în Moldova sovietică, 1944- 
1989. Drama basarabenilor cu simţire 
românească, dezvoltată în acte de un 
zguduitor tragism, începe prin transnistri- 
zarea şi rusificarea/ucrainizarea acestui 
ţinut românesc. Astfel, în 1947, din cele 37 
de instituţii culturale existente aici numai 6 
erau conduse de moldoveni. A urmat valul 
de interziceri: scos în afara legii alfabetul 
latin, puse la index textele neclare, din 
punct de vedere lexical, transnistrenilor, 
blocate pentru public orice opere literar-ar- 
tistice ce aminteau de realităţile româneşti. 
Această dramă a avut şi episoade comice: 
bunăoară, a fost sacrificată, scoasă din re- 
pertoriul teatrului de păpuşi ca „excesiv de 

românească” prin lexic pînă şi o poveste 
atît de inofensivă cum e Capra cu trei iezi 
de lon Creangă. Pe aceeaşi linie a ab- 
surdului bolşevic s-a situat şi interzicerea 
pentru executare şi audiție publică a unor 
şlagăre româneşti din anii '30-'40, iubite şi 
astăzi de toţi românii, inclusiv la noi, pînă 
şi în stînga Nistrului! 

Ridicarea din genunchi a basara- 
benilor a avut loc, fireşte, graţie acţiunilor 
temerare ale unor personalităţi cu idei 
naţionaliste (mai rar — datorită unor grupuri 
ghidate de asemenea idealuri), despre 
care se şiie mai mult sau mai puţin, dat 
fiind că s-a mai scris. Insă acest factor 
nu este unicul în mişcarea de respingere 
a brutalei sovietizări ce s-a făcut la est 
de Prut, se conchide în Caiete de istorie. 
După cum ne relatează autorul l. Caşu, 
în anul 1965, de exemplu, în R.S.S.M. au 
fost introduse peste 500 mii exemplare de 
cărţi din România, iar în 1966 în oraşele şi 
satele noastre veneau mai bine de 75 mii 
exemplare de publicaţii periodice de peste 
Prut. Radio Bucureşti şi Radio laşi erau re- 
cepţionate pretutindeni la noi, iar emisiunile 
TVR acopereau cam 1/2 din teritoriul repu- 
blicii, privit de la nord spre sud. Astfel încît 
cei 10-12 ani (1956-1968) de deschidere 
culturală spre România a Basarabiei so- 
vietizate au avut un impact cu totul aparte 
pentru dăinuirea la noi a ideii româneşti, 
contribuind substanţial la bulversarea are- 
nei politice în perioada „perestroikăi” şi la 
punerea în prim planul discursului politic a 
problemei limbii, făcînd din „naționalismul 
lingvistic” o trăsătură principală a mişcării 
de eliberare naţională din R.S.S.M. Nu mai 
pune nimeni la îndoială faptul că această 
mişcare, favorizată de politica de relativă 
liberalizare a lui Gorbaciov, a asigurat 
venirea „orei astrale a limbii române în Ba- 
sarabia” — 31 august 1989. Acest subiect 
e tratat de dr. Nicolae Enciu, care-şi inti- 
tulează studiul, totuşi, Zborul frînt al limbii 
române, deoarece îşi extinde cercetarea 
pînă la momentul revenirii comuniştilor la 
putere, în februarie 2001. Adică pînă atunci 
cînd a devenit limpede că acceptarea — în 
1989, a noţiunilor „limbă moldovenească”, 
„popor moldovenesc”, „din prudenţă şi din 
raţiuni de ordin tactic, dar şi din neputinţa 
anticipării evenimentelor” — „s-a răzbunat 
din plin, generînd grave convulsii sociale şi 
o confuzie perpetuă”. Să enumerăm doar 
cîteva fațete ale acestei oribile răzbunări a 
istoriei noastre cu totul recente: anularea 
atestării cadrelor de conducere în vederea 
cunoaşterii limbii de stat necesară înde- 
plinirii obligaţiunilor de serviciu, ceea ce a 
condus la întoarcerea majorităţii alogenilor 
cu spatele spre limba română; fixarea, în 
Constituţia Republicii Moldova, a articolului 
fatal despre limba „moldovenească” — 
neîndoios, opusă, ostilă limbii române; 
rusificarea în forţă a învăţămîntului, admi- 


nistraţiei, oricărei publicităţi, a organelor 
mass-media; ofensiva românofobiei prin 
ridicarea la rang de politică de stat a 
ideologiei moldoveniste... Oare cîte alte 
lecţii dure ne mai trebuie pentru a trage 
învăţămintele de rigoare, pentru a evita 
repetarea aspectului tragic al gloriosului 
an 1989, aspect care nu e nici pe departe 
unic în ultimele două secole de cînd Ba- 
sarabia e ca o frunză pe apele teritoriale 
ale românismului? 

Rubrica Istoria în direct inserează un 
amplu şi captivant interviu cu Vladimir Be- 
şleagă. Alegerea intervievatului a fost una 
nimerită, ba chiar am zice fericită: istoricii 
stau de vorbă cu un literat, cu un om al 
cuvîntului scris, al ideii şi emoţiei care fără 
veşmiînt lingvistic îşi pierde orice rost, în 
plus — o personalitate a culturii noastre ce 
se află constant printre militanţii de vază ai 
mişcării de emancipare politică şi naţiona- 
lă. Conlocutor de o admirabilă volubilitate, 
înţelept, incitant, uneori caustic, pe alocuri 
dur, Vladimir Beşleagă oscilează în pre- 
zentul dialog între un sumbru pesimism 
(„de la 1812 am fost excluşi din istoria 
lumii” — e unul din refrenele cele mai triste 
în acest sens) şi un optimism cumva ludic 
(„pînă la revenirea Basarabiei la România” 
este repetată de mai multe ori în cele mai 
neaşteptate contexte). Sigur că da, dialo- 
gul istoricilor cu un scriitor ce pune punctul 
pe i într-un grupaj de materiale îngemănate 
sub aspect tematic este o pură întîmplare, 
fie ea şi norocoasă. Oricum, şi respectivul 
element ne duce cu gîndul la efortul ieşit 
din comun al unor istorici de a elucida 
problemele limbii române de la noi, atît 
de grave mereu, de două veacuri deja. Şi 
ne gîndim nu numai la numărul recenzat 
al revistei Caiete de istorie, ci şi la o serie 
de monografii scrise de chiar unii autori 
prezenţi în nr. 5/2002, studii aprofundate 
vizînd starea limbii române prin prismă 
istorică. Acest demers al unor istorici te 
duce cu gîndul, vrei-nu vrei, la o anumită 
apatie (nu dorim să zicem nici indiferenţă, 
nici lenevie) a confraţilor de breaslă filologi. 
Dar poate că tocmai prisma pe care ne-o 
pun la dispoziţie atît de generos şi compe- 
tent colegii istorici va constitui o lecţie, dar 
va servi şi drept imbold pentru mobilizarea 
filologilor în a reveni la preocupările şi la 
ardoarea ce i-au caracterizat atît de favo- 
rabil în societate la răspîntia anilor '80-'90 


ai secolului trecut? 
CRONICAR 

UN TALENT 
CU LIRA-N LACRIMI 


Colectivul redacţional aprecia- 
ză în mod deosebit comunicarea cu 
cititorii revistei. Ne bucură posibilita- 
tea de a afla în acest mod cum este 
apreciată publicaţia ce V-o oferim cu 
mult drag, care sînt predilecţiile şi pre- 
ocupările Dumneavoastră, în ce mod 
contribuiţi la eternizarea cuvîntului 
românesc şi a valorilor naţionale. lată 
că din scrisoarea primită la redacţie 
de la doamna Elena Racoviţă, profe- 
soară de limba şi literatura română la 
liceul teoretic „B.P. Hasdeu” din co- 
muna Olăneşti, județul Tighina, aflăm 
că la 14 februarie curent, de ziua 
naşterii poetului Grigore Vieru, la cea 
de-a 68-a aniversare a sa, la liceu a 
avut loc o manifestare intitulată Un ta- 
lent cu lira-n lacrimi. Sub genericul 
Portofoliul profesorului, supunem 
atenţiei cititorilor noştri un fragment 
din scenariul acestei activităţi care a 
reunit elevi şi cadre didactice. 


Obiectivele seratei literar- 
muzicale, prezentată de 
elevi din clasele V-VIII: 


1) să-i familiarizeze pe elevi cu 
creaţia lui Gr. Vieru; 

2) să le cultive respectul faţă de 
munca plugarului, faţă de orice muncă; 

3) să altoiască în sufletele lor 
dragostea pentru mamă, ţară, satul 
natal, casa părintească, graiul ma- 
tern... 

Materiale folosite: Portretul lui 
Gr. Vieru; vitrină de cărți; o pîine 
frumoasă de casă pe un prosop 
național; o ediție a gazetei de perete 
dedicată poetului; citate din creația 
lui Grigore Vieru. 

In deschidere profesoara se 
adresează celor prezenţi: 

— Dragi elevi, profesori! Din 
nou în miez de făurar intră în inimi 


să ne încălzească sufletele cu versul 
său poetul neamului nostru, Grigore 
Vieru. Un poet care a trecut prin 
toate greutăţile vieţii. Din fragedă 
copilărie a rămas orfan de tată, apoi 
a îndurat războiul, foametea, nea- 
junsurile din acele timpuri... Grigore 
Vieru şi-a asumat responsabilitatea 
faţă de graiul nostru. Îl încarcă de 
înţelepciune şi frumuseţe nouă. ÎI în- 
toarce semenilor care-şi deschid cu 
bunăvoință inima ca să-l primească, 
pentru a-şi urma apoi viaţa cu mai 
multă demnitate, în spiritul dreptăţii, 
al iubirii ce poate învinge totul. Un 
asemenea poet rămînea-va „suflet 
din sufletul neamului său”. 

lar acum să vedem de unde 
vine poetul Gr. Vieru. 

(Elevi din clasa a VIll-a prezintă 
scurte date biografice, apoi vorbesc 
despre opera poetului.) 

De multe ori Grigore Vieru este 
întrebat de către elevi: „De unde 
Vă vin versurile?”. La care Domnia 
sa adesea răspunde: „Din copilăria 
voastră, din dragostea de mamă, din 
largul cîmpiilor, din murmurul izvoa- 
relor, din tot ce e frumos!”. 

Să-mi spuneţi acum, dragi elevi, 
care vă este fiinţa cea mai dragă? 

Toţi: Mama. 

Şi pentru poetul nostru mama 
este fiinţa cea mai scumpă. Dragos- 
tea pentru mamă, cea mai frumoasă 
şi mai sfîntă, poetul o redă în nu- 
meroase versuri ale sale, devenite 
ulterior cîntece. 

(Se recită poeziile Tu, iarbă, 
tot ai mamă, Mama, Făptura mamei, 
Buzele mamei, Miinile mamei, Dor 
de mamă... Elevii cîntă Mi-e dor de 
tine, mamă.) 


Sub stele trece apa 

Cu lacrima de-o seamă, 
Mi-e dor de-a ta privire, 
Mi-e dor de tine, mamă. 
Măicuţa mea: grădină 
Cu flori, cu nuci şi mere, 
A ochilor lumină, 
Văzduhul gurii mele! 

Măicuţă, tu: vecie 
Nemuritoare carte 

De dor şi omenie 

De cîntec fără moarte! 


Apoi Cîntecul mamei 


Nu-mi lua cercei şi salbe, 
Că de-amu am plete albe. 


Nu-mi lua năfrămi străine, 
Că de-amu eu nu văd bine. 


Rochie nu-mi lua de lină, 
Că de-amu eu sînt bătrînă. 


Încălţări nu-mi mai alege, 
Că de-amu eu nu pot merge. 


la-i mai bine norei, lasă, 
Că ea-i tînără, frumoasă. 


lar eu, fiule,-s bătrînă, 
Cine m-o vedea-n ţărînă?! 


(Tema este continuată prin 
cîntecul Viaţa asta-i scurtă tare, in- 
terpretat de Mihai Volontir.) 

Şi din nou prezentatoarea — în 
dialog cu asistenţa: 

— Elevi, ştiţi că Gr. Vieru a scris 
şi povestioare pentru copii? (Elevii 
clasei a V-a înscenează povestioara 
Cele mai frumoase flori.) 

Grigore Vieru compară mama 
cu Patria. (Se recită poezia Mamă, 
tu eşti... Apoi Ţara mea, Plaiul meu 
şi răsună cîntecul Țărişoara mea.) 

Patria este şi satul natal, şi că- 
suţa părintească. Deoarece Gr. Vieru 
şi-a petrecut copilăria la ţară, el se 
afla, deci, tot timpul în mijlocul natu- 
rii. Jocurile îi erau frunzele, spicele, 
florile, izvorul. In primele sale versuri 
copilul-Vieru vorbeşte cu casa în care 
s-a născut, cu frunzele zarzărului din 
faţa locaşului părintesc, cu izvorul, cu 
florile, cu stelele. Dragostea sa pen- 
tru frumuseţea plaiului natal, pentru 
izvorul cu apă dulce şi pămîntul din 
grădina cu flori a fost mărturisită în 
mai multe versuri care, graţie muzi- 
calităţii lor, sînt cîntate. 


(Se recită poeziile Ţara mea, 
Plaiul meu, Satul meu, Casa mea, 
Duminica, Acasă... Un elev intonează 
cîntecul Ţărişoara mea.) 

Fiind copil de la sat, Grigore Vi- 
eru a văzut cum se lucrează pămîntul, 
cum se creşte grîul. De aceea poetul 
nu este indiferent faţă de omul truditor 
de la ţară, glorifică munca plugarului. 

(Se recită, sub forma unui sce- 
nariu, poezia Pîinea, apoi acea pîine 
de casă, pe un prosop naţional, se 
închină oaspeţilor.) 

Căci neamul ne este primitor 
şi invitaţii sînt întîmpinaţi cu piine şi 
sare. 

Intr-un interviu Gr. Vieru a fost 
întrebat: 

— Al cui discipol Vă consideraţi? 

— Al limbii. Al limbii noastre, a 
răspuns poetul. Eu nu caut cu tot di- 
nadinsul să aduc ceva nou în cîntarea 
limbii, eu caut să amintesc copilului, 
omului şi mie însumi, că avem o co- 
moară fără de preţ. 

Grigore Vieru a fost printre 
primii scriitori care a luptat nu 
numai cu condeiul, ci şi cu fapta 
pentru ca graiul matern să devină 
stăpîn la el acasă, pentru grafie 
latină, pentru independenţă, pentru 
tricolor. E 

(Se recită poeziile Graiul, In 
limba ta. Urmează mai multe cîntece 
consacrate limbii române, înregistrări 
audio.) 

Din datele biografice aţi aflat 
că poetul a rămas de mic fără tată, 
căci războiul i-a răpit acest sprijin de 
nădejde al familiei. Cînd cei de seama 
lui se jucau, copilul-Vieru căuta pe 
unde plouă în pod sau aduna lemne 
de foc. De aceea tema războiului şi 
a păcii e frecventă în opera poetului. 
Simbolice sînt poeziile Formular, 
Aşteptînd, dar cea mai emoţionantă 
e poezia Cămăşile. (Se recită Cămă- 
şile pe fundalul unei melodii.) Pentru 
a avea soare în casă, hulubi la fe- 
reastră şi pîine pe masă e nevoie de 
pace. (Este recitată poezia Mulţumim 
pentru pace pe fundal muzical; un 
grup de elevi în costume naţionale 
interpretează un dans.) 

Elevi, poezia lui Gr. Vieru e bo- 
gată şi variată. Noi astăzi am gustat 
doar un strop din ea, dar eu cred 
că v-am trezit în suflet dorința de a 
cunoaşte şi mai mult frumusețea şi 
înțelepciunea ei. Căci, trebuie să vă 
spun, poemele lui Vieru cuceresc pu- 
blicul pretutindeni unde răsună limba 
noastră: la Chişinău sau Bucureşti, la 
Hotin sau Vatra Dornei, în Franţa sau 
în Statele Unite. Spre mîndria poe- 
tului, spre îmbogățirea liricii noastre 
contemporane. 

In încheiere, aş vrea să vă ci- 
tesc un fragment din poezia Cinstirea 
proverbelor, în care se regăsesc, de 
fapt, nişte poveţe ale tuturor mamelor 
către copiii lor. 


Tu, fiule, să nu te superi 
Că-ţi dau mereu poveţe. 
Nu-i grea povata niciodată, 
Nici chiar la bătrîneţe. 


Prin roua Patriei cea dulce 
Întîiul fă cărare, 

Că cel sculat mai dimineaţă, 
Acela e mai mare. 


Trăieşte-ţi clipa în picioare 
Cum bradul şi-o trăieşte. 

Ca rîul cel de munte-aleargă 
Şi zboară vultureşte. 


De aur să nu-mbraci vreodată 
Cununi strălucitoare. 

De n-ai purtat întîi pe frunte 
Cunună de sudoare. 


Cel care pe pămînt adoarme 
Cu braţele robace, 

Nu are teamă c-o să cază 
Atunci cînd se întoarce. 


De trebuie, la vot, cu mîna 
lubirii să ţii parte, 

Să n-o ridici de n-ai într-însa 
O piine sau o carte... 


Să nu uiţi: cinstea nu se vinde 
Ca la bazar leguma 

Şi pentru dor nu bate palma, 
N-o bate pentru muma. 


De nu ştii cum sau nu ai vreme 
Zidi o nouă casă, 

Cu-a ta suflare încălzeşte 

Pe cea de-i părintească. 


Cinsteşte pe strămoşi cu fapta, 
La fel şi ziua nouă. 

Trăieşte, fiule, o viaţă 

Şi cu a morţii două. 


CRENGUŢA 
DIN BALŢII 
DE ODINIOARA 


Într-un recent mesaj electro- 
nic, domnul Ovidiu Creangă vorbeşte 
despre o revistă bălțeană ce ne amin- 
teşte de Eugen Coșeriu... 


„Nu prea demult, printre hîrţoa- 
gele mele, am dat de o revista veche 
de peste 60 de ani, revista Crenguta a 
Liceului „lon Creanga” din Bălţi. 

„În anul şcolar 1939-1940 eu 
eram elev în clasa a şaptea, secţia 
ştiinţifică. Eugeniu, cum îi spuneam 
noi, tocmai terminase liceul şi-şi 
dăduse bacalaureatul în iunie 1939. 
EI, după cum se ştie, a fost preşe- 
dintele Societăţii „Bogdan Petriceicu 
Hasdeu” din cadrul Liceului „lon 
Creangă”. La plecarea lui, locul a 
rămas vacant şi colegii m-au ales pe 
mine, aşa că eu l-am urmat pe Euge- 
niu Coșeriu în funcţia de preşedinte 
al Societăţii. Era toamna anului 1939. 
Ne-am gîndit să scoatem o revistă, 
am propus să se numească Crenguta 
şi s-a aprobat în unanimitate. 

Volumul întîi a apărut în toamna 
anului 1939. Nu aveam bani pentru 
hîrtie şi nici de tipografie. Cu eforturi 
am strîns articole şi am făcut rost de 
puţini bani cu care m-am dus la o 
tipografie prăpădită a unui evreu care 
abia vorbea româneşte. „Teascul” era 
manual şi am învîrtit la manivelă cîte- 
va zile pîna am tipărit 500 de exem- 
plare. Toţi elevii din Bălţi, fetele de la 
„Domnița Ileana”, băieţii de la Liceul 

Comercial (unde învăţa Arcadie Do- 
nos), de la liceele industriale de băieţi 
şi fete, toţi eram în al nouălea cer. 

Volumul doi a apărut în con- 
diţii civilizate, fiind tipărit gratis de 
Tipografia Eparhială. Este volumul 
pe care îl am şi pe care l-am editat 
în 1000 de exemplare. Entuziasmul 
nostru a fost de nedescris, am făcut 
schimb de publicaţii cu alte şcoli, pînă 
şi cu liceul românesc din Macedonia. 

Vreau să vă expediez o xeroco- 
pie a acestui număr al Crenguţei, voi 
trimite-o par avion. 


În aceste timpuri extrem de vi- 
trege pentru noi, românii basarabeni, 
rog pe Bunul Dumnezeu să vă ajute 
să supravieţuiţi pînă trece nebunia 
asta generală şi pînă scăpăm de 
ciuma roşie. 


Sper că voi publica o carte în 
Chişinău, cu ajutorul domnului lurie 
Colesnic, la Editura Museum. 


Doamne ajută! 


Ing. Ovidiu Creangă, 
Toronto, Canada.” 


LIMBA ROMÂNĂ - 
PRIETENI ADUNĂ 


Autorul altui răvaş ne măr- 
turiseşte despre modul în care a 
cunoscut revista noastră: 


„Avînd de făcut o lecţie de- 
monstrativă la un cerc pedagogic al 
profesorilor de limba română (gim- 
naziu) din Craiova, judeţul Dolj, am 
consultat diverse materiale, printre 
care şi o lucrare intitulată „Metodica 
predării limbii şi literaturii române în 
gimnaziu şi liceu”, semnată de dl pro- 
fesor Dumitru Ivănuş, doamna Silvia 
Pitiriciu şi dl Dragoş-Vlad Topală, 
editată în 1997. 

Mi-a atras atenţia faptul că ma- 


terialul consultat de mine era publicat 
într-o revistă de la Chişinău — Limba 
Română, de care, spre ruşinea mea, 
nu auzisem. 

Conţinutul ei m-a interesat. Este 
bine scrisă şi cu materiale interesan- 
te. Mai ales pentru un regăţean care 
doreşte să ştie cât mai multe despre 
R. Moldova. 

Vă scriu pentru a mă informa 
despre dumneavoastră şi, dacă doriţi 
şi va fi posibil, pentru stabilirea unei 
legături între un profesor de limba 
română de pe meleaguri oltene şi 
dumneavoastră. 

13.11.2003 
Cu stimă şi frăţie, 
Prof. Budana Dumitru-Miti 
Craiova — România.” 


Publicarea scrisorii Dvs., sti- 
mate domnule profesor, precum şi 
a celorlalte două, este deja un răs- 
puns la dorinţa ce aţi exprimat-o: de 
stabilire a unei legături şi, eventual, 
colaborări întru a ne apropia şi a ne 
cunoaşte reciproc. Este lucrul ce şi-l 
doreşte colectivul redacţiei în raport 
cu toţi cititorii revistei Limba Română. 

Au fost tineri. Au muncit. Au ajutat pe altii, 
Acum sunt bătrâni, neajutorați, singuri. Sunt tristi. 

